
Pentru Peggy, iubită soţie şi suflet pereche. 


În afară de contribuţiile enorme ale soţiei mele, mulţumiri speciale 
colaboratorilor Norah Mayper, John Fahey şi tuturor acelor parteneri 
care mi-au dăruit timp din viaţa lor pentru editare, sfaturi şi încurajări. 
Şi tuturor subiecţilor mei, al căror imens curaj a făcut posibilă această 
cercetare, îngăduindu-mi să călătoresc împreună cu ei pe căile minţilor 
lor. 


Michael Newton 


VEZI PRIN OCHII SUFLETULUI NEMURITOR 


De ce eşti aici pe Pământ? Unde vei merge după moarte? Ce se va întâmpla cu tine când vei 
ajunge acolo? Multe cărţi au fost scrise despre vieţile trecute, dar puţine despre existenţa sufletelor 
noastre în aşteptarea renaşterii - până la această lucrare provocatoare lucrare de început. 

Când Dr. Newton, maestru hipnoterapeut atestat, a început regresia temporală cu clienţii săi 
pentru a accesa amintirile din vieţile lor trecute, a făcut o descoperire de proporţii enorme: că există 
posibilitatea de a „vedea” lumea spiritelor prin ochii minții subiecților aflaţi în stare de hipnoză sau 
de supraconştiență; şi că subiecţii aflaţi în această stare erau capabili să-i spună ce făceau sufletele 
lor între vieţile lor pe Pământ. 

Ce eşti pe cale de a citi în această carte îți va zgudui ideile preconcepute despre moarte. Ani 
de-a rândul, autorul a purtat în lumea spiritelor sute de persoane. Cele 29 de cazuri cuprind 
relatările unor persoane foarte religioase, ale altora neangajate spiritual şi ale acelora aflate, cum se 

spune, „între” - comunicările celor care au arătat o remarcabilă consistenţă în modul în care au 
răspuns întrebărilor despre lumea spiritelor. 

Doctorul Newton a aflat că procesul de vindecare prin găsirea locului cuiva în lumea spiritelor 
a fost de departe mai plin de noimă pentru clienţii săi decât descrierea vieților anterioare ale 
acestora pe Pământ. Călătoria Sufletelor reprezintă zece ani de cercetări şi introspecţii, pentru a te 
ajuta să înţelegi scopul din spatele alegerilor tale în viață, să conştientizezi cum şi de ce sufletul tău 
şi sufletele celor pe care-i iubeşti trăiesc veşnic. 


„Această carte remarcabilă şi dinamică descoperă câteva dintre misterele vieţii în lumea spiritelor.” 
NAPRA Trade Journal 


Călătoria Sufletelor este cu adevărat prima nouă informaţie metafizică apărută în atâţia ani. 
Lucrarea este esenţială pentru oricine vrea să ştie ce-l aşteaptă de cealaltă parte.” 
Dick Sutphen 


„lată o strălucitoare şi perceptivă apropiere de următorul <brânci> în încercarea de a înţelege 
natura existenţei.” 
The Association for Past-Life Research - Therapies Newsletter WinafredB. Lucas, Ph.D. and 
Carole Clark, M.S.W. 


CITITORII RĂSPUND CĂLĂTORIEI SUFLETELOR 


Călătoria Sufletelor este o capodoperă care va rămâne în amintire mult timp după ce alte cărți din 
acest domeniu vor fi uitate. Felicitări. 
Frank, 
Boston, MA 


Cartea dumneavoastră m-a făcut conştientă de sinele meu interior şi a dat un sens scopului meu în 
viaţă. A fost spirituală fără dogmă religioasă. Cum pot să vă mulţumesc? 
Vicki, 
Amsterdam, Olanda 


După ce am cumpărat cartea Călătoria Sufletelor am purtat-o cu mine peste tot pe unde am fost, 
pentru că nu am mai putut să o las jos. Cartea dumneavoastră m-a impresionat aşa cum nici o altă 
lucrare nu a făcut-o până acum. 
Viola, 
Toronto, Canada 


Cred că această carte spirituală plină de har nu are cu ce se compara în orice literatură existentă 
despre Lumea Spiritelor, legile şi procesele ei. 
Joti, 
Istanbul, Turcia 


Aţi făcut lumii un mare dar prin această carte, Călătoria Sufletelor, care răsună de un asemenea 
adevăr, încât este copleşitoare. 
Madole, 
Kon, Hawaii 

Trebuie să vă spun că aceasta este cea mai serioasă şi cea mai interesantă carte ce descrie perioada 
de viaţă dintre reîncarnări. Nici o altă lucrare nu conţine asemenea detalii. Puterea sa vine din 
maniera critică cu care v-aţi chestionat pacienţii dumneavoastră. 
Zeljko, 
Tubingen, Germany 


Călătoria Sufletelor este o carte clasică ce ar trebui să existe în orice bibliotecă. Mă întreb dacă vă 
dați seama câte inimi ați atins? 
J.C, 
Dublin, Ireland 


DESPRE AUTOR 


Michael Duff Newton este doctor în consiliere psihologică, atestat ca hipnoterapeut şi membru 
al Asociaţiei Americane de Consiliere. A fost profesor la Facultatea de Instituţii Educative 
Superioare şi a activat în domeniul practicii private în Los Angeles. Dr. Newton şi-a dezvoltat 
propriile tehnici referitoare la regresie, pentru a putea să-şi ducă clienţii aflaţi sub hipnoză dincolo 
de amintirile vieţii lor trecute, spre experienţa mai însemnată a sufletului în viaţa de apoi. Autorul 
este considerat un pionier al dezlegării misterelor vieţii noastre în lumea spiritelor, relatate pentru 
prima dată în best-sellerul său Călătoria Sufletelor (1994), volum tradus în 10 limbi străine. Graţie 
reputației sale internaţionale ca regresionist spiritual, Dr. Newton a apărut la numeroase emisiuni 
de radio şi televiziune, dar şi în calitate de conferenţiar, la conferințele New Age. În semn de 
respect pentru îndelungatele sale cercetări clinice ale amintirilor sufletului şi pentru descoperirile 
sale asupra cosmologiei vieţii de după moarte, Dr. Newton a primit în 1998 premiul anual al 
Asociaţiei Hipnoterapeuţilor Transpersonali pentru „contribuţia unică” adusă în domeniul unirii 
minții, trupului şi sufletului. Autorul este istoric, astronom amator şi călător de-a lungul şi de-a 
latul lumii. Alături de soţia sa Peggy, trăieşte în casa sa din munţii Sierra Nevada, în nordul 
Californiei. 


Alte cărţi de acelaşi autor 


Destinul sufletelor (Llewelyn, 2001 — Destiny of Souls) 
Viaţa dintre vieţi (Llewelyn, 2004 — Life between Lives) 


Pentru a-i scrie autorului: 


Dacă doriţi să-l contactaţi pe autorul acestei cărți, sau doriți mai multe informaţii despre 
această carte, vă rugăm să scrieţi autorului pe adresa editurii Llewellyn, urmând ca apoi cererea 
dumneavoastră să fie transmisă mai departe. Atât autorul, cât şi editorul vor aprecia să primească 
un semn de la dumneavoastră şi să afle cum v-a plăcut cartea şi cum v-a ajutat ea. Editura 
Llewellyn nu poate garanta că va fi posibil să se răspundă tuturor scrisorilor trimise autorului, dar 
poate garanta că toate vor fi transmise acestuia. Vă rugăm scrieți pe adresa: 


Michael Newton, Ph.D 

c/o Llewellyn Worldwide 

PO BOX 64383, Dept.k499 - 5 
St Paul, MN 55164 - 0383, USA 

Vei cunoaşte tărâmul ascuns unde se-adună toate sufletele, unde se regăsesc toate 
potecile Călătoriei. Prin ceața în care se coboară moartea, dansează o lumină 
călăuzitoare spre Trecerea cea fără de timp, pierdută din memoria conştientă, dar 
revelată ţie în transă. 


M.N. 


INTRODUCERE 


ÎȚI este frică de moarte? Te întrebi ce se va întâmpla după ce mori? Este oare posibil să ai un 
spirit care a venit de altundeva şi care se va întoarce acolo după ce trupul tău moare sau reprezintă 
doar o dorință ascunsă din cauză că îți este frică? 

Constituie un adevărat paradox faptul că oamenii, singurii dintre toate creaturile de pe Pământ, 
trebuie să-şi reprime frica de moarte, pentru a putea trăi normal. Şi totuşi, instinctul nostru biologic 
nu ne lasă să uităm niciodată acest pericol extrem în care se află ființa noastră. Pe măsură ce 
înaintăm în vârstă, spectrul morții creşte în conştiinţa noastră. Chiar şi persoanele credincioase se 
tem că moartea este sfârşitul existenţei lor ca persoane. Cea mai mare groază a noastră faţă de 
moarte ne face să ne gândim la neantul morţii, care va pune capăt tuturor legăturilor cu familia şi 
prietenii. Moartea face ca toate ţelurile noastre Pământeşti să pară zadarnice. 

Dacă încetarea funcțiilor vitale ar fi sfârşitul tuturor lucrurilor care ţin de persoana noastră, 
atunci viaţa s-ar dovedi, într-adevăr, lipsită de sens. Totuşi, o anume putere din interiorul nostru ne 
face capabili, pe noi, oamenii, să ne închipuim o lume de apoi şi să simţim o legătură cu o putere 
superioară şi chiar cu un suflet nemuritor. Dacă chiar avem un suflet, atunci unde se duce acesta 
după moarte? Există, într-adevăr, un fel de paradis plin de spirite inteligente în afara universului 
nostru fizic? Şi cum arată? Ce. facem când ajungem acolo? Există vreo ființă supremă care 
răspunde de acest paradis? Aceste întrebări sunt la fel de vechi ca omenirea însăşi şi vor rămâne 

încă un mister pentru cei mai mulți dintre noi. 

Răspunsurile adevărate la taina vieţii de apoi rămân, pentru majoritatea oamenilor, încuiate în 
spatele unei uşi spirituale. Acest lucru se întâmplă datorită unei amnezii construite în interior 
despre identitatea sufletului nostru care, la nivel conştient, ajută la contopirea sufletului cu creierul 
uman. În ultimii câţiva ani marele public a auzit despre oameni care au murit pentru un timp și apoi 
s-au întors să povestească cum au văzut un tunel lung, lumini strălucitoare şi chiar cum au avut 
scurte întâlniri cu spirite prietenoase. Dar nici una dintre aceste relatări scrise în multe cărți despre 
reîncarnare nu a oferit vreodată mai mult decât o privire sumară asupra a tot ceea ce trebuie ştiut 
despre viaţa de după moarte. 

Acesta carte este un jurnal intim despre lumea spiritelor. Lucrarea oferă o serie de precedente 
care dezvăluie în detalii explicite ce se întâmplă cu noi după ce viaţa noastră pe Pământ s-a sfârşit. 
Veţi fi purtaţi dincolo de tunelul spiritual şi veţi intra în însăşi lumea spiritelor, pentru a afla ce li se 
dezvăluie sufletelor înainte de a se întoarce, în final, pe Pământ, într-o altă viaţă. 

Prin natura mea, sunt o persoană sceptică, cu toate că, din conţinutul acestei cărţi, nu par aşa. 
În calitate de consilier şi psihoterapeut m-am specializat în modificările comportamentale, în 
tratarea tulburărilor psihice. O mare parte a muncii mele implică restructurarea cognitivă pe termen 
scurt a clienţilor mei, stimulându-i să-şi conecteze gândurile şi emoţiile care să favorizeze un 
comportament normal. Împreună cu ei, scot la iveală înţelesul, funcția și consecințele convingerilor 
lor, pentru că plec de la premisa că nici o tulburare mintală nu este imaginară. 

La începutul practicii mele mă opuneam rugăminţilor oamenilor de a analiza vieţile anterioare, 
datorită orientării mele spre terapia tradițională. În timp ce foloseam hipnoza și tehnicile regresiei 
temporale pentru a determina originea amintirilor neplăcute şi a traumelor din copilărie, am simţit 
că orice încercare de a ajunge la o viaţă anterioară ar fi fost neortodoxă şi neclinică. Interesul meu 
pentru reîncarnare şi metafizică era numai curiozitate intelectuală, până când am lucrat cu un tânăr 
pentru controlul asupra durerii. 

Pacientul se plângea de o durere cronică în partea dreaptă, pe care o avea de mult timp. Unul 
dintre instrumentele hipnoterapiei în controlarea suferinţei este antrenarea subiectului în a-şi mări 
durerea, pentru ca subiectul să poată Învăţa şi cum s-o micşoreze, dobândind astfel control asupra 
sa. Într-una din şedinţele noastre despre intensificarea durerii, acest bărbat şi-a imaginat că este 
înjunghiat pentru a-şi crea din nou starea de chin. Căutând originile acestei imagini, până la urmă i- 
am descoperit şi existenţa anterioară ca soldat ucis cu o baionetă în timpul celui de-al doilea război 
mondial în Franţa, şi cu această ocazie am putut elimina şi durerea în întregime. 

Încurajat de clienţii mei, am început să fac experimente, trimițându-i pe unii dintre ei în 
trecutul şi mai îndepărtat, înainte de ultima lor naştere pe Pământ. La început am fost îngrijorat că 
integrarea de către subiect a nevoilor curente, a credințelor şi stărilor de teamă ar putea da naştere 
la fantezii, imagini denaturate ale amintirilor. Cu toate acestea, nu a durat mult până când mi-am 
dat seama că amintirile noastre cele mai adânc sedimentate oferă o serie de experienţe trecute prea 
reale şi legate între ele, pentru a fi ignorate. Am ajuns să înţeleg cât de importantă este, din punct 
de vedere terapeutic, legătura dintre trup şi întâmplările vieților noastre anterioare, dar şi cine 
suntem noi astăzi. 

Apoi am dat peste un lucru de proporţii imense. Am descoperit că era posibil să privesc lumea 
spiritelor prin ochii minţii unui subiect sub hipnoză care ar putea să-mi relateze despre viaţa dintre 
vieţile de pe Pământ. 

Cazul care mi-a deschis uşa către lumea spiritelor a fost o femeie la vârsta a doua şi care era 
un subiect deosebit de receptiv la hipnoză. Ea îmi povestea despre stările ei de singurătate şi de 
izolare din acel stadiu delicat în care subiectul tocmai a terminat să-şi amintească de cea mai 
recentă viață anterioară. Această persoană neobişnuită a alunecat aproape singură în cea mai 
avansată stare de conştiinţă modificată. Fără să-mi dau scama, iniţiasem o comandă exagerat de 
scurtă pentru această acţiune. I-am sugerat să meargă la originea pierderii prietenilor. În același 
moment, am folosit, din greşeală, unul din cuvintele declanşatoare pentru amintirea spirituală. Am 
mai întrebat-o şi dacă avusese un anumit grup de prieteni de care îi era dor. 

Brusc, clienta mea a început să plângă. Când am pus-o să-mi spună ce nu era în regulă, ea a 
izbucnit: „Mi-e dor de unii prieteni din grupul meu şi de aceea sunt atât de singură pe Pământ”. Mi- 
era neclar şi am întrebat-o mai departe despre locul în care se afla acel grup de prieteni. „Aici, în 
casa mea permanentă, mi-a răspuns ea simplu, şi chiar acum mă uit la ei toți”! 

După ce am terminat cu această clientă şi am reascultat înregistrările şedinţelor cu ea, mi-am 
dat seama că găsirea lumii spirituale implica o prelungire a regresiei vieţii anterioare. Există multe 
cărți despre vieţile anterioare, dar n-am găsit nici una care să amintească despre viaţa noastră ca 
suflete sau cum să luăm corect legătura cu amintirile spirituale ale oamenilor. M-am decis să fac eu 
însumi o cercetare şi, datorită practicii, am dobândit o abilitate mai mare de a intra în lumea 
spirituală prin intermediul subiecților mei. De asemenea, am mai învăţat că găsirea locului lor în 
lumea spirituală avea o însemnătate mult mai mare pentru oameni decât inventarierea vieților lor 
anterioare pe Pământ. 

Cum este posibil să ajungi la suflet prin hipnoză? Vizualizaţi mintea ca având trei cercuri 
concentrice, fiecare mai mic decât ultimul şi unul într-altul, separate doar de straturi de conştiinţă 
unite între ele. Primul strat, cel exterior, este reprezentat de mintea conştientă care este sursa 
noastră critică, analitică. Al doilea strat este subconştientul, unde mergem inițial în hipnoză pentru 
a căuta în zona de înmagazinare toate amintirile din viaţa aceasta sau din cele anterioare. Al treilea, 
miezul cel mai ascuns, este ceea ce noi numim astăzi mintea supraconştientă. Acest nivel prezintă 
cel mai înalt centru al Sinelui, în care noi suntem o expresie a unei puteri superioare. 

Supraconştientul găzduieşte identitatea noastră reală, mărită de subconştientul care conţine 
amintiri ale multor alter ego-uri preluate de noi în trupurile din vieţile anterioare. Supraconştientul 
poate să nu fie deloc un nivel, ci însuşi sufletul. Supraconştientul reprezintă centrul cel mai înalt de 
înţelepciune şi perspectivă şi toate informaţiile mele despre viaţa de după moarte provin din această 
sursă de energie inteligentă. 

Cât de valabilă este folosirea hipnozei în dezvăluirea adevărului? Persoanele aflate sub 
hipnoză nici nu visează, nici nu halucinează. Noi nu visăm în secvenţe cronologice şi nici nu 
halucinăm în stare de transă dirijată. Când subiecţii sunt puşi în stare de transă, creierul lor 
oscilează încet de la starea de veghe Beta şi continuă să-şi schimbe vibrația coborând sub stadiul 
meditativ Alfa până la diversele nivele din cadrul gamei Theta. Theta înseamnă hipnoză, nu somn. 
Atunci când dormim, ajungem în starea finală Delta, unde mesajele de la creier sunt direcționate în 
subconştient şi eliberate prin intermediul viselor. În Theta, conştientul nu este inconştient, aşa că 
putem şi recepționa, şi trimite mesaje cu toate canalele memoriei deschise. 

Odată aflaţi în hipnoză, oamenii povestesc imaginile pe care le văd şi dialogurile pe care le 
aud în inconştient ca pe nişte observaţii literale. Răspunzând la întrebări, subiecţii nu pot minţi, dar 
ar putea interpreta greşit ceea ce au văzut în inconştient, aşa cum facem şi noi în stare de 
conştienţă. În starea de hipnoză, oamenii au dificultăţi în raportarea lor la orice lucru pe care ei nu-l 
consideră adevărat. 

Cei care critică hipnoza cred că subiectul în transă îşi va fabrica amintiri şi îşi va influenţa 
reacţiile pentru a adopta orice cadru teoretic sugerat de hipnotizator. Cred că această generalizare 
este o premisă falsă. În munca mea, tratez fiecare caz ca şi cum aş auzi informaţia pentru prima 
oară. Dacă un subiect ar fi într-un fel capabil să reziste la hipnoză şi să-şi construiască conştient o 
fantezie despre lumea spiritelor sau să facă o asociere liberă pornind de la idei prestabilite despre 
viaţa lor de apoi, aceste răspunsuri ar deveni curând incompatibile cu celelalte studii de caz ale 
mele. Am învăţat valoarea examinării încrucişate încă de la începuturile carierei mele şi nu am 
găsit nici o dovadă că cineva şi-ar falsifica experienţele spirituale pentru a-mi face mie plăcere. De 
fapt, subiecţii în stare de hipnoză nu ezită să-mi corecteze interpretările greşite. 

Cu cât numărul cazurilor mele creştea, am învăţat din încercări şi greşeli să-mi formulez 
întrebările despre lumea spiritelor într-o succesiune corectă. Subiecţii în stare de supraconştientă nu 
sunt în mod special motivaţi să ofere voluntar informaţii despre întregul plan al vieţii sufletului în 
lumea spiritelor. Trebuie să ai setul corect de chei pentru fiecare ușă. În cele din urmă, am reuşit să- 
mi pun la punct o metodă de accesare a memoriei la diferitele părți ale lumii spiritului, cunoscând 

ce uşă să deschid la momentul potrivit în timpul şedinţei de terapie. 

Pe măsură ce câştigam experienţă, cu fiecare şedinţă, mai multe persoane au simţit că îmi 
făcea plăcere să aflu despre viaţa de apoi, aşa că au considerat că este în regulă să-mi povestească 
despre aceasta. Unii clienţi din cazurile mele reprezintă bărbaţi şi femei, toți foarte religioşi, în 
timp ce alţii nu aveau deloc vreo credinţă spirituală specială. Mulţi se înscriu undeva la mijloc, cu 
un bagaj amestecat de filosofii personale despre viaţă. Lucrul uimitor pe care l-am descoperit în 
timp ce avansam în cercetarea mea era că, odată ce subiecţilor li se făcea regresie în starea lor de 
suflet, ei toţi arătau o consecvență remarcabilă în răspunsurile la întrebările despre lumea spiritelor. 
Oamenii chiar folosesc aceleaşi cuvinte sau descrieri grafice în limbaj colocvial când discută 
despre viaţa lor ca suflete. 

Cu toate acestea, omogenitatea experienţei trăite de atât de mulţi subiecți nu mi-a oprit 
încercarea continuă de a compara declaraţiile subiecților mei şi de a corobora activităţi funcţionale 
specifice ale sufletelor. Au existat câteva diferenţe în raportarea narativă între cazuri, dar acest fapt 
s-a datorat mai mult nivelului de dezvoltare a sufletului decât variațiilor în modul în care fiecare 
subiect a văzut, practic, lumea spiritelor. 

Cercetarea a fost dureros de înecată, dar pe măsură ce volumul cazurilor mele creştea, am 
obținut, în sfârşit, un model viabil al lumii eterne în care trăiau sufletele noastre. Am descoperit că 
gândurile despre lumea spiritelor implică adevăruri universale în rândul sufletelor oamenilor care 
trăiesc pe Pământ. Tocmai aceste percepții ale diverselor tipuri de persoane m-au convins că 
declaraţiile lor erau credibile. Nu sunt o persoană religioasă, dar am aflat că locul unde mergem 
după moarte este unul de ordine şi de îndrumare şi am ajuns să apreciez că viaţa de acum şi cea de 
apoi au fost croite cu mare măiestrie. 

Atunci când am reflectat cum să-mi prezint descoperirile, am hotărât că metoda studiului de 
caz ar putea oferi cel mai descriptiv mod în care cititorul ar putea evalua amintirile clientului meu 
despre viaţa de apoi. Fiecare caz pe care l-am ales reprezintă un dialog direct între mine şi un 
subiect. Mărturiile de caz sunt luate din înregistrările şedinţelor de terapie. Această carte nu are 
intenţia să trateze vieţile anterioare ale subiecţilor mei, ci mai degrabă de a fi o documentare a 
experienţelor lor în lumea spiritului, raportate la acele vieți. 

Pentru cititorii care ar putea întâmpina greutăţi în conceptualizarea sufletelor noastre ca 
obiecte non-materiale, istoricul de cazuri enumerate în primele capitole explică modul în care apar 
sufletele şi felul în care ele funcţionează. Fiecare descriere de caz este abreviată într-o oarecare 
măsură, datorită constrângerilor spaţiului şi pentru a oferi cititorului o aranjare ordonată a activităţii 
sufletului. Capitolele au fost concepute să arate progresia normală a sufletelor înăuntrul şi în afara 
lumii spiritului, împreună cu alte informaţii spirituale. 

Călătoriile sufletelor din momentul morții până la următoarea lor încarnare s-au născut dintr-o 
colecţie de informaţii obținute de la clienţii mei pe durata a zece ani. La început, m-a surprins 
faptul că am avut persoane care şi-au amintit mai clar părți ale vieţii sufletului lor dintr-o perioadă 
mai îndepărtată decât din cele mai recente. Totuşi, dintr-un anumit motiv, nici un subiect nu a putut 
să-şi amintească întreaga cronologie a activităților sufletului său pe care le-am descris în această 
carte. Clienţii mei îşi amintesc anumite aspecte ale vieţii lor spirituale într-un mod destul de viu, în 
timp ce alte experienţe le apar destul de înceţoşat. Ca rezultat, chiar şi cu aceste 29 de cazuri, am 
descoperit că nu puteam oferi cititorului gama întreagă a informaţiilor pe care le strânsesem cu 
privire la lumea spiritelor. Astfel, capitolele conţin detalii despre mai multe cazuri decât cele 29 
menţionate în listă. 

Cititorul ar putea considera întrebările mele, în anumite cazuri, destul de pretenţioase. În 
hipnoză este necesar să menţii subiectul pe linie. Când lucrezi pe tărâmul spiritului, pretenţiile față 
de mediator sunt mai mari decât în cazul amintirilor din vieţile anterioare. Aflat în transă, un 
subiect obişnuit poate să-şi lase mintea sufletului să rătăcească în timp ce urmăreşte desfăşurarea 
unor scene interesante. Clienţii mei doresc adesea să mă opresc din vorbit, pentru ca ei să se poată 
desprinde de relatarea celor văzute şi doar să se bucure de experienţele anterioare ca suflete. Încerc 
să fiu blând şi nu excesiv de structurat, dar şedinţele mele sunt ţinute, de obicei, cu o singură 

persoană şi durează trei ore, în acest timp fiind o mulțime de informaţii de acoperit. Unii oameni 
vin de la distanţe mari ca să mă vadă şi nu pot să mai vină curând. 

Consider că este o mare răsplată să văd expresia de mirare pe faţa clientului când şedinţa s-a 
terminat. Pentru aceia dintre noi care chiar au avut şansa să-şi vadă nemurirea, iese la iveală o nouă 
profunzime a înţelegerii de sine şi de creştere a puterii, înainte de a-mi trezi subiecţii, deseori le 
implantez amintiri post sugestionale adecvate. 

Cunoaşterea conştientă a vieţii sufletului propriu în lumea spiritelor şi a istoriei existenţei lor 
fizice pe planete, le oferă acestor persoane un simţ mai puternic al direcției şi energie pentru viaţa 
aceasta. 

În sfârşit, s-ar cădea să spun că ceea ce sunteţi pe cale să citiți s-ar putea să vină ca un şoc în 
contact cu ideile dumneavoastră preconcepute despre moarte. Materialul prezentat în lucrarea de 
faţă s-ar putea să contravină convingerilor dumneavoastră religioase şi filosofice. Vor fi şi cititori 
care îşi vor găsi în această carte un sprijin pentru ideile lor deja formate. Pentru alţii, informaţiile 
oferite în aceste cazuri vor părea nişte relatări subiective asemănătoare povestirilor ştiinţifico- 
fantastice. Oricare ar fi convingerile dumneavoastră, sper că veți reflecta asupra implicaţiilor 
pentru umanitate, dacă ceea ce subiecţii mei au de spus despre viaţa de după viaţă este exact. 


1 
MOARTE ŞI PLECARE 


Cazul 1 


S (Subiect): Dumnezeule, nu sunt mort, nu-i aşa? Vreau să spun, trupul meu este mort - pot să- 
l văd sub mine - dar plutesc... mă uit în jos şi pot să-mi văd corpul întins pe patul spitalului. Toată 
lumea din jurul meu mă crede mort, dar nu sunt. Vreau să strig, hei, nu sunt mort cu adevărat! Este 
incredibil... asistentele îmi pun un cearşaf peste faţă... oamenii pe care îi cunosc plâng. Ar trebui să 
fiu mort, dar trăiesc încă! Este ciudat, pentru că trupul meu este absolut mort în timp ce mă mişc 
deasupra lui. Trăiesc!. 


ACESTEA sunt cuvintele unei persoane aflate în stare de hipnoză profundă retrăind experienţa 
morţii. Cuvintele îi ies în izbucniri scurte şi emoţionate şi sunt pline de groază amestecată cu 
respect, pe măsură ce vede şi simte cum este să fii un spirit proaspăt separat de corpul fizic. Acest 
bărbat este clientul meu şi tocmai l-am asistat în recrearea unei scene dintr-o viață anterioară, în 
timp ce stă lungit într-un scaun extensibil confortabil. Un pic mai devreme, urmându-mi 
instrucțiunile în timpul inducerii stării de transă, acest subiect era în regresie de vârstă, întorcându- 
se la amintirile copilăriei. Percepţiile sale subconştiente s-au contopit treptat în timp ce lucram 
împreună la întoarcerea lui în pântecul mamei. 

Apoi l-am pregătit pentru un salt înapoi în negurile timpului prin folosirea vizuală a scutului 
protector. După ce am încheiat acest pas important al condiționării mentale, mi-am mişcat subiectul 
printr-un tunel imaginar al timpului până în ultima lui viață pe Pământ. Aceasta a fost o viață 
scurtă, pentru că murise subit din cauza unei epidemii de gripă în 1918. 

Pe măsură ce şocul iniţial de a se vedea pe sine murind şi sufletul ieşindu-i din trup începe să 
se estompeze, clientul meu se adaptează mai uşor la imaginile vizuale din mintea sa. Deoarece o 
mică parte din zona conştientă, critică a minţii sale încă mai funcționează, îşi dă seama că recreează 
o experienţă anterioară. Durează mai mult ca de obicei, de vreme ce acest subiect este un suflet mai 
tânăr şi neobişnuit cu ciclurile de naştere, moarte şi re-naştere, aşa cum sunt mulți dintre ceilalți 

clienţi ai mei. 

Cu toate acestea, doar în câteva clipe el se adaptează şi începe să răspundă cu mai mare 
încredere întrebărilor mele. li ridic rapid nivelul de hipnoză din subconştient la starea de 
supraconştient. Acum el este gata să-mi vorbească despre lumea spiritelor şi îl întreb ce se-ntâmplă. 


S: Mă înalt... Încă plutesc... mă uit înapoi la trupul meu... E ca şi cum aş urmări un film, numai 
că eu joc în acesta! Doctorul le consolează pe soţia şi fiica mea. Soţia mea plânge (subiectul se 
foieşte în scaun cu disconfort). Încerc să ajung în mintea ei... să-i spun că totul este bine cu mine. 
Este atât de copleșită de jale, încât nu pot să trec de ea. Vreau să ştie că suferinţa mea a trecut... că 
m-am eliberat de trup .. că nu-mi mai trebuie... că o s-o aştept. Vreau să ştie lucrul ăsta... dar ea... 
nu mă ascultă. Oh, acum mă îndepărtez... 


Şi astfel, ghidat de o serie de comenzi, clientul meu începe procesul de trecere în lumea 
spiritelor. Este un drum pe care l-au străbătut şi alţii în atmosfera de siguranţă a biroului meu. În 
mod tipic, pe măsură ce amintirile din starea de supraconştienţă se extind, subiecţii sub hipnoză 
devin mult mai conectaţi la tunelul spiritual. Pe măsură ce şedinţa avansează, imaginile mentale ale 
subiectului sunt traduse mult mai uşor în cuvinte. Propoziţii scurte şi descriptive duc la explicaţii 
detaliate a ceea ce înseamnă să intri în lumea spiritelor. 

Dispunem de o documentaţie vastă, inclusiv observaţiile personalului medical, care descrie 
experienţele în faţa morţii şi din afara trupului ale persoanelor rănite grav în accidente. 

Aceste persoane fuseseră considerate moarte din punct de vedere clinic înainte ca eforturile 
medicale să le scoată din acea stare. Sufletele sunt destul de capabile să-şi părăsească trupurile 
gazdă şi să se întoarcă în acestea, în special în situaţii limită când corpul moare. Oamenii povestesc 
despre cum stau suspendaţi deasupra trupurilor lor, în special în spitale, şi cum îi urmăresc pe 
medici încercând să-i resusciteze. În timp, aceste amintiri se estompează după ce se întorc la viaţă. 

În primele etape de regresie sub hipnoză în vieţile anterioare, descrierile subiecţilor care trec 
mental prin aceste vieţi nu contrazic relatările persoanelor care au murit în realitate pentru câteva 
minute în această viaţă. Diferenţa dintre aceste două grupuri de persoane este că subiecţii sub 
hipnoză nu-şi amintesc experienţele morţii lor temporare. Persoanele aflate în transă profundă sunt 
capabile să descrie cum este viaţa după moartea fizică permanentă. 

Care sunt similaritățile amintirilor despre viața de apoi între persoanele care povestesc despre 
experienţele de decorporalizare ca rezultat al traumelor fizice temporare şi un subiect care-şi 
aminteşte sub hipnoză moartea într-o viaţă anterioară? Amândoi plutesc în jurul trupurilor într-un 
mod straniu, încercând să atingă obiecte solide care se dematerializează în faţa lor. Ambele tipuri 
de raportori spun că se simt frustraţi în încercările lor de a vorbi cu persoanele vii, care nu le 
răspund. Ambii afirmă că se simt traşi din locul în care au murit şi că experimentează relaxare şi 
curiozitate mai degrabă decât frică. 

Toate aceste persoane vorbesc despre un sentiment euforic de libertate şi de strălucire în jurul 
lor. Unii dintre subiecţii mei văd un alb strălucitor, înconjurându-i complet în momentul morții, în 
timp ce alţii văd lumina strălucitoare mai departe, în continuarea unui spaţiu mai întunecat prin 
care sunt traşi. La această ultimă variantă se fac adesea referiri - este efectul de tunel, care a devenit 
bine cunoscut publicului. 

Al doilea caz ne va purta mai departe în experiența morţii decât cazul 1. În context, subiectul 
este un bărbat sexagenar, care îmi descrie evenimentele morţii sale ca o tânără femeie, pe nume 
Sally, ucisă de indienii Kiowa în 1866, în timpul atacării unui tren. Deşi acest exemplu, ca şi 
ultimul, relatează experienţele morţii după cea mai recentă viaţă trecută, o dată particulară a morții 
în istoric nu are o relevanţă deosebită, pentru că este recentă. Nu am găsit diferenţe semnificative 
între timpurile vechi şi cele moderne în termenii spiritului concret al lumii evocate sau a lecţiilor 
învăţate. 

Ar trebui să menţionez, de asemenea, că subiectul obişnuit aflat în transă are o capacitate 
supranaturală de a se concentra exact pe datele şi locurile geografice ale multor vieţi anterioare. 

Acest lucru este valabil şi pentru perioadele timpurii ale civilizaţiei umane, când graniţele statelor 
şi numele locurilor erau diferite de cele actuale. Numele anterioare, datele şi locurile ar putea să nu 
fie întotdeauna uşor de amintit în fiecare viaţă anterioară, dar descrierile întoarcerilor în lumea 
spiritelor şi ale vieţii în acea lume sunt foarte vii. 

Scena din cazul 2 de desfăşoară în câmpiile americane din sud chiar după ce o săgeată a lovit- 
o pe Sally în gât de la mică distanţă. Sunt întotdeauna atent cu scenele de moarte care implică 
traume violente în vieţile trecute deoarece subconştientul deseori reține încă aceste experienţe. În 
acest caz subiectul a venit la mine datorită unei senzaţii neplăcute, de disconfort în gât pe care a 
avut-o toată viaţa. Terapia de eliberare şi deprogramarea sunt metodele obişnuite necesare în astfel 
de cazuri. În tot procesul de amintire a vieților anterioare folosesc timpul din jurul morţii pentru o 
trecere în revistă, o reamintire tăcută şi plasez subiectul în poziţia de observator pentru a uşura 
durerea şi emoția. 


Cazul 2 


Dr.N: Te doare rău de la săgeată? 

S: Da... vârful mi-a sfâşiat gâtul... sunt pe moarte (subiectul începe să şoptească în timp ce-şi 
ține mâinile la gât). Mă sufoc... Îmi curge sânge... Will (soţul) mă ţine în braţe... durerea... 
În grozitoare... acum ies... oricum, s-a sfârşit. 


Notă: Sufletele îşi părăsesc adesea gazdele umane cu câteva clipe înainte de moartea propriu- 
zisă, când trupurile sunt în dureri mari. Cine le poate învinovăţi? Cu toate acestea, ele rămân 
aproape de trupul în agonie. După tehnicile de calmare, ridic acest subiect din subconştient la 
nivelul supraconştientului pentru trecerea la amintirile spirituale. 


Dr.N: Bine, Sally, ai acceptat să fii ucisă de aceşti indieni. Ai putea să-mi descrii, te rog, 
senzaţia exactă pe care o simţi în momentul morții? 

S: Este ca... un fel de... o forţă... care mă împinge în sus, afară din corp. 

Dr.N: Te împinge? Unde afară? 

S: Mă aruncă afară prin creştetul capului. 

Dr.N: Şi ce împinge afară? 

S: Păi, pe mine! 

Dr.N: Descrie-mi ce înseamnă acest „mine”. Cum arată 

lucrul care eşti tu ieşind din trup prin cap? 

S: (pauză) Ca un... punct de lumină... radiind... 

Dr.N: Cum radiezi tu lumină? 

S: De la... energia mea. Este de un alb transparent... sufletul meu... 

Dr.N: Şi această lumină energetică rămâne aceeaşi după ce-ţi părăseşti trupul? 

S: Se pare că mă măresc un pic... pe măsură ce mă mişc. 

Dr.N: Dacă lumina ta se intensifică, atunci cum arăţi acum? 

S: O coardă... ca o şuviţă... atârnând... 

Dr.N: Şi cum simţi, cum ţi se pare mişcarea de ieşire din 

trup? 

S: Este ca şi cum mi-aş scoate pielea... ca și cum aş coji o banană. Îmi părăsesc trupul într-o 
clipire! 

Dr.N: Încerci un sentiment neplăcut? 

S: O, nu! Este minunat să te simți atât de liber, fără nici o durere, dar... sunt... dezorientată... 
nu m-am aşteptat să mor... (tristeţea se strecoară în vocea clientului meu şi vreau să-l menţin 
concentrat asupra sufletului său pentru încă un minut, decât asupra a ceea ce se întâmplă cu trupul 
lui pe Pământ). 

Dr.N: Înţeleg, Sally. În momentul de faţă simţi o ușoară dislocare a sufletului. Acest lucru este 
normal, în situaţia ta, după momentele prin care tocmai ai trecut. Ascultă-mă şi răspunde-mi la 
întrebări. Ai spus că pluteai. Eşti în stare să te mişti liber imediat după moarte? 

S: Este ciudat... parcă aş fi suspendată în aer, dar care nu este aer... nu există nici o limită... 
nici gravitație... nu am greutate. 

Dr.N: Vrei să spui că este ca şi cum ai fi într-un fel de vid? 

S: Da... nimic din jurul meu nu este masă solidă. Nu există nici un obstacol de care să mă 
lovesc... plutesc în derivă... 

Dr.N: Poţi să-ţi controlezi mişcările? încotro te îndrepți? 

S: Da... pot... dar ceva... mă împinge spre o formă de un alb strălucitor... este atât de luminos! 

Dr.N: Intensitatea albului este la fel peste tot? 

S: Mai luminoasă... departe de mine... este un alb puţin mai întunecat... gri... În direcția 
trupului meu... (începe să plângă) oh, bietul meu corp... nu sunt încă pregătită să-l părăsesc 
(subiectul se lasă înapoi în scaun ca şi când ar opune rezistenţă la ceva). 

Dr.N: E-n regulă, Sally, sunt lângă tine. Vreau să te relaxezi şi să-mi spui dacă forța care te-a 
scos prin creştetul capului când mureai te mai trage încă şi dacă o poţi opri. 

S: (pauză) După ce am scăpat de trup forța a mai slăbit. Acum simt ca un ghiont... care mă 
trage din trup... nu vreau să plec încă... dar este ceva care vrea să plec repede... 

Dr.N: Înţeleg, Sally, dar bănuiesc că afli că ai un element de control. Cum ai descrie acest 
lucru care te trage? 

S:... un fel de forţă... magnetică... dar... vreau să mai stau un pic... 

Dr.N: Sufletul tău poate să reziste acestei forţe care te trage, oricât doreşti? 

S: (pauză lungă în timp ce subiectul pare să continue o dezbatere internă cu el însuşi în viaţa 
anterioară, când era Sally) Da, pot, dacă chiar vreau să rămân. (Subiectul începe să plângă.) Oh, 
este cumplit ce-au făcut sălbaticii ăştia cu corpul meu. Rochia mea albastră este toată acoperită cu 
sânge... soțul meu, Will, încearcă să mă ţină în braţe şi să se lupte alături de prietenii noştri cu 
indienii Kiowa. 


Notă: Întăresc imaginea unui scut protector în jurul acestui subiect, ceea ce este foarte 
important ca bază în procedurile de calmare. Sufletul subiectului Sally încă pluteşte deasupra 
trupului său după ce mut scena mai departe în timp, când indienii sunt alungaţi de focurile de armă 
din tren. 


Dr.N: Sally, ce face soţul tău imediat după atac? 

S: Oh, e bine... nu este rănit... dar... (cu tristeţe) ţine în braţe trupul meu... şi plânge după 
mine... nu poate să mă ajute cu nimic, dar se pare că nu-şi dă seama încă. Sunt rece, dar îmi ţine 
faţa în mâini... şi mă sărută. 

Dr.N: Şi ce faci în clipa aceasta? 

S: Sunt deasupra capului lui Will. Încerc să-L consolez, vreau să simtă că dragostea mea nu s-a 
stins de fapt... vreau să ştie că nu m-a pierdut pentru totdeauna şi că o să-l revăd. 

Dr.N: Mesajele tale ajung la el? 

S: Este aşa de multă durere, dar el... Îmi simte esenţa... ştiu lucrul ăsta. Prietenii noştri sunt în 
jurul lui... şi ne despart într-un sfârşit... vor să aranjeze vagoanele şi să pornească din nou. 

Dr.N: Şi ce se întâmplă acum cu sufletul tău? 

S: Încă rezist în faţa senzaţiei care mă trage... vreau să rămân. 

Dr.N: De ce? 

S: Ştiu că sunt moartă... dar nu sunt pregătită să-l părăsesc pe Will şi ... vreau să-i văd cum mă 
îngroapă. 

Dr.N: Vezi sau simţi vreo altă entitate spirituală în jurul tău în momentul acesta? 

S: (pauză) Sunt aproape... o să le văd curând... percep dragostea lor aşa cum aş vrea s-o simtă 
Will pe a mea... mă aşteaptă până când voi fi gata. 

Dr.N: Eşti în stare să-L consolezi pe Will pe măsură ce timpul trece? 

S: Încerc să pătrund în mintea lui. 

Dr.N: Şi reuşeşti? 

S: (pauză) Cred că... un pic... mă simte... Îşi dă scama... dragostea... 

Dr.N: Bine, Sally, acum o să avansăm din nou în timpul relativ. Îţi vezi prietenii din tren 
punându-ți trupul în vreun fel de mormânt? 

S: (glasul este mai încrezător) Da, m-au îngropat. Este timpul să plec... vin după mine... mă 
mişc... Într-o lumină mai strălucitoare... 


Contrar a ceea ce cred unii oameni, adesea sufletele sunt puţin interesate de ce se întâmplă cu 
trupurile lor după moartea fizică. Aceasta nu este insensibilitate faţă de situaţia lor personală şi de 
oamenii pe care îi lasă în urmă pe Pământ, ci doar o recunoaştere de către aceste suflete a finalităţii 
morţii. Ele au o dorinţă de a se grăbi în drumul lor spre frumuseţea lumii spiritelor. 

Cu toate acestea, multe alte suflete vor să plutească pentru câteva zile terestre deasupra locului 
unde au murit, de obicei după înmormântarea lor. Timpul este aparent accelerat pentru suflete şi 
zilele pe Pământ pot fi doar minute pentru ele. Există o mulțime de motive pentru sufletul care 
zăboveşte. De exemplu, cineva care a fost asasinat sau ucis brusc, într-un accident, cel mai adesea 
nu vrea să plece imediat. Cred că aceste suflete sunt frecvent perplexe sau mânioase. Sindromul 
sufletului plutitor este adevărat în mod special în cazul morţii persoanelor tinere. 

Desprinderea bruscă de forma umană, chiar şi după o lungă suferință, şochează totuşi sufletele 
obişnuite şi acest lucru ar putea să le facă să respingă ideea plecării în momentul morții. Şi pentru 
suflete intervalul normal de trei-cinci zile de aranjamente funerare, este simbolic. Sufletele chiar nu 
au o curiozitate bolnăvicioasă să se vadă îngropate, deoarece emoţiile din lumea spiritelor nu sunt 
la fel cu cele trăite aici, pe Pământ. Şi totuşi, găsesc că entităţile spirituale apreciază respectul 
acordat memoriei vieții lor fizice de către rudele în viaţă şi prieteni. 

Aşa cum am văzut în ultimul caz, există un motiv principal pentru care multe spirite nu vor să 
părăsească imediat locul morţii lor fizice. Acest lucru vine din dorinţa de a veni să-i sprijine mental 
pe cei iubiţi înainte de a avansa în lumea spiritelor. Aceia care tocmai au murit nu sunt răvăşiți de 
moartea lor, deoarece ei ştiu că cei ramaşi pe Pământ îi vor vedea din nou în lumea spiritelor şi, 
probabil, mai târziu, în alte vieţi. Pe de altă parte, cei îndoliaţi simt că au pierdut pe cineva iubit 
pentru totdeauna. 

În timpul hipnozei, subiecţii mei îşi amintesc frustrarea că nu au fost în stare să-şi folosească 
eficient energia pentru a atinge mental o persoană care a fost nereceptivă datorită şocului şi durerii. 
Trauma emoţională la cei vii poate să le copleşească minţile într-o aşa măsură, încât capacitatea lor 
mentală de a comunica astfel cu spiritele să fie inhibată. Când un suflet plecat recent găseşte totuşi 
o cale de a aduce consolarea celor vii, chiar dacă pentru scurt timp, acesta este de obicei satisfăcut 
ŞI vrea apoi să se îndepărteze repede de planul astral al Pământului. 

Am avut un exemplu tipic de consolare spirituală în propria viaţă. Mama mea a murit subit în 
urma unui atac de cord. În timpul serviciului funerar, sora mea şi cu mine eram atât de trişti, încât 
minţile noastre amorţiseră în timpul ceremoniei. După câteva ore ne-am întors în casa goală a 
mamei cu soţii şi soțiile noastre şi am hotărât că aveam nevoie să ne odihnim. Probabil că şi eu şi 
sora mea atinseserăm starea de receptivitate Alfa cam în acelaşi timp. Apărând în două camere 
separate, mama a pătruns în subconştientul nostru ca o adiere albă de vis deasupra capetelor. 
Venind spre noi, a zâmbit, arătându-ne că accepta moartea şi că îi era bine în acel moment. Apoi s- 
a îndepărtat plutind. Acest act, care a durat doar câteva secunde, a fost o formă plină de sens de 
închidere, făcându-ne pe amândoi să cădem într-un somn adânc în starea Delta. 

Putem simţi prezenţa consolatoare a spiritelor celor pe care i-am pierdut, în special în timpul 
funeraliilor sau după funeralii. Pentru ca această comunicare spirituală să treacă dincolo de marea 
durere, este necesar să încercăm să ne relaxăm şi să ne golim mintea, măcar pentru perioade scurte. 
În aceste momente receptivitatea noastră la o experiență paranormală este mai deschisă mesajelor 
de dragoste, iertare, speranţă, încurajare şi asigurării că cel iubit se află într-un loc mai bun. 

Când o văduvă cu copii mici îmi spune, „O parte din soţul meu defunct vine la mine în clipele 
grele”, o cred. Clienţii mei îmi relatează că, în calitate de spirite, sunt în stare să-i ajute pe cei de pe 
Pământ să-şi conecteze mintea la însăşi lumea spiritelor. Aşa cum s-a afirmat în mod înţelept, 
oamenii nu pleacă pentru totdeauna atât timp cât cei rămaşi pe Pământ îşi amintesc de ei. În 
următoarele capitole vom vedea cum memoria specifică este o reflectare a propriului nostru suflet, 
în timp ce amintirile colective sunt atomi de energie pură pentru toate spiritele. Moartea nu ne rupe 
legătura continuă cu sufletul nemuritor al acelora pe care îi iubim, doar pentru că ei şi-au pierdut 
personalitatea fizică a trupului muritor. Chiar dacă au multe activităţi, aceste suflete plecate dintre 
noi încă mai pot să vină dacă sunt chemate. 

Câteodată, un spirit tulburat nu vrea să părăsească Pământul după moartea fizică. Acest fapt se 
datorează unei probleme nerezolvate care a avut un impact serios asupra conştiinţei sale. În aceste 
cazuri anormale ajutorul vine de la entităţile superioare şi iubitoare care le asistă pe acestea, din 
partea cealaltă, în procesul de adaptare. De asemenea, avem mijloacele de a ajuta spiritele tulburate 
şi lăsându-le pe Pământ. Voi vorbi mai mult despre sufletele tulburate în Capitolul patru, dar 
enigma fantomelor descrise în cărți şi în filme a fost exagerată foarte mult. 

Cum ar trebui să ne pregătim cel mai bine pentru propria noastră moarte? Viaţa ne poate fi 
lungă sau scurtă, putem fi bolnavi sau sănătoşi, dar vine vremea aceea când toţi trebuie să dăm 
ochii cu moartea în felul în care ne este sortit. Dacă am suferit mult timp de o boală incurabilă, este 
timp să ne pregătim cum trebuie, o dată ce au trecut fazele de şoc, de negare şi de depresie. Mintea 
noastră va parcurge însă un drum mai scurt prin această evoluţie progresivă atunci când moartea 
vine subit. Pe măsură ce sfârşitul vieţii noastre fizice se apropie, fiecare dintre noi are capacitatea 
de a se contopi cu conştiinţa noastră înaltă. Moartea este cea mai uşoară perioadă din vieţile noastre 
pentru conştientizarea spirituală, când ne putem simţi sufletul conectat la eternitatea timpului. 

Cu toate că există oameni muribunzi care consideră că acceptarea este mult mai grea decât 
resemnarea, cei care îngrijesc de aceştia spun că cei mai mulți ajung spre sfârşit la o detaşare 
împăcată. Cred că oamenilor muribunzi li se permite accesul la o cunoaştere supremă a conştiinţei 
eterne şi acest lucru este adesea reflectat de fețele lor. Mulţi dintre aceştia îşi dau seama că un ceva 
universal îi aşteaptă dincolo şi că o să fie bine. 

Muribunzii trec printr-o metamorfoză de separare a sufletelor lor de un trup adoptat. Oamenii 
asociază moartea cu pierderea forţei vitale, când în realitate este tocmai invers. Prin moarte ne 
pierdem trupul, dar energia noastră vitală şi eternă se uneşte cu forţa unui suprasuflet divin. 
Moartea nu este întuneric, ci lumină. 

Clienţii mei susţin că, după ce îşi amintesc de experienţele morților anterioare, sunt atât de 
inundaţi de libertatea redescoperită în trupurile lor Pământeşti, încât devin nerăbdători să pornească 
în călătoria lor spirituală spre un loc liniștit şi familiar. În cazurile ce urmează, vom vedea cum este 
viaţa de după moarte. 


2 
POARTA SPRE LUMEA SPIRITELOR 


TIMP de mii de ani oamenii din Mesopotamia au crezut că porțile de intrare şi de ieşire din 
ceruri se află la capetele opuse ale marii curburi a Căii Lactee numită Râul Sufletelor. După 
moarte, sufletele trebuie să aştepte ridicarea porţii Săgetătorului şi echinocțiul de toamnă, când ziua 
şi noaptea sunt egale. Reîncarnarea înapoi pe Pământ ar putea avea loc numai în timpul 
echinocțiului de primăvară, ieşind prin constelația Gemenilor pe timp de noapte. 

Subiecţii îmi spun că migrarea sufletelor este, în realitate, mult mai uşoară. Efectul de tunel pe 
care îl trăiesc atunci când părăsesc Pământul este portalul spre lumea spiritelor. Cu toate că 
sufletele îşi părăsesc trupurile repede, se pare că intrarea în lumea spiritelor este un proces atent 

măsurat. Mai târziu, când ne întoarcem pe Pământ într-o altă viaţă, drumul înapoi este descris ca 
fiind mult mai rapid. 

Amplasarea tunelului în raport cu Pământul variază în relatările subiecţilor mei. Unele dintre 
persoane îl văd imediat după moarte deschizându-se chiar deasupra trupurilor lor, în timp ce alţii 
afirmă că se mişcă chiar deasupra Pământului înainte de a intra în tunel. Cu toate acestea, în toate 
cazurile, scurgerea timpului până se ajunge la acest pasaj este neglijabilă odată ce sufletul părăseşte 
Pământul. lată observaţiile altei persoane aflate în acest loc al spiritelor. 


Cazul 3 


Dr.N: Acum îți părăseşti trupul. Te vezi mişcându-te din ce în ce mai departe de planul 
Pământului. Spune-mi ce ţi se întâmplă. 

S: La început... era foarte luminos... aproape de Pământ... acum este un pic mai întunecat, 
deoarece am intrat într-un tunel. 

Dr.N: Descrie-mi acest tunel. 

S: Este... o deschizătură goală şi întunecoasă... şi la celălalt capăt se află un cerc mic de 
lumină. 

Dr.N: Bine, şi pe urmă ce se întâmplă cu tine? 

S: Simt o smucitură.. ceva mă trage uşor... cred că trebuie să plutesc prin tunelul ăsta... şi aşa 
şi fac. Este mai mult gri decât Întuneric, deoarece cercul luminos se măreşte în fața mea. Este ca şi 
cum... (clientul se opreşte) 

Dr.N: Continuă. 

S: Sunt invitată să avansez... 

Dr.N: Lasă cercul de lumină să se mărească în faţa ta la capătul tunelului şi explică-mi în 
continuare ce ţi se întâmplă. 

S: Cercul de lumină se lărgeşte foarte mult şi... am ieşit din tunel, este un fel de... lumină ca un 
nor... o ceaţă luminoasă. ŞI trec prin ea. 

Dr.N: Când ieşi din tunel ce mai ai în minte, în afara lipsei de claritate vizuală absolută? 

S: (subiectul coboară vocea) Este aşa de... nemişcat... este un loc atât de liniştit... sunt în locul 
unde stau spiritele... 

Dr.N: Mai ai vreo impresie în acest moment, ca suflet? 

S: Gândul! Simt... puterea gândului peste tot în jurul meu... Eu... 

Dr.N: Relaxează-te complet şi lasă-ţi impresiile să-ți vină uşor în timp ce îmi relatezi tot ce ți 
se întâmplă. Continuă, te rog. 

S: Este greu de pus în cuvinte. Simt... gânduri de dragoste... de prietenie... empatie... şi totul 
este combinat cu... anticiparea... e ca şi cum ceilalți... m-ar aştepta. 

Dr.N: Ai vreun sentiment de siguranţă, sau eşti un pic speriată? 

S: Nu sunt speriată. Când mă aflam în tunel eram mai mult... dezorientată. Da, mă simt în 
siguranţă... sunt conştientă de gândurile care vin la mine... care au grijă de mine... mă hrănesc. Este 
ciudat, dar în jurul meu s-a înţeles cine sunt şi de ce mă găsesc acum aici. 

Dr.N: Vezi vreo dovadă în jurul tău? 

S: (pe ton scăzut) Nu, doar o simt - pretutindeni este o armonie a gândurilor. 

Dr.N: Ai menţionat existenţa în jurul tău a unei substanţe ca un nor chiar după ce ai părăsit 
tunelul. Te afli într-un cer deasupra Pământului? 

S: (pauză) Nu - nu arată aşa - dar se pare că plutesc printr-o materie ca un nor, care este 
diferită de Pământ. 

Dr.N: Poţi vedea Pământul? Este sub tine? 

S: Probabil, dar nu l-am mai văzut de când am intrat în tunel. 

Dr.N: Simţi că eşti încă legată de Pământ printr-o altă dimensiune, poate? 

S: Posibil, da. În mintea mea Pământul pare aproape... și mă simt încă legată de Pământ... dar 

ştiu că sunt într-un alt spațiu. 
Dr.N: Ce ai mai putea să-mi spui despre locul în care te afli acum? 
S: Este încă un pic... Inceţoşat... dar plec de aici. 


Acest subiect, fiind purtat prin experienţa morţii şi prin tunel, continuă să se adapteze mental, 
cu calm, la starea ei de decorporalizare în timp ce avansează în lumea spiritelor. După o anumită 
nesiguranţă iniţială, primele ei impresii relatate reflectă un sentiment ademenitor de stare de bine. 
Această stare este comună la subiecții mei. 

O dată trecute prin tunel, sufletele noastre au ajuns dincolo de prima poartă în călătoria lor 
spre lumea spiritelor. Cei mai mulți îşi dau seama acum că nu sunt chiar morţi, ci că doar au scăpat 
de povara unui trup Pământesc care a murit. O dată cu această conştientizare vine şi acceptarea în 
diverse grade, în funcție de suflet. Unii subiecţi privesc în jur cu uimire continuă, în timp ce alții 
sunt mai realişti în relatările despre cele văzute. Foarte mult depinde de maturitatea lor şi de 
experienţele recente de viaţă. Cel mai comun tip de reacţie pe care îl aud este un suspin de eliberare 
urmat de ceva de genul: „Oh, minunat, sunt din nou acasă în locul acesta superb”. 

Există unele suflete înalte care ies atât de repede din trup, încât o mare parte din ceea ce 
descriu în acest loc apare ca o ceaţă, în timp ce sufletele în cauză se îndreaptă spre destinațiile lor 
spirituale. Acestea sunt argumentele pro şi, după părerea mea, ele formează o minoritate distinctă 
pe Pământ. Sufletele obişnuite nu se mişcă atât de repede şi unele sunt foarte ezitante. Dacă 
eliminăm cazurile rare ale spiritelor foarte tulburate care se luptă să rămână legate de trupurile lor 
moarte, cred că sufletele tinere cu mai puţine vieţi anterioare sunt acelea care rămân ataşate de 
mediul Pământesc după moarte. 

Cei mai mulți dintre subiecţii mei îmi relatează că, în timp ce ies prin gura tunelului, lucrurile 
sunt neclare pentru o perioadă de timp. Cred că aceasta se datorează densităţii celui mai apropiat 
plan astral care înconjoară Pământul, numit de teosofi kamaloka. Următorul caz descrie această 
zonă din perspectiva unui client mult mai analitic. Sufletul acestei persoane dovedeşte o putere 
observaţională considerabilă de înţelegere a formei, culorilor şi a nivelurilor vibraţionale. În mod 
normal, asemenea descrieri fizice grăitoare ale clienţilor mei din adâncul lumii spiritelor apare 
după ce aceştia se obişnuiesc cu mediul. 


Cazul 4 


Dr.N: Descrie-mi ce vezi în jurul tău pe măsură ce te Îndepărtezi de tunel, cu cât mai multe 
detalii posibile. 

S: Lucrurile sunt... dispuse în straturi. 

Dr.N: Stratificate în ce fel? 

S: Mmm... ca un fel de... prăjitură. 

Dr.N: Foloseşte prăjitura drept model şi explică-mi ce vrei să spui. 

S: Vreau să spun că unele prăjituri au vârful mai mic şi sunt mai mari la bază. Nu este aşa când 
trec prin tunel. Văd straturi... niveluri de lumină... Îmi apar... translucide... crestate... 

Dr.N: Vezi lumea spiritelor din această zonă ca fiind formată dintr-o structură solidă? 

S: Asta încerc să explic. Nu pare solidă, deşi aşa ai putea crede la început. Este stratificată - 
nivelurile de lumină sunt toate întreţesute în... fire stratificate. Nu vreau să sune ca şi când nu ar fi 
simetrice, pentru că sunt. Dar observ variaţii în grosimea şi culoarea refracției straturilor. În plus, se 
mai şi mişcă înainte şi înapoi. Am observat întotdeauna acest fapt când am călătorit departe de 
Pământ. 

Dr.N: De ce crezi că este aşa? 

S: Nu ştiu. Nu eu l-am făcut aşa. 

Dr.N: Din descrierile tale, lumea spiritelor îmi apare ca o galerie uriaşă având straturi cu 
secțiuni de nuanţe diferite din vârf până la bază. 

S: Da, şi segmentele sunt rotunjite - se curbează pe măsură ce plutesc printre acestea. 

Dr.N: Din locul tău de observaţie, poţi să-mi vorbeşti despre culorile diferite ale straturilor? 

S: N-am spus că straturile au tonuri majore de culoare. Sunt toate variaţii de alb. Este mai 
deschis... mai luminos acolo unde merg acum decât locul în care am fost. Acum, în jurul meu 
observ un alb cețos mult mai luminos decât cel din tunel. 

Dr.N: În timp ce pluteşti printre aceste straturi spirituale, sufletul tău se mişcă în sus sau în 
Jos? 

S: Nu, de-a lungul. 

Dr.N: Bine, atunci în momentul acesta vezi lumea spiritelor în dimensiuni liniare de drepte şi 
unghiuri când mergi? 

S: (pauză) Pentru mine este... mai mult o energie non-materială care mă poartă şi care este 
separată în straturi de variațiile de culoare închisă sau deschisă. Cred că ceva... mă trage la nivelul 
meu potrivit pentru această călătorie şi încearcă să mă şi relaxeze... 

Dr.N: În ce fel? 

S: Aud sunete. 

Dr.N: ce fel de sunete? 

S: Un... ecou... o muzică... un clinchet muzical... de clopoței care sună la adierea vântului... 
vibrează la mişcările mele... este atât de relaxant. 

Dr.N: Alte persoane au definit aceste sunete ca fiind de natură vibraţională, similare cu 
rezonanţa produsă de ciupirea unui diapazon. Eşti de acord cu acesta descriere sau nu? 

S: (dă din cap aprobator) Da, într-adevăr... şi mai am în memorie un miros şi un gust. 

Dr.N: Înseamnă că simţurile fizice ne rămân și după moarte? 

S: Da, amintirea lor... unduirile notelor muzicale sunt atât de frumoase aici... clopoței... corzi... 
atâta linişte. 


Mulţi călători prin lumea spiritelor îmi povestesc despre senzațiile de vibrații muzicale. 
Senzaţiile de zgomot încep destul de repede după moarte. Unii subiecți îmi spun că aud un 
murmurat sau un bâzâit chiar după ce-şi părăsesc trupul fizic. Acesta este asemănător cu zgomotul 
care se aude dacă stai lângă firele de telefon, putând varia ca volum înainte ca sufletele să iasă din 
ceea ce cred că este planul astral al Pământului. Oamenii au relatat că aud aceleaşi sunete când sunt 
sub anestezie generală. Aceste sunete joase, ca de clopoțel, devin mai muzicale când părăsim 
tunelul. Această muzică a fost atât de bine numită energia universului, deoarece revitalizează 
sufletul. 

În ceea ce priveşte subiecţii care vorbesc despre stratificarea spirituală, menţionez posibilitatea 
ca ei să vadă planurile astrale. În metafizică s-a scris mult despre planurile de deasupra Pământului. 
Începând cu scrierile indiene străvechi numite Vede, urmate de textele europene mai târzii, 
planurile astrale au fost reprezentate istoric de o serie de dimensiuni care se ridică deasupra lumii 
fizice sau tangibile care se contopeşte cu cea spirituală. Aceste zone invizibile au fost vizitate de 
oameni de-a lungul a mii de ani prin observaţii meditative, din afara trupului, a minţii. Planurile 
astrale au mai fost descrise şi ca fiind mai puţin dense pe măsură ce ne îndepărtăm de influenţa 
grea a Pământului. Următorul caz prezintă un suflet care a rămas încă tulburat după trecerea prin 
tunelul spiritual. Acesta este un bărbat care, la vârsta de 35 de ani, a murit de atac de cord pe o 
stradă din Chicago în 1902. El a lăsat în urmă o familie mare cu copii mici şi o soţie pe care a iubit- 
o mult. Ei erau foarte săraci. 


Cazul 5 


Dr.N: Acum poţi să vezi clar în timp ce te deplasezi prin tunel? 
S: Incă mai trec prin aceşti... nori ca o spumă din jurul meu. 
Dr.N: Vreau să treci prin el şi să-mi spui ce vezi acum. 

S: (pauză) Oh... am ieşit... Dumnezeule, locul ăsta este mare! E atât de luminos şi de curat - şi 
chiar miroase bine. Văd un castel de gheață superb. 

Dr.N: Mai spune-mi. 

S: (cu uimire) Este enorm... arată ca un cristal luminos, strălucitor... pietre colorate scânteind 
peste tot în jurul meu. 

Dr.N: Când spui cristalin, mă gândesc la o culoare clară, transparentă. 

S: Sunt mai mult gri şi albe... dar pe măsură ce plutesc văd şi alte culori... mozaicuri... toate 
strălucitoare. 

Dr.N: Priveşte în depărtare din interiorul acestui palat de gheaţă - zăreşti vreo graniţă undeva? 

S: Nu, locul acesta este infinit... atât de grandios... şi liniştit. 

Dr.N: Ce simţi în acest moment? 

S: Nu... pot să mă bucur de această zonă pe deplin... nu vreau să merg mai departe... Maggie... 
(soţia subiectului). 

Dr.N: Văd că încă mai eşti tulburat de viaţa din Chicago, dar asta te împiedică să avansezi în 
lumea spiritelor? 

S: (subiectul ţâşneşte de pe scaunul din biroul meu) Bun! ÎI văd pe ghidul meu venind spre 
mine - el ştie ce îmi trebuie. 

Dr.N: Spune-mi ce se întâmplă între tine şi ghidul tău. 

S: Îi spun că nu pot merge mai departe... că am nevoie să ştiu că Maggie şi copiii vor fi bine. 

Dr.N: Şi ce-ţi răspunde ghidul? 

S: Mă consolează - dar sunt mult prea încărcat. 

Dr.N: Şi tu ce îi spui? 

S: (strigând) îi spun: „De ce ai permis să se întâmple asta? Cum ai putut să-mi faci aşa ceva? 
M-ai făcut să trec prin durere şi greutăţi cu Maggie şi acum ne desparti viețile.” 

Dr.N: ce face ghidul tău? 

S: Încearcă să mă consoleze. Mă asigură că am făcut o treabă bună şi că o să văd că viaţa mea 
şi-a urmat cursul stabilit. 

Dr.N: Şi tu accepţi ceea ce spune ca? 

S: (pauză) în mintea mea... Îmi vin informații... despre viitorul lor pe Pământ... că familia mea 
îşi continuă viaţa fără mine... acceptând că am plecat... că vor reuşi... şi că o să ne revedem curând. 

Dr.N: Şi cum te face lucrul acesta să te simți? 

S: Simt... o pace... (suspinând) sunt gata acum să merg mai departe. 


Înainte de a ajunge la semnificaţia cazului 5 care îşi întâlneşte ghidul aici, vreau să menţionez 
interpretarea acestui bărbat asupra lumii spiritelor pe care o aseamănă cu un palat de gheaţă. Mai 
departe în lumea spiritelor, subiecţii vor vorbi despre cum văd clădiri şi cum se află în camere 
mobilate. Starea de hipnoză în sine nu crează aceste imagini. În mod logic, oamenii nu ar trebui să- 
şi amintească de aceste structuri fizice într-o lume non-materială, doar dacă nu considerăm că 
aceste scene ale mediului natural Pământesc sunt menite să ajute la tranziţia şi adaptarea sufletului 
la starea de moarte fizică. Aceste imagini au o semnificaţie individuală pentru fiecare suflet cu care 
comunic, dintre care toate sunt afectate de experienţele lor pe Pământ. Când sufletele disting în 
lumea spiritelor imagini legate de locuri în care au trăit sau pe care le-au vizitat, există un motiv. 
Casa pe care nu o poți uita, şcoala, grădina, muntele sau malul mării sunt văzute de suflete 
deoarece o forţă spirituală binevoitoare le permite mirajelor Pământeşti să ne consoleze prin 
familiaritatea lor. Amintirile noastre planetare nu mor niciodată - ele ne şoptesc întotdeauna în 
minte şi în suflet pe calea viselor ficționale tot aşa cum fac şi imaginile lumii spiritelor în mintea 
umană. 

Îmi place să aud de la subiecţi despre primele lor imagini din lumea spiritelor. Oamenii pot 
vedea câmpii cu flori sălbatice, turnuri de castele ridicându-se în depărtare sau curcubeie sub cerul 
deschis când se întorc în acest loc de adoraţie după o perioadă de absenţă. Aceste prime imagini 
eterice Pământeşti ale lumii spiritelor nu par să se prea schimbe mult pentru sufletul care se 

întoarce după un interval de mai multe vieţi, cu toate că există diferenţe între descrierile subiecților. 
Am aflat ca, odată ce subiecţii aflaţi în transă merg mai departe în lumea spiritelor ca să descrie 
aspectele funcționale ale vieţii spirituale, comentariile lor devin mai uniforme. 

Cazul pe care tocmai l-am trecut în revistă ar putea fi descris ca un suflet destul de neliniştit 
legat strâns de sufletul său pereche, Maggie, care a fost lăsată în urmă. Nu există nici o îndoială că 
unele suflete poartă cu ele bagajul negativ al unei vieţi anterioare grele mai mult decât altele, în 
ciuda influențelor liniştitoare ale lumii spiritelor. Oamenii tind să creadă că toate sufletele devin 
omnisciente când mor. Acest lucru nu este în întregime adevărat, deoarece perioadele de adaptare 
variază. Timpul de acomodare a sufletului depinde de împrejurările în care a murit, de ataşamentul 
fiecărui suflet faţă de amintirile vieţii care tocmai a luat sfârşit şi de nivelul de avansare. 

De multe ori se întâmpla ca, atunci când o viaţă tânără se sfârşeşte subit, să sesizez mânie în 
timp ce procedez la regresia temporală a vârstelor. Sufletele care reintră în lumea spiritelor în 
aceste condiţii sunt adesea uimite şi derutate din cauză că-i părăsesc fără prea multe avertismente 
pe cei iubiţi. Ele nu sunt pregătite pentru moarte şi unele se simt triste şi deposedate imediat ce-şi 
părăsesc trupurile. 

Dacă un suflet a fost traumatizat de o treabă neterminată, prima entitate pe care o vede, de 
obicei, este ghidul său. Aceşti profesori spirituali, foarte evoluaţi, sunt pregătiți să preia şocul 
inițial al frustrării pe care o simte sufletul imediat după o moarte prematură. Cazul 5 va face în cele 
din urmă o adaptare sănătoasă la lumea spiritelor, permițându-i ghidului său să-l asiste în timpul 
echilibrării în călătoria ce va începe ulterior. 

Cu toate acestea, am observat că ghizii noştri nu încurajează rezolvarea completă a tulburărilor 
gândurilor la intrarea în lumea spiritelor. Există momente şi locuri mai potrivite pentru analizarea 
detaliată a lecţiilor învăţăturii karmice care implică viaţa şi moartea şi pe care le voi descrie mai 
târziu. Ghidul din cazul 5 a oferit o scurtă vizualizare a timpului terestru accelerat, ca mijloc de 
consolare a acestui bărbat în privinţa viitorului soţiei şi copiilor, pentru ca el să-şi poată continua 
călătoria cu mai multă acceptare. 

Indiferent de starea de spirit pe care o manifestă imediat după moarte, subiecţii mei exclamă 
tot timpul la redescoperirea minunilor lumii spiritelor. De obicei, acest sentiment este combinat cu 
euforia provocată de faptul că toate grijile lor lumești au fost lăsate în urmă, în special durerea 
fizică. Mai presus de toate, lumea spiritelor reprezintă un loc de pace absolută pentru sufletul 
călător. Cu toate că la prima vedere ar putea părea că suntem singuri imediat după ce murim, nu 
suntem izolaţi sau lipsiţi de ajutor. Forțe inteligente şi nevăzute de energie ne ghidează pe fiecare la 
trecerea prin portal. 

Cei nou sosiți în lumea spiritelor au puțin timp pentru a pluti în jur întrebându-se unde sunt sau 
ce se va întâmpla cu ei. Ghizii noştri şi un număr de suflete pereche şi prieteni ne aşteaptă aproape 
de poartă, pentru a ne ajuta, a ne uşura recunoaşterea, a ne oferi afecțiunea lor şi a ne da asigurarea 
că suntem în regulă, că am ajuns cu bine. De fapt, le simţim prezenţa din momentul morţii, 
deoarece o mare parte din readaptarea noastră iniţială depinde de influenţa acestor entităţi iubitoare 
asupra sufletului nostru care se întoarce. 


3 
ÎNTOARCEREA ACASĂ 


DE vreme ce întâlnirea unor spirite prietenoase care ne întâmpină după moarte este atât de 
importantă, cum le recunoaştem? Am descoperit un consens general în rândul subiecților mei aflaţi 
sub hipnoză în ceea ce priveşte opinia lor despre despre cum se văd sufletele în lumea spiritelor. 
Un suflet poate apărea ca o masă de energie, dar aparent este posibil şi ca energia non-organică a 
sufletelor să prezinte caracteristici umane. Sufletele îşi folosesc adesea capacitatea de a proiecta 

forme anterioare de viaţă când comunică între ele. Proiectarea unei forme de viaţă umane este doar 
una din numărul incalculabil de apariţii, configurații care pot fi luate de suflete din substanţa lor 
energetică de bază. În capitolul 6 voi discuta despre o altă trăsătură a identității sufletului: 
posedarea unei aure de o anumită culoare. 

Majoritatea subiecților mei îmi povestesc că prima persoană pe care o văd în lumea spiritelor 
este ghidul lor personal. Cu toate acestea, după oricare dintre vieţile noastre putem întâlni un suflet 
pereche. Ghizii şi sufletele pereche nu sunt aceiaşi. Dacă unui suflet care călătoreşte îi apare o fostă 
rudă sau un prieten apropiat, atunci ghidul lor obişnuit poate lipsi din scenă. Consider că, de obicei, 
ghizii sunt undeva în imediata apropiere, monitorizând în felul lor sosirea sufletului călător. 
Sufletul din următorul caz tocmai a trecut printr-o poartă spirituală şi este întâmpinat de o entitate 
superioară care, în mod evident, a avut legături strânse cu subiectul într-o serie prelungită de vieţi 
anterioare. Cu toate că această entitate suflet-pereche nu este primul ghid al clientei mele, el se află 
acolo pentru a o întâmpina şi a-i da încurajări pline de afecţiune. 


Cazul 6 


Dr.N: Ce vezi în jurul tău? 

S:... Este... ca şi cum aş pluti pe... un nisip alb şi pur... care se mişcă în jurul meu... mă aflu sub 
o umbrelă uriaşă cu ciungi viu colorate şi sunt toată vaporizată, dar în acelaşi timp întreagă. 

Dr.N: Este cineva acolo care să te întâmpine? 

S: (pauză) Credeam că sunt... singură... dar... (ezitare lungă) în depărtare... o lumină... care 
vine spre mine... Dumnezeule! 

Dr.N: Ce este? 

S: (cu entuziasm) Unchiule Charlie! (tare) unchiule Charlie, sunt aici/ 

Dr.N: De ce tocmai acesta persoană vine prima să te întâmpine? 

S: (cu voce preocupată şi distantă) Unchiule Charlie, mi-a fost atât de dor de tine. 

Dr.N: (Repet întrebarea.) 

S: Pentru că, dintre toate rudele mele, pe el l-am iubit cel mai mult. A murit când eram copil şi 
nu m-am consolat niciodată. (Subiectul şi-a trăit cea mai apropiată viaţă anterioară la o fermă din 
Nebraska). 

Dr.N: Cum ştii că este unchiul Charlie? Ii recunoşti trăsăturile? 

S: (subiectul se foieşte în scaun cu entuziasm) Sigur, sigur, e exact aşa cum mi-l amintesc, şi 
se află lângă mine (chicoteşte). 

Dr.N: Ce ţi se pare aşa de amuzant? 

S: Unchiul Charlie este tot aşa de gras ca pe vremuri. 

Dr.N: Şi pe urmă ce mai face? 

S: Zâmbeşte şi-mi întinde mâna... 

Dr.N: Asta înseamnă că are trup şi mâini? 

S: (râde) Păi, da şi nu. Plutim amândoi. Este... În mintea mea... şi el mi se arată pe de-a- 
ntregul... şi lucrul de care sunt cea mai conştientă este mâna pe care o întinde spre mine. 

Dr.N: De ce îți întinde mâna într-o formă materializată? 

S: (pauză) Ca să mă consoleze... să mă conducă... mai departe în lumină. 

Dr.N: Şi tu ce faci? 

S: Merg cu el şi ne amintim de vremurile frumoase pe care le-am petrecut jucându-ne în fânul 
de la fermă. 

Dr.N: Şi el te lasă să vezi toate astea cu mintea ta ca să-l poţi recunoaşte? 

S: Da... aşa cum îl ştiam în ultima viaţă... ca să nu-mi fie frică. Ştie că mai sunt încă un pic 
şocată de moartea mea. (Subiectul a murit într-un accident de automobil.) 

Dr.N: Atunci, imediat după moarte, indiferent de câte ori am murit înainte, în alte vieţi, este 
posibil să ne mai fie un pic teamă până când ne obişnuim din nou cu lumea spiritelor? 

S: Nu este chiar frică, greşit, este mai mult o nelinişte, poate. Variază de fiecare dată. Maşina 
m-a luat prin surprindere, încă mai sunt puţin confuză. 

Dr.N: Bine, să mergem un pic mai departe. Ce face unchiul Charlie acum? 

S: Mă duce... spre locul unde trebuie să ajung... 

Dr.N: Voi număra până la trei şi apoi vom merge acolo. Unu,doi, trei! Acum, spune-mi ce se 
întâmplă. 

S: (pauză lungă) Sunt... oameni în jurul nostru... şi par prietenoşi... pe măsură ce mă apropii... 
se pare că vor să mă alătur lor... 

Dr.N: Continuă să te îndrepți spre ei. Simţi cumva că s-ar putea să te aştepte? 

S: (recunoaşte) Da! De fapt, îmi dau seama că am mai fost cu ei... (pauză) Nu, nu pleca! 

Dr.N: Ce se-ntâmplă acum? 

S: (foarte supărată) Unchiul Charlie se îndepărtează, mă părăseşte. De ce pleacă? 

Dr.N: (opresc dialogul şi folosesc tehnicile de calmare în astfel de situaţii şi apoi continuăm) 
Priveşte adânc, cu ochii minţii interioare. Trebuie să-ţi dai seama de ce unchiul Charlie te părăseşte 
în acest moment? 

S: (mult mai relaxată, dar cu regret) Da... stă într-un alt loc decât mine.... A venit doar ca să 
mă întâmpine... să mă aducă aici. 

Dr.N: Cred că înţeleg. Sarcina unchiului Charlie era să fie prima persoană care să te întâmpine 
după moartea ta şi să vadă dacă eşti în regulă. Aş vrea să ştiu dacă acum te simţi mai bine şi mult 
mai acasă. 

S: Da. De aceea unchiul Charlie m-a lăsat cu ceilalți. 


Un fenomen curios în legătură cu lumea spiritelor este că persoanele importante din viaţa 
noastră pot să ne întâmpine întotdeauna, chiar dacă ele poate că deja trăiesc o altă viaţă într-un trup 
nou. Acest lucru va fi explicat în capitolul 6. În capitolul 10, voi studia capacitatea sufletelor de a- 
şi separa esenţa, astfel încât, într-o viață pe Pământ, să poată exista în mai mult de un singur corp. 

De obicei, în acest punct critic al trecerii unui suflet, bagajul permanent al poverilor fizice 
Pământeşti se diminuează din două motive. În primul rând, dovada unei ordini şi a unei armonii 
atent dirijate în lumea spiritelor a adus înapoi amintirea a ceea ce am lăsat în urmă înainte de a 
alege viața sub formă fizică. În al doilea rând, există acest impact copleşitor atunci când vedem 
persoane pe care am crezut că nu le vom mai revedea vreodată după ce au murit pe Pământ. lată un 
alt exemplu. 


Cazul 7 


Dr.N: Acum că ai avut şansa să te adaptezi la mediul înconjurător din lumea spiritelor, spune- 
mi ce efect are acest loc asupra ta. 

S: Este aşa de... cald şi de confortabil. Mă simt uşurată că sunt departe de Pământ. Aş vrea să 
stau în acest loc pentru totdeauna. Nu există tensiune sau griji - doar o stare de bine. Plutesc... ce 
frumos... 

Dr.N: Pe măsură ce pluteşti, care este următoarea impresie importantă, în timp ce treci prin 
poarta spirituală? 

S: (pauză) Familiaritatea. 

Dr.N: Ce este familiar? 

S: (după o ezitare) Lumea... prietenii... sunt aici, cred. 

Dr.N: Aceste persoane îţi sunt familiare de pe Pământ? 

S: Am... senzaţia prezenţei lor... oameni pe care îi ştiam... 

Dr.N: OK, continuă să te mişti. Ce vezi în continuare? 

S: Lumini... blânde... ca nişte nori. 

Dr.N: În timp ce te mişti, lumina aceasta arată la fel? 

S: Nu, se măresc... pete de energie... şi ştiu că ele sunt oameni! 

Dr.N: Mergi în direcţia lor sau aceştia vin spre tine? 

S: Ne deplasăm unii spre alţii, dar eu mă mişc mai greu decât ei, pentru că... nu ştiu sigur ce să 
fac... 

Dr.N: Relaxează-te şi continuă să pluteşti în timp ce-mi povesteşti tot ce vezi. 

S: (pauză) Acum văd jumătăţi de forme umane, numai de la talie în sus. Contururile lor sunt şi 
ele transparente... pot să văd prin ele. 

Dr.N: Vezi vreun fel de trăsături ale acestor forme? 

S: (nerăbdătoare) Ochi! 

Dr.N: Vezi numai ochi? 

S:... Este numai o urmă de gură, nu se distinge nimic. (alarmată) Ochii sunt peste tot în jurul 
meu acum... se apropie de mine... 

Dr.N: Fiecare entitate are doi ochi? 

S: Da. 

Dr.N: Aceşti ochi seamănă cu ochii oamenilor, cu iris şi pupilă? 

S: Nu... sunt diferiţi... sunt... mai mari... cu orbite negre.... Care radiază lumină... spre mine... 
gândul... (apoi cu un suspin de uşurare) oh! 

Dr.N: Continuă. 

S: Încep să-i recunosc, îmi trimit imagini în minte, gânduri despre ei și... formele se schimbă... 
În oameni! 

Dr.N: Oameni cu forme fizice umane? 

S:Da. Oh... uite! Este el! 

Dr.N: Ce vezi? 

S: (începe să râdă şi să plângă în acelaşi timp) Cred că este... da, este Larry. Se află în faţa 
tuturor, este primul pe care chiar îl văd... Larry, Larry! 

Dr.N: (după ce i-am dat subiectului şansa să-şi mai revină un pic) Entitatea lui Larry se află în 
faţa unui grup de persoane pe care le cunoşti? 

S: Da, acum ştiu că cei pe care vreau să-i văd cel mai mult sunt în față... ceilalți prieteni ai mei 
sunt în spate. 

Dr.N: Poţi să-i vezi clar pe toți? 

S: Nu, cei din spate sunt... Înceţoşaţi... şi îndepărtați... dar le simt prezenţa. Larry este în faţă... 
vine spre mine... Larry! 

Dr.N: Larry este soțul din ultima ta viaţă, despre care mi-ai spus mai devreme? 

S: (grăbindu-se) Da, am avut o viaţă aşa de minunată împreună. Gunther era puternic şi toată 
lumea din familia lui era împotriva acestei căsătorii. Jean a dezertat din marină ca să mă salveze de 
viaţa rea pe care o duceam în Marsilia şi totdeauna mă dorea... 


Acest subiect este atât de emoţionat, că vieţile anterioare i se rostogolesc una peste alta. Larry, 
Gunther şi Jean - toţi sunt foşti soţi, dar acelaşi suflet pereche. M-am bucurat că am avut ocazia să 
trecem în revistă aceste persoane mai devreme, în cadrul şedinţelor de dinaintea revenirii în lumea 
spiritelor. În afară de Larry, soțul ei american cel mai recent, Jean a fost un marinar francez în 
secolul al XIX-lea, iar Gunther era fiul unor aristocrați germani care au trăit în secolul al XVIII-lea. 


Dr.N: Ce faceţi voi doi acum? 

S: Ne îmbrăţişăm. 

Dr.N: Dacă o a treia persoană s-ar uita la voi acum, ce ar vedea? 

S: (nu răspunde) 

Dr.N: (subiectul este atât de absorbit în scena cu sufletul său pereche încât pe faţă îi curg 
şiroaie de lacrimi. Aştept un moment şi încerc din nou) Cum aţi arăta tu şi Larry pentru cineva care 
v-ar privi chiar acum acolo, în lumea spiritelor? 

S: Ar vedea în jurul nostru... două mase de lumină strălucitoare ca două vârtejuri, cred... 

(subiectul începe să se liniştească şi îl ajut să-şi şteargă lacrimile cu un şerveţel). 

Dr.N: Şi ce semnifică aceasta? 

S: Ne îmbrăţişăm... ne exprimăm dragostea... ne unim... asta ne face fericiţi... 

Dr.N: După ce ţi-ai întâlnit sufletul pereche, ce se întâmplă după aceea? 

S: (subiectul apucă strâns braţele extensibile) Oh, sunt toţi acolo. Înainte i-am simțit doar. 
Acum vin mai mulţi spre mine. 

Dr.N: Şi aceasta se întâmplă după ce soţul tău vine lângă tine? 

S: Da... Mama!. Vine spre mine... Mi-a fost atât de dor de ea... o, mamă... (subiectul începe să 
plângă din nou). 

Dr.N: Bine... 

S: Oh, te rog să nu mă întrebi nimic acum, vreau să mă bucur de... (subiectul pare să fie într-o 
conversaţie mută cu mama din ultima ei viaţă). 

Dr.N: (aştept un minut) ştiu că îţi face plăcere această întâlnire, dar am nevoie să mă ajuţi să 
înţeleg ce se petrece. 

S: (cu o voce transportată) Ne... ne ţinem în braţe doar... este aşa de bine să fiu din nou cu ea... 

Dr.N: Cum reuşiți să vă ţineţi în braţe neavând trupuri? 

S: (cu un suspin exasperat către mine) ne învăluim una pe alta în lumină, fireşte. 

Dr.N: Spune-mi cum simt acest lucru spiritele? 

S: Este ca şi cum ai fi înfăşurat cu o pătură de dragoste ca o lumină strălucitoare. 

Dr.N: Înţeleg... 

S: (subiectul întrerupe cu un râs ascuţit de recunoaştere) Tim... este fratele meu - a murit atât 
de tânăr (s-a înecat la vârsta de 14 ani în ultima ei viață). Este aşa de minunat să-L văd aici. 
(subiectul face cu mâna) şi uite-o şi pe cea mai bună prietenă a mea, Wilma - de vizavi - râdem 
împreună de băieţi aşa cum făceam când stăteam la ea sus în pod. 

Dr.N: (după ce subiectul menţionează o mătuşă şi alți doi prieteni) Ce anume crezi că 
determină succesiunea în care aceşti oameni vin să te întâmpine? 

S: (pauză) Păi, cât de mult însemnăm unul pentru celălalt, ce altceva? 

Dr.N: Şi cu unii dintre ei ai trăit mai multe vieți, în timp ce cu ceilalți poate numai una sau 
două? 

S: Da... cel mai mult am fost cu soţul meu. 

Dr.N: Vezi vreun ghid în jurul tău? 

S: Este aici. ÎL văd plutind într-o parte. Şi îmi cunoaşte şi câţiva dintre prieteni... 

Dr.N: De ce îi spui ghidului „el”? 

S: Noi arătăm ce parte din noi dorim. El întotdeauna îşi arată natura masculină cu mine. Este 
corect şi natural. 

Dr.N: Şi veghează asupra ta în toate vieţile tale? 

S: Desigur, şi chiar şi după moarte... şi întotdeauna este protectorul meu. 


Comitetul nostru de primire este planificat dinainte când intrăm în lumea spiritelor. Acest caz 
demonstrează cât de tonice sunt figurile familiare pentru sufletul călător mai tânăr. Constat că 
există un număr diferit de entităţi care aşteaptă în grupuri de întâmpinare după fiecare viaţă. Cu 
toate că forma diferă, în funcţie de nevoile speciale ale sufletului, mi-am dat seama că nu este 
întâmplător faptul că partenerii noştri spirituali ştiu exact când ne vine sorocul şi unde să ne 
întâmpine la sosirea noastră în lumea spiritelor. 

Adesea, o entitate care înseamnă ceva pentru noi ne va aştepta un pic mai în faţa celorlalţi care 
vor să ne stea la dispoziţie când intrăm pe poartă. Mărimea grupurilor de întâmpinare nu numai că 
se schimbă pentru fiecare din noi după fiecare viaţă, dar este redusă drastic la aproape nimic pentru 
sufletele mai evoluate unde consolarea spirituală este mai puţin necesară. Cazul 9, la sfârşitul 
acestui capitol, este un exemplu de acest fel de trecere spirituală. 

Cazurile 6 şi 7 ilustrează amândouă unul dintre cele trei moduri în care sufletele nou sosite 
sunt primite înapoi în lumea spiritelor. Aceste două suflete fuseseră întâmpinate de o entitate 

principală, urmată de altele cu influenţă descrescătoare. Cazul 7 a recunoscut oamenii mai repede 
decât cazul 6. Când întâlnim astfel de spirite adunate imediat după moarte, observăm că ne-au fost 
soți sau soții, părinţi, bunici, copii, unchi, mătuşi, veri şi prieteni dragi din viețile noastre 
anterioare. Am fost martorul unor scene emoţionale zguduitoare ale clienţilor mei, în acest stadiu al 
trecerii lor. 

Întâlnirile emoţionale care au loc între suflete în acest interval în cadrul trecerii spirituale sunt 
doar preludiul la plasarea noastră în ultimă instanţă în grupul de entităţi potrivit propriului nivel de 
maturitate. Aceste întâlniri generează un alt moment de vârf din punct de vedere emoţional la 
subiectul aflat în faza de sondare a supraconştientului. Aranjamentele organizaționale spirituale, 
incluzând modul în care se formează grupurile şi cum sunt împerecheate cu alte entităţi, vor fi 
descrise în capitolele ce urmează. 

Pentru moment, important este să înțelegem că entităţile care ne întâmpină s-ar putea să nu 
facă parte din propriul nostru grup de învăţare din lumea spiritelor. Aceasta deoarece persoanele 
apropiate nouă în viaţă nu sunt toate la acelaşi nivel de dezvoltare. Simplul motiv că ele aleg să ne 
întâmpine chiar după moarte, din dragoste şi bunătate, nu înseamnă că toate vor face parte din 
grupul nostru de învăţare spirituală când ajungem la destinaţia finală în această călătorie. 

De exemplu, în cazul 6, unchiul Charlie era clar un suflet mai avansat decât subiectul meu şi 
poate că servea chiar în calitate de ghid spiritual. Era evident că una din sarcinile principale ale 
sufletului unchiului Charlie consta în a ajuta cazul 6, în ipostaza de copil în viaţa care tocmai se 
sfârşise, şi că misiunea lui a continuat imediat după moartea subiectului meu. În cazul 7, primul 
contact important a fost Larry, un adevărat suflet pereche la acelaşi nivel cu acest subiect. Vă rog 
să mai observați că, în cazul 7, ghidul spiritual al subiectului meu nu era uşor de remarcat printre 
fostele rude şi prieteni. Cu toate acestea, pe măsură ce evenimentul se derula, puteau fi observate 
semnele unui ghid spiritual care orchestra întreaga întâlnire, el rămânând în plan secund. Am văzut 
acest lucru în multe cazuri. 

Al doilea mod în care suntem întâmpinați imediat după moarte este sub forma unei întâlniri 
tăcute şi pline de înţeles, cu ghidul spiritual şi fără nimeni altcineva în imediata apropiere, cum a 
fost în cazul 5. În continuare, cazul 8 ilustrează acest gen de întâlnire. Oricare ar fi tipul întâlnirii 
de după moarte prin care trecem, acesta pare să includă stilul particular al ghidului nostru spiritual 
împreună cu cerinţele propriului nostru caracter individual. Consider că durata acestei prime 
întâlniri cu ghizii noştri variază după fiecare viaţă în funcţie de împrejurările acelei vieți. 

Cazul 8 arată relaţiile foarte strânse pe care le au oamenii cu ghizii lor spirituali. Mulţi ghizi au 
nume care sună ciudat, în timp ce altele sunt destul de convenţionale. Găsesc că este interesant 
faptul că termenul religios învechit de a avea un „înger păzitor” este folosit acum în sens metafizic 
pentru a denumi un spirit empatic. Să fiu sincer, aceasta este o sintagmă pe care o denigram cândva 
ca fiind prosteşte încărcată cu dorinţele noastre şi reprezentând o mitologie demodată în dezacord 
cu lumea modernă. Acum nu mai cred la fel despre îngerii păzitori. 

Mi se spune în mod repetat că sufletul în sine este androgin, şi totuşi, în aceeaşi secundă 
clienţii îmi declară că sexul nu este un factor neimportant. Am aflat că toate sufletele pot să preia 
amprente mentale atât masculine, cât şi feminine şi chiar fac lucrul acesta în prezenţa altor entități, 
ca formă de preferinţă faţă de o identitate sau alta. Cazurile 6 şi 7 arată cât este de important ca un 
suflet nou sosit să vadă „feţe” familiare, identificate după sex. Acest lucru este valabil şi în cazul 
următor. Un alt motiv pentru care am ales cazul 8 este pentru a indica în ce mod şi de ce sufletele 
preferă să aibă o apariţie vizuală, sub formă umană, în faţa celorlalți, în lumea spiritelor. 


Cazul $ 


Dr.N: Tocmai ai început să părăseşti planul astral al Pământului şi acum mergi din ce în ce 
mai departe în lumea spiritelor. Vreau să-mi spui ce simţi. 
S: Liniştea... este atât de linişte... 

Dr.N: Vine cineva să te întâmpine? 

S: Da, prietena mea, Rachel. Întotdeauna se află alături de mine când mor. 

Dr.N: Rachel este un suflet pereche care a fost cu tine şi în alte vieţi sau cineva care rămâne 
totdeauna acolo? 

S: (cu oarecare indignare) Nu stă mereu aici. Nu, este alături de Mine şi mă ajută foarte mult, 
în mintea mea, când am nevoie de ea. E paznicul meu personal (o spune cu mândrie posesivă). 


Notă: Atributele ghizilor care sunt diferiţi de sufletele pereche şi de alte entităţi de sprijin vor 
fi examinate în capitolul opt. 


Dr.N: De ce te referi la această entitate ca la o „ea”? Nu sunt spiritele asexuate? 

S: Aşa e, în sens literal, deoarece putem avea ambele atribute. Rachel vrea să mi se arate ca 
femeie pentru identificarea vizuală şi mai este şi un lucru mental la ea. 

Dr.N: În timpul existenţei voastre spirituale sunteți fixaţi în atribute feminine sau masculine? 

S: Nu. Ca suflete, există perioade în existenţa noastră când suntem mai înclinate spre un gen 
sau altul. În cele din urmă, preferinţele noastre naturale vor ieşi la iveală. 

Dr.N: Ai vrea să descrii cum ţi se pare că arată sufletul lui Rachel în acest moment? 

S: (încet) O femeie tânără... aşa mi-o amintesc cel mai bine... mică, cu trăsături delicate... cu o 
expresie de hotărâre pe faţa ei... atâta dragoste şi cunoaştere. 

Dr.N: Adică ai cunoscut-o pe Rachel pe Pământ? 

S: (răspunde cu nostalgic) Odată, de mult, mi-a fost apropiată în viaţă... acum este păzitorul 
meu. 

Dr.N: Şi ce simţi când o priveşti? 

S: Calm... linişte ... dragoste... 

Dr.N: Tu şi Rachel vă uitaţi una la alta cu ochii, ca oamenii? 

S: (ezită) Într-un fel... dar diferit. Vezi mintea în spatele a ceea ce noi considerăm a fi ochi, 
deoarece la asta ne raportăm pe Pământ. Fireşte, putem face acelaşi lucru şi ca oameni, pe 
Pământ... 

Dr.N: Ce poţi să faci pe Pământ cu ochii din ce faci în lumea spiritelor? 

S: Când te uiţi la ochii unei anumite persoane pe Pământ, chiar la oameni pe care de-abia i-ai 
cunoscut, şi vezi o lumină pe care o cunoşteai dinainte... ei bine, asta îţi spune ceva despre ei. Ca 
ființă omenească nu ştii ce, dar sufletul tău îşi aminteşte. 


Notă: Am auzit de lumina identităţii spirituale, care se reflectă în ochii umani ai sufletului 
pereche, exprimată în diverse moduri de mulţi clienţi. În ceea ce mă priveşte, am trăit în mod 
conştient experienţa recunoaşterii imediate numai o dată în viaţă, în momentul în care am văzut-o 
pe soţia mea. Efectul este neliniştitor şi chiar şi un pic straniu. 


Dr.N: Vrei să spui că uneori pe Pământ, când doi oameni se privesc, ar putea să simtă că s-au 
cunoscut înainte? 

S: Da, este un déjà vu. 

Dr.N: Să ne întoarcem la Rachel în lumea spiritelor. Dacă paznicul tău nu şi-a proiectat 
propria imagine într-o formă umană în faţa ta, ai fi putut oricum s-o recunoşti? 

S: Bine, fireşte că putem întotdeauna să ne identificăm unii pe alţii cu mintea. Dar este mai 
drăguţ aşa. Ştiu că sună nebunește, dar este un... lucru social... vederea unei feţe cunoscute te 
uşurează. 

Dr.N: Atunci ar fi un lucru bun să vezi trăsăturile umane ale oamenilor pe care i-ai cunoscut în 
vieţile anterioare, în special în perioada de readaptare, chiar după ce ai părăsit Pământul? 

S: Da, altfel te simţi un pic pierdut la început... singur... şi poate şi confuz... văzându-i pe 
oameni aşa cum arătau mă ajută să mă obişnuiesc mai repede cu lucrurile de aici când mă întorc 
pentru prima oară, şi este o mare bucurie să o văd pe Rachel. 

Dr.N: Rachel se prezintă în faţa ta în formă umană, imediat după fiecare moarte a ta pe 
Pământ, ca un mod de a te face să te readaptezi la lumea spiritelor? 

S: (cu nerăbdare) O, da, aşa e! Şi îmi dă un sentiment de siguranţă. Mă simt mai bine când îi 
văd şi pe cei pe care i-am cunoscut înainte... 

Dr.N: Şi vorbeşti cu oamenii aceştia? 

S: Nimeni nu vorbeşte, comunicăm cu ajutorul minţii. 

Dr.N: Telepatic? 

S: Da. 

Dr.N: Este posibil ca sufletele să aibă conversații private care să nu poată fi interceptate 
telepatic de ceilalți? 

S: (pauză)... pentru intimitate... da. 

Dr.N: Şi cum se procedează? 

S: Prin atingere - se numeşte comunicarea prin atingere. 


Notă: Când două spirite se apropie atât de mult unul de celălalt acestea sunt unite, şi subiecții 
mei spun că pot trimite gânduri intime prin atingere, care trec printre ei ca nişte „impulsuri sonore 
electrice”. În majoritatea situaţiilor, subiecţii sub hipnoză nu doresc să-mi vorbească despre aceste 
lucruri personale. 


Dr.N: Ai putea să mă lămureşti cum anume pot fi proiectate trăsăturile umane de către tine, ca 
suflet? 

S: Din... masa mea de energie... doar mă gândesc la trăsăturile pe care le doresc... dar nu pot 
să-ţi spun ce anume îmi dă capacitatea de a face lucrul acesta. 

Dr.N: Bine, atunci poţi să-mi spui de ce tu şi celelalte suflete proiectaţi anumite trăsături în 
diverse momente? 

S: (pauză lungă) Depinde de unde te afli în mişcările tale pe aici... când vezi pe altcineva.. şi 
de starea ta de spirit de atunci. 

Dr.N: Aici am vrut să ajung. Spune-mi mai mult despre recunoaştere. 

S: Vezi, recunoaşterea depinde de... sentimentele tale... când le întâlneşti acolo. Sufletele îţi 
vor arăta ceea ce vor ele să vezi din aspectul lor şi ceea ce cred ele că vrei ru să vezi. Mai depinde 
şi de împrejurările în care le întâlneşti. 

Dr.N: Poţi să fii mai la obiect? Ce împrejurări diferite pot determina formele de energie să se 
materializeze într-un anumit fel în faţa altor spirite? 

S: Este diferenţa dintre tine când te afli în terenul lor şi tine când te găseşti în terenul tău. Ele 
ar putea alege să-ţi arate un set de trăsături într-un loc, în timp ce în alt loc s-ar putea să vezi 
altceva. 

Dr.N: Şi cum este cu comunicarea fără proiectarea trăsăturilor? 

S: Sigur, facem şi acest lucru, este normal, dar eu mă asociez mental mai repede cu oamenii 
care au trăsături. 

Dr.N: Eşti pentru proiectarea unui anumit set de trăsături faciale? 

S: Hmm... Îmi plac fețele cu mustață... cu maxilar puternic... 

Dr.N: Vrei să spui atunci când erai Jeff Tanner, cowboyul din Texas, în viaţa anterioară despre 
care am discutat mai devreme? 

S: (râde) Exact, şi am avut feţe ca ale lui Jeff şi în alte vieţi. 

Dr.N: Dar de ce Jeff? Doar pentru că ai fost el în ultima ta viaţă? 

S: Nu, mă simţeam bine în pielea lui Jeff. Aveam o viaţă fericită, simplă. La naiba, arătam 
foarte bine! Semănăm la faţă cu una din reclamele la ţigări pe care le vezi pe autostradă (chicotind). 
Îmi place să fiu Jeff şi să fac paradă de mustaţa mea groasă. 

Dr.N: Dar aceasta a fost numai într-o viaţă. Oamenii care nu te-au cunoscut în viaţa aceea s-ar 
putea să nu te recunoască aici. 

S: O, şi-ar da scama că sunt cu destul de repede. Aş putea să mă schimb în altcineva, dar îmi 

place cel mai mult acum de mine ca Jeff. 

Dr.N: Deci, lucrul ăsta ne trimite la ceea ce spuneai despre noi toţi ca având o singură 
identitate, indiferent de numărul de trăsături faciale pe care le-am putea proiecta ca suflete? 

S: Da, îi vezi pe toţi aşa cum sunt în realitate. Unii vor numai să-şi arate partea cea mai bună 
pentru ce ai putea crede despre ei; nu apreciază pe deplin că important este lucrul pentru care lupţi, 
şi nu cum arăţi. Se râde mult despre felul în care spiritele cred că ar trebui să arate, chiar 
împrumutând feţe pe care nu le-au avut niciodată pe Pământ, şi e normal. 

Dr.N: Deci, vorbim despre sufletele mai imature? 

S: Da, de obicei. Se pot bloca... noi nu judecăm... În final toate vor fi în regulă. 


Notă: „Teritoriul” spiritual va fi explicat pe măsură ce mergem mai departe în lumea spiritelor. 


Dr.N: Vrei să-mi spui că un suflet s-ar putea să-ţi arate o faţă la poarta spre lumea spiritelor şi 
altă imagine mai târziu, într-o situaţie diferită? 

S: Corect. 

Dr.N: De ce? 

S: Aşa cum îți spuneam, foarte mult din felul în care ne prezentăm în faţa celorlalți depinde de 
ceea ce simţim chiar în acel moment... ce relație avem cu o anumită persoană şi de locul în care ne 
aflăm. 

Dr.N: Te rog să-mi spui dacă am înţeles corect. Identitatea pe care şi-o proiectează sufletele 
unele altora depinde de timpul şi locul în lumea spiritelor, cât şi de starea de spirit, şi, poate, de cea 
psihologică atunci când se întâlnesc? 

S: Sigur, şi asta funcționează în ambele sensuri... se interconectează. 

Dr.N: Păi, atunci, cum putem şti adevăratul caracter al conştiinţei sufletului, cu toate aceste 
schimbări în imaginea fiecăruia dintre ele? 

S: (râde) Imaginea pe care o proiectezi nu ascunde faţă de ceilalți niciodată ceea ce eşti cu 
adevărat. Oricum, nu este acelaşi fel de emoție pe care o ştim de pe Pământ. Aici este mult mai... 
abstractă. De ce proiectăm anumite caracteristici şi gânduri... se bazează pe o... confirmare a 
ideilor. 

Dr.N: Idei? Vrei să spui sentimentele tale la momentul respectiv? 

S: Da... cam aşa ceva... pentru că aceste trăsături umane erau o parte din vieţile noastre fizice 
în alte locuri atunci când am descoperit lucruri... şi am dezvoltat idei... totul este o... serie pe care să 
o folosim aici. 

Dr.N: Bine, dar dacă în fiecare din vieţile noastre anterioare avem câte o faţă diferită, pe care 
din ele o purtăm în perioada dintre vieţi? 

S: Le amestecăm. Îţi iei acele trăsături pe care persoana pe care o vezi le va recunoaşte cel mai 
mult ca fiind ale tale, în funcţie de ceea ce vrei să comunici. 

Dr.N: Mă gândesc la lumea spiritelor ca la un loc al conştiinţei inteligente şi atotştiutoare, iar tu 
faci să pară că sufletele au toane şi vanitate, ca şi când ar fi pe Pământ? 

S: (izbucnește în râs) Oamenii sunt oameni indiferent de cum arată în lumile lor fizice. 

Dr.N: O, vezi suflete care au mers pe alte planete decât Pământul? 

S: (pauză) Din când în când... 

Dr.N: Ce înfăţişări etalează sufletele de pe alte planete decât Pământul? 

S: (evaziv) Eu... stau mai mult cu oamenii mei, dar putem să luăm ce trăsături vrem pentru a 
comunica... 


Notă: Dobândirea de informaţii de la subiecţii pe care i-am avut şi care pot să-şi amintească de 
vieţile fizice trăite anterior în forme non-umane în alte lumi constituie întotdeauna o provocare. 
Amintirile acestor experienţe sunt, de obicei, limitate la sufletele bătrâne, mai avansate, aşa cum 
vom vedea mai târziu. 

Dr.N: Este această capacitate a sufletelor de a-şi transmite unul altuia trăsăturile un dar de la 
creator oferit nouă pe baza nevoilor spirituale? 
S: De unde să ştiu? Doar nu sunt Dumnezeu! 


Conceptul conform căruia sufletele sunt supuse greşelii vine ca o surpriză pentru unii oameni. 
Afirmațiile subiectului din cazul 8 şi ale tuturor celorlalţi clienţi ai mei ne arată că suntem încă 
departe de a fi perfecţi în lumea spiritelor. Scopul esenţial al reîncarnării este evoluţia personală. 
Ramificaţiile psihologice ale dezvoltării noastre, atât în lumea spiritelor, cât şi în afara sa, sunt baza 
muncii mele. 

Am văzut care este importanţa întâlnirii altor entități în momentul intrării în lumea spiritelor. 
Pe lângă unirea cu ghizii noştri şi cu alte fiinţe familiare, am menţionat existenţa unei a treia forme 
de reîntoarcere după moarte. Această manieră în care un suflet nu este întâmpinat de nimeni este 
mai degrabă menită să creeze confuzie. 

Cu toate că este un lucru neobişnuit pentru cei mai mulți dintre clienții mei, încă îmi mai pare 
rău de acei subiecţi care îmi descriu cum sunt traşi de forţe nevăzute, singuri până la destinațiile lor 
finale, unde are loc, în sfârşit, contactul cu ceilalți. Acest lucru seamănă perfect cu aterizarea într-o 
ţară străină unde ai mai fost, fără cărucior de bagaje şi birou de informaţii care să te ajute cu 
îndrumări. Cred că ceea ce mă deranjează cel mai mult la acest tip de intrare este aparenta lipsă de 
aclimatizare a sufletelor. 

Ideile mele despre cum trebuie să fie când eşti singur la poarta spre lumea spiritelor şi dincolo 
de aceasta nu sunt împărtăşite de acele suflete care folosesc opţiunea de a merge singure. De fapt, 
persoanele din această categorie sunt călători experimentați. Fiind suflete mai bătrâne şi mai 
mature, nu par să ceară vreun sistem de sprijin iniţial. Ştiu exact unde merg după moarte. Bănuiesc 
că şi pentru ele procesul este accelerat, deoarece reuşesc să ajungă mai repede acolo unde este locul 
lor decât acelea care se opresc să-i întâlnească pe ceilalți. 

Cazul 9 este un client care a avut un număr mare de vieţi, întinzându-se pe mii de ani. Cu 
aproximativ opt vieţi înainte de cea curentă, el nu a mai fost întâmpinat la poarta către lumea 
spiritelor. 


Cazul 9 


Dr.N: Ce ţi se întâmplă în momentul morţii? 

S: Simt o mare uşurare şi mă mişc repede. 

Dr.N: Cum ţi-ai caracteriza plecarea de pe Pământ în lumea spiritelor. 

S: Țâşnesc în sus ca o coloană de lumină şi zbor. Acum sunt pe traiectorie. 

Dr.N: Întotdeauna te-ai mişcat aşa de repede? 

S: Nu, numai după ultima serie de vieți. 

Dr.N: De ce? 

S: Cunosc drumul, nu am nevoie să văd pe nimeni şi mă grăbesc. 

Dr.N: Şi nu te deranjează că nu eşti aşteptat de nimeni? 

S: (râde) Era o vreme când asta îmi prindea bine, dar nu mai cer un astfel de lucru acum. 

Dr.N: A cui hotărâre a fost aceea de a ţi se permite să intri în lumea spiritelor fără asistenţă? 

S: (pauză, apoi dă din umeri) A fost o... decizie mutuală... Între mine şi profesorul meu... când 
am ştiut că pot să mă descurc singur. 

Dr.N: Şi nu te simţi pierdut sau singur acum? 

S: Glumeşti? Nu am nevoie să mă ţină nimeni de mână. Știu unde merg şi sunt nerăbdător să 
ajung acolo. Sunt tras de un magnet şi îmi face plăcere călătoria. 

Dr.N: Explică-mi cum funcţionează procesul acesta de tragere care te va purta până la 
destinaţie? 

S: Plutesc pe un val... pe un fascicul de lumină. 

Dr.N: Fasciculul acesta este electromagnetic sau ce fel? 

S: Păi... seamănă cu benzile unui radio - cineva răsuceşte butonul şi găseşte frecvenţa adecvată 
pentru mine. 

Dr.N: Vrei să spui că eşti ghidat de o forță invizibilă fără prea mult control de voinţă din 
partea ta şi că nu poţi grăbi lucrurile aşa cum ai făcut imediat după moarte? 

S: Da, trebuie să merg cu benzile de lumină... undele sunt direcționate şi eu plutesc odată cu 
ele. Este uşor. Fac alţii treaba ta. 

Dr.N: Cine anume? 

S: Cei care deţin controlul... nu prea ştiu. 

Dr.N: Atunci, nu deţii controlul. Nu ai răspunderea de a-ţi găsi propria destinație. 

S: (pauză) Mintea mea este în acord cu mişcarea... plutesc cu rezonanţa... 

Dr.N: Rezonanţa? Auzi sunete? 

S: Da, fasciculul de lumină... vibrează... şi eu sunt închis înăuntru. 

Dr.N: Să ne întoarcem la ce ai spus despre radio. Călătoria ta spirituală este influenţată de 
frecvenţe vibraţionale cum ar fi rezonanţa înaltă, medie şi joasă? 

S: (râzând) Nu e rău, da, şi sunt într-un sistem de transport, ca un semnal de sunet şi lumină 
care mă ghidează spre casă... şi face parte din structura mea tonală - frecvenţa mea. 

Dr.N: Nu sunt sigur că înţeleg cum se combină sunetul şi lumina pentru a forma benzi 
direcționale. 

S: Gândeşte-te la un diapazon uriaş în interiorul unui stroboscop care sclipeşte. 

Dr.N: Aaa, deci există energie? 

S: Avem energie din câmpul energetic. Aşa că nu sunt numai fascicule de lumină pe care 
călătorim... noi înșine generăm energie... putem să folosim aceste forţe în funcţie de experiența 
noastră. 

Dr.N: Atunci, nivelul tău de maturitate îți oferă un oarecare element de control asupra vitezei 
şi a direcţiei călătoriei. 

S: Da, dar nu chiar aici. Mai târziu, după ce m-am liniştit, pot să mă mişc mai mult prin jur pe 
cont propriu. Acum sunt tras şi trebuie să merg cu această forță. 

Dr.N: OK, rămâi cu aceasta şi descrie-mi ce se întâmplă în continuare. 

S: (pauză scurtă) Mă mişc singur... sunt primit în propriul meu spaţiu... şi merg în locul căruia 
îi aparţin. 


În hipnoză, conştientul analitic lucrează în combinaţie cu inconştientul pentru a primi şi 
răspunde mesajelor direcționate către amintirile noastre sedimentate adânc. Subiectul din cazul 9 
este inginer electrician şi, în consecinţă, a folosit câteva descrieri tehnice pentru a-şi exprima 
senzațiile spirituale. Tendinţa acestui client de a-şi explica gândurile despre călătoria sufletului în 
termeni tehnici a fost încurajată, dar nu dictată de sugestiile mele. Toţi subiecții îşi aduc propriile 
segmente de cunoştinţe pentru a putea răspunde la întrebările mele despre lumea spiritelor. Acest 
caz a folosit legi fizice familiare lui pentru a descrie mişcarea, în timp ce o altă persoană ar fi putut 
spune că sufletele se mişcă în această zonă ca într-un aspirator. 

Înainte de a continua cu trecerea sufletelor în lumea spiritelor aş vrea să discut despre acele 
entităţi care, fie că nu au ajuns atât de departe după moartea fizică, fie că vor fi deviate de pe ruta 
normală a călătoriei. 

4 
SUFLETUL DISLOCAT 


EXISTĂ suflete care au fost afectate atât de grav, încât s-au desprins de grupul principal de 
suflete care merg înapoi spre căminul spiritual. Comparat cu toate entităţile care se întorc, numărul 
acestor suflete anormale nu este mare. Cu toate acestea, ceea ce s-a întâmplat cu ele pe Pământ este 
semnificativ, datorită efectului serios pe care acestea îl au asupra altor suflete încarnate. 

Există două tipuri de suflete desprinse: acelea care nu acceptă faptul că trupul lor fizic este 
mort şi se împotrivesc întoarcerii în lumea spiritelor din cauza durerii personale, şi acele suflete 
care au fost subminate de, sau cu complicitatea tendinţelor criminale anormale din corpul uman. În 
primul caz, desprinderea se face la propria alegere a sufletului, în timp ce în al doilea caz, ghizii 
spirituali înlătură în mod deliberat aceste suflete din asocierea lor în continuare cu alte entităţi 
pentru o perioadă nedeterminată. În ambele situaţii, ghizii acestor suflete sunt preocupaţi 
îndeaproape cu reabilitarea, dar întrucât împrejurările diferă pentru fiecare tip de suflet desprins, le 
voi aborda separat. 

Primul tip este cel al fantomelor. Aceste spirite refuză să meargă acasă după moartea fizică şi 
adesea au influenţe neplăcute asupra acelora dintre noi cărora le-ar plăcea să-şi consume vieţile 
umane în pace. Sufletelor desprinse li se dă uneori denumirea eronată de „spirite demonice”, 
deoarece sunt acuzate de implicarea minţilor oamenilor cu intenţii dăunătoare. Subiectul spiritelor 
negative a generat cercetări serioase în domeniul parapsihologiei. Din păcate, această zonă a 
spiritualităţii a atras şi elementul marginal al lipsei de scrupule asociat cu cel ocult care îşi 
manifestă acţiunea negativă asupra emoţiilor persoanelor influenţabile. 

Spiritul tulburat este o entitate imatură cu treburi neterminate într-o viaţă anterioară pe Pământ 
ŞI poate să nu aibă nici o legătură cu persoana în viaţă pe care o chinuie. Este adevărat că unele 
persoane sunt conductori convenabili şi receptivi pentru spiritele negative care doresc să-şi exprime 
natura cârcotaşă. Aceasta înseamnă că cineva care se află într-o stare de conştiinţă de meditaţie 
adâncă ar putea să recepţioneze din când în când semnale supărătoare de la vreo ființă care şi-a 
părăsit trupul şi ale cărei mesaje pot varia de la frivole la provocatoare. Aceste entităţi neliniştite nu 
sunt ghizi spirituali. Adevăraţii ghizi sunt tămăduitori şi nu intervin nepoftiţi cu mesaje caustice. 

Cel mai adesea, aceste neobişnuite spirite obsedate sunt legate de un anumit loc geografic. 
Cercetătorii care s-au specializat în fenomenele fantomelor arată că aceste entităţi tulburate se află 
captive pe un tărâm al nimănui, între planurile astrale joase, inferioare ale Pământului şi lumea 
spiritelor. Din propriile cercetări, nu cred că aceste fiinţe sunt pierdute în spaţiu şi nici că sunt 
demonice. După moartea lor fizică, ele aleg să rămână o vreme în planul Pământului, din proprie 
voinţă, datorită unui grad ridicat de nemulțumire. După părerea mea, acestea sunt suflete rănite, 
afectate, deteriorate, deoarece ele produc confuzie, disperare şi chiar ostilitate într-o asemenea 
măsură, încât doresc ca ghizii lor să stea departe de ele. Noi ştim că o entitate negativă dislocată 
poate fi găsită şi manevrată prin diverse mijloace, cum ar fi exorcismul, pentru a o face să nu mai 
interfereze cu fiinţele umane. Spiritele care bântuie pot fi determinate să plece şi în ultimă instanță 
să facă o tranziţie adecvată către lumea spiritelor. 

Dacă avem o lume a spiritelor guvernată de ordine, cu ghizi cărora le pasă de noi, atunci cum 
li se permite să existe sufletelor inadaptate care exercită energie negativă asupra fiinţelor vii? O 
explicaţie ar fi aceea că mai avem liberul arbitru chiar şi în moarte. Alta ar fi că, din moment ce 
îndurăm atât de multe frământări ale universului nostru fizic, atunci neregularităţile şi devierile de 
la exodul firesc al sufletelor ar trebui să fie anticipate la rândul lor. Spiritele decorporalizate 
nefericite, care se prind singure în cursă, este posibil să facă parte dintr-un plan foarte mare. Când 
sunt gata, aceste suflete vor fi luate de mână departe de planul astral al Pământului şi îndrumate 
către locul căruia îi aparţin în lumea spiritelor. 

Mă voi întoarce acum la acel, de departe, cel mai numeros tip doi de suflete tulburate. Acestea 
sunt sufletele care au fost implicate în fapte rele. Ar trebui, mai întâi, să vedem dacă un suflet poate 

să fie considerat culpabil sau lipsit de vină când a ocupat creierul criminal răufăcător? Sunt 
răspunzătoare mintea sufletului sau ego-ul uman, ori reprezintă unul şi acelaşi lucru? Din când în 
când, câte un client îmi relatează: „Mă simt posedat de o forţă interioară care îmi spune să fac 
lucruri rele”. Există persoane bolnave mintal care se simt conduse de forțe antagonice ale binelui şi 
răului asupra cărora ei trăiesc cu senzaţia cred că nu au nici un control. 

După ce am lucrat ani întregi cu supraconştientul oamenilor aflaţi sub hipnoză, am ajuns la 
concluzia că omul cu cele cinci simţuri ale sale poate să acţioneze negativ asupra psihicului unui 
suflet. Noi ne exprimăm sinele etern prin nevoi biologice dominante şi prin presiunile stimulilor 
mediului care aparţin temporar sufletului întrupat. Cu toate că nu există nici un sine ascuns, 
ameninţător în interiorul formei noastre umane, unele suflete nu sunt asimilate în întregime. 
Oamenii care nu sunt în armonie cu trupurile lor se simt detaşaţi de ei înşişi în viaţă. 

Această stare nu scuză sufletele de la a face tot posibilul pentru a împiedica amestecul răului 
pe Pământ. Vedem acest lucru în conştiinţa umană. Este important să facem distincţie între ceea ce 
exercită o forţă negativă asupra minţii noastre şi ceea ce nu. Când auzim o voce interioară care ne- 
ar putea sugera să ne distrugem pe noi sau pe altcineva nu este o entitate spirituală demonică, o 
prezenţă străină şi nici un ghid renegat răuvoitor. Forţele negative emană din noi înşine. 

Impulsurile distructive ale dezordinii emoţionale, dacă sunt lăsate netratate, ne inhibă 
dezvoltarea sufletului. Aceia dintre noi care am trăit experienţa traumelor personale nerezolvate în 
viaţă purtăm seminţele propriei distrugeri. Acest chin ne afectează sufletul într-un aşa mod, încât ni 
se pare că nu suntem întregi. De exemplu, pofta excesivă şi comportamentul dependent, care 
reprezintă creşterea exagerată a durerii personale, inhibă exprimarea unui suflet sănătos şi poate 
chiar să ţină un suflet în sclavie faţă de trupul gazdă. 

Extinderea violenţei în prezent înseamnă, oare, că avem mai multe suflete care „nu merg bine” 
acum decât în trecut? Chiar şi numai suprapopularea şi cultivarea drogurilor care ne afectează 
mintea ar trebui să vină în sprijinul acestei afirmaţii. Partea pozitivă este că pe Pământ, pe plan 
internaţional, nivelul de conştientizare a suferinţei umane pare să se ridice. 

Mi s-a spus că în fiecare epocă de istoric sângeroasă a Pământului a existat întotdeauna un 
număr semnificativ de suflete incapabile să reziste şi să se opună cu succes cruzimii umane. 
Anumite suflete, ale căror gazde au o predispoziţie genetică pentru o chimic anormală a creierului, 
sunt în special expuse riscului într-un mediu violent. Putem vedea cum copiii pot fi atât de afectaţi 
de violența fizică şi emoţională în cadrul familiei, încât, adulți fiind, ci comit acte premeditate de 
atrocitate fără sentimente de remuşcare. Deoarece sufletele nu au fost create perfecte, natura lor 
poate fi contaminată în timpul dezvoltării unei astfel de forme de viaţă. 

Dacă delictele noastre sunt foarte serioase, le numim rele. Subiecţii mei îmi spun că nici un 
suflet nu este rău din naştere, cu toate că poate să capete această etichetă în viaţa omenească. Răul 
patologic la fiinţele umane este caracterizat de sentimente de neputinţă personală şi de slăbiciune 
care este stimulată de victimele neajutorate. Cu toate că sufletele care sunt implicate în acte cu 
adevărat rele ar trebui, în general, să fie considerate la un nivel inferior de dezvoltare, maturitatea 
sufletului nu atrage automat comportamentul răuvoitor de la o personalitate umană afectată. 
Evoluţia sufletelor presupune tranziția de la imperfecţiune la perfecţiune, bazată pe depăşirea 
multor sarcini dificile ale trupului în timpul vieților lor menite acestor sarcini. Sufletele ar mai 
putea avea o tendinţă către alegerea mediilor în care ele nu lucrează bine în mod constant sau în 
care sunt subminate. Astfel, sufletele pot avea identitatea afectată de alegerile proaste din viaţă. Cu 
toate acestea, toate sufletele dau socoteală pentru conduita lor în trupurile pe care le ocupă. 

Vom vedea, în capitolul următor, cum sufletele îşi trec în revistă viaţa lor anterioară împreună 
cu ghizii, înainte de a se alătura prietenilor lor. Dar ce se întâmplă cu sufletele care, prin 
intermediul trupurilor lor, au cauzat suferinţă extremă altora? Dacă un suflet nu este capabil să 
amelioreze cele mai violente porniri umane în corpul său gazdă, cum poate fi tras la răspundere în 
viaţa de apoi? Acest lucru naşte problema trimiterii în rai sau în iad pentru faptele bune sau rele, 
deoarece răspunderea este de multă vreme o parte din tradiţiile noastre religioase. 

Pe un perete din biroul meu atârnă o pictură egipteană, „Scena judecății”, aşa cum este 

prezentată în Cartea Morților, ilustrând un ritual mitologic al morții, vechi de peste şapte mii de 
ani. Egiptenii antici aveau o obsesie cu moartea şi cu lumea de dincolo de mormânt deoarece, în 
panteonul lor cosmic, moartea explica viaţa. Pictura arată un bărbat mort de curând ajungând într- 
un loc situat între tărâmul celor vii şi împărăţia morților. El stă lângă balanţă, pe punctul de a fi 
judecat pentru faptele sale trecute de pe Pământ. Maestrul de ceremonii este zeul Anubis, care 
cântăreşte atent inima bărbatului pe un talger şi pe celălalt stă pana de struţ a adevărului. Inima, nu 
capul, reprezintă pentru egipteni întruparea conştiinţei sufletului unei persoane. Este un moment 
tensionat. Un monstru cu cap de crocodil stă aplecat alături, cu gura deschisă, gata să devoreze 
inima dacă faptele rele ale bărbatului atârnă mai greu decât binele pe care l-a făcut în viaţă. Eşecul 
în faţa cântarului ar duce la sfârşitul existenţei sufletului său. 

Primesc destul de puţine comentarii de la clienţii mei despre acest tablou. O persoană cu 
înclinații metafizice ar insista că nimănui nu i se refuză intrarea în împărăţia vieţii de apoi, 
indiferent de cât de defavorabil ar fi înclinată balanţa faţă de comportamentul său trecut. Este 
această credință adevărată? Li se oferă tuturor sufletelor şansa să se transmute în lumea spiritelor în 
acelaşi mod, indiferent de relaţia lor cu trupurile pe care le-au ocupat? 

Pentru a răspunde la această întrebare, ar trebui să încep prin a menţiona că un segment mare 
al societăţii crede că sufletele nu merg toate în acelaşi loc. Teologia mai moderată nu mai pune 
accentul pe ideea focurilor iadului şi a pucioasei pentru păcătoşi. Totuşi, multe secte religioase 
sugerează o coexistenţă spirituală a două stări mentale de bine şi de rău. Pentru sufletul „rău”, 
există sentinţe filosofice antice care indică o separare de Dumnezeul-Esenţă ca metodă de pedeapsă 
după moarte. 

Cartea 'Tibetană a Morților, sursă de credinţă religioasă cu mii de ani mai veche decât Biblia, 
descrie starea de conştienţă dintre vieți (Bardo) ca un timp în care „răul pe care l-am săvârşit ne 
proiectează în separarea spirituală”. Dacă popoarele din est credeau în existenţa unui loc special al 
spiritelor pentru cei ce au făcut rele, este această idee similară conceptului de Purgatoriu din lumea 
occidentală? 

Încă de la începuturile sale, doctrina creștină definea purgatoriul ca o stare tranzitorie de 
interdicție temporară pentru păcatele minore săvârşite împotriva umanităţii. Purgatoriul creştin ar 
trebui să fie un loc de penitenţă, izolare şi de suferinţă. Când toată karma negativă este înlăturată, 
aceste suflete primesc permisiunea, în cele din urmă, să intre în rai. Pe de altă parte, sufletele care 
comit păcate majore (de moarte) sunt condamnate să rămână în iad pe veci. 

Iadul există pentru a separa permanent sufletele bune de cele rele? Toată munca mea cu 
spiritele subiecților mei m-a convins că nu există nici un loc de suferinţă teribilă pentru suflete, cu 
excepția Pământului. Mi se spune că după moarte toate sufletele merg într-o lume a spiritelor unde 
toate sunt tratate cu răbdare şi dragoste. 

Cu toate acestea, am aflat că anumite suflete trec printr-o separare în lumea spiritelor şi acest 
lucru se întâmplă în perioada orientării lor cu ajutorul ghizilor. Ele nu parcurg aceeaşi rută de 
călătorie cu alte suflete. Aceia dintre subiecţii mei care au fost împiedicaţi de rău îmi povestesc că 
sufletele ale căror influenţă a fost prea slabă pentru a da la o parte impulsul omenesc de a face rău 
cuiva vor merge la izolare la reintrarea lor în lumea spiritelor. Aceste suflete nu vin să se amestece 
cu celelalte entităţi în manieră convenţională pentru o bucată bună de vreme. 

Am mai observat că acele suflete începătoare care sunt, de obicei, asociate comportamentului 
uman profund negativ, trebuie să îndure, în prima lor serie de vieţi, izolarea spirituală individuală. 
În final, ele sunt puse împreună în propriul lor grup, pentru a intensifica procesul de învăţare sub 
supraveghere strictă. Aceasta nu este o pedeapsă, ci mai degrabă un fel de purgatoriu pentru 
restructurarea conştiinţei de sine la acele suflete. 

Deoarece faptele rele îmbracă atât de multe forme pe Pământ, învăţătura spirituală şi tipul de 
izolare folosit sunt diferite pentru fiecare suflet. Aparent, natura acestor variaţii este evaluată în 
timpul orientării la sfârşitul fiecărei vieţi. De asemenea, timpul relativ de izolare şi reîndoctrinare 
nu este acelaşi. De exemplu, mi s-a povestit despre spirite neadaptate care s-au întors direct pe 
Pământ după o perioadă de recluziune pentru a se curăța, cât mai repede posibil, cu o lucrare bună, 

ca persoane întrupate. lată un exemplu, aşa cum mi-a fost relatat de un suflet care era familiar cu 
unul dintre aceste spirite. 


Cazul 10 


Dr.N: Sufletele poartă răspunderea pentru legătura lor cu fiinţele umane care îi rănesc pe 
ceilalți în timpul vieții? 

S: Da, aceia care au făcut rău celorlalți în mod sălbatic într-o viaţă - cunosc un astfel de suflet. 

Dr.N: Ce ştii despre această entitate? Ce s-a întâmplat după ce acest suflet s-a întors în lumea 
spiritelor în urma acelei vieţi? 

S: El... rănise o fată... groaznic... şi nu s-a mai alăturat grupului nostru. A trebuit să studieze 
mult timp în particular, pentru că s-a descurcat atât de prost în acel trup. 

Dr.N: Care a fost dimensiunea pedepsei lui? 

S: Pedeapsă este... o interpretare greşită... mai degrabă o regenerare. Trebuie să recunoşti că 
acesta este un subiect pentru profesorul tău. Profesorii sunt mai severi cu aceia care au fost 
implicaţi în acte de cruzime. 

Dr.N: Ce înseamnă „mai sever” pentru voi, în lumea spiritelor? 

S: De pildă, prietenul meu nu s-a întors la noi... prietenii lui... după această viaţă tristă în care 
rănise fata aceea. 

Dr.N: Când a murit a venit şi el prin aceeaşi poartă spirituală ca şi tine? 

S: Da, dar el nu s-a întâlnit cu nimeni... el a mers direct într-un loc unde a stat singur cu 
profesorul. 

Dr.N: Şi apoi ce s-a întâmplat cu acest suflet? 

S: După un timp... nu prea lung... s-a întors pe Pământ din nou, ca femeie... unde oamenii erau 
cruzi... abuzau fizic... a fost o alegere deliberată... prietenul meu avea nevoie de acea experienţă... 

Dr.N: Crezi că acest suflet a dat vina pe creierul uman al fostului său trup gazdă, pentru că a 
rănit-o pe fata aceea? 

S: Nu, şi-a asumat fapta... şi a dat vina pe lipsa de îndemânare în a depăşi eşecurile umane. A 
cerut să devină el însuşi o femeie abuzată în următoarea viață, pentru a câştiga înţelegere... şi a 
putea aprecia răul pe care-l făcuse fetei. 

Dr.N: Dacă acest prieten al tău nu a câştigat înţelegere şi a continuat să se amestece cu 
persoane care au comis fapte rele, ar putea fi distrus ca suflet de cineva din lumea spiritelor? 

S: (pauză lungă) Nu poţi chiar să distrugi energia... dar poate fi remodelată... negativitatea care 
nu poate fi stăpânită... În multe vieți... poate fi reajustată. 

Dr.N: Cum? 

S: (vag).... Nu prin distrugere... remodelare... 


Cazul 10 nu a răspuns mai departe acestei serii de întrebări, şi alți subiecți care ştiu ceva 
despre aceste suflete afectate sunt destul de zgârciţi cu informaţiile. Mai încolo vom afla un pic mai 
multe despre formarea şi restaurarea energiei inteligente. 

Multe suflete rătăcite pot să-şi rezolve propriile probleme de contaminare. Preţul pe care îl 
plătim pentru faptele noastre greşite şi răsplata pe care o primim în urma unei purtări bune se învârt 
în jurul legilor karmei. Cei care le-au făcut rău altora vor face penitenţă plasându-se ei înşişi în 
postură de viitoare victimă într-un ciclu karmic de dreptate. Bhagavad Gita, un alt text oriental 
vechi care a trecut testul a mii de ani, conţine un pasaj care spune: „Sufletele cu influență rea 
trebuie să-şi răscumpere virtutea”. 

Nici un studiu al vieţii de după moarte nu ar avea vreun sens fără a ne referi la modul în care 
karma se raportează la cauzalitate şi dreptate pentru toate sufletele. Karma în sine nu desemnează 
faptele bune sau rele. Mai degrabă este rezultatul acţiunilor pozitive sau negative ale cuiva în 
timpul vieții. 

Afirmația că „nu există accidente în vieţile noastre” nu înseamnă că prin sine Karma impune. 
Doar ne împinge înainte dându-ne lecţii. Destinul nostru viitor este influenţat de un trecut de care 
nu putem scăpa, în special atunci când îi rănim pe alții. 

Cheia creşterii stă în înţelegerea faptului că ne este dată capacitatea de a face corecții de mijloc 
în viaţa noastră şi în a avea curajul de a face schimbările necesare când ceea ce facem nu este bun 
pentru noi. Prin învingerea fricii şi asumarea riscurilor, tiparul nostru karmic se adaptează efectelor 
noii alegeri. La sfârşitul fiecărei vieţi, decât să ne aştepte un monstru pentru a ne devora sufletele, 
mai bine să fim noi criticii cei mai severi în faţa ghidului-profesor. De aceea karma este atât 
dreaptă, cât şi îndurătoare. Cu ajutorul consilierilor noştri spirituali şi al camarazilor, decidem 
asupra modului adecvat de judecată pentru conduita noastră. 

Unii oameni care cred în reîncarnare au şi convingerea că, dacă sufletele negative nu-şi învață 
lecţiile într-un număr rezonabil de vieţi, ele vor fi eliminate şi înlocuite cu suflete mai voluntare. 
Subiecţii mei neagă această premisă. 

Nu există nici un fel de cale prestabilită de autodescoperire creată pentru toate sufletele. Aşa 
cum îmi spunea un subiect deal meu, „sufletele sunt trimise pe Pământ pe durata războiului”. 
Aceasta înseamnă că sufletelor li se dă timpul şi ocazia de a face schimbări pentru creştere. 
Sufletele care continuă să afişeze atitudini negative prin gazdele lor umane trebuie să depăşească 
aceste dificultăţi prin efortul continuu de a se schimba. Din ceea ce am văzut, nici o Karmă negativă 
nu rămâne ataşată de un suflet care doreşte să lucreze în numeroasele vieţi pe această planetă. 

Întrebarea dacă un suflet ar trebui să poarte întreaga vină pentru actele distructive, nesociale și 
iraționale ale umanităţii rămâne deschisă. Sufletele trebuie să înveţe să facă faţă în diverse moduri 
fiecărei noi fiinţe umane care le-a fost repartizată. Identitatea permanentă a unui suflet imprimă 
minții umane un caracter distinctiv care este individualizat pentru acel suflet. Cu toate acestea, 
consider că există o natură duală ciudată între mintea sufletului şi creierul uman. Voi discuta acest 
concept în alte capitole, după ce cititorul va afla mai mult despre existenţa sufletelor în lumea 
spiritelor. 


5 
ORIENTAREA 


DUPĂ ce aceste entităţi care ne întâmpină în timpul întoarcerii noastre acasă s-au dispersat, 
suntem gata să fim luaţi într-un spaţiu al vindecării. Acesta va fi urmat de o altă oprire care implică 
reorientarea sufletului spre un mediu spiritual. În acest loc suntem adesea examinaţi de ghidul 
nostru. 

Am tendinţa să mă refer la cosmologia tuturor locaţiilor spirituale ca la locuri sau spații, pur şi 
simplu pentru identificarea uşoară, deoarece avem de-a face cu un univers non-fizic. Similitudinea 
descrierilor clienţilor mei a ceea ce fac sufletele în următoarele două opriri este remarcabilă, cu 
toate că nu au nume diferite pentru aceste locaţii. Aud termeni cum ar fi: camere, capsule de voiaj 
şi zone de escală interspaţială, dar cel mai des întâlnit este „locul de vindecare”. 

Mă gândesc la staţia de vindecare ca la un spital de campanie sau la o unitate MASH, pentru 
sufletele rănite care vin de pe câmpurile de bătălie Pământene. Pentru a descrie natura acestei 
următoare opriri, am ales un subiect destul de avansat, bărbat, care a trecut de multe ori prin acest 
proces de revitalizare. 

Cazul 11 


Dr.N: După ce îţi laşi prietenii care te-au întâmpinat după ce-ai murit, unde se duce apoi 
sufletul în lumea spiritelor? 

S: Pentru o vreme sunt singur... mă mişc pe distanţe vaste... 

Dr.N: Şi după aceea ce ţi se întâmplă? 

S: Sunt ghidat de o forţă pe care nu o văd, într-un spaţiu mult mai delimitat - o deschidere spre 
un spaţiu de energie pură. 

Dr.N: Cum arată locul acesta? 

S: Pentru mine... este vasul vindecării. 

Dr.N: Dă-mi cât de multe detalii poţi despre ceea ce ţi se Întâmplă acolo. 

S: Sunt propulsat înăuntru şi văd un fascicul cald luminos. Ajunge la mine ca un curent de 
energie lichidă. Este un... abur... ca nişte vapori care parcă se încolăcesc în jurul meu la început... 
apoi îmi ating uşor sufletul ca şi cum acesta ar fi viu. Pe urmă este absorbit în interiorul meu ca un 
foc şi sunt îmbăiat şi curăţat de durerile mele. 

Dr.N: Eşti spălat de cineva sau fasciculul de lumină te învăluie din afară, venit de niciunde? 

S: Sunt singur, dar lumina este direcționată. Esenţa mea este spălată... restabilindu-mă după ce 
am fost expus la viaţa de pe Pământ. 

Dr.N: Am auzit că acest loc este asemănător cu duşul pe care îl faci după o zi grea de muncă. 

S: (râde) După o viaţă de muncă. Este mai bine şi nici nu te uzi. 

Dr.N: Nu mai ai nici trup fizic, deci cum poate această energie să vindece un suflet? 

S: Pătrunzând în... fiinţa mea. Sunt atât de obosit de corpul pe care l-am avut în ultima viaţă. 

Dr.N: Vrei să spui că vătămările trupului fizic şi ale minţii umane lasă o urmă emoţională în 
suflet după moarte? 

S: Dumnezeule, da! Propria mea expresie - cine sunt eu - a fost afectată de creierul şi de trupul 
pe care le-am ocupat. 

Dr.N: Cu toate că acum eşti separat de acel corp pentru totdeauna? 

S: Fiecare trup lasă... o amprentă în tine, cel puţin pentru o vreme. Există unele corpuri pe care 
le-am avut şi de care nu mă pot despărţi pe de-a-ntregul. Chiar dacă te eliberezi de acestea, păstrezi 
unele dintre cele mai remarcabile amintiri ale trupurilor tale din anumite vieţi. 

Dr.N: OK, acum aş vrea să termini duşul de vindecare şi să-mi explici ce simți. 

S: Sunt suspendat în lumină... care îmi pătrunde în suflet... spălându-mă de viruşii negativi. 
Acest lucru îmi permite să mă eliberez de legăturile din ultima viaţă... aducându-mi transformarea, 
astfel încât să pot să devin din nou un întreg. 

Dr.N: Duşul are acelaşi efect asupra tuturor? 

S: (pauză) Când eram mai tânăr şi cu mai puţină experienţă, am venit aici mult mai distrus - 
energia din acest loc părea mult mai puţin eficace, deoarece nu ştiam cum s-o folosesc pentru a mă 
putea curăța complet de negativitate. Purtam răni vechi cu mine mai multă vreme, în ciuda energiei 
vindecătoare. 

Dr.N: Cred că înţeleg. Şi, acum ce faci? 

S: Când sunt restabilit, plec de aici spre o zonă mai liniştită pentru a vorbi cu ghidul meu. 


Acest loc pe care l-am numit duşul vindecării este numai preludiul la reabilitarea sufletelor 
care se întorc. Etapa de orientare care urmează imediat (în special la sufletele tinere) implică o 
şedinţă de consiliere substanţială cu ghidul personal. Sufletul proaspăt întremat ajunge în această 
etapă pentru a trece printr-o şedinţă în care se dă raportul asupra vieţii care tocmai s-a sfârşit. 
Orientarea este, de asemenea, concepută ca un interviu de primire care asigură eliberarea 
emoțională şi readaptarea la lumea spiritelor. 

Persoanele sub hipnoză care discută despre tipul de consiliere ce se desfăşoară pe durata 
orientării spun că ghizii lor sunt blânzi, dar exigenți. Imaginaţi-vi-l pe profesorul preferat din 
şcoala generală şi o să vă faceţi o idee. Gândiţi-vă la o entitate fermă, dar preocupată, care ştie tot 

despre obiceiurile voastre de învăţare, despre punctele voastre slabe şi tari, despre fricile voastre, 
care este întotdeauna gata să lucreze cu voi atât timp cât voi continuaţi să încercaţi. Când nu o 
faceţi, dezvoltarea voastră stagnează. Studenţii nu pot ascunde nimic de profesorii lor spirituali. În 
lumea telepatică nu există nici subterfugii, nici înşelăciuni. 

Există o mulţime de diferenţe în scenele de orientare în funcţie de structura individuală a 
sufletului şi de starea sa de spirit după viaţa care tocmai s-a sfârşit. Sufletele povestesc că adesea 
orientarea lor are loc într-o cameră. Mobilarea acestor decoruri şi intensitatea acestei prime 
conferinţe poate să varieze după fiecare viaţă. Cazul de mai jos ne oferă un scurt exemplu al unei 
scene de orientare care atestă dorinţa forţelor superioare de a aduce consolare sufletului care se 
întoarce. 


Cazul 12 


S: În centrul acestui loc am găsit dormitorul meu, unde am fost atât de fericit pe când eram 
copil. Îmi văd tapetul pe perete acoperit cu trandafiri şi patul cu patru tăblii cu scârțâituri ascuţite 
sub cuvertura groasă şi roz făcută pentru mine de bunica. Ea şi cu mine obişnuiam să stăm la 
taclale de la suflet la suflet ori de câte ori eram tulburată şi, uite că este aici, acum, stând pe 
marginea patului meu, cu animalele mele de pluş preferate în jurul ei, aşteptându-mă. Faţa zbârcită 
este plină de dragoste, ca întotdeauna. După o vreme observ că ea este, de fapt, ghidul meu, 
Amephus. Discut cu Amephus despre vremurile triste şi fericite din viaţa pe care tocmai am 
terminat-o. Ştiu că am făcut greşeli, dar ea este atât de drăguță cu mine. Râdem şi plângem 
împreună în timp ce îmi amintesc. Apoi discutăm despre lucrurile pe care nu le-am făcut şi pe care 
le-aş fi putut face cu viaţa mea. Dar la sfârşit totul este în regulă. Ea ştie că trebuie să mă odihnesc 
în această lume frumoasă. Am de gând să procedez întocmai. Nu-mi pasă dacă mă mai întorc pe 
Pământ, pentru că adevărata mea casă este aici. 


Aparent, sufletele mai avansate nu necesită nici o orientare în această etapă. Aceasta nu 
înseamnă că cei 10% din clienţii mei din această categorie navighează chiar alături de ghizii lor pe 
val la întoarcerea de pe Pământ. Fiecare trebuie să dea socoteală pentru viaţa sa trecută. Realizările 
sunt judecate după cum fiecare individ şi-a înţeles şi jucat rolul vieţii. Interviurile de primire pentru 
sufletele avansate sunt conduse de profesori maeştri mai târziu. Entităţilor cu mai puţină experienţă 
li se dă, de obicei, o atenţie specială de către consilieri, deoarece trecerea bruscă de la o formă 
fizică la una spirituală este mai dificilă pentru ele. 

Următorul caz pe care l-am selectat are o orientare spirituală terapeutică mai profundă. 
Explorarea atitudinilor şi a sentimentelor în ceea ce priveşte reorientarea comportamentului viitor 
se dovedeşte tipică pentru ghizi. Clientul din cazul 13 este o femeie puternică şi impunătoare de 32 
de ani, de statură şi greutate medic. Îmbrăcată în jeans, cizme şi o bluză largă de trening, Hester a 
ajuns la biroul meu în stare de agitaţie. 

Problemele prezentate de ea au fost de trei feluri. Era nemulțumită de viaţa ei de broker 
imobiliar de succes, deoarece era prea materialistă şi nu-i aducea împliniri. Hester mai simţea şi că 
îi lipsea sexualitatea feminină. Mi-a spus că avea un şifonier plin de rochii frumoase pe care „ura să 
le poarte”. Apoi această clientă mi-a spus cum îi manipulase cu uşurinţă pe bărbaţi toată viaţa ei, 
pentru că „am un fel de agresivitate masculină care mă face să mă simt incompletă ca femeie”. Ca 
fată tânără, ca evita păpuşile şi să se îmbrace cu rochiţe, deoarece o interesau mai mult întrecerile 
sportive cu băieţii. 

Sentimentele ei masculine nu se schimbaseră cu vârsta, cu toate că găsise un bărbat care a 
devenit soţul ei, întrucât el i-a acceptat dominaţia în cadrul relaţiei lor. Hester mi-a povestit că i-a 
plăcut să facă sex cu el atâta vreme cât ea deţinea controlul fizic şi că găsea acest lucru ca fiind 
foarte atrăgător. În plus, clienta mea se plângea de dureri de cap în partea dreaptă deasupra urechii 
care, după controale medicale mai serioase, acestea fiind atribuite de către medici stresului. 

În timpul şedinţei noastre, am aflat că acest subiect avusese recent experienţele unor serii de 
vieţi ca bărbat, culminând cu o viaţă scurtă ca procuror, când se numea Ross Feldon, în statul 
Oklahoma, în anii 1880. Când era Ross, clienta mea se sinucisese la vârsta de 33 de ani într-o 
cameră de hotel, împuşcându-se în cap. Ross era disperat din cauza direcţiei în care apucase viaţa 
lui ca procuror în tribunal. 

Pe măsură ce dialogul avansează, cititorul va observa manifestări de emoție intensă. Terapeuţii 
ce folosesc regresia numesc acest lucru „răspuns mărit” aflându-se într-o stare de revitalizare, la 
celălalt pol al stării de transă în care subiecţii sunt participanţi-observatori. 


Cazul 13 


Dr.N: Acum că ai ieşit de la duşul vindecător, încotro te îndrepți? 

S: (cu grabă) Să-mi întâlnesc consilierul. 

Dr.N: Şi cine este acela? 

S: (pauză)... Dees... nu... numele lui este Clodees. 

Dr.N: Ai vorbit cu Clodees când ai intrat în lumea spiritelor? 

S: Nu eram gata încă. Voiam doar să-mi văd părinţii. 

Dr.N: Şi acum de ce te duci să-l vezi pe Clodees? 

S: Trebuie să... fac un fel de... raport... despre mine. Trecem prin această fază după fiecare din 
vieţile trecute, dar de data aceasta am probleme. 

Dr.N: De ce? 

S: Pentru că m-am sinucis. 

Dr.N: Când o persoană se sinucide pe Pământ înseamnă că va primi un fel de pedeapsă ca 
spirit? 

S: Nu, nu, aici nu există nimic de felul pedepsei, ci doar pe Pământ. Clodees va fi dezamăgit 
că am plecat atât de repede şi nu am avut curajul să-mi înfrunt greutăţile. Alegând să mor aşa cum 
am făcut-o eu, înseamnă că trebuie să mă întorc mai târziu şi să mă confrunt cu aceeaşi problemă 
din nou, într-o viaţă diferită. Tocmai mi-am irosit o grămadă de timp plecând atât de curând. 

Dr.N: Deci, nimeni n-o să te condamne pentru că te-ai sinucis? 

S: (reflectă un moment) Bine, nici prietenii mei n-or să mă mai bată pe umăr - mă întristează 
ceea ce am făcut. 


Notă: Acesta este atitudinea spirituală obişnuită faţă de suicid, dar vreau să adaug că aceia 
care scapă de durerea fizică cronică sau de incapacitate fizică aproape totală pe Pământ prin 
sinucidere, nu simt nici o remuşcare ca suflete. Ghizii şi prietenii lor au şi ei o atitudine de 
acceptare a motivelor de sinucidere. 


Dr.N: În regulă, să începem şedinţa ta cu Clodees. Mai întâi descrie-mi ce observi când intri în 
acest spaţiu ca să-ţi vezi consilierul. 

S: Intru într-o cameră cu pereţi... (râde) Oh, este Buckhorn! 

Dr.N: Ce este asta? 

S: Este un bar mare de văcari din Oklahoma. Am fost fericit ca patron acolo - era o atmosferă 
prietenească, pereţii superb placați cu lemn, scaunele îmbrăcate în piele, (pauză) îl văd pe Clodees 
stând la una din mese aşteptându-mă. Acum o să stăm de vorbă. 

Dr.N: Şi cum dai socoteală pentru ce ai făcut într-un bar din Oklahoma în lumea spiritelor? 

S: Iată unul dintre lucrurile drăguţe pe care le fac pentru tine, pentru a-ţi uşura mintea, dar 
numai atât. (apoi cu un suspin adânc) Această discuţie nu va fi ca o petrecere la bar. 

Dr.N: Eşti un pic deprimată de perspectiva unei conversații intime cu ghidul tău despre 
Viaţa ta trecută? 

S: (apărându-se) Pentru că am dat-o în bară! Trebuie să-l văd şi să-i explic de ce n-a mers 

treaba. Viaţa e atât de grea! încerc să fac totul cum trebuie... dar... 

Dr.N: ce să faci cum trebuie? 

S: (chinuit) Am avut o înţelegere cu Clodees să lucrez la stabilirea obiectivelor şi apoi la 
urmărirea lor. El a avut aşteptări mari de la mine ca fiind Ross. La naiba! Acum trebuie să mă 
confrunt cu el în problema aceasta... 

Dr.N: Simţi că n-ai respectat contractul pe care îl aveai cu consilierul tău despre lecţiile pe 
care trebuia să ţi le însuşeşti în pielea lui Ross? 

S: (nerăbdătoare) Nu, am fost îngrozitoare. ŞI, bineînţeles, o să trebuiască s-o iau de la 
început. Niciodată nu facem treaba perfect, se pare. (pauză) ştii, dacă Pământul n-ar fi fost atât de 
frumos - cu păsările, florile şi copacii săi - nu m-aş mai întoarce niciodată. Deranjul e mult prea 
mare. 

Dr.N: Văd că eşti supărată, dar nu crezi că... 

S: (începe să se agite) Nici nu poţi să scapi de nimic. Toată lumea de aici te cunoaşte foarte 
bine. Nu pot să ascund nimic de Clodees. 

Dr.N: Vreau să inspiri adânc şi să înaintezi în barul Buckhorn şi să-mi spui ce faci. 

S: (subiectul înghite în sec şi îşi îndreaptă umerii) Plutesc şi mă aşez vizavi de Clodees la o 
masă rotundă în partea din faţă a barului. 

Dr.N: Acum că eşti aproape de Clodees, crezi că şi el este la fel supărat pentru această viaţă 
trecută ca şi tine? 

S: Nu, eu sunt mult mai mâhnită pentru ce am făcut şi ce n-am realizat şi el ştie acest lucru. 
Consilierii pot fi nemulţumiţi, dar nu ne umilesc, sunt mult prea buni pentru a proceda astfel. 


Informaţiile şi sfaturile pe care le dau consilierii oferă procesului de vindecare a sufletului 
nostru un avânt pe perioada orientării, dar acest lucru nu înseamnă că barierele defensive faţă de 
progres sunt înlăturate complet. Amintirile emoţionale dureroase din trecut nu mor la fel de uşor ca 
trupurile noastre. Hester trebuie să-şi vadă scenariul vieţii negative trecute în pielea lui Ross, în 
mod clar, fără percepții deformate. 

Reînvierea scenelor de orientare spirituală în timpul hipnozei mă ajută pe mine ca terapeut. 
Am descoperit că tehnicile psihodramei sunt folositoare în dezvăluirea sentimentelor şi a 
credințelor vechi legate de comportamentul curent. Cazul 13 a avut o perioadă de orientare destul 
de lungă pe care am condensat-o. În acest moment critic al şedinţei, mi-am schimbat întrebările în 
aşa fel, încât să-l implic şi pe ghidul subiectului. 

Pe măsură ce evenimentele se desfăşoară în viaţa lui Ross Feldon, cu îmi voi asuma rolul unui 
terţ intermediar între Ross şi Clodees. În cadrul acestui rol de consilier mai vreau să iniţiez şi un 
transfer de roluri în care Hester-Ross va exprima gândurile lui Clodees. Integrarea subiectului cu 
ghidul său este un mijloc de a cere ajutor de la aceste entităţi superioare şi a de a ne concentra mai 
mult asupra problemelor. Uneori simt că şi propriul meu ghid mă dirijează în aceste şedinţe. 

Sunt foarte precaut în invocarea ghizilor fără să am un motiv întemeiat. Facilitarea 
comunicării directe cu ghidul clientului poate avea întotdeauna un deznodământ nesigur. Dacă 
intruziunea mea este stângace sau fără utilitate, ghizii vor bloca răspunsul subiectului prin tăcere 
sau prin folosirea unui limbaj metaforic obscur. 

Am avut în trecut ghizi care au vorbit prin corzile vocale ale subiecţilor pe tonuri aspre care 
erau atât de discordante încât de-abia am putut să înţeleg răspunsurile la întrebări. Când subiecţii 
vorbesc pentru ghizii lor, în loc să vorbească ghizii prin intermediul subiectului, cadenţa 
discursului nu este aşa de spartă. În acest caz, Clodees vine uşor prin Hester-Ross şi îmi oferă 
latitudinea de a lucra cu clientul său. 


Dr.N: Ross, amândoi avem nevoie să înţelegem ce ţi se întâmplă din punct de vedere 
psihologic chiar din momentul orientării tale cu Clodees. Aş dori să mă ajuţi. Vrei să faci lucrul 
acesta? 

S: Da, vreau. 

Dr.N: Bun, acum ai să poţi face ceva neobişnuit. Când am să număr până la trei vei avea 
capacitatea de a-ţi asuma un rol dublu: al lui Clodees şi al tău însuţi. Această aptitudine îţi va 
permite să-mi vorbeşti mai mult despre gândurile tale şi ale ghidului tău totodată. Va părea că tu 
vei deveni ghidul tău când îţi voi pune întrebări. Eşti gata? 

S: (cu ezitare) Da... cred că sunt. 

Dr.N: (rapid) Unu, doi, trei! (îmi pun palma pe fruntea subiectului pentru a stimula transferul.) 
Acum eşti Clodees şi Îi transmiţi gândurile prin tine. Stai la masă vizavi de sufletul lui Ross 
Feldon. Ce îi spui? Repede! (Vreau ca subiectul să reacționeze fără să analizeze greutatea comenzii 
mele.) 

S: (subiectul reacționează încet, vorbind în numele ghidului său) Ştii... ai fi putut să te descurci 
mai bine... 

Dr.N: Acum repede, eşti din nou Ross Feldon. Mută-te în partea cealaltă a mesei şi răspunde-i 
lui Clodees. 

S: Am... Încercat... dar am pierdut ținta... 

Dr.N: Schimbă locul din nou. Devii vocea gândurilor lui Clodees şi răspunde-i lui Ross. 
Repede! 

S: Dacă ai putea schimba ceva în viaţa ta, ce anume ar fi? 

Dr.N: Răspunde-i, acum eşti Ross. 

S: Să nu fiu... corupt... de putere şi bani. 

Dr.N: Răspunde-i, acum eşti Clodees. 

S: De ce ai lăsat aceste lucruri să te abată de la angajamentul tău inițial? 

Dr.N: (cu voce mai scăzută) Te descurci bine. Continuă să schimbi scaunele tot timpul la 
masă. Acum răspunde întrebărilor ghidului. 

S: Voiam să fac parte... să mă simt important în cadrul comunităţii... să mă ridic deasupra 
celorlalți şi să fiu admirat... pentru puterea mea. 

Dr.N: Acum eşti Clodees. 

S: În special faţă de femei. Am observat că ai încercat să le domini şi sexual, făcând cuceriri 
fără să te ataşezi. 

Dr.N: Acum eşti Ross. 

S: Da... este adevărat. (îşi scutură capul) Nu trebuie să explic, oricum ştii totul. 

Dr.N: Eşti Clodees. Răspunde. 

S: Ba da, trebuie. Trebuie să-ţi faci conştiinţa de sine să suporte aceste lucruri. 

Dr.N: Eşti Ross. Răspunde. 

S: (sfidător) Dacă nu mi-aş fi exercitat puterea supra acestor Oameni, m-ar fi controlat ei pe 
mine. 

Dr.N: Eşti Clodees. 

S: Acest lucru nu are nici o valoare şi a fost nedemn de tine. Ceea ce ai devenit nu seamănă cu 
ceea ce erai când ai pornit, ţi-am ales părinţii cu grijă. 


Notă: Familia Feldon erau fermieri cu mijloace modeste care afişau sobrietate şi putere de a 
îndura greutăţile şi care au sacrificat mult pentru ca Ross să poată studia dreptul. 


Dr.N: Răspunde, eşti Ross. 

S: (n grabă) Da, ştiu, m-au crescut să fiu un idealist, să-i ajut pe cei mici, şi am şi vrut să fac 
întocmai, dar nu a mers. Ai văzut ce s-a întâmplat. Când mi-am început cariera de avocat eram 
dator... nu produceam... Nu voiam să mai fiu sărac, să apăr oameni care nu mă puteau plăti. Uram 
ferma, vacile şi porcii. Îmi plăcea să stau în preajma persoanelor influente. Când am intrat în 
procuratură aveam intenţia de a reforma sistemul şi de a-i ajuta pe fermieri. Sistemul era în 
neregulă. 

Dr.N: Acum eşti Clodees. 

S: A, ai fost corupt de sistem. Explică-mi lucrul acesta. 

Dr.N: Eşti Ross. 

S: (înfierbântat) Unii oamenii trebuia să plătească amenzi pe care nu şi le puteau permite, pe 
alții i-am trimis la închisoare pentru infracțiuni pe care nu au vrut să le comită, iar pe alţii i-am 
spânzurat! (vocea i se întrerupe) Devenisem ucigaş legal. 

Dr.N: Eşti Clodees. 

S: De ce te-ai simţit răspunzător pentru condamnarea criminalilor care erau vinovaţi de 
vătămarea altora? 

Dr.N: Eşti Ross. 

S: Puţini dintre aceia... cei mai mulți erau... doar oameni obişnuiţi ca părinţii mei, care au fost 
prinşi în sistem... le trebuiau bani să supraviețuiască... şi mai erau aceia care... cu minţile bolnave... 

Dr.N: Eşti Clodees. 

S: Dar victimele oamenilor pe care i-ai condamnat? Nu ţi-ai ales tu o viaţă în justiţie pentru a 
ajuta societatea şi pentru a face oraşele şi fermele să fie mai în siguranţă cu ajutorul legii? 

Dr.N: Eşti Ross. Răspunde. 

S: (tare) Nu vezi, n-a mers pentru mine; am fost transformat într-un asasin de către o societate 
primitiv! 

Dr.N: Eşti Clodees. 

S: Aşa că te-ai sinucis? 

Dr.N: Răspunde, eşti Ross acum. 

S: Am pierdut direcţia... n-am suportat să mai fiu un nimeni... şi nici nu mai puteam continua. 

Dr.N: Eşti Clodees. 

S: Ai devenit prea uşor un participant ale cărui motivații erau câştigul şi notorietatea. Aceste 
lucruri nu te reprezentau. De ce te-ai ascuns de tine însuţi? 

Dr.N: Eşti Ross. 

S: (cu mânie) De ce nu m-ai ajutat mai mult, când mi-am început cariera ca avocat din oficiu? 

Dr.N: Eşti Clodees. 

S: Şi ce câştigi crezând că ar trebui să te ajut la fiecare cotitură a vieţii tale? 

Dr.N: (o rog pe Hester să-i răspundă ca fiind Ross, dar când ea tace după ultima întrebare, 
intervin eu) Ross, dacă îmi dai voie să te întrerup, cred că Clodees vrea să afle care este beneficiul 
tău atât din durerea pe care o simţi acum, cât şi din loviturile pe care le primeşti pentru că dai vina 
pe el pentru viaţa ta precedentă. 

S: (pauză) Doreşte înţelegere... bănuiesc. 

Dr.N: OK, răspunde, eşti Clodees. 

S: (foarte încet) Ce ai mai vrea să fac? Nu ai explorat mai adânc în tine însuţi. Am pus în 
mintea ta gânduri de temperanță, moderație, de responsabilitate, țeluri originale, dragostea 
părinților tăi; ai ignorat aceste gânduri şi te-ai încăpățânat în faţa ideii unei acţiuni alternative. 


S: (Ross răspunde fără comanda mea) ştiu că am ratat semnele pe care mi le-ai trimis... am 
irosit nişte şanse... mi-era frică... 

Dr.N: Răspunde afirmației tale ca fiind Clodees. 

S: Ce preţuieşti mai mult la persoana ta? 

Dr.N: Răspunde-i ghidului tău. 

S: Faptul că aveam dorinţa de a schimba lucrurile pe Pământ. Am început prin a-mi dori să fac 
să fie altfel pentru oamenii de pe Pământ. 

Dr.N: Eşti Clodees. 

S: Ai abandonat această sarcină devreme şi acum văd că ratezi nişte şanse din nou - îţi este 
frică să îți asumi riscul şi apuci pe căi care îți fac rău - încercând să devii altcineva străin de tine şi 
eşti din nou trist. 


Recrearea etapei de orientare produce treceri abrupte în timpul şedinţelor de hipnoză. Când 
cazul 13 vorbeşte de pe poziţia lui Clodees, observați cum răspunsurile sale devin mai lucide şi mai 

hotărâte, ceea ce este diferit şi faţă de clienta mea, Hester, şi de Ross, întruparea ei din viața 
anterioară. Nu am întotdeauna norocul ca traducerile făcute de clienţii mei comentariilor ghizilor 
lor din orientările spirituale anterioare să fie atât de profunde. Cu toate acestea, amintirile din 
vieţile trecute se revarsă adesea peste problemele contemporane, în orice cadru spiritual ales. 

Pentru mine nu contează dacă subiectul meu sau ghidul ei au plasat, de fapt, conversaţia în 
decorul de la barul Buckhorn, în timp ce cu mutam cadrul temporal. În fond, Ross Feldon este mort 
ca persoană. Dar Hester este prinsă în aceeaşi mlaştină şi vreau să fac tot ce-mi stă în putinţă pentru 
a rupe acest tipar de comportament. Îmi petrec câteva minute trecând în revistă cu subiectul cele 
arătate de ghidul ei despre lipsa de imagine proprie, alienare şi valorile pierdute. După ce l-am 
rugat pe Clodees să ne ajute în continuare, am închis scena orientării şi am luat-o imediat pe Hester 
într-o etapă spirituală mai târzie, chiar înainte de viaţa aceasta în care se află acum. 


Dr.N: Cu tot ce ştii despre tine ca fiind Ross, şi înțelegând mai adânc identitatea ta spirituală 
reală după șederea în lumea spiritelor, de ce ţi-ai ales acest trup? 

S: Am optat să fiu femeie pentru ca oamenii să nu fie intimidaţi de mine. 

Dr.N: Zău? Atunci de ce ai luat trupul unei femei atât de puternice din secolul XX? 

S: Nu vor să vadă un procuror îmbrăcat în negru la tribunal - de data asta sunt un colet 
surpriză! 

Dr.N: Colet surpriză? ce înseamnă aceasta? 

S: Ca femeie, ştiam că voi intimida bărbaţii mai puţin. Nu pot să-i prind cu garda jos şi să-i 
sperii de moarte. 

Dr.N: ce fel de bărbaţi? 

S: Tipii puternici - structura de forţă din societate - pot fi prinşi când sunt ademeniţi de un fals 
sentiment de siguranță, deoarece sunt femeie. 

Dr.N: Să-i prinzi şi să faci ce? 

S: (îşi pocneşte pumnul drept în palma stângă) Să-i pun la zid, să-i salvez pe cei amărâţi de 
rechinii care vor să-i mănânce pe toţi peştii mici din lume. 

Dr.N: (îmi aduc subiectul în prezent, menţinându-l în starea de supraconştient) Lasă-mă să 
înţeleg motivul pentru care tu ai ales să fii femeie în această viaţă. Ai vrut să acorzi ajutor unor 
oameni pe care nu erai în stare să-i ajuţi ca bărbat în viaţa anterioară, corect? 

S: (cu tristeţe) Da, dar nu este cea mai potrivită cale. Nu funcționează aşa cum am crezut. Sunt 
încă mult prea puternică şi virilă. Energia se revarsă din mine în direcție greşită. 

Dr.N: ce direcție greşită? 

S: (meditând) O fac din nou. Mă folosesc în mod greşit de oameni. Am ales corpul unei femei 
care îi intimidează pe bărbaţi şi nu mă simt ca o femeie. 

Dr.N: Dă-mi un exemplu. 

S: Din punct de vedere sexual şi în afaceri. Sunt din nou într-un joc al puterii... dând principii 
la o parte... abătându-mă de la drumul drept ca şi înainte (Ross). De data aceasta fac afaceri cu 
proprietăţi imobiliare. Sunt mult prea interesată să câştig bani. Vreau să am prestigiu. 

Dr.N: Şi cum te afectează acest fapt, Hester? 

S: Influenţa banilor şi a poziţiei sociale este un drog pentru mine aşa cum era Şi în viaţa 
anterioară. Faptul că sunt femeie acum nu a făcut nimic ca să schimbe dorinţa mea de a controla 
oamenii. Atât de... stupid... 

Dr.N: Atunci, crezi că motivele tale au fost greşite când ai ales să fii femeie? 

S: Da, mă simt mult mai naturală ca bărbat. Dar m-am gândit că de data asta, în pielea unei 
femei aş fi mai... subtilă. Îmi doream această şansă de a încerca din nou într-un trup de sex diferit şi 
Clodees m-a lăsat să mi-l asum. (clienta se scufundă adânc în fotoliu) Ce gafă! 

Dr.N: Nu crezi că eşti un pic prea aspră cu tine, Hester? Am senzaţia că ai ales să fii femeie şi 
pentru că ai vrut ca gândirea şi intuiţia unei femei să-ţi ofere o perspectivă diferită de abordare a 
lecţiilor tale. Poţi să ai energie masculină, dacă vrei să-i spui aşa, şi totuşi să fii feminină. 

Înainte de a termina cu acest caz, ar trebui să ating chestiunea homosexualității. Cei mai mulți 
dintre subiecţii mei îşi aleg trupurile de un anumit gen pentru 75% din timp. Acest tipar se aplică la 
toată lumea, cu excepţia sufletelor avansate, care manifestă mai mult echilibru în alegerea sexului. 
Preferinţa faţă de un gen a unei majorităţi a sufletelor legate de Pământ nu înseamnă că ele sunt 
nefericite în timpul de 25% ca bărbaţi sau femei. 

Hester nu este neapărat lesbiană sau bisexuală din cauza felului în care şi-a ales corpul. 
Homosexualii pot să se simtă sau nu confortabil cu anatomia lor ca fiinţe umane. Când am clienţi 
homosexuali, cel mai adesea sunt întrebat dacă homosexualitatea lor este rezultatul alegerii 
„sexului greşit” în această viaţă. La terminarea şedinţelor de terapie, au răspunsul de obicei la 
această întrebare. 

Indiferent de împrejurările care conduc sufletele la alegerea sexului, această hotărâre este 
făcută înainte de a ajunge pe Pământ. Uneori descopăr că persoanele homosexuale au ales dinainte 
de vieţile lor curente să experimenteze un sex care a fost folosit mai rar în vieţile anterioare. 

A fi homosexual atrage după sine un stigmat sexual în societatea noastră, ceea ce înseamnă un 
parcurs mai dificil în viață. Când acest drum este ales de unul din clienții mei, de obicei poate fi 
urmărit până la nevoia Karmică de a accelera înţelegerea personală a diferenţelor complexe în 
cadrul identităţii sexului în relaţie cu anumite evenimente din trecutul lor. Cazul 13 a ales să fie 
femeie în această viață pentru a încerca să depăşească blocajele de care s-a împiedicat în pielea lui 
Ross Feldon. 

Oare Hester ar fi profitat dacă şi-ar fi cunoscut trecutul ca Ross încă de la naştere, decât să fie 
nevoită să aştepte peste treizeci de ani şi să treacă prin hipnoză? Faptul de a nu avea o amintire 
conştientă a existenţelor noastre trecute se numeşte amnezie. Această condiție umană este 
uimitoare pentru persoanele atrase de reîncarnare. De ce ar trebui să bâjbâim prin viaţă încercând să 
ne dăm seama cine suntem şi ce trebuie să facem şi întrebându-ne dacă vreunei divinități spirituale 
chiar îi pasă de noi. Mi-am terminat şedinţa cu această femeie întrebând-o despre, amnezia sa. 


Dr.N: De ce crezi că nu ai avut nici o amintire conştientă despre viaţa ta ca Ross Feldon? 

S: Când alegem un trup şi ne facem dinainte un plan înainte de a ne întoarce pe Pământ, există 
un acord încheiat cu consilierii noştri. 

Dr.N: Un acord în legătură cu ce? 

S: Suntem de acord... să nu ne amintim... de celelalte vieți. 

Dr.N: De ce? 

S: E mai bine să înveţi de pe o tablă goală decât de a şti dinainte ce ţi s-ar putea întâmpla, din 
cauza a ceea ce ai făcut înainte. 

Dr.N: Dar dacă ai cunoaşte greşelile din vieţile anterioare, nu ar fi de ajutor în evitarea 
aceloraşi capcane în această viaţă? 

S: Dacă oamenii ar şti tot despre trecutul lor, mulți ar putea să-i acorde prea mare atenţie în loc 
să încerce noi abordări ale aceleiaşi probleme. Viaţa nouă trebuie să fie... luată în serios. 

Dr.N: Mai există şi alte motive? 

S: (pauză) Consilierii noştri spun că, neavând amintiri vechi, există mai puţină preocupare 
pentru... a încerca să... răzbunăm trecutul... să reglăm socotelile pentru relele care ni s-au făcut. 

Dr.N: Bine, mi se pare că până acum aceasta a fost o parte din motivaţie şi care te-a condus în 
viaţă în trupul lui Hester. 

S: (cu forță) De asta am venit la tine. 

Dr.N: Şi încă mai crezi că o amnezie totală asupra vieţii noastre spirituale eterne pe Pământ 
este esenţială pentru a progresa? 

S: Normal, da, dar nu este o amnezie totală. Primim străfulgerări din vise... În timpul 
perioadelor de criză... oamenii au o cunoaştere interioară a direcției în care trebuie să o apuce 
atunci când este necesar. Şi uneori prietenii tăi pot să-ţi mai strecoare ceva... 

Dr.N: Prin prieteni înţelegi entităţile din lumea spiritelor? 

S: Da,... Îţi strecoară aluzii., prin ideile care te străfulgera - cu am făcut aşa . 

Dr.N: Cu toate acestea, a trebuit să vii la mine ca să dai drumul amneziei conştiente. 

S: (pauză) Avem... capacitatea de a şti când este necesar. Eram gata de schimbare când am 
auzit despre tine. Clodees mi-a îngăduit să-mi văd trecutul cu tine, deoarece era spre binele meu. 

Dr.N: Altfel, amnezia ta ar fi rămas neatinsă? 

S: Da, şi ar fi însemnat că nu trebuia încă să cunosc anumite lucruri. 


După părerea mea, când clienţii nu pot să intre în starea de hipnoză în orice moment dat sau 
dacă în transă au numai amintiri schiţate, există un motiv pentru acest blocaj. Aceasta nu înseamnă 
că aceste persoane nu au amintiri trecute, numai că nu sunt gata să le expună. 

Clienta mea ştia că ceva îi împiedica creşterea şi voia să dea la iveală acest lucru. Identitatea 
supraconştientă a sufletului ne găzduieşte memoria permanentă, inclusiv ţelurile. Când este timpul 
potrivit în viaţa noastră, trebuie să ne armonizăm nevoile materiale umane cu scopul pentru care 
sufletul nostru se află aici. Încerc să am o abordare de bun simţ în alinierea experienţelor trecutului 
şi ale prezentului. 

Identitatea noastră eternă nu ne părăseşte niciodată în trupurile pe care le alegem, în ciuda 
poziţiei noastre curente. Când reflectăm, medităm sau ne rugăm, amintirile despre cine suntem în 
realitate ne sunt filtrate în gânduri selective în fiecare zi. Pe căi mici, intuitive, prin norii amneziei, 
ni se dau indicii care să justifice existenţa fiinţei noastre. 

După desensibilizarea sursei durerilor ei de cap, mi-am încheiat şedinţa cu Hester prin 
întărirea alegerii ei de a fi femeie din alte motive decât intimidarea bărbaţilor. I-am dat permisiunea 
de a-şi coborî garda un pic şi de a fi mai puţin agresivă. Am discutat opțiunile de restructurare şi 
reorientare a ţelurilor ocupaţionale către profesiile şi posibilităţile de lucru în cadrul serviciilor de 
voluntariat. În final, ea a putut să-şi vadă viaţa astăzi mai degrabă ca pe o mare ocazie de a învăţa, 
decât ca pe o greşeală în alegerea sexului. 

După fiecare caz terminat, nu pot să nu admir sinceritatea brutală a sufletelor. Când un suflet a 
dus o viaţă productivă în beneficiul personal şi al celor din jurul său, observ că el se întoarce în 
lumea spiritelor cu entuziasm. Cu toate acestea, când subiecţi ca în cazul 13 raportează că au irosit 
o viaţă anterioară, în special datorită unei sinucideri în tinereţe, ei descriu această revenire destul de 
deprimati. 

Când orientarea îl deprimă pe subiect, cred că un motiv de bază ar fi modul abrupt în care 
sufletul este din nou în posesia tuturor cunoștințelor despre trecut. După moartea fizică, 
neîngreunat de un corp uman, sufletul are un influx brusc de percepție. Lucrurile stupide pe care le- 
am făcut în viață ne afectează puternic în procesele de orientare. Observ mai multă relaxare şi o 
mai mare claritate a gândului pe măsură ce-mi mut subiecții mai departe în lumea spiritelor. 

Sufletele sunt create într-o matrice pozitivă de o asemenea dragoste şi înțelepciune, încât, 
atunci când sufletul începe să vină pe o planetă ca Pământul şi să se alăture fiinţelor fizice care au 
evoluat dintr-o stare primitivă, violenţa este un şoc. Emoţiile brute, negative de mânie şi ură ale 
oamenilor constituie o creştere exagerată a fricii şi a durerii, fapt legat de lupta pentru supravieţuire 
din epoca de piatră. 

Atât emoţiile pozitive, cât şi cele negative sunt amestecate între suflet şi gazdă pentru binele 
reciproc. Dacă sufletul ar cunoaşte numai dragoste şi pace, acesta nu ar câştiga capacitatea de a 
înţelege şi nu ar aprecia niciodată cu adevărat valoarea acestor sentimente pozitive. Testul 
reîncarnării pentru un suflet care vine pe Pământ reprezintă victoria asupra fricii într-un corp uman. 
Un suflet evoluează încercând să depăşească toate emoţiile legate de frică, prin perseverenţă de-a 
lungul mai multor vieţi, foarte adesea întorcându-se în lumea spiritelor rănit, aşa cum ne-a arătat 
cazul 13. O parte din negativitatea sa poate fi păstrată, chiar şi în lumea spiritelor, şi poate să 
reapară într-o altă viaţă cu un trup nou. pe de altă parte, există şi un târg-compromis. Adevărata 
natura umană a sufletului omului este afişată pe Pământ în bucuria şi în plăcerea nestingherită de 
pe faţa unei fiinţe fericite. 

Conferinţele de orientare cu ghizii noştri ne permit să ne începem lungul proces de 
autoevaluare în perioada dintre vieţi. Curând după aceasta vom fi chemaţi la altă conferinţă, de data 

aceasta cu mai multe ființe superioare de faţă. În ultimul capitol m-am referit la tradiția egipteană 
antică a sufletelor proaspăt decedate care sunt aduse într-o sală a judecății pentru a da socoteală 
pentru viaţa lor anterioară. Într-o formă sau alta, ideea unei săli de judecată chinuitoare care ne 
aşteaptă imediat după moarte a fost o parte a sistemului de credinţă religioasă în multe culturi. 
Ocazional, un individ supus unei situaţii traumatice va spune că a avut o experienţă în afara 
trupului cu viziuni de coşmar, în care a fost luat de spectre înfricoşătoare într-o viaţă de apoi a 
întunericului, unde a fost condamnat în faţa a judecătorilor demonici. În aceste cazuri bănuiesc că 
există un sistem de puternică şi precondiţionată credință în existenţa infernului. 

În starea liniştită şi relaxantă de hipnoză cu continuitate la toate nivelurile mentale, subiecţii 
mei îmi povestesc că şedinţa de orientare inițială cu ghizii lor îi pregăteşte pentru a apărea în faţa 
unui juriu de fiinţe superioare. Cu toate acestea, cuvintele „sală de judecată” şi „proces” nu sunt 
folosite pentru a descrie aceste şedinţe. O parte din subiecţi au denumit aceste fiinţe înțelepte 
directori şi chiar judecători, dar cei mai mulți se referă la ei ca la Consiliul Maeştrilor sau 
Bătrânilor. Acest consiliu de trecere în revistă are în componenţă, în general, între trei şi şapte 
membri, Şi, de vreme ce sufletele vin în faţa lor după ce ajung acasă, voi intra în mai multe detalii 
ale acestei conferinţe la sfârşitul capitolului următor. 

Toate întrunirile de evaluare ale sufletelor, fie ele cu ghizii noştri, cu camarazii sau cu un juriu 
de maeştri, au un lucru în comun. Feedback-ul şi analiza vieților trecute pe care le primim în 
termeni de judecată se bazează pe intenţia originală a alegerilor noastre la fel de mult ca şi pe 
acțiunile în viaţă. Motivaţiile noastre sunt puse în discuţie şi criticate, dar nu sunt condamnate într- 
un aşa mod, încât să ne facă să suferim. Aşa cum am explicat în capitolul 4, acest lucru nu 
înseamnă că sufletele sunt exonerate de acţiunile lor care au făcut rău altora doar pentru că regretă. 
Pedeapsa karmică va veni într-o viaţă viitoare. Mi s-a spus că maeştrii noştri spirituali ne amintesc 
în mod constant că, deoarece creierul uman nu are un simţ moral înnăscut, conştiinţa intră în 
răspunderea sufletului. Cu toate acestea, în lumea spiritelor există o iertare copleşitoare. Această 
lume nu are vârstă, cum nu au nici sarcinile noastre de învăţare. Ni se va da o altă şansă în 
strădania noastră de a creşte. 

Când se termină conferinţa inițială cu ghidul nostru, părăsim locul de orientare şi ne alăturăm 
unui flux dirijat de activitate, care implică trecerea unui număr enorm de suflete într-un fel de gară 
centrală de primire. 


6 
TRANZIŢIA 


TOATE sufletele, indiferent de experienţa lor, ajung în ultimă instanţă la o poartă centrală în 
lumea spiritelor pe care eu o numesc debarcader. Am spus că există variaţii în viteza mişcării 
sufletului imediat după moarte, în funcţie de maturitatea lui spirituală. Odată trecuţi de stadiul de 
orientare, se pare ca nu se mai face nici o deviere a călătoriei acelora care intră în acest spaţiu al 
lumii spirituale. Evident, un număr mare de suflete care se întorc sunt transportate într-o formă 
spirituală de tranzit în masă. 

Uneori sufletele sunt escortate de ghizii lor până în această zonă. Consider că această practică 
este valabilă în special pentru sufletele mai tinere. Altele sunt direcționate de forţe nevăzute înspre 
debarcader şi apoi, dincolo, spre entităţile care le întâmpină. Din cele observate de mine, compania 
celorlalte entități depinde de voinţa ghidului personal. În majoritatea cazurilor graba nu este o 
problemă, dar sufletele nu-şi pierd vremea în această etapă a călătoriei lor. Sentimentele pe care le 
avem străbătând acest drum depind de starea noastră de spirit de după fiecare viaţă. 

Adunarea şi transferul sufletelor implică două faze. Debarcaderul nu este un spaţiu de şedere. 

Spiritele sunt aduse, adunate şi apoi proiectate în afară, spre destinațiile lor finale adecvate. De câte 
ori mi se relatează despre acest punct central, mă văd pe mine însumi mergând cu un număr mare 
de călători prin terminalul central al unui aeroport de metropolă, care are capacitatea de a ne duce 
pe toţi în orice direcție. Unul din clienţii mei a descris zona de aşteptare ca pe „butucul unei roți 
uriaşe, de unde suntem toţi transportaţi dinspre centru, de-a lungul spiţelor, până la locurile 
desemnate pentru fiecare”. 

Subiecţii îmi spun că această zonă li se arată ca având un număr mare de spirite care nu se 
cunosc şi care intră şi ies din acest butuc în mod eficient şi fără congestionarea traficului. O altă 
persoană a denumit această zonă „autostrada Los Angeles fără blocaje”. Ar mai putea exista şi alte 
centre similare gen butuc de roată cu rampe de intrare-ieşire de tip autostradă în lumea spiritelor, 
dar fiecare client consideră că traseul lui înspre şi dinspre acest spaţiu de tranzit este unicul. 

Observațiile pe care le aud despre natura lumii spiritelor atunci când se intră în debarcader 
sunt categoric altele decât acele prime impresii de pături stratificate ceţoase. Este ca şi cum sufletul 
ar călători acum printre limbile întoarse aiurea ale unui ceas galactic atotputernic spre un câmp 
ceresc mult mai închegat. În timp ce spiritele lor aşteaptă în spaţiul deschis al debarcaderului, 
pregătindu-se pentru transportarea lor mai departe spre locurile desemnate, îmi face plăcere să 
ascult emoția din vocile subiecţilor mei. Ei sunt uluiţi de această lume eternă ce li se desfăşoară 
înainte şi cred că undeva înăuntru se află nucleul creaţiei. 

Când privesc vasta desfăşurare din jurul lor, subiecții spun că lumea spiritelor arată ca o 
multitudine variată de lumini. Ei nu amintesc nimic despre întunericul ca de cerneală pe care îl 
asociem cu adâncul spaţiului. Adunările de suflete pe care le văd clienţii mei în prim plan în acest 
amfiteatru apar ca o multitudine de fascicole de lumini de stele mişcându-se în direcții diferite. 
Unele se deplasează mai repede, în timp ce altele plutesc în derivă. Aglomerările de energie mai 
îndepărtate au fost descrise ca nişte „insule de ceață vălurită”. Mi se spune că cea mai remarcabilă 
caracteristică a lumii spiritelor este sentimentul continuu de puternică forţă mentală care dirijează 
totul într-o armonie supranaturală. Oamenii spun că acesta este un lăcaş al gândului pur. 

Gândul ia multe forme. Tocmai în acest punct avantajos din călătoria lor de întoarcere încep 
sufletele să anticipeze întâlnirea cu cei care îi aşteaptă. Câţiva dintre aceşti tovarăşi poate că au fost 
deja văzuţi la poarta de trecere, dar cei mai mulţi nu. Fără excepţie, sufletele care doresc să intre în 
legătură unele cu altele, în special atunci când sunt în mişcare, fac acest lucru doar gândindu-se la 
ce entitate doresc. Brusc, persoana chemată va apărea în mintea sufletului călător. Această 
comunicare telepatică între energiile tuturor entităţilor spirituale permite crearea unei afinități non- 
vizuale, în timp ce două forme de energie care se apropie una de alta asigură o legătură mult mai 
directă. În relatările subiecţilor mei există uniformitate în ce priveşte maniera călătoriei lor 
spirituale, a traseului şi a destinaţiilor, cu toate că ceea ce văd ei pe parcurs este diferit pentru 
fiecare persoană. 

Am căutat prin fişele cazurilor mele un subiect ale cărui experienţe pe acest traseu, până la o 
destinaţie spirituală finală, au fost atât descriptive, cât şi, totuşi, reprezentative pentru ceea ce mi-au 
relatat mulți alții. Am ales un grafician de 41 de ani, profund şi cu suflet matur. Sufletul acestui 
bărbat călătorise de multe ori între un lung şir de vieţi. 


Cazul 14 


Dr.N: Acum eşti gata să începi partea finală a călătoriei tale spre casă şi te îndrepţi spre locul 
din lumea spiritelor căruia îi aparţine sufletul tău. Când număr până la trei, toate detaliile acestei 
ultime părţi a călătoriilor tale îţi vor fi clare. Îţi va fi uşor să povesteşti despre tot ceea ce vezi 
deoarece eşti familiarizat cu traseul. Eşti gata? 

S:Da. 

Dr.N: (ridicându-mi vocea pe ton de comandă) Unu - pornim. Doi - sufletul tău a ieşit acum 
din zona de orientare. Trei! Repede, care este prima impresie? 

S: Distanţele sunt... nelimitate... spaţiu nesfârşit... totdeauna... 

Dr.N: Vrei să-mi spui că lumea spiritelor este nesfârşită? 

S: (pauză lungă) Să fiu sincer, de unde plutesc eu, aşa pare. Dar când chiar încep să mă mişc, 
se schimbă. 

Dr.N: Cum se schimbă? 

S: Păi... totul rămâne... inform... dar când... alunec mai repede... văd că mă mişc de jur 
împrejur înăuntrul unui bol gigantic întors cu susul în jos. Nu ştiu unde sunt marginile bolului sau 
dacă ele chiar există. 

Dr.N: Atunci mişcarea îţi dă senzaţia unei lumi sferice a spiritelor? 

S: Da, dar este numai un sentiment de... uniformitate închisă ... când mă mişc repede. 

Dr.N: De ce îți dă mişcarea rapidă, viteza, senzaţia că eşti într-un bol? 

S: (pauză lungă) Este straniu. Cu toate că totul pare să meargă în direcţie dreaptă în timp ce 
sufletul este în derivă — acest lucru se schimbă într-un sentiment... sferic atunci când mă deplasez în 
viteză pe o linie de contact. 

Dr.N: Ce vrei să spui, ce înseamnă o linie de contact? 

S: Este drumul spre o anumită destinaţie. 

Dr.N: Cum îţi schimbă această mişcare în viteză, pe o linie prestabilită a călătoriei tale, 
percepțiile bazate pe observaţie a lumii spirituale în sentimentul că este rotundă? 

S: Din cauza vitezei liniile par să se... îndoaie. Se curbează într-o direcţie clară pentru mine și- 
mi dau mai puţină libertate de mişcare. 


Notă: Ceilalţi subiecţi, care sunt şi ei orientaţi către descrieri liniare, vorbesc despre călătorii 
de-a lungul liniilor de forță direcțională care au proprietăţile spaţiale ale unui sistem de reţele. O 
persoană le-a numit „corzi vibraţionale”. 


Dr.N: Prin mai puţină libertate vrei să spui mai puţin control personal? 

S: Da. 

Dr.N: Poţi să descrii mai precis deplasarea sufletului tău de-a lungul acestor linii curbe de 
contact? 

S: O percep mai mult orientată către un scop - când sufletul meu este direcționat spre un loc pe 
un traseu. Am o senzaţie ca şi cum aş fi într-un curent de apă albă, numai că nu este aşa de densă ca 
apa deoarece curentul este mai uşor ca aerul. 

Dr.N: Atunci, în această atmosferă spirituală, nu ai senzaţia densităţii ca şi în apă? 

S: Nu, dar ceea ce încerc să spun este că sunt purtat ca şi cum aş fi într-un curent subacvatic. 

Dr.N: De ce ai impresia aceasta? 

S: Păi este ca şi cum am înota duşi de un curent rapid pe care nu-l putem controla... fiind 
direcționaţi de cineva... când în sus, când în jos unul faţă de celălalt... cu nimic solid în jurul nostru. 

Dr.N: Vezi şi alte suflete călătorind cu o ţintă deasupra şi dedesubtul tău? 

S: Da, este ca şi cum am porni într-un râu şi apoi, întorcându-ne din moarte suntem traşi 
împreună într-un râu foarte mare. 

Dr.N: Când ţi se pare că numărul de suflete care revin este cel mai mare? 

S: Atunci când râurile converg în... nu pot să descriu... 

Dr.N: Te rog să încerci. 

S: (pauză) Suntem adunaţi într-o... mare... unde formăm toţi un vârtej... În mişcare lentă. Apoi 
simt de parcă aş fi tras de acolo din nou, într-un afluent mic şi este şi mai multă linişte... mai 
departe de gândurile atâtor minţi... şi mă îndrept către cei pe care îi cunosc. 

Dr.N: Mai încolo, în călătoriile tale normale ca suflet, se întâmplă la fel ca atunci când eşti 
aruncat într-un râu, aşa cum ai descris mai devreme? 

S: Nu, nicidecum. Este diferit. Suntem ca somonii care înoată În amonte să-şi depună icrele - 
ne întoarcem acasă. Odată ce ajungem acolo nu mai suntem împinşi pe calea aceasta. Atunci putem 
să plutim în derivă. 

Dr.N: Cine vă împinge când mergeţi spre casă? 

S: Enuităţi mai înalte. Cele care răspund de mişcările care ne duc spre casă. 

Dr.N: Entităţi cum ar fi ghidul vostru? 

S: Cineva superior lui, cred. 

Dr.N: Ce altceva mai simţi acum? 

S: Pace. Este aşa o pace, că nu mai vrei să pleci. 

Dr.N: Altceva? 

S: Aaa, şi un sentiment de anticipație în timp ce mă mişc încet cu acest curent de energie. 

Dr.N: Bine, acum aş vrea să avansezi o dată cu acest curent de energie mai aproape de zona în 
care trebuie să ajungi. Priveşte atent în jurul tău şi spune-mi ce vezi. 

S: Văd... o varietate de lumini... În pete... separate una de alta prin... galerii... 

Dr.N: Prin galerii înţelegi o serie de îngrădituri? 

S: Mai degrabă... ca un coridor lung... cu umflături din loc în loc... Întinzându-se departe de 
mine. 

Dr.N: Şi luminile? 

S: Sunt oameni. Sufletele oamenilor dinăuntrul galeriilor care se umflă şi care reflectă lumină 
înspre mine. Asta văd, petice de lumină săltând în jurul meu. 

Dr.N: Aceşti ciorchini de oameni sunt separați structural unul de altul în umflăturile care se 
află de-a lungul coridorului? 

S: Nu, aici nu există pereţi. Nimic nu este structurat, cu unghiuri şi colțuri. Îmi este greu să 
descriu exact... 

Dr.N: Te descurci bine. Acum aş vrea să-mi spui ce anume separă ciorchinii de lumină unul de 
altul de-a lungul acelui coridor pe care îl descrii. 

S: Oamenii... sunt împărțiți de nişte... filamente subțiri, ca nişte şuviţe... făcând lumina 
lăptoasă, de transparenţa unui geam îngheţat. Şi emană o strălucire incandescentă când trec pe 
lângă ele. 

Dr.N: Cum vezi sufletele individuale în cadrul acestor ciorchini? 

S: (pauză) Ca pe nişte puncte de lumină. Văd mase de puncte atârnând în grămezi precum 
strugurii, toate aprinse. 

Dr.N: Aceste aglomerări reprezintă diverse grupuri de mase de energie a sufletului cu spațiu 
între ele? 

S: Da... sunt separate în grupuri mici... mă îndrept către grămada mea. 

Dr.N: Ce altceva mai simţi când treci pe lângă ele în drumul către grămada ta? 

S: Le simt gândurile ieşind... atât de variate... dar împreună... aşa o armonie... dar... (se 
opreşte) 

Dr.N: Continuă. 

S: Nu le cunosc pe cele pe lângă care trec acum... nu contează. 

Dr.N: OK, să trecem de aceste grămezi care par că se înghesuie înspre afară pe coridor. Dă-mi 
un exemplu de cum îţi pare întreaga scenă privită de la distanţă. 

S: (râde) Ca un vierme lung şi luminos, cu părțile laterale umflându-se... mişcarea este... 
ritmică. 

Dr.N: Vrei să spui că însuşi coridorul se mişcă? 

S: Da, părţi din el... legănându-se ca o panglică în adierea vântului în timp ce eu avansez. 

Dr.N: Continuă să pluteşti şi spune-mi ce ți se mai întâmplă. 

S: (pauză) Mă aflu la marginea unui alt coridor... şi încetinesc. 

Dr.N: De ce? 

S: (se entuziasmează) Deoarece... oh, foarte bine! Intru prin partea prin care sunt legaţi 
prietenii mei. 

Dr.N: Şi cum te simţi în acest moment? 

S: Fantastic! Această prindere familiară a minţilor ca într-un joc cu zmeul... care ajunge la 
mine., prind coada zmeului... mă alătur lor în gândire... sunt acasă! 

Dr.N: Grămada ta de prieteni este izolată de alte grămezi de suflete care stau pe alte coridoare? 

S: Nimeni nu este, de fapt, izolat, cu toate că unii din cei mai tineri ar putea crede acest lucru. 
Am stat pe-aici destul de mult şi am multe legături (spus cu încredere modestă). 

Dr.N: Deci, ai simţit legăturile cu celelalte coridoare, şi chiar cu spiritele de acolo, pe care s-ar 
putea să nu le cunoşti din experienţa anterioară? 

S: Ba da, datorită legăturilor pe care le-am avut. Aici există un fel de întreg, unul în toți şi 
toate într-unul. 

Dr.N: Când te mişti ca spirit, care este diferenţa majoră în interacțiunea ta cu alte suflete, 
comparată cu forma omenească de pe Pământ? 

S: Aici, nimeni nu este străin. Nu există nici un fel de ostilitate faţă de nimeni. 

Dr.N: Vrei să spui că fiecare spirit este prietenos cu celelalte spirite, indiferent de asocierile 
anterioare în alte poziţii? 

S: Exact, este vorba de mai mult decât o atitudine prietenoasă. 

Dr.N: În ce fel? 

S: Noi recunoaştem legătura universală dintre noi care ne face pe toţi la fel. Nu există 
suspiciuni între noi. 

Dr.N: Cum se manifestă această atitudine între sufletele care s-au Întâlnit pentru prima oară? 

S: Printr-o deschidere totală şi prin acceptare. 

Dr.N: Viaţa pe Pământ trebuie să fie grea pentru suflete, nu? 

S: Este, în special pentru cele noi, pentru că acestea merg pe Pământ aşteptând să fie tratate 
corect. Şi atunci când nu sunt, este un şoc pentru ele Unora le trebuie câteva vieţi pentru a se 
obişnui cu trupul Pământesc 

Dr.N: Şi dacă sufletele noi se luptă cu aceste condiţii de pe Pământ, sunt ele mai puţin 
eficiente în munca cu mintea omenească? 

S: Trebuie să spun da, deoarece creierul aduce destulă frică şi violență în sufletele noastre. 
Este greu pentru noi, dar de aceea venim pe Pământ... pentru a învinge... 

Dr.N: După părerea ta, s-ar putea ca sufletele nou venite să tindă să fie mai fragile şi să aibă 
nevoie de sprijinul grupului la întoarcerea în grămada lor? 

S: Este absolut adevărat. Toţi vrem să ne întoarcem acasă. Te rog, aş vrea să nu mai vorbesc 
acum, ca să mă pot întâlni cu prietenii mei. 


Am apelat la caracteristicile comune ale unor cuvinte din uzul diverșilor clienţi pentru a 
descrie fenomenele spirituale. Cazul 14 mi-a mai oferit câteva astfel de exemple. Ceea ce „viermii 
luminoşi care formează umflături din loc în loc” reprezintă pentru o persoană, pentru alta acelaşi 
lucru va fi „o cale plutitoare de baloane”. Descrierea unor „grămezi de becuri translucide, uriaşe” 
este reprezentată în alt caz de „buchete gigantice de bule transparente”, comparaţie făcută de cineva 
care se întoarce în lumea spiritelor. Mereu aud cuvinte legate de apă, cum ar fi curenţi şi derivă, 
folosite pentru a explica o acţiune de curgere, în care cuvântul legat de cer, cum ar fi nor, denotă 
libertatea de mişcare asociată cu plutirea în derivă. Imaginile vizuale care folosesc expresii de 
energie în masă şi aglomerări de grupuri pentru a indica înseşi sufletele sunt deosebit de des 
întâlnite. Eu însumi am adoptat o parte din acest limbaj spiritual. 

În zona ultimei debarcări a sufletului care urmează să sosească, aglomerările de grupuri de 
entităţi familiare care îl aşteaptă pot fi mari sau mici, în funcţie de nivelul de dezvoltare a sufletului 
şi de alți factori pe care îi voi arăta pe măsură ce avansăm. Prin comparaţie cu cazul 14, următorul 
caz demonstrează existenţa unei perceperi mai înguste a lumii spiritelor de către un suflet mai puţin 
matur. 

În cazul 15, tranziţia acestui suflet din zona de aşteptare spre grupul său este destul de rapidă 
în mintea sa. Cazul este informativ, deoarece prezintă atributele bunei-cuviinţe manifestate de acest 
suflet într-un spațiu desemnat, ca şi respectul faţă de cei care conduc sistemul. Întrucât acest 
subiect este mai puţin experimentat şi un pic iritat de ceea ce consideră a fi o nevoie de conformare, 
ni se dă o altă interpretare a ghidării spirituale de plasare în grup. 

Cazul 15 


Dr.N: Vreau să vorbim despre călătoria ta în locul în care stai de obicei în lumea spiritelor. 
Sufletul tău se mişcă acum spre această destinaţie. Explică-mi ce vezi şi ce simţi. 

S: (cu nervozitate) Mă îndrept... cumva ... spre înafară ... 

Dr.N: Spre înafară? 

S: (încurcată) Plutesc ... Într-un fel de lanţ. E ca şi cum aş ţese printr-o serie de ... conexiuni... 
ca un labirint înceţoşat... apoi se deschide ... ooo! 

Dr.N: Ce este? 

S: (cu uimire) Am ajuns într-o ... arenă uriaşă ... şi-i văd pe ceilalţi trecând de colo-colo prin 
jurul meu (subiectul devine stânjenit). 

Dr.N: Relaxează-te, eşti în debarcader. ÎI mai vezi pe ghidul tău? 

S: (cu ezitare) Da ... În apropiere ... altfel aș fi pierdută .. este atât de vast... 

Dr.N: (îmi pun mâna pe fruntea subiectului) Continuă să te relaxezi şi aminteşte-ţi că ai mai 
fost aici înainte, cu toate că totul îţi poate părea nou. Ce faci acum? 

S: Sunt dusă mai departe ... rapid ... drept peste ceilalți... şi sunt într-un .. spaţiu gol... deschis 


Dr.N: Acest gol înseamnă că totul este negru în jurul tău? 

S: Aici niciodată nu este negru .. lumina .. doar se schimbă în nuanţe mai închise datorită 
vitezei mele. Când încetinesc, lucrurile devin mai luminoase, (şi alții au confirmat această 
observaţie) 

Dr.N: Continuă să-mi spui ce vezi mai încolo. 

S: După o vreme văd ... cuiburi de oameni... 

Dr.N: Vrei să spui grupuri de oameni? 

S: Da, cum sunt stupii, ii văd ca pe nişte fascicule de lumină ... ca pe nişte licurici... 

Dr.N: Bine, continuă să te mişti şi spune-mi, ce simţi? 

S: Căldură... prietenie... empatic... este ca de vis... hmmm... 

Dr.N: Ce se întâmplă? 

S: Am încetinit mult... lucrurile apar diferite. 

Dr.N: În ce mod? 

S: Sunt definite mult mai clar (pauză), cunosc locul acesta. 

Dr.N: Ai ajuns la stupul (grupul) tău? 

S: (pauză lungă) Nu încă .. 

Dr.N: Priveşte în jurul tău şi spune-mi exact ce vezi şi simți. 

S: (subiectul începe să tremure) Sunt... grupuri de oameni... Împreună ... În depărtare ... dar... 
acolo! 

Dr.N: Ce vezi? 

S: (cu teamă) Oameni pe care îi cunosc... unii sunt din familia mea... acolo, în depărtare... 
dar... (chinuindu-se) se pare că nu pot să ajung la ei! 

Dr.N: De ce? 

S: (cu uimire plină de spaimă) Nu ştiu! Dumnezeule, ei nu îşi dau seama că sunt aici? 
(subiectul începe să se lupte în scaunul său şi apoi îşi întinde braţul şi-şi deschide mâna spre 
peretele biroului meu) nu pot ajunge la tata! 


Notă. Imi opresc repede întrebările. Tatăl acestei cliente a avut o mare influenţă asupra ci în 
ultima ei viaţă şi ca are nevoie de tehnici suplimentare de calmare. Mă hotărăsc să-i întăresc scutul 


protector înainte de a continua. 


Dr.N: Care crezi că este motivul pentru care tatăl tău este la o aşa distanţă, încât nu-l poţi 

ajunge? 

S: (face o pauză lungă în care usuc faţa pacientei, care este udă de lacrimi şi de transpiraţie) 
Nu ştiu ... 

Dr.N: (îmi pun mâna pe fruntea subiectului şi îi comand) Conectează-te cu tatăl tău - acum! 

S: (după o pauză subiectul se relaxează) Este în regulă ... tata îmi spune să am răbdare şi totul 
mi se va lămuri... vreau să merg acolo şi să stau lângă el. 

Dr.N: Şi ce îţi spune despre asta? 

S: (cu tristeţe) Spune că ... el va fi totdeauna în mintea mea dacă am nevoie de el şi că ... voi 
învăţa să fac acest lucru mai bine (să se gândească telepatic adică), dar trebuie să stea acolo unde se 
află acum... 

Dr.N: Care crezi că este motivul principal pentru care tatăl tău trebuie să rămână în locul 
acela? 

S: (plângând) Nu face parte din stupul meu. 

Dr.N: Altceva? 

S: Îndrumătorii... nu ... (plângând din nou) nu sunt sigură ... 


Notă. În mod normal, încerc să evit o intervenţie prea marc când subiecţii îşi descriu tranziţiile 
spirituale. In acest caz, clienta mea este confuză şi dezorientată, aşa că o ghidez eu însumi un pic. 


Dr.N: Hai să analizăm de ce nu poţi să ajungi chiar acum în locul în care se află tatăl tău. Ar fi, 
oare, posibil ca această separare să fie rezultatul faptului că unele entităţi cred că este timpul pentru 
ca tu să reflectezi singură şi să te asociezi numai cu sufletele de la nivelul tău de evoluţie? 

S: (subiectul este mult mai calm) Da, îmi parvin aceste mesaje, trebuie să-mi rezolv singură 
problemele acestea ... Împreună CU alţii ca mine. Îndrumătorii ne încurajează .... şi tatăl meu mă 
ajută şi el să înţeleg. 

Dr.N: Eşti mulţumită cu felul în care decurg lucrurile? 

S: (pauză) Da. 

Dr.N: Bine, atunci te rog să continui cu trecerea de la momentul când îţi vezi o parte din 
familie în depărtare. ce se întâmplă apoi? 

S: Încetinesc ... mă mișc treptat... sunt purtată pe un traseu pe care am mai fost. Trec de nişte 
grupuri de oameni. Apoi mă opresc. 


Notă: Trecerea finală înspre interior este deosebit de importantă pentru sufletele tinere. Unul 
din clienţi când s-a trezit mi-a descris această scenă: era ca şi cum s-ar fi întors acasă pe înserat 
după o lungă călătorie şi cineva i-ar fi arătat drumul. Trecând din mediul rural în oraşul său el a 
găsit, în sfârşit, strada pe care trebuia să ajungă. Geamurile de la stradă ale casei vecinului său erau 
deschise şi el a putut să vadă oameni în interiorul ei în timp ce conducea încet prin dreptul acesteia 
înainte de a ajunge la el acasă. Cu toate că persoanele aflate în transă ar putea folosi cuvinte ca 
„grămezi” sau „stupi” pentru a descrie cum arată de la distanţă spaţiile în care locuiesc, această 
perspectivă devine mai individualizată odată ce intră în fiecare dintre aceste grămezi. Apoi mediul 
spiritual al subiecților este asociat cu oraşe, şcoli şi alte zone locuite identificate cu semnele 
Pământeşti ale siguranţei şi ale plăcerii. 


Dr.N: Acum că staţionezi, care sunt impresiile tale? 

S: Este ... mare ... activitate ... sunt o mulţime de oameni în apropiere. Unii îmi sunt cunoscuți, 
alții nu. 

Dr.N: Putem să ne apropiem un pic de aceştia? 

S: (subiectul meu ridică vocea brusc, cu indignare) Nu Înţelegi! Nu mă duc acolo, (arată cu 
degetul spre peretele biroului meu) 

Dr.N: De ce? 

S: Nu am voie. Nu poţi să te duci aşa, oriunde. 

Dr.N: Dar tu ai ajuns la destinaţia ta? 

S: Nu contează. Nu mă duc acolo, (arată din nou cu degetul spre imaginea din mintea ei) 

Dr.N: Acest lucru se leagă de mesajele pe care le-ai primit despre tatăl tău? 

S: Da. 

Dr.N: Vrei să-mi spui că energia sufletului tău nu poate să plutească oriunde vrea, cum ar fi în 
afara grupului de care aparţii? 

S: (arătând în afară) Cei de acolo nu fac parte din grupul meu. 

Dr.N: Spune-mi ce înţelegi prin acolo? 

S: (pe un ton grav) Cei de acolo, din apropiere - acela este locul lor. (arată spre podea) Acesta 
este locul nostru. Noi stăm aici. (dă din cap afirmativ pentru a confirma cele spuse) 

Dr.N: Cine sunt ei? 

S: Ceilalţi, bineînţeles, oamenii din grupul meu. (izbucnind într-un râs nervos) Ah, uite!... 
oamenii mei, ce minunat este să-i văd din nou. Uite că vin spre mine! 

Dr.N: (reacţionez ca şi cum aş fi auzit informaţia aceasta pentru prima dată, pentru a încuraja 
răspunsurile spontane) 

Da? Minunat. Sunt aceleaşi persoane implicate în viaţa ta trecută? 

S: Mai mult de o singură viaţă, (cu mândrie) Aceştia sunt oamenii mei! 

Dr.N: Aceste persoane sunt entităţi membre ale grupului tău? 

S: Desigur, suntem împreună de multă vreme. Ce plăcere să-i văd din nou. (subiectul este 
foarte încântat şi îi las câteva momente în acest cadru) 

Dr.N: Observ o schimbare destul de mare în procesul tău de înţelegere în timpul scurt care a 
trecut de când am venit aici. Priveşte în depărtare la ceilalți din spaţiul acesta. Cum este locul în 
care trăiesc? 

S: Nu doresc să aflu. Asta e treaba lor. Nu înţelegi? Nu am nici o legătură cu ei. Sunt prea 
ocupată cu cei cu care trebuie să stau aici. Oameni pe care îi cunosc şi îi iubesc. 

Dr.N: Îmi dau seama, dar în urmă cu câteva minute erai destul de supărată pentru că nu puteai 
să te apropii de tatăl tău. 

S: Acum ştiu că are propriul său loc unde se adună cu oamenii. 

Dr.N: De ce nu ştiai asta când când ai ajuns aici? 

S: Nu sunt sigură. Recunosc că a fost un şoc la început. Acum ştiu cum stau lucrurile. Acum 
îmi amintesc tot. 

Dr.N: De ce nu a fost cu tine ghidul tău să-ţi explice lucrurile acestea înainte să-l vezi pe tatăl 
tău? 

S: (pauză lungă) Nu ştiu. 

Dr.N: Probabil că mai sunt şi alte persoane în aceste grupuri, în afară de tatăl tău, pe care le-ai 
iubit. Vrei să spui că nu ai nici un contact cu ele acum că te afli la locul tău potrivit în lumea 
spiritelor? 

S: (supărată pe mine) Nu, am contact cu mintea mea. De ce eşti atât de dificil? Trebuie să stau 
aici. 

Dr.N: (îmi mai stimulez subiectul încă o dată pentru a căpăta informaţii în plus) şi nu trebuie 
doar să pluteşti către celelalte grupuri pentru a le vizita? 

S: Nu! nu face asta! Nu poți să mergi în grupurile lor şi să te interferezi cu energia lor. 

Dr.N: Dar contactul mental nu interferează cu energia lor? 

S: La momentul potrivit. Atunci când au libertatea să facă acest lucru cu mine ... 

Dr.N: Deci, ceea ce-mi spui este că fiecare de aici este amplasat în spațiul propriului său grup 
şi că nu te plimbi în vizită şi nici nu stabileşti prea mult contact mental în momentele nepotrivite. 

S: (calmându-se) Da, ei se află în spaţiile lor şi primesc tot timpul instrucțiuni. Îndrumătorii 
sunt cei care se mişcă cel mai mult... 

Dr.N: Mulţumesc că m-ai lămurit. Vrei să-mi arăţi că tu şi prietenii tăi din grup sunteţi 
deosebit de atenţi în ceea ce priveşte încălcarea spaţiului celuilalt? 

S: Exact. Cel puţin aşa stau lucrurile în spaţiul meu. 

Dr.N: Şi nu te simţi constrânsă de acest obicei? 

S: O, nu, aici sunt mari întinderi de spaţiu şi este aşa o mare libertate, atâta timp cât suntem 
atenţi la reguli. 

Dr.N: Şi ce se întâmplă în caz contrar? Cine hotărăşte care este locul potrivit pentru fiecare 
grup de suflete? 

S: (pauză) Ne ajută profesorii, altfel am fi pierduţi. 

Dr.N: Mi se pare că erai pierdută când am ajuns aici prima dată. 

S: (cu nesiguranţă) Nu m-am conectat... mental nu eram pe aceeaşi frecvenţă. Am încurcat 
lucrurile ... nu cred că-ţi dai seama cât de mare este locul aici. 

Dr.N: Uită-te în jurul tău la toate locurile ocupate. Lumea spiritelor nu este înțesată cu suflete? 

S: (râde) Uneori ne pierdem, din vina noastră, locul acesta este mare! De aceea nu se 
aglomerează niciodată. 


Cele două cazuri din acest capitol reprezintă reacții diferite, de la suflete începătoare la cele 
mai avansate care îşi amintesc ultima etapă a întoarcerilor lor la lumea spiritelor. Fiecare 
participant are interpretarea sa proprie a panoramei, pornind de la debarcader până la punctul 
terminus care este grupul lor. Unii dintre subiecţii mei consideră că etapa de tranziţie de la poarta 
de plecare şi până la plasarea în grup este atât de rapidă, încât este nevoie de un timp de adaptare la 
sosire. 

Atunci când îşi amintesc de perioada dintre sosirea şi plasarea lor, subiecții mei sunt uneori 
îngrijoraţi că o persoană importantă nu a fost prezentă sub formă de lumină sau nu a comunicat cu 
ei telepatic. Adesea aceasta este un părinte sau un soţ din viaţa care tocmai s-a încheiat. Până la 
sfârşitul etapei de tranziţie motivul devine evident, adesea el fiind legat de întrupare. 

Am văzut cum un suflet de nivel mediu care se întoarce este copleşit de plăcere. Fiinţele 
familiare sunt adunate împreună în mase ondulatorii de lumină strălucitoare. Uneori, călătorul este 
călăuzit de sunete muzicale în acorduri specifice. Unul din subiecţi relatează: „În timp ce mă 
apropii de locul meu, un cor de glasuri intonează sunetul A, cam aşa, Aaaaaa, pentru a le putea 
recunoaşte, şi văd cum vibrează toate rapid, ca o energie caldă şi strălucitoare şi ştiu că acestea sunt 
decorporalizate în prezent”. 

Acest lucru înseamnă că este posibil ca acele suflete care în mod curent sunt încarnate într- 
unui sau mai multe trupuri să nu fie angajate activ în nici o acţiune de întâmpinare în momentul de 
faţă. Un alt subiect a explicat că „este ca şi cum sufletele ar dormi pe pilot automat - întotdeauna 
ştim cine este afară şi cine înăuntru”. Acele suflete care nu sunt în totalitate dezîncarnate radiază o 
lumină slabă, cu energie cu vibrații joase şi care nu par să comunice mult cu nimeni. Chiar aşa 
stând lucrurile, în cadrul grupului aceste suflete pot să salute în tăcere un suflet care se întoarce. 

Sentimentul existenţei unei bariere între diferitele grupuri, precum cel trăit de cazul 15, este 
descris în diverse moduri de subiecţii mei, în funcţie de vârsta sufletului. Voi prezenta o nouă 
perspectivă asupra mobilităţii în următorul caz. Sufletul de nivel mediu care are mult de lucrat la 
bază, descrie separarea sa de grup ca pe o repartizare în clase diferite în aceeaşi şcoală. De 
asemenea, am mai avut clienţi care se simțeau complet separați în propria şcoală. Analogia cu 
şcolile spirituale conduse de profesori-ghizi este folosită atât de des de persoane în stare de 
hipnoză, încât folosirea aceloraşi termeni a devenit un obicei pentru mine. 

Aşa cum am menţionat mai devreme, după ce sufletele ajung înapoi la grupul lor, ele sunt 
chemate înaintea Consiliului Bătrânilor. Deoarece acesta nu este un Consiliu de acuzare, se face 
totuşi examinarea directă a activităţilor sufletelor înainte ca acestea să se întoarcă în grupul lor. Nu 
este neobişnuit ca subiecții mei să întâmpine greutăţi în a-mi furniza toate detaliile care transpiră pe 
la aceste audienţe şi sunt sigur că aceste blocaje sunt intenţionate. 

Iată o relatare a unui caz: „După ce m-am întâlnit cu prietenii mei, ghidul meu, Veronica 
(profesoara mai tânără a subiectului meu) mă duce într-un alt loc pentru a mă întâlni cu grupul meu 
de Bătrâni. Ea stă lângă mine ca interpret al meu pentru ceea ce nu înţeleg şi să-mi asigure sprijinul 
în explicarea comportamentului meu din ultima mea viaţă. Uneori vorbeşte în numele meu ca un 

fel de avocat al apărării, dar Quazal (ghidul mai vârstnic al subiectului care a sosit înaintea 
Veronicăi) duce greul în cadrul consiliului. Îi am în permanență în faţa mea pe aceiaşi şase Bătrâni 
care poartă robe albe lungi. Feţele lor sunt amabile şi ei îmi evaluează modul în care am înţeles 
viaţa pe care am trăit-o şi cum aş fi putut să fac mai bine ţinând cont de talentele mele şi ce anume 
din ceea ce am realizat a fost bun. Mi se permite să-mi exprim liber frustrările şi dorințele. Toţi 
bătrânii îmi sunt cunoscuţi, în special doi dintre ei care vorbesc mai mult cu mine decât ceilalți şi 
care par mai tineri decât restul. Cred că pot distinge care dintre ei sunt bărbaţi şi care femei. Fiecare 
din ei are un fel special în care îmi pune întrebările, dar toți sunt cinstiți şi de încredere şi mă simt 
întotdeauna tratată corect. Nu le pot ascunde nimic, dar uneori mă pierd atunci când gândurile lor 
sunt transmise de la unul la altul în comunicarea atât de rapidă dintre ei. Atunci când nu mă mai pot 
descurca, Veronica îmi traduce ce spun despre mine, cu toate că am sentimentul că nu-mi spune tot. 
Înainte de a mă întoarce pe Pământ ei vor voi să mă mai vadă o dată.” 

Sufletele se consideră ca ajungând, în sfârşit, acasă atunci când se alătură colegilor cunoscuţi 
din grupul lor. Prezenţa lor aici, alături de alte suflete, seamănă cu un sistem educaţional de 
plasament ca formă şi ca funcționalitate. Criteriile de admitere în grup se bazează pe cunoştinţe şi 
pe un nivel de dezvoltare dat. Ca în oricare clasă, unii elevi stabilesc legătura cu profesorii mai 
bine, alţii mai puţin bine. În următorul capitol vom studia procesul de sortare pentru grupele de 
suflete şi cum se văd sufletele pe ele însele în spaţiile spirituale respective. 


7 
PLASAREA 


PĂREREA mea despre oamenii care consideră că avem un suflet este aceea că îşi imaginează 
că toate sufletele sunt amestecate probabil într-un spaţiu foarte mare. Mulţi dintre subiecţii mei 
cred acest lucru înainte de începerea şedinţei. După ce se trezesc, nu este de mirare că îşi exprimă 
surpriza aflând că fiecare din noi are un loc desemnat în lumea spiritelor. Când am început să 
studiez viaţa în lumea spiritelor cu subiecţi în stare de hipnoză, nu eram pregătit să aud despre 
existenţa grupurilor organizate de sprijin al sufletelor. Îmi imaginasem că spiritele doar pluteau de 
unele singure, fără ţel, după ce părăseau Pământul. 

Plasarea în grup este determinată de nivelul sufletului. După moartea fizică, călătoria 
sufletului înapoi spre casă ia sfârşit odată cu debarcarea în spaţiul rezervat coloniei acestuia, atât 
timp cât nu este un suflet prea tânăr sau izolat din alte motive, aşa cum am menţionat în capitolul 4. 
Sufletele reprezentate în aceste grupuri sunt prieteni intimi care au aproape acelaşi nivel de 
conştiinţă. 

Când oamenii aflaţi în transă spun că fac parte dintr-un grup de suflete ei se referă la o grupare 
primară mică de entităţi care au contact direct şi frecvent, aşa cum se întâmplă în familii. Membrii 
apropiaţi manifestă o sensibilitate unul faţă de celălalt, care este dincolo de ceea ce ne putem 
imagina noi pe Pământ. 

Grupurile secundare de suflete sunt aranjate în genul unui grup comunitar de sprijin mult mai 
puţin intim unul faţă de celălalt. Grupurile de entităţi secundare mai mari sunt formate din întinderi 
uriaşe de grupuri primare asemănătoare frunzelor de nuferi pe lac. Lacurile spirituale par nesfârşite. 
Nu am auzit niciodată de vreun grup secundar cu mai puţin de o mie de suflete, în cadrul acestor 
lacuri spirituale. Numeroasele grupuri primare care formează un grup secundar se pare că au 
legături sporadice sau nici un fel de contact între grupuri. Este o raritate pentru mine să găsesc 
suflete legate într-o relaţie semnificativă şi care să fie membri în două grupuri secundare diferite, 
deoarece numărul de suflete este atât de mare, încât nu este necesar acest lucru. 

Grupurile primare mai mici variază în număr, conţinând undeva între trei până la douăzeci şi 
cinci de suflete. Am aflat că numărul mediu este de cincisprezece, ceea ce se numeşte Cercul 

Interior. Orice contact funcțional între membrii diferitelor grupuri este guvernat de lecţiile care vor 
fi învăţate pe durata unei reîncarnări. Acest lucru se poate datora unei legături dintr-o viaţă 
anterioară sau unei trăsături particulare de identitate ale sufletelor implicate. Legăturile care se 
stabilesc între membrii diferitelor grupuri joacă, de obicei, roluri periferice în viaţa pe Pământ. Un 
exemplu ar fi un coleg de şcoală care ne-a fost cândva prieten bun, dar pe care acum îl vedem 
numai la reuniunile de clasă. 

Membrii aceluiaşi grup sunt strâns uniţi pentru eternitate. Aceste grupuri strâns unite sunt 
adesea formate din suflete cu acelaşi fel de minţi, cu obiective comune pe care le exersează 
continuu unul cu celălalt. De obicei, ei îşi aleg vieţile împreună, ca rude şi prieteni apropiaţi în 
timpul reîncarnării lor pe Pământ. 

Mi se întâmplă mult mai frecvent să-i găsesc pe cei care i-au fost frate sau soră unui subiect în 
viața anterioară, în cadrul aceluiaşi grup, decât pe sufletele care i-au fost părinți. Părinţii pot să ne 
întâlnească la poarta către lumea spiritelor după moartea noastră pe Pământ, dar nu le putem vedea 
sufletele prea mult în lumea spiritelor. Acest lucru nu se întâmplă din motive de maturitate, atât 
timp cât un suflet părinte poate fi mai puţin dezvoltat decât acela al urmaşilor săi, ci mai degrabă el 
constituind mai degrabă o problemă de învăţare socială a rudelor de sânge care îi sunt 
contemporane într-un anumit cadru temporal. Cu toate că pentru copil părinţii reprezintă figurile 
primare de identificare ale efectelor karmice atât bune, cât şi rele, cel mai adesea creşterea 
personală este influenţată de relațiile noastre pe durata unei vieţi întregi cu soţii, soțiile, frații, 
surorile şi prietenii cei mai apropiaţi. Acest lucru nu diminuează din importanţa pe care o au 
părinţii, mătuşile, unchii şi bunicii care ne ajută în diverse moduri din cadrul altei generaţii. 

Figurile 1 şi 2 reprezintă o structură spirituală a sufletelor luată la întâmplare. În figura 1 un 
suflet din grupul primar 1, aşezat în grupul secundar mai mare A, va colabora strâns cu toate 
celelalte suflete din grupul 1. Totuşi, unele suflete din grupurile primare 9 şi 10 (detaliate în figura 
2) ar putea, de asemenea, să colaboreze. Sufletele mai tinere din cadrul grupurilor secundare A, B 
şi e probabil că vor avea puţin contact sau deloc pe Pământ. Asocierea strânsă a sufletelor depinde 
de apropierea stabilită între acestea în cadrul grupurilor, acolo unde există o similitudine de 
cunoştinţe şi afinități evidenţiate de experienţa dobândită pe Pământ. Legăturile strânse între suflete 
ne oferă o imagine a ceea ce reprezintă întoarcerea la grupul fiecăruia după moartea fizică. 


Cazul 16 


Dr.N: După ce părăseşti debarcaderul şi ai ajuns în spațiul spiritual căruia îi aparţii, ce faci 
apoi? 

S: Merg la şcoală cu prietenii mei. 

Dr.N: Vrei să spui că eşti într-un fel de clasă spirituală? 

S: Da, unde studiem. 

Dr.N: Vreau să mă porţi prin această şcoală din momentul sosirii tale, pentru a-mi putea da 
seama ce se întâmplă cu tine. Te rog să începi prin a-mi spune ce vezi din afară. 

S: (cu ezitare) Văd un templu grecesc perfect pătrat cu coloane mari, sculptate... este foarte 
frumos. Îl recunosc, deoarece aici mă întorc după fiecare ciclu (viaţă). 

Dr.N: Ce caută un templu clasic grecesc în lumea spiritelor? 

S: (ridică din umeri) Nu ştiu de ce îmi apare în acest fel, în afara faptului că este foarte 
normal... ţinând cont de vieţile mele trăite în Grecia. 

Dr.N: Bine, să continuăm. Vine cineva să te întâmpine? 

S: (subiectul zâmbeşte larg) Karla, profesoara mea. 

Interacțiuni intense în cadrul grupurilor matcă primare. 


ati Interacțiuni mai puţin frecvente între grupurile primare din 
cadrul unui grup secundar. 


Interactiuni aproape inexistente între grupuri secundare cu 
suflete mai puțin avansate 


Figura 1 - Interacțiunea socială intre grupuri de suflete primare şi secundare 


Aceasta diagramă ilustrează relaţiile dintre sufletele din grupurile matcă primare (1-10) şi 
grupurile secundare (A, B, C). Numărul total al grupurilor şi al sufletelor membre în acestea este 
unul ipotetic, de vreme ce schema variază în funcție de localizarea în lumea spiritelor a fiecărui 
subiect. 


54/159 


Figura 2 - Interacțiunea socială în cadrul unui grup primar de suflete 


Această sociogramă arată lărgirea grupurilor 9 şi 10 (din figura 1) ca un exemplu al unei 
suprapuneri mai puțin obişnuite a două grupuri matcă. Aici există contact reciproc intre anumite 
suflete (din zona haşurată) ce lucrează selectiv cu suflete din amândouă grupurile. 


Dr.N: Şi cum îţi apare? 

S: (cu încredere) O văd venind dinspre intrarea în templu spre mine... ca o zeiţă... Înaltă... 
purtând o robă lungă care flutură... cu un umăr gol... părul ei adunat strâns în vârf cu o clamă de 
aur... a ajuns la mine. 

Dr.N: Uită-te la tine. Eşti îmbrăcat în aceleaşi veşminte? 

S: Nol... părem a fi îmbrăcaţi la fel... pâlpâim ca o lumină... şi putem să ne schimbăm... Karla 
ştie că-mi place cum arată. 

Dr.N: Unde sunt ceilalți? 

S: Karla m-a luat în templul şcoală. Văd o bibliotecă mare. Grupuri mici de oameni vorbesc pe 
un ton scăzut... la mese. Atmosferă... liniştită... caldă... sentimentul de siguranţă care-mi este atât de 
cunoscut. 

Dr.N: Aceşti oameni sunt bărbaţi şi femei, toţi adulţi? 

S: Da, dar din grupul meu fac parte mai multe femei. 

Dr.N: De ce? 

S: Pentru că aceasta este valența cu care ei se simt cel mai confortabil acum. 


Notă. Cuvântul valență folosit de acest subiect pentru a indica genul persoanei este o alegere 
destul de ciudată, dar se potriveşte. Valenţele în chimic sunt proprietăţile pozitive sau negative 
care, atunci când sunt combinate cu alte elemente, dau proporțiile. Sufletele aflate în grupuri pot fi 
înclinate către personaje de sex masculin sau feminin, ori în combinaţie. 


Dr.N: OK, ce faci după aceea? 

S: Karla mă conduce până la cea mai apropiată masă şi prietenii mei mă întâmpină imediat. O, 
este aşa de bine să te întorci. 

Dr.N: De ce sunt aceşti oameni şi nu alţii cu tine în acest templu? 

S: Pentru că ne aflăm cu toţii în acelaşi grup de studiu. Nici nu pot să-ţi spun cât sunt de 
fericită să fiu cu ei încă o dată (subiectului îi este distrasă atenţia de această scenă şi durează mai 
mult de un minut să o aduc din nou la mine). 

Dr.N: Spune-mi, câți oameni sunt în această bibliotecă alături de tine? 

S: (face o pauză în timp ce numără în minte) Cam douăzeci. 

Dr.N: Toţi îţi sunt prieteni apropiaţi? 

S: Da, îi cunosc de mult. Dar cinci din ei sunt prietenii mei cei mai dragi. 

Dr.N: Şi fiecare din cei douăzeci este la aproximativ acelaşi nivel de studiu? 

S: Aproape. Unii sunt mai avansați decât alții. 

Dr.N: Unde te-ai plasa în acest grup ca nivel de cunoştinţe? 

S: Cam pe la mijloc. 

Dr.N: În ceea ce priveşte învăţarea lecţiilor, unde te afli în comparaţie cu cei cinci prieteni ai 
tăi? 

S: O, suntem cam la acelaşi nivel, lucrăm împreună foarte mult. 

Dr.N: Cun li te adresezi? 

S: (chicoteşte) Avem nume de alint pentru fiecare. 

Dr.N: De ce aveți pseudonime? 

S: Hmmm ... pentru a ne defini esența. Noi ne privim ca reprezentând lucruri Pământeşti. 

Dr.N: Care este pseudonimul tău? 

S: Ciulin. 

Dr.N: Şi reprezintă un atribut personal? 

S: (pauză) Eu ... sunt cunoscută pentru ... reacțiile tăioase în situaţii noi, în timpul rotaţiilor 
mele (cicluri de viaţă). 

Dr.N: Care este entitatea de care te simţi cel mai mult atrasă şi de ce? 

S: (râde uşor) Spray. El merge drept în rotaţiile lui... Împrăștiindu-și energia atât de rapid, 
încât o stropeşte în toate direcțiile, întocmai ca apa pe care o iubeşte atât de mult pe Pământ. 

Dr.N: Grupul familiei tale sună foarte distinctiv. Ai putea să-mi explici ce faceţi, de fapt, tu şi 
prietenii tăi în acest cadru al bibliotecii? 

S: Merg la masa mea şi ne uităm toți peste cărți. 

Dr.N: Cărţi? Ce fel de cărți? 

S: Cărţile vieţii. 

Dr.N: Descrie-mi-le cât poţi de bine. 

S: Sunt cărți cu poze, cu margini albe şi groase, de vreo cinci centimetri, destul de mari... 

Dr.N: Deschide una din cărțile vieţii pentru mine şi explică-mi ce vedeţi tu şi prietenii tăi de la 
masa aceea. 

S: (pauză, în timp ce mâinile subiectului se apropie şi se depărtează ca şi cum ar deschide o 
carte) Nu scrie nimic. Tot ceea ce vedem este în fotografii vii. 

Dr.N: Par diferite de fotografiile obişnuite? 

S: Da, sunt multidimensionale. se mişcă ... Îşi mută poziţia dintr-un centru de... cristal... care 
se schimbă în lumină reflectată. 

Dr.N: Deci, fotografiile nu au o formă plată, valurile de lumină mişcătoare au adâncime? 

S: Exact, sunt vii. 

Dr.N: Spune-mi cum folosiţi, tu şi prietenii tăi, cărțile. 

S: La început, când deschidem cartea, nu putem să ne concentrăm niciodată din primul 
moment. Apoi ne gândim la ceea ce dorim,cristalul se schimbă din întuneric în lumină şi... se 
aliniază. Apoi putem vedea, în miniatură, vieţile noastre trecute şi alternativele. 

Dr.N: Cum este tratat timpul în aceste cărți? 

S: În cadre... pagini... timpul este condensat de cărţile vieții. 

Dr.N: Nu vreau să zăbovesc mult asupra trecutului tău chiar acum, dar uită-te, te rog, la carte 
ŞI spune-mi care este primul lucru pe care-l vezi. 

S: O lipsă de auto-disciplină în ultima mea viaţă, deoarece aceasta este în mintea mea. Mă văd 
murind tânăr, într-o ceartă între iubiţi şi sfârşitul meu este inutil. 

Dr.N: Vezi şi vieţi viitoare în cartea vieţii? 

lecţii... aceste opțiuni mai ales vin mai târziu cu ajutorul altora. Aceste cărți au menirea de a pune 
accentul pe acţiunile noastre trecute. 

Dr.N: Ai putea să-mi spui care este impresia ta asupra intenţiei care se află în spatele acestei 
atmosfere de bibliotecă în cadrul grupului tău? 

S: O, ne ajutăm să trecem peste greşelile făcute în cadrul acestui ciclu. Profesorul vine şi 
pleacă şi studiem mult împreună discutând valoarea alegerilor pe care le facem. 

Dr.N: Există în această clădire şi alte camere unde oamenii studiază? 

S: Nu, aceasta este pentru grupul nostru. Există clădiri diferite, lângă a noastră, unde studiază 
diverse grupuri. 


Notă: Cititorul poate vedea în Figura 1 cercul B, un exemplu despre ce vreau să arăt. În grafic, 
grupurile 3-7 reprezintă interacţiunea rară între grupuri, cu toate că acestea se află aproape unul față 
de altul în lumea spiritelor. 


Dr.N: Grupurile de persoane care studiază în aceste clădiri sunt mai avansate sau nu faţă de 
cele din grupul tău? 

S: Ambele. 

Dr.N: Ai voie să vizitezi alte clădiri în care studiază sufletele? 

S: (pauză lungă) Există una unde mergem în mod regulat. 

Dr.N: Care? 

S: Un loc pentru noii veniţi. Îi ajutăm când profesorul lor nu este acolo. Este frumos să aibă 
cineva nevoie de tine. 

Dr.N: Cum să-i ajutaţi? 

S: (râde) La teme. 

Dr.N: Dar sarcina aceasta nu este a profesorilor-ghizi? 

S: Vezi, profesorii sunt... atât de departe (în dezvoltarea lor) ... acest grup apreciază ajutorul 
nostru deoarece noi putem să ne raportăm uşor la ei. 

Dr.N: A, deci voi faceţi un pic de predare cu acest grup? 

S: Da, însă numai aici şi nicăieri altundeva. 

Dr.N: De ce nu? De ce nu pot şi grupurile mai avansate să vină în biblioteca voastră să asiste 
din când în când? 

S: Nu pot, fiindcă noi suntem mai avansați decât cei mai noi. ŞI nici nu ne băgăm în treburile 
lor. Dacă vreau să iau contact cu cineva, o fac în afara centrului de studiu. 

Dr.N: Poţi să te plimbi peste tot atâta vreme cât nu deranjezi alte suflete din zonele lor de 
studiu? 

S: (răspunde cumva evaziv) îmi place să stau aproape de templul meu, dar pot să merg 
oriunde. 

Dr.N: Am impresia că energia sufletului tău este limitată la acest spaţiu spiritual chiar dacă la 
nivel mental poţi să ajungi mai departe. 

S: Nu mă simt restricționat... avem destul spaţiu în care să ne mişcăm ... dar nu mă atrage toată 
lumea. 


Afirmația despre nerestricţionare, citată în cazul 16, pare să fie contrară acelor graniţe ale 
spațiului spiritual văzute de subiectul din ultimul caz. Când îmi aduc pentru prima dată subiecții în 
lumea spiritelor, viziunile lor sunt spontane, în special cele legate de ordinea spirituală şi de locul 
lor într-o comunitate a vieţii ca suflet. În timp ce subiectul obişnuit poate vorbi despre un spaţiu al 
său, privat, de muncă şi viaţă, nimeni nu priveşte lumea spiritelor ca pe o dimensiune restrictivă. O 
dată ce amintirea lor supraconştientă începe să se desfăşoare, cele mai multe persoane pot să-mi 
povestească despre libertatea lor de mişcare şi despre călătoria lor în spaţii deschise, unde sufletele 
aflate la multe niveluri de învăţare se adună într-o atmosferă destinsă, de recreare. 

În aceste spaţii comune, sufletele plutitoare se angajează social în multe activităţi. Unele sunt 

forme de jocuri, ca atunci când aud că sufletele mai bătrâne le tachinează pe cele mai tinere cu 
privire la ce le aşteaptă. Un subiect a spus astfel: „Ne facem tot felul de feste unul altuia, ca nişte 
copii. Când jucăm v-aţi ascunselea unele suflete mai tinere se rătăcesc şi le ajutăm să se 
regăsească”. Mi s-a relatat, de asemenea, că în grupurile de suflete pot apărea uneori „oaspeţi” 
pentru a spune poveşti şi a menţine buna dispoziţie, asemănători cu trubadurii medievali. O altă 
clientă a menţionat că grupului ei îi plăcea în mod deosebit un personaj ce arăta ciudat, cunoscut 
drept „Humor” care îi făcea pe toţi să râdă cu bufoneriile sale. 

În mod frecvent, oamenilor aflați sub hipnoză le vine greu să explice clar înțelesurile stranii 
din spatele modului în care se întrepătrund ca suflete. O afirmaţie pe care o aud destul de des e 
aceea că sufletele formează un cere pentru a unifica şi proteja mai complet energia gândurilor lor. 
Întotdeauna în acest punct mi se relatează despre o conexiune cu o putere superioară. Unii oameni 
mi-au spus: „Ritmurile gândurilor sunt atât de armonizate, încât aduc cu un fel de cântec”. Pot avea 
loc, de asemenea şi forme subtile de dans atunci când sufletele se învârtesc unele în jurul altora, 
amestecându-şi şi separându-şi energia în modele exotice de lumină şi de culoare. Lucrurile fizice 
ca altare, bărci, animale, copaci sau plajele oceanului pot fi evocate în centrul acestor dansuri. 
Aceste imagini au o însemnătate specială pentru grupurile de suflete, ca simboluri planetare ce 
consolidează amintirile pozitive ale vieților anterioare petrecute împreună. Aceste replici materiale 
nu par a reprezenta tristeţea spiritelor care tânjesc să fie din nou în forme fizice, ci, mai degrabă o 
comuniune fericită cu evenimentele care le-au ajutat să-şi formeze propria identitate. Pentru mine, 
aceste exprimări mitice ale sufletelor au o natură ceremonială şi totuşi transcend cu mult ritualurile 
primare. 

Deşi anumite locuri din lumea spiritelor sunt descrise de subiecții mei ca având aceeaşi 
utilitate, imaginile pe care le văd aceştia în respectivele regiuni pot varia. Astfel, un loc de studiu 
descris de subiectul acestui caz ca un templu grec poate reprezenta clădirea unei şcoli moderne 
pentru altă persoană. Alte afirmaţii pot părea şi mai contradictorii. De exemplu, mulți subiecți care 
călătoresc mental dintr-un loc în altul în lumea spiritelor îmi vor spune că spaţiul din jurul lor se 
aseamănă cu o sferă, după cum am văzut în capitolul precedent, dar tot ei vor adăuga că lumea 
spiritelor este „nelimitată”. 

Cred că ar trebui să reținem că oamenii manifestă tendinţa de a îmbina cadrul lor de referință 
din timpul transei cu ceea ce au experimentat pe Pământ. Puţini oameni îmi spun după ce au ieşit 
din transă că există multe aspecte ale lumii spiritelor imposibil de explicat în termeni Pământeni. 
Fiecare persoană traduce condiţiile abstracte ale experienţei spirituale în simboluri şi termeni ce au 
un înţeles pentru ea. Uneori, câte un subiect intrat pentru prima oară într-un loc spiritual manifestă 
chiar neîncredere faţă de propriile sale viziuni. Acest lucru se petrece pentru că zona criticii din 
mintea lor conştientă nu a încetat să transmită mesaje. Oamenii aflaţi în transă se adaptează curând 
la ceea ce înregistrează mintea lor inconştientă. 

Când am început să adun informaţii despre grupurile de suflete, mi-am bazat raționamentul pe 
locul de care aparţineau aceste suflete, corespunzător nivelului cunoştinţelor lor. Folosind numai 
acest criteriu de identificare, mi-a fost greu să plasez exact un client. Subiectul cazului 16 a venit la 
mine pe când eram la început cu studiile mele referitoare la lumea spiritelor. A fost un caz 
important, pentru că în timpul şedinţei noastre aveam să aflu despre recunoaşterea sufletelor cu 
ajutorul culorilor. 

Înaintea acestui caz ascultam relatările subiecţilor mei referitoare la culorile pe care le vedeau 
în lumea spiritelor, fără să realizez importanţa acestui aspect pentru suflete. Clienţii mi-au vorbit 
despre nuanțele masei de energie a sufletelor, dar nu am corelat observaţiile lor. Nu puneam 
întrebările potrivite. 

Eram familiarizat cu tehnica fotografică Kirlian şi cu studiile de parapsihologic de la U.C.L.A. 
unde cercetările indicaseră că fiecare ființă vie proiectează propria sa aură. În formă umană, se pare 
că avem un câmp de energie ionizată ce se revarsă în jurul trupurilor noastre, fiind legată într-o 
reţea de puncte vitale numite chakre. De vreme ce energia spirituală mi-a fost descrisă ca o forță 
vie, mişcătoare, nivelul energiei electromagnetice necesare pentru a ține sufletul în planul nostru 

fizic ar putea fi un alt factor al producerii diferitelor culori. 

S-a spus, de asemenea, că aura umană reflectă gândurile şi emoţiile combinate cu starea de 
sănătate fizică a unui individ. M-am întrebat dacă aceste meridiane personale proiectate de oameni 
au o legătură directă cu ce-mi fusese relatat despre lumina emanată de suflete în lumea spiritelor. 

Am înţeles cu ajutorul cazului 16 că lumina radiată de suflete pe care o vizualizează spiritele 
nu este complet albă. În mintea subiecţilor mei, fiecare suflet generează o anumită culoare a aurei. 
Sunt recunoscător subiectului acestui caz, pentru că m-a ajutat să descifrez înţelesul acestor 
manifestări ale energiei. 


Dr. N: Bine, hai să ieşim din templul tău. ce vezi în jurul tău? 

S: Oameni - grupuri mari de oameni. 

Dr. N: Câte estimezi că ar fi? 

S: Hmmm... la distanţă... nu pot număra... sute şi sute... sunt atât de multe. 

Dr. N: Şi te identifici cu toate aceste suflete - eşti asociat cu ele? 

S: Nu chiar - nici măcar nu le pot vedea pe toate - e destul de neclar... dar echipa mea e lângă 
mine. 

Dr. N: Dacă aş putea numi echipa ta de circa 20 de suflete, grupul tău primar matcă, eşti oare 
asociat cu corpul secundar mai mare de suflete care sunt acum în jurul tău? 

S: Suntem cu toţii asociaţi - dar nu în mod direct. Nu-i cunosc pe toți aceştia... 

Dr. N: Vezi trăsăturile fizice ale acestor suflete în acelaşi fel în care le-ai văzut pe cele ale 
sufletelor din propriul tău grup în templu? 

S: Nu, nu e obligatoriu. E mai... firesc aici în câmp deschis. Le văd ca spirite. 

Dr. N: Priveşte la distanţă de unde eşti acum. Cum vezi toate acele spirite? Cu ce seamănă? 

S: Diferite lumini - zumzăind ca nişte muşte în jurul unei lămpi. 

Dr. N: Poţi să-mi spui dacă sufletele care lucrează împreună, ca elevii cu profesorii, stau 
întotdeauna împreună? 

S: Cele din echipa mea da, dar profesorii înclină să stea între ei atunci când nu asistă la lecțiile 
noastre. 

Dr. N: Vezi vreun ghid-profesor de unde eşti acum? 

S: (pauză) Câţiva... da... Sunt mult mai puţini decât noi, fireşte. O văd pe Karla cu doi prieteni 
al el. 

Dr. N: Şi ai convingerea că sunt ghizi chiar dacă nu distingi nici o trăsătură fizică? Poţi privi la 
toate acele lumini de un alb strălucitor şi să ştii mental că e vorba de ghizi? 

S: Desigur, putem face acest lucru, dar nu sunt chiar toți alb.. 

Dr. N: Vrei să spui că sufletele nu sunt complet albe? 

S: E parţial adevărat ceea ce ai spus - intensitatea energiei noastre ne poate face mai puţin 
strălucitori. 

Dr. N: Aşadar Karla şi prietenii săi au diferite nuanţe de alb? 

S: Nu, ei nu sunt deloc albi. 

Dr. N: Nu te înţeleg. 

S: Ea şi cei doi prieteni ai ei sunt profesori. 

Dr. N: Şi care e diferenţa? Vrei să spui că ghizii radiază o energie care nu e albă? 

S: Aşa e. 

Dr. N: Bine, şi atunci ce culoare au? 

S: Galben, bineînţeles. 

Dr. N: Oh, aşadar toţi ghizii radiază o energie galbenă? 

S: Nu, nu toți. 

Dr. N: Cum? 

S: Profesorul lui Karla e Valairs. El e albastru. ÎI vedem uneori 

pe aici. Un tip drăguţ. Foarte inteligent. 

Dr. N: Albastru? Cum de-am ajuns la albastru? 

S: Nuanţa lui Valairs este de un albastru deschis. 

Dr. N: Sunt confuz. N-ai pomenit nimic de existenţa unui alt profesor, pe nume Valairs, în 
grupul vostru. 

S: Nici nu m-ai întrebat. Oricum, el nu e din grupul meu. Nici Karla nu e. Ei au propriile lor 
grupuri. 

Dr. N: Şi aceşti ghizi au aure de culoare galbenă, respectiv albastră? 

S:Da. 

Dr. N: Câte alte culori ale energiei mai vezi plutind pe aici? 

S: Nici una. 

Dr. N: De ce nu lumini de energie de culoare roşie sau verde? 

S: Unele sunt, într-adevăr, roşiatice, dar nici una nu e verde. 

Dr. N: De ce nu? 

S: Nu ştiu, dar uneori, când mă uit în jur, locul e luminat ca un brad de Crăciun. 

Dr. N: Sunt curios în legătură cu Valairs. Are fiecare grup spiritual doi profesori? 

S: Hmmm...depinde. Karla se pregăteşte sub îndrumarea lui Valairs, aşa că noi avem doi. Dar 
nu îl vedem prea des. El lucrează şi cu alte grupuri, pe lângă noi. 

Dr. N: Aşadar, Karla însăşi e la rândul ei studentă, fiind un ghid mai puţin avansat? 

S: (puţin indignat) E suficient de avansată pentru mine! 

Dr. N: Bine, dar mă ajuţi să mă lămuresc în legătură cu aceste culori? De ce radiază energia 
Karlei o nuanţă galbenă, iar cea a lui Valairs una albastră? 

S: E simplu. Valairs e... cel mai înţelept dintre noi şi energia sa are o intensitate mai 
întunecată. 

Dr. N: Face cumva o diferenţă între suflete nuanţa albastră, comparativ cu galbenul sau cu 
albul? 

S: Tocmai încerc să-ţi spun. Albastrul e mai adânc decât galbenul, iar galbenul e mai intens 
decât albul. Aceste nuanţe depind de cât de avansat eşti. 

Dr. N: Oh, atunci luminozitatea lui Valairs e mai puţin strălucitoare decât cea a Karlei şi Karla 
e mai puţin strălucitoare decât tine, pentru că tu eşti mai jos în ceea ce priveşte nivelul de 
dezvoltare? 

S: (râde) Mult mai jos. Ei amândoi au o lumină mai abundentă şi mai constantă decât mine. 

Dr. N: Şi cum variază culoarea galbenă a Karlei faţă de albul tău, în funcţie de gradul tău 
anticipat de avansare? 

S: (mândru) Nuanţa mea se îndreaptă spre alb-roşiatic. În cele din urmă, va fi de un galben 
deschis. Am observat recent că nuanţa Karlei a devenit puţin mai închisă. Mă aşteptam la asta. E 
atât de înţeleaptă şi de bună. 

Dr. N: Chiar aşa, şi atunci energia sa va deveni apoi o nuanţă de albastru închis? 

S: Nu, întâi albastru deschis. Întotdeauna transformarea se petrece gradual, pe măsură ce 
energia noastră devine mai abundentă. 

Dr. N: Aşadar, aceste trei lumini primare de alb, galben şi albastru reprezintă stadiile de 
dezvoltare ale sufletelor şi sunt vizibile pentru toate spiritele? 

S: Aşa e, şi schimbările sunt foarte lente. 

Dr. N: Mai uită-te odată în jur. Sunt, oare, culorile energiei reprezentate în mod egal? 

S: O, nu. Cele mai multe sunt albe, câteva galbene şi puţine albastre. 

Dr. N: Îți mulţumesc pentru faptul că mi-ai explicat aceste lucruri. 


Îi întreb pe toţi subiecţii mei despre culorile aurei lor, atunci când se află în transă. Pe lângă 
albul general al lumii spiritelor înseşi, subiecții mei relatează că văd majoritatea celorlalte suflete 
având o nuanţă de alb. Se pare că albul neutru sau griul reprezintă punctul de plecare al dezvoltării. 
Aurele spirituale primesc apoi culorile primare de roşu, galben şi albastru, pe o bază albă. Puţini 
oameni văd nuanţe verzui amestecate cu galben sau cu albastru. Echivalarea celor auzite despre 
energia sufletelor cu legile fizicii ce guvernează spectrul culorilor pe care le vedem în ceruri e doar 

o supoziţie. Cu toate acestea, am găsit unele asemănări. Energia luminii radiate de stelele reci este 
roşu-portocalie, în vreme ce aceea a stelelor calde e de la galben la albastru-alb. Temperatura 
influenţează undele luminoase care sunt, de asemenea, vibrații vizibile ale diferitelor frecvenţe ale 
spectrului. Ochiul uman înregistrează aceste unde ca pe un spectru de culori, de la cele mai 
deschise la cele mai închise. 

Culorile energiei sufletelor nu au probabil prea mult de-a face cu elemente ca heliul sau 
hidrogenul, dar poate că există o legătură cu un câmp electromagnetic ridicat. Bănuiesc că lumina 
tuturor sufletelor este influenţată de mişcarea vibraţională, aflată pe aceeaşi lungime de undă cu o 
unitate spirituală armonioasă de înţelepciune. Unele aspecte ale fizicii cuantice sugerează că 
universul este format din unde vibraţionale ce influenţează masele obiectelor fizice printr-o 
interacțiune a unor frecvenţe diferite. Lumina, mişcarea, sunetul şi timpul sunt în spațiul fizic. Am 
auzit de la subiecţii cazurilor mele despre aceleaşi corelaţii, aplicate domeniului spiritual. 

Am ajuns, în cele din urmă, la concluzia că atât conştiinţa noastră fizică, cât şi cea spirituală, 
proiectează şi primeşte energie luminoasă. Cred că modelele undelor vibraţionale individuale 
reprezintă aura fiecărui suflet. Densitatea, culoarea şi forma luminii radiate de noi ca suflete e 
proporțională cu puterea cunoaşterii şi a percepției noastre, reprezentate de concentraţia crescută a 
materiei luminoase pe măsură ce evoluăm. Modelele individuale ale energiei nu arată numai cine 
anume suntem, ci indică şi gradul de capacitate pe care-l avem de a-i vindeca pe alţii şi de a ne 
regenera pe noi înşine. 

Oamenii aflaţi sub hipnoză se referă la culori pentru a descrie cum arată sufletele, mai ales 
văzute de la distanţă, atunci când acestea nu au formă. Am aflat de la subiecţii cazurilor mele că 
sufletele mai avansate proiectează mase de energie ale cărei particule se mişcă mai repede - despre 
care se relatează că sunt albastre, cele cu concentraţia cea mai mare fiind violet. În spectrul vizibil 
pe Pământ, albastrul-violet are cea mai scurtă lungime de undă, energia tinzând spre invizibilul 
ultraviolet. Dacă densitatea culorii e o reflexie a înţelepciunii, atunci lungimile de undă inferioare 
ale albului şi ale galbenului emanate de suflete trebuie că reprezintă concentraţii mai scăzute de 
energie vibrațională. 

Figura 3 este o schemă pe care am schiţat-o pentru clasificarea sufletelor în funcţie de culoarea 
acestora, după cum mi-a fost relatat de către subiecţii mei. Prima coloană redă starea spirituală a 
sufletului sau clasa de pregătire în care se află acesta. Ultima coloană indică starea ghidului nostru 
şi denotă abilitatea noastră de a îndeplini această funcţie pentru alții, fapt care va fi explicat mai pe 
larg în capitolul următor, învăţarea începe cu creaţia noastră ca suflete şi se accelerează apoi odată 
cu prima noastră viaţă fizică. Cu fiecare încarnare creştem în înţelegere, deşi putem aluneca înapoi 
în anumite vieţi, înainte de a ne recâștiga ritmul şi a avansa din nou. Totuşi, cel puţin din câte pot 
să-mi dau seama, odată ce un suflet atinge un nivel spiritual, nu mai regresează. 

În figura 3 înfăţişez şase nivele ale sufletelor încarnate. Deşi îmi plasez în mod obişnuit 
subiecţii în categoriile generale de începători, medii şi avansați, există unele diferenţe subtile între 
acestea, la nivelele II şi IV. De exemplu, pentru a determina dacă un suflet începe să treacă din 
nivelul de începător I în nivelul II, nu este suficient să ştiu numai cât de multă energie albă a rămas, 
ci Şi să analizez răspunsurile subiectului la întrebările care demonstrează că şi-a însuşit cunoştinţele 
necesare. Genealogia succeselor din vieţile trecute, aşteptările viitoare, legăturile de grup şi 
discuţiile dintre subiecții mei şi ghizii lor - toate acestea formează profilul dezvoltării. 

Unii dintre subiecţii mei au obiectat când am caracterizat lumea spiritelor ca pe un loc 
guvernat de structura socială şi managementul organizaţional simbolizate în figura 3. Pe de altă 
parte, aud aceiaşi subiecți descriindu-mi un proces ordonat şi planificat al dezvoltării de sine, 
influenţat de colegi şi de profesori. Dacă lumea spiritelor se aseamănă cu o şcoală mare, cu o 
mulţime de clase, coordonate de suflete-profesori ce monitorizează progresul nostru - atunci are o 
structură. Figura 3 reprezintă un model de lucru, pe care îl folosesc, al plasărilor primare ale 
sufletelor. Ştiu că are şi imperfecţiuni. Sper că în anii ce urmează să fie adăugate consideraţiilor 
mele referitoare la măsurarea maturității sufletului şi cercetările altor regresionişti spirituali. 

Clasificarea nivelelor de dezvoltare ale sufletului 


NIVELUL DE GAMA CULORILOR CINETICE STATUTUL GHIDULUI 
PREGĂTIRE 
Nivelul I: Începător Albă (luminoasă și omogenă) Nici unul 
Nivelul II: Mediu inferior Alb stins (nuanţe roșietice, transformându-se, Nici unul 
în cele din urmă, în galben) 
Nivelul INI: Mediu Galben (fără nuanţe de alb) Nici unul 
Nivelul IV: Mediu superior Galben închis (auriu închis, transformându-se, Junior 
în cele din urmă, într-o nuanţă de albastru) 
Nivelul V: Avansat Albastru deschis (fără urme de galben, Senior 


transformându-se, în cele din urmă, 
într-o nuanță de violet) 

Nivelul VI: Foarte avansat Albastru-violet închis (înconjurat de o lumină Maestru 
radiantă) 


Figura 3 


Acest capitol poate da cititorului impresia că sufletele sunt segregate de nivelul luminii în 
lumea spiritelor în aceeaşi măsură în care sunt oamenii separați de clase în comunităţile de pe 
Pământ. Condiţiile sociale de pe Pământ nu pot fi comparate cu lumea spiritelor. Diferenţele între 
frecvențele luminii ce măsoară cunoaşterea sufletelor provin din aceeaşi sursă de energie. Sufletele 
sunt complet integrate prin gând. Dacă toate nivelele de dezvoltare din lumea spiritelor ar fi incluse 
în aceeaşi clasă, atunci sufletele ar avea un sistem educaţional nefericit. Conceptul învechit al unei 
acestora. În clasele spirituale, sufletele lucrează la propriul lor nivel de dezvoltare alături de alte 
suflete asemenea lor. Ghizi-profesori maturi pregătesc generaţii succesive de suflete să-şi ocupe 
locul ce le-a fost desemnat. 

Şi astfel, există raţiuni practice pentru care în lumea spiritelor sunt condiţii pentru un sistem 
conceput să măsoare cunoştinţele şi dezvoltarea. Sistemul stimulează iluminarea şi, într-un final, 
perfecțiunea sufletelor. E important să înţelegem că, deşi putem suferi consecinţele alegerilor 
noastre greşite, suntem întotdeauna protejaţi, ajutaţi şi călăuziţi în cadrul sistemului de suflete 
maestre. Văd acest aspect ca pe un management spiritual al sufletelor. 

Ideea unei ierarhii a sufletelor a făcut parte multe secole deopotrivă din culturile orientală şi 
occidentală. Platon vorbea despre transformarea sufletelor, din copilărie spre maturitate, trecând 
prin multe stadii pe criterii morale. Grecii credeau că umanitatea trece, de-a lungul multor vieţi, de 
la stadiul unor fiinţe amorale, imature şi violente, la cel al unora ce se comportă una față de cealaltă 
în cele din urmă cu milă, răbdare, cinste, iertare şi iubire. În secolul II d.Hr., noua teologie creştină 
a fost puternic influenţată de Plotinus, a cărui cosmologie neoplatoniciană implica suflete aşezate 
pe o ierarhie a gradelor ființei. Fiinţa supremă era un Unul transcendent sau Dumnezeu creatorul, 
din care au fost născute sufletele ce urmau să se alăture oamenilor. În cele din urmă, aceste suflete 
mai puţin evoluate se vor întoarce, pentru a se reuni cu acest suprasuflet universal divin. 

Clasificarea pe care am făcut-o dezvoltării sufletelor nu intenţionează să fie una elitistă, nici 
din punct de vedere social şi nici intelectual. Sufletele din nivelele superioare de dezvoltare pot fi 
adesea întâlnite pe Pământ în împrejurări modeste. Pe firul aceluiaşi raționament, oamenii influenți 
din societatea umană nu sunt în mod necesar nişte suflete mature. Adesea lucrurile stau tocmai 
invers. 

În ceea ce priveşte plasarea sufletelor în funcţie de nivelul lor de dezvoltare, nu pot să nu 

subliniez importanţa grupurilor noastre spirituale. Capitolul nouă, dedicat sufletelor începătoare 
(nivelele I şi II), va examina mai îndeaproape cum funcționează un grup de suflete. Inainte de a 
merge mai departe, vreau să rezum ce am aflat despre principiile de bază ale formării grupurilor de 
suflete. 


e Indiferent de timpul relativ al creației, după ce s-a încheiat perioada de început, toate 
sufletele începătoare sunt repartizate unui nou grup de suflete, aflat la nivelul lor de înţelegere. 


e Odată ce s-a format un nou grup de sprijin, nu mai sunt adăugaţi noi membri în viitor. 


e Se pare că există o procedură sistematică de alegere, pentru a asigura omogenitatea grupului 
de suflete. Sunt luate în considerare similarităţile egoului, conştiența cognitivă, expresia şi dorinţa. 


e Indiferent de mărime, grupurile matcă nu-şi amestecă energia, dar sufletele pot comunica 
dincolo de graniţele grupurilor primar şi secundar. 


e Grupurile matcă primare de nivel I şi II se pot sparge în subgrupuri mai mici menite 
studiului, dar nu se separă de întregul grupului matcă. 


e Ritmul de învăţare variază între colegii de grup. Unele suflete avansează mai repede decât 
altele, deşi nu e neapărat necesar ca acestea să dea dovadă de aceleaşi capacităţi şi în celelalte 
domenii ale curriculumului spiritual. În preajma nivelului III de dezvoltare, sufletele ce dau dovadă 
de talente speciale (tămăduire, predare, creaţie etc), pot lua parte la grupuri specializate, pentru a 
lucra mai aprofundat, dar rămân totuşi cu grupul lor matcă. 


e Când se consideră că nevoile, motivele şi capacităţile unui suflet sunt acelea ale unui suflet 
de nivel III în toate domeniile curriculumului spiritual, atunci sunt formate „grupuri independente 
de studiu”. De obicei, vechii lor ghizi continuă să-i monitorizeze, prin intermediul unui profesor 
maestru. Astfel, un nou lot de entităţi ce trec în nivelul III poate fi adus din mai multe grupuri 
matcă, din cadrul unuia sau mai multor grupuri secundare. 


e Când se apropie de nivelul IV, sufletelor li se dă mai multă independenţă în afara activităților 
grupului. Deşi mărimea grupului se micşorează pe măsură ce sufletele avansează, legăturile 
apropiate dintre membrii grupului inițial nu se sting niciodată. 


e Ghizii spirituali au o mare varietate de metode de predare, în funcție de componența 
grupului. 


$ 
GHIZII NOŞTRI 


NU am lucrat niciodată cu un subiect aflat în stare de transă care să nu fi avut un ghid 
personal. În timpul şedinţelor de hipnoză, unii dintre ghizi sunt mai vizibili decât alții. Obiceiul 
meu este să întreb subiecții dacă simt sau văd vreo prezență discarnată în încăpere. Dacă da, 
această a treia parte este, de obicei, un ghid protector. Adesea, un client va simți prezența unei 
ființe discarnate înainte de a vizualiza o figură sau de a auzi o voce. Oamenii care meditează mai 
mult sunt în mod firesc mai familiarizați cu aceste viziuni decât cineva care nu şi-a invocat ghidul. 

Recunoaşterea acestor profesori spirituali îi aduce pe oameni în compania unei puteri calde, 
iubitoare şi creative. Prin intermediul ghizilor noştri devenim conştienţi într-un mod mai profund 
de continuitatea vieţii şi de identitatea noastră ca suflete. Ghizii sunt fiinţe care ne înfrumuseţează 
existenţa, pentru că ei reprezintă o parte a împlinirii propriului nostru destin. 

Ghizii sunt entităţi complexe mai ales atunci când e vorba de ghizi maeştri. Nivelul de 

conştienţă al sufletului determină într-o anumită măsură gradul de avansare al ghidului ce este 
desemnat acestuia. În fapt, gradul de maturitate al unui anume ghid ţine și de următorul aspect: 
dacă aceşti profesori se ocupă de un singur suflet-elev sau de mai mulţi. Ghizii aflați la un nivel 
superior al abilităților lucrează, de obicei, cu un întreg grup de suflete, atât în lumea spiritelor, cât 
şi pe Pământ. Aceşti ghizi sunt ajutaţi şi de alte entităţi. Din câte am înţeles, fiecare grup de suflete 
are pe lângă el unul sau mai multe suflete ce se pregătesc să devină ghizi şi care fac un fel de 
practică. Astfel, unii oameni pot avea mai mult de un singur ghid care să-i ajute. 

Numele pe care le dau clienţii mei ghizilor lor variază de la cele mai obişnuite până la cele mai 
ciudate, fiind uneori cuvinte ce sună amuzant sau demodat. În mod frecvent, aceste nume pot fi 
indicii ale unei anumite vieţi trecute pe care profesorul a petrecut-o alături de elevul său. Unii 
clienţi nu pot pronunţa numele ghidului lor pentru că sunetul acestuia nu poate fi redat, chiar şi 
atunci când clienţii mei înţeleg perfect respectivele nume în timpul hipnozei. Acestor oameni le 
spun că este mai important să înţeleagă scopul pentru care le sunt desemnaţi anumiţi ghizi decât să 
le cunoască şi să le poată rosti numele. Un subiect poate foarte bine să folosească un termen 
general ca sfătuitor, instructor sau prietenul meu când se referă la ghidul său. 

Trebuie să fim atenţi la cum anume interpretăm termenul prieten. În general, atunci când o 
persoană aflată în stare de transă vorbeşte despre un prieten spiritual, ea se referă mai degrabă la un 
suflet pereche sau la un suflet asociat decât la un ghid. Entităţile care ne sunt prietene există la un 
nivel apropiat de acela la care ne aflăm noi. Aceşti prieteni sunt în măsură să ne ofere încurajare 
mentală din lumea spiritelor atunci când noi ne aflăm pe Pământ, şi, de asemenea, ne pot însoţi pe 
drumurile vieţii Pământeşti în calitate de companioni încarnaţi. 

Unul dintre cele mai importante aspecte ale muncii mele terapeutice cu clienţii este acela de a- 
i ajuta să înţeleagă la nivel conştient rolul pe care-l joacă în viaţa lor ghizii. Aceste entităţi-profesor 
ne edifică asupra tehnicilor lor dibace de instruire. Unele idei care considerăm că ne aparțin pot fi 
generate de un ghid. De asemenea, ghizii ne alină în perioadele de încercări ale vieţii, mai ales 
atunci când, copii fiind, avem nevoie de mângâiere. Îmi amintesc de o remarcă încântătoare făcută 
de o clientă după ce am întrebat-o când anume a început să-şi vadă ghidul în această viaţă. „Oh, 
atunci când visam cu ochii deschişi. Îmi amintesc că ghidul meu a fost alături de mine în prima 
mea zi de şcoală, când eram foarte speriată. S-a aşezat pe banca mea, pentru a-mi ţine companie şi 
tot ea mi-a arătat drumul spre baie, eu fiind prea speriată pentru a-l întreba despre aceasta pe 
profesor”. 

Conceptul fiinţelor spirituale personalizate provine din antichitate, încă de la cele mai timpurii 
origini ale noastre ca fiinţe umane înzestrate cu facultatea gândirii. Studiile antropologice asupra 
aşezărilor popoarelor preistorice sugerează că simbolurile totemice evocau protecție individuală. 
Mai târziu, după vreo 5000 de ani, când au început să se ridice oraşele-stat, zeitățile oficiale s-au 
identificat cu religiile de stat. Aceşti zei erau mai îndepărtați şi generau chiar teamă. Astfel, 
zeitățile personale şi cele protectoare ale familiei au devenit mult mai importante în viaţa de zi cu zi 
a oamenilor. Fiecare persoană şi familie aveau un înger păzitor care putea fi invocat în vederea 
obţinerii ajutorului divin în timpul unei crize. Această tradiţie a fost preluată până în culturile de 
astăzi. 

Pot prezenta două exemple în acest sens, în două colţuri opuse ale Statelor Unite. Aumakua 
este un zeu personal al locuitorilor din Hawaii. Polinezienii cred că strămoşii cuiva pot iniția o 
relaţie personală divină (ca oameni, animale sau peşti) cu membrii familiei aflaţi în viaţă. În viziuni 
şi vise, Aumakua poate chiar ajuta sau mustra un anumit individ. În nord-estul Americii, populaţiile 
Iroquois cred că puterea interioară spirituală a unui om este numită Orenda şi că aceasta se află în 
legătură cu un spirit personal Orenda mai înalt. Acest gardian este în măsură să reziste puterilor 
răului ce s-ar năpusti asupra unui individ. Conceptul referitor la aceşti păzitori ai sufletului ce 
funcţionează ca ghizi face parte din sistemele de credinţă ale multor culturi tradiţionale ale 
Americii. În sud-vest, triburile Zuni au în mitologia lor anumite tradiţii orale ce fac referire la ființe 
divine înzestrate cu existenţe personale. Acestea sunt numite „creatorii şi păstrătorii drumurilor 
vieții” şi sunt considerate drept cele ce au grijă de suflete. Există şi alte culturi în lume care cred că 

şi altcineva în afară de Dumnezeu are grijă de oameni şi intervine personal în favoarea acestora. 

Am convingerea că fiinţele umane au avut întotdeauna nevoie de figuri antropomorfice, situate 
la un nivel inferior fiinţei supreme, Dumnezeu, pentru a ilustra forţele spirituale din jurul lor. 
Atunci când oamenii se roagă sau meditează, ei vor să ajungă la o entitate pe care o cunosc şi care-i 
inspiră. E mai uşor să ceri ajutor de la o fiinţă ce poate fi identificată în mod clar de mintea umană. 
Există prea puţine reprezentări ale unui Dumnezeu atotputernic, ceea ce, în cazul multor oameni, 
împiedică o legătură directă cu acesta. Dincolo de marea diversitate a preferințelor religioase, cât şi 
a diferitelor grade de trăire a credinţei, oamenii simt că dacă există un Dumnezeu atotputernic, 
această divinitate este mult prea ocupată pentru a-şi bate capul şi cu problemele lor personale. 
Adesea, oamenii se consideră prea puţin vrednici pentru o asociaţie directă cu Dumnezeu. În acest 
sens, toate religiile majore ale lumii au folosit profeţii ce au trăit cândva pe Pământ, ca intermediari 
ai noştri în relaţia cu Dumnezeu. 

Probabil şi datorită faptului că unii dintre aceşti profeţi s-au ridicat ei înşişi la un statut divin, 
ei nu mai sunt suficient de personali. Spun acest lucru fără intenţia de a minimaliza influenţa 
spirituală vitală pe care toţi marii profeţi au avut-o asupra celor ce i-au urmat. Milioane de oameni 
au folosit învăţăturile acestor suflete puternice ce s-au încarnat pe Pământ ca profeţi în trecutul 
nostru. Și, mai mult, oamenii ştiu în cugetul lor - după cum au ştiut-o întotdeauna - că cineva, o 
entitate personală, proprie lor - e acolo, aşteptându-ne să ajungem la ea. 

Teoria mea este aceea că ghizii le apar oamenilor foarte religioşi, în forma unor personaje ale 
credinţei lor. A existat un caz prezentat în cadrul unei emisiuni transmise de o televiziune 
națională, referitor la copilul unor creştini devotați ce fusese la un pas de moarte. Copilul a declarat 
ca îl văzuse pe lisus. Când a fost rugată să deseneze ceea ce a văzut, fetiţa a desenat un bărbat de 
culoare albastră, fără forme clar definite, înconjurat de un halou de lumină. 

Subiecţii mei mi-au arătat cât de mult depind şi se folosesc de ghizii lor spirituali în timpul 
vieţii. Am ajuns la concluzia că soarta noastră constituie responsabilitatea directă a ghizilor şi nu a 
lui Dumnezeu. Aceşti profesori înţelepţi rămân alături de noi de-a lungul a mii de ani, pentru a ne 
ajuta în cursul încercărilor noastre înaintea, în timpul şi după nenumărate vieţi. Am observat că, 
spre deosebire de oamenii aflați în stare conştientă, subiecții aflaţi în transă nu dau vina pe 
Dumnezeu pentru nenorocirile lor din viață. Cel mai adesea, când suntem în stare de suflet, ghidul 
nostru personal este acela care este învinuit pentru orice insatisfacţie. 

Sunt întrebat adesea dacă ghizii-profesor se potrivesc cu noi sau ne sunt repartizaţi la 
întâmplare. Trebuie să recunosc că e greu de răspuns la această întrebare. se pare totuşi că ghizii ne 
sunt repartizaţi în lumea spiritelor în mod ordonat. Am ajuns la concluzia că metodele de predare 
ale fiecăruia, cât şi tehnicile pe care ei le folosesc vin în sprijinul şi se integrează armonios cu 
identitatea eternă a sufletului nostru. 

De exemplu, am auzit despre ghizi mai tineri, ale căror vieţi trecute au implicat depăşirea 
anumitor trăsături negative de caracter, că au fost desemnaţi unor suflete ce aveau aceleaşi modele 
de comportament. Se pare că aceşti ghizi empatici sunt clasaţi după cât de bine reuşesc să 
determine schimbări pozitive. 

Toţi ghizii încearcă sentimente de compasiune faţă de elevii lor, dar modalităţile în care se 
apropie de aceştia sunt diferite. Cred că unii dintre ghizi îşi ajută în mod constant elevii pe Pământ, 
în vreme ce alţii îşi stabilesc standardele fără să-i încurajeze prea mult pe aceştia. Gradul de 
maturitate al sufletului constituie fără doar şi poate un factor de care se ţine seama. În mod cert, 
elevii mai avansați primesc mai puţin ajutor decât începătorii. Pe lângă nivelul de dezvoltare, 
consider că un alt factor referitor la felul şi forma de ajutor pe care o primeşte un suflet din partea 
ghidului său în timpul vieţii este intensitatea dorinţei personale. 

În ceea ce priveşte repartizarea ghizilor în funcţie de gen, cred că nu există nici un argument 
valabil în sprijinul ideii că bărbaţii ar avea ghizi de sex masculin, iar femeile, de sex feminin. Una 
peste alta, oamenii acceptă genul ghidului lor ca pe ceva normal. S-ar putea argumenta că acest 
lucru se întâmplă, mai degrabă, pentru că ei s-au obişnuit cu ghizii lor ca fiind femei sau bărbaţi 
vreme de eoni ai unui timp relativ, decât conform supoziţiei că un sex este mai eficient decât 

celălalt pentru anumiţi elevi şi profesori. Unii dintre ghizi par a aparţine în acelaşi timp ambelor 
sexe, fapt ce e de ajutor sufletelor androgine. Un client mi-a spus: „Ghidul meu este uneori Alexia 
sau Alex, luând forma ambelor sexe, în funcţie de nevoia mea de a primi un sfat de la un bărbat sau 
de la o femeie”. 

Din câte am reuşit să-mi dau seama, procedura de alegere a unui profesor este condusă atent în 
lumea spiritelor. Fiecare ființă umană are cel puţin un ghid senior sau un ghid aflat la un nivel 
avansat de dezvoltare, care-i este desemnat încă de pe când sufletul său a fost creat. Mulţi dintre 
noi moştenesc un ghid secundar mai târziu în viaţă, aşa cum s-a întâmplat cu Karla în capitolul 
precedent. Pentru aceia care doresc un termen mai bun, i-am numit pe aceşti profesori, ce încă se 
pregătesc, ghizi-profesor juniori. 

Ghizii juniori aspiranţi pot anticipa începutul perioadei lor de pregătire spre sfârşitul nivelului 
III, pe măsură ce se îndreaptă spre nivelele intermediare de dezvoltare. De fapt, ne începem 
ucenicia, în calitate de ghizi subordonați, cu mult înainte de a atinge nivelul IV. În stadiile 
inferioare de dezvoltare ne sprijinim unii pe alţii în viaţă ca prieteni, iar în timpul dintre vieți 
ajutăm cu sfaturile noastre grupul nostru de colegi aflaţi la acelaşi nivel de dezvoltare. Îndatoririle 
ghizilor juniori şi seniori se pare că reflectă voinţa ghizilor maeştri, care formează un fel de corp 
conducător, asemănător cu un consiliu de administraţie, situat deasupra ghizilor mai tineri din 
lumea spiritelor. Vom avea ocazia de a vedea exemple despre cum anume funcționează procesul de 
dezvoltare al ghizilor în capitolele 10 şi 11, care fac referire la cazul sufletelor mai avansate. 

Au, oare, toți ghizii aceleaşi abilităţi pedagogice şi acest lucru influenţează mărimea grupurilor 
ce le sunt desemnate în lumea spiritelor? Următorul pasaj face parte din cazul unui suflet 
experimentat care a dezbătut această întrebare cu mine. 


Cazul 17 


Dr. N: M-ar interesa să-mi spui câte ceva despre îndatoririle profesorilor în lumea spiritelor, 
mai ales în ceea ce priveşte abilităţile pe care aceştia le au de a ajuta sufletele mai puţin dezvoltate. 
Atunci când sufletele progresează ca ghizi, le sunt date câteva suflete cu care să lucreze? 

S: Numai celor cu adevărat experimentați. 

Dr. N: Îmi imaginez că grupurile mai mari de suflete au nevoie de un ghid mai avansat - chiar 
ajutat de un asistent. 

S: Ei se pot descurca. Mărimea grupului nu contează. 

Dr. N: De ce nu? 

S: Odată ce ai atins un anumit nivel de competenţă şi de succes în calitate de profesor, 
numărul sufletelor care îţi sunt repartizate nu mai contează. Anumite secțiuni (grupuri matcă) au 
mai multe suflete, în vreme ce altele nu. 

Dr. N: Aşadar, dacă eşti un senior, înveşmântat în aura de culoare albastru deschis, mărimea 
clasei nu-ţi afectează cu nimic îndatoririle, având în vedere că te poţi descurca cu un număr mare 
de suflete? 

S: Nu am spus chiar aşa. Depinde destul de mult de tipurile de suflete dintr-o secţiune şi de 
experienţa liderilor. În cele mai mari ei au un ajutor. 

Dr. N: Cine anume are un ajutor? 

S: Ghizii pe care-i numeşti seniori. 

Dr. N: Bine, şi cine îi ajută? 

S: Supraveghetorii. Ei sunt adevărații profesionişti. 

Dr. N: Am auzit că mai sunt numiţi şi profesori maeştri. 

S: E o descriere ce li se potriveşte destul de bine. 

Dr. N: Ce culoare are energia pe care o proiectează către tine? 

S: E... spre violet. 

Notă: După cum se vede în figura 3 a precedentului capitol, gama inferioară a nivelului V 
radiază o energie de o nuanţă apropiată de albastrul cerului. Pe măsură ce maturitatea creşte, 
această aură devine mai densă, întâi spre o nuanţă de albastru închis, pentru ca în cele din urmă să 
ajungă la o nuanţă de violet închis, reprezentând integrarea totală în nivelul VI, cel al maeştrilor 
superiori. 


Dr. N: Din moment ce ghizii par a avea metode diferite de predare, ce anume au în comun? 

S: Ei nu ar fi profesori dacă nu ar avea plăcerea de a ne instrui şi dorinţa de a ne ajuta să ne 
alăturăm lor. 

Dr. N: Explică-mi, atunci, de ce sunt anumite suflete selectate să fie ghizi. Ia exemplul unui 
ghid tipic şi spune-mi ce calităţi posedă acest suflet avansat. 

S: Trebuie să fie plini de compasiune, fără a fi însă prea indulgenţi cu tine. Ei nu sunt 
judecători. Nu trebuie să faci întocmai ca ei. Nici nu te constrâng, impunându-ți valorile lor. 

Dr. N: Bine, înţeleg că acestea sunt lucrurile pe care nu le fac ghizii. Dacă ei nu dirijează 
sufletele, care sunt lucrurile importante pe care le fac, din câte înţelegi tu? 

S: Oh... formează moralul în secțiunile lor şi insuflă încredere - noi ştim că ei înşişi au trecut 
prin multe. Suntem acceptaţi pentru ceea ce suntem ca indivizi, ce au dreptul de a face propriile 
greşeli. 

Dr. N: Trebuie să recunosc că am observat că sufletele sunt foarte apropiate şi loiale faţă de 
ghizii lor. 

S: Tocmai de aceea - pentru că nu renunţă niciodată la tine. 

Dr.N: Care crezi că e cea mai importantă calitate a unui ghid? 

S: (fără să ezite) Capacitatea de a te motiva şi de a-ţi insufla curaj. 


Cazul următor oferă un exemplu al acţiunilor unui ghid încă încarnat. Numele ghidului este 
Owa şi reprezintă fidel calităţile unui profesor devotat, în sensul celor spuse de subiectul cazului 
precedent. În mod clar, îndatoririle sale de ghid începător implicau să vegheze în mod direct la 
clienta cazului 18 şi se pare că metodele sale nu s-au schimbat. Clienta mea a fost uluită atunci 
când a recunoscut ultima încarnare a ghidului său. 

Owa a apărut pentru prima dată în calitate de ghid în trecutul clientei mele în jurul anului 50 
Î.Hr. A fost descris ca un bătrân ce trăia într-un sat din Iudeea, devastat de soldaţii romani. 
Subiectul cazului 18 era pe atunci o tânără fată ce rămăsese orfană în urma unei razii făcute de 
romani împotriva dizidenţilor locali. În scena de deschidere a acestei vieţi trecute, clienta mea a 
spus că muncea într-o cârciumă ca sclavă. Fiind doar o servitoare, era bătută adesea de patronul 
localului şi uneori chiar violată de soldaţii romani. A murit la vârsta de 26 de ani, din cauza 
extenuării provocate de muncă, tratamentului rău la care fusese supusă şi disperării. Această clientă 
a făcut următoarea afirmaţie, provenită din subconştientul ei, referitoare la un bătrân din satul său: 
„Munceam zi şi noapte şi mă simţeam paralizată de durere şi umilință. Acest om a fost singura 
persoană care s-a purtat bine cu mine - care m-a învăţat să am încredere în mine - să cred în ceva 
mai înalt şi mai bun decât răutatea oamenilor din jurul meu”. 

Mai târziu, în stare supraconştientă, această clientă mi-a detaliat fragmente din alte vieţi 
dificile, în care Owa apărea ca prieten de încredere şi, într-un caz, chiar în calitate de frate. 

Aflându-se în această stare (supraconştientă), clienta mea a putut vedea că toți aceşti oameni 
erau, de fapt, aceeaşi entitate şi a putut totodată să numească acel suflet ca fiind Owa, ghidul ei. Au 
existat şi multe vieţi în care Owa nu a apărut, şi uneori, contactul fizic cu el era doar unul lapidar, 
atunci când venea s-o ajute. Brusc, am întrebat-o dacă Owa ar putea să fie prezent în viaţa ei 
actuală. După un moment de ezitare, subiectul meu a început să tremure incontrolabil. Ochii i s-au 
umplut de lacrimi şi a dat glas viziunii din mintea sa. 

Cazul 18 


S: O, doamne - am ştiut eu! Bănuiam eu că e ceva în legătură cu el. 

Dr.N: În legătură cu cine? 

S: Cu fiul meu. Owa e fiul meu, Brandon. 

Dr.N: Fiul tău e, de fapt, Owa? 

S: Da, da (râzând şi plângând în acelaşi timp), am ştiut eu! Am simţit-o încă din ziua în care l- 
am născut - ceva minunat de familiar şi de deosebit pentru mine - mult mai mult decât un bebeluş 
neajutorat....oh... 

Dr.N: Ce ai ştiut în ziua în care s-a născut? 

S: N-am ştiut propriu zis - mai degrabă am simţit - ceva mai mult decât bucuria pe care o simte 
o mamă când naşte pentru prima dată. Am simţit că el a venit aici ca să mă ajute, 

Înţelegi? O, e fantastic - e adevărat - e EL! 

Dr.N: (străduindu-mă să-mi calmez clienta, pentru că spasmele şi mişcările ei bruşte 
amenințau s-o trântească de pe canapeaua din cabinet) De ce crezi că Owa e aici, în persoana fiului 
tău, Brandon? 

S: (mai liniştită acum, dar plângând încă încet) Pentru a mă ajuta să trec peste această perioadă 
dificilă....cu aceşti oameni duri care nu mă acceptă. Trebuie că el a ştiut că mă aşteaptă o perioadă 
grea, şi a decis să vină cu mine ca fiu al meu. Nu am vorbit despre acest lucru înainte de a mă 
naşte... ce surpriză minunată mi-a făcut... 


Notă: În această perioadă, clienta mea se lupta să fie recunoscută pe plan profesional, într-o 
afacere foarte competitivă. Avea, de asemenea, dificultăţi în căsnicie, în parte datorate faptului că 
ea câştiga mai mult. Am aflat apoi că a divorţat. 


Dr.N: Ai simţit ceva neobişnuit în legătură cu fiul tău după ce l-ai luat acasă? 

S: Da, a început de fapt la spital, şi apoi acest sentiment nu m-a mai părăsit. Mă uitam în ochii 
lui, asta mă calma. Uneori veneam acasă atât de extenuată, de obosită şi dărâmată, încât atunci 
când doica pleca eram irascibilă cu el. Dar el e atât de răbdător cu mine. Nici măcar nu trebuie să-l 
tin în braţe. Felul în care mă priveşte este atât de... Înţelept. Nu am înţeles pe de-a-ntregul ce anume 
însemna acest lucru până astăzi. Acum știu! O, ce binecuvântare. Nici măcar nu am fost prea sigură 
dacă ar fi trebuit să am copilul - acum înţeleg totul. 

Dr.N: Ce anume înţelegi? 

S: (cu o voce sigură) Pe măsură ce încerc să avansez profesional... oamenii devin... mai duri... 
nu acceptă ceea ce ştiu şi ceea ce pot face. Am probleme şi cu soţul meu. Mă acuză de faptul că 
forţez prea mult... dorind să mă realizez. Owa - Brandon este aici pentru a mă ajuta să rămân 
puternică şi să pot depăşi... 

Dr.N: Şi crezi că e bine că am descoperit împreună că ghidul tău este alături de tine în această 
viaţă în persoana fiului tău, Brandon? 

S: Da, dacă Owa n-ar fi vrut ca cu să aflu că el a hotărât să intervină în viaţa mea, nu aş mai fi 
venit să te văd şi să lucrez cu tine - nu m-aş mai fi gândit la asta. 


Acest caz excepţional arată euforia emoţională pe care o simte un subiect atunci când ia 
contact cu ghidul său în timpul vieţii. Observaţi că rolul pe care Owa a decis să-l joace în viaţa ei 
nu este acela pe care şi-l asumă, de obicei, un suflet pereche. El nu a ales să fie partenerul ei de 
viaţă şi nici în vreuna din vieţile trecute nu a fost. În mod sigur, sufletele pereche pot alege şi alte 
roluri, pe lângă acela de partener de viaţă, dar un ghid încarnat nu va lua în mod normal un rol ce ar 
putea influenţa evoluţia a două suflete pereche ce lucrează împreună în viețile lor. Sufletul pereche 
al clientei mele se întâmplă să fie o veche idilă din liceu. 

Bazându-mă pe toate informaţiile pe care am putut să le adun, Owa pare să fi devenit ghid 
junior în ultimii 2000 de ani. E posibil ca el să treacă în nivelul albastru al ghizilor seniori înainte 

ca această clientă a mea să se ridice de la nivelul aurei albe la cel al aurei galbene. Owa va rămâne 
ghidul ei, indiferent câte secole vor trebui să treacă pentru această tranziţie şi chiar dacă nu se va 
mai încarna niciodată în viețile ei. 

Se întâmplă, oare, să ne depăşim proprii ghizi din punct de vedere al dezvoltării? Probabil că 
da, dar trebuie să spun că nu am întâlnit nici o dovadă în acest sens în toate cazurile mele. Sufletele 
care se dezvoltă repede sunt talentate, dar nu mai puţin sunt şi ghizii care le ajută. 

Nu e neobişnuit să întâlnim ghizi care lucrează în perechi cu oamenii de pe Pământ, fiecare cu 
propriile metode de predare. În aceste cazuri, unul dintre ghizi e cel dominant, deşi ghidul senior, 
mai experimentat, poate să se implice mai puţin în activităţile de zi cu zi. Motivele acestui 
aranjament spiritual în tandem sunt acelea că unul dintre ghizii care formează echipa este el însuşi 
într-o perioadă de pregătire (de exemplu, un ghid junior care se pregăteşte sub supravegherea unui 
ghid senior) sau că respectiva asociere între cei doi ghizi durează de atât de mult timp (cum se 
întâmplă între ghidul senior şi ghidul maestru), încât a devenit o relaţie permanentă. Ghidul senior 
şi-a dobândit, probabil, propriul său grup matcă de suflete, activitatea sa fiind însă monitorizată de 
un ghid maestru, ce supraveghează un număr de grupuri de suflete. 

Ghizii care lucrează în echipă nu intervin unul în activitatea celuilalt nici în lumea spiritelor şi 
nici în afara ei. Am un prieten apropiat ai cărui ghizi ilustrează modul în care doi profesori lucrează 
împreună, completându-se reciproc. Folosirea acestui caz individual este potrivită, pentru că am 
observat felul în care cei doi ghizi ai acestei persoane interacționează în situaţii diferite de viaţă. 
Ghidul junior al prietenului meu se înfăţişează în persoana unei doctoriţe amabile, de origine 
indiană, pe nume Quan. Îmbrăcată simplu, într-o manta din piele de căprioară, cu părul ei negru 
strâns spre spate, Quan are faţa scăldată într-o lumină strălucitoare în timpul aparițiilor sale. Atunci 
când este chemată, Quan este un vehicul pentru aprofundarea şi înţelegerea evenimentelor care îl 
tulbură pe prietenul meu şi a indivizilor asociaţi cu acestea. 

Dorinţa lui Quan de a uşura viaţa dificilă pe care a ales-o prietenul meu este temperată de un 
personaj masculin provocator, pe nume Giles, în mod clar un ghid senior, apropiat chiar de gradul 
de maestru în lumea spiritelor. El nu apare atât de des ca şi Quan. Dar când pătrunde în conştiinţa 
superioară a prietenului meu, o face într-un mod foarte abrupt. În cele ce urmează redau o mostră a 
felului diferit în care acţionează un ghid senior comparativ cu un ghid junior. 


Cazul 19 


Dr.N: Când meditezi asupra unei probleme serioase, în ce fel vine Giles la tine? 

S: (râde) într-un fel destul de diferit de cel al lui Quan, te asigur. De obicei, îi place să se.. 
ascundă. La început... În spatele unei umbre de... aburi albaştri. Înainte de a-l vedea, îl aud 
cloncănind. 

Dr.N: Vrei să spui că îţi apare la început în forma unei energii albastre? 

S: Da...pentru a se ascunde puţin - îi place să fie secretos, dar nu durează mult. 

Dr.N: De ce? 

S: Nu ştiu - probabil pentru a se asigura că eu vreau într-adevăr să vorbesc cu el. 

Dr.N: Bine, şi atunci când, în cele din urmă se arată, cum ţi se înfăţişează? 

S: Ca un pitic irlandez. 

Dr.N: A, deci e un bărbat scund? 

S: (râde din nou) Arată ca un elf - are faţa, acoperită cu păr încâlcit - arată cel puţin ciudat şi se 
mişcă întruna în toate direcțiile. 

Dr.N: De ce? 

S: Giles e un personaj alunecos - mai e şi nerăbdător - se încruntă grozav în timp ce umblă 
înainte şi înapoi în faţa mea, cu mâinile la spate. 

Dr.N: Şi cum interpretezi tu comportamentul său? 

S: Giles nu este aşa de impunător ca alţi ghizi... dar este foarte inteligent, viclean. 

Dr.N: Poţi fi mai exact în ceea ce priveşte modul în care acest comportament are legătură cu 
tine? 

S: (încordat) Giles m-a făcut să-mi privesc vieţile ca pe o partidă de şah, în timp ce Pământul 
este tabla. Anumite mutări atrag după ele anumite consecinţe şi nu există soluţii simple. Eu mă 
gândesc să acţionez într-un anumit fel, şi apoi lucrurile încep să meargă rău în timpul jocului din 
viaţa mea. Uneori cred că el îmi întinde capcane pentru a mă obliga să le depăşesc. 

Dr.N: Şi această tehnică a ghidului tău mai avansat a dat roade? Ţi-a fost de ajutor Giles în 
rezolvarea problemelor din acest joc al vieţii? 

S: (pauză) Mai mult după aceea... aici (în lumea spiritelor)... dar mă pune serios la muncă pe 
Pământ. 

Dr.N: N-ai putea să renunțţi la el şi să lucrezi numai cu Quan? 

S: (zâmbeşte trist) Nu merge aşa aici. Şi apoi, el e sclipitor. 

Dr.N: Aşadar, noi nu ne alegem ghizii? 

S: Nicidecum. Ei ne aleg pe noi. 

Dr.N: Ai cumva vreo idee de ce ai doi ghizi ce abordează atât de diferit modul de a te ajuta? 

S: Nu. Dar mă consider foarte norocos. Quan... este tandră. Şi constantă în ajutorul ei. 


Notă: Întrupările ca nativi americani ce au trăit cândva în America de Nord produc ghizi 
spirituali puternici pentru cei ce i-am urmat ca să trăim în această ţară. Numărul mare de americani 
care au declarat că au astfel de ghizi îmi întăreşte convingerea că sufletele sunt atrase de anumite 
locuri geografice pe care le-au cunoscut în timpul încarnărilor anterioare. 


Dr.N: Ce anume îţi place cel mai mult cu privire la metodele pedagogice ale lui Giles? 

S: (îngândurat) Oh, felul în care el - ei bine, glumeşte cu mine - aproape că îşi bate joc de 
mine, ca să reuşesc mai bine în timpul jocului şi să încetez să îmi mai plâng de milă. Atunci când 
lucrurile încep să meargă din ce în ce mai greu, el mă stimulează şi mă face să merg înainte... 
insistând să-mi folosesc talentele. Nu există nimic tandru la Giles. 

Dr.N: Şi tu simţi aceste îndrumări pe Pământ, chiar şi atunci când noi nu lucrăm împreună? 

S: Da, atunci când meditez şi mă scufund în mine însumi... sau în timpul viselor. 

Dr.N: Şi Giles vine atunci când tu ai nevoie de el? 

S: (după puţină ezitare) Nu... deşi pare că am fost Întotdeauna cu el. Quan vine la mine mai 
des. Nu pot avea parte de Giles oricând vreau, în afară de cazul când ceea ce se întâmplă este cu 
adevărat serios. Este derutant. 

Dr. N: Rezumă, te rog, ce sentimente încerci față de Quan, respectiv Giles. 

S: O iubesc pe Quan ca pe o mamă, dar n-aş fi ajuns aici fără disciplina lui Giles. Amândoi 
sunt ingenioşi, pentru că îmi permit să învăţ din propriile greşeli. 


Aceşti doi ghizi formează o echipă de instructori care cooperează între ci, ceea ce reprezintă 
procedura standard pentru acei oameni care au doi ghizi. În cazul de mai sus, lui Giles îi place să 
predea lecţiile karmice uzând de metoda socratică. El nu-i dă elevului său nici un indiciu şi se 
asigură astfel că rezolvarea problemelor majore ale vieţii nu va fi în nici un caz uşoară pentru 
acesta. Quan, pe de altă parte, îi oferă acestuia alinare şi încurajare. 

Când prietenul meu vine la mine pentru o şedinţă de hipnoză, sunt conştient că Quan rămâne 
în planul secund, în vreme ce Giles are prim planul şi se dovedeşte foarte activ. Giles este un ghid 
căruia îi pasă de elevul său, aşa cum sunt, de altfel, toţi ghizii, dar fără nici un pic de indulgență. El 
permite adversitatea, pentru a atinge limitele extreme ale capacităţii prietenului meu de a face față 
soluţiilor ce încep să se desfăşoare pe neaşteptate. Ca să fiu sincer, îl văd mai degrabă pe Giles ca 
pe un supraveghetor răutăcios. Această părere nu este împărtăşită cu adevărat şi de prietenul meu, 
care-i este recunoscător acestui profesor complex pentru provocările oferite. 

Cum poate fi descris, de fapt, ghidul spiritual obişnuit? Din experienţa mea, pot spune că nu 
există doi ghizi identici. Aceste entităţi superioare dedicate îmi dau impresia că au schimbări de 


70/159 


atitudine faţă de mine de la o şedinţă la alta şi chiar în cadrul aceleiaşi şedinţe cu un client. Ei pot fi 
cooperanţi sau obstructivi, toleranţi sau refractari, evazivi sau deschişi sau doar indiferenți faţă de 
orice aş face cu subiectul. Am un mare respect pentru ghizi pentru că aceste fiinţe puternice joacă 
un rol atât de important în destinul nostru, dar trebuie să recunosc că pot să pună piedici 
dialogurilor mele cu subiecţii. Îi găsesc enigmatici pentru că sunt imprevizibili în relaţia cu mine, 
în calitate de facilitator. 

La începutul secolului al XX-lea era un lucru obişnuit ca mediumii ce lucrau cu oameni aflaţi 
sub hipnoză să numească orice entitate discarnată ce se afla în încăpere „persoană de control”, 
pentru că acestea acționau pentru subiect ca nişte regizori ai comunicării din zona spirituală. Era 
recunoscut că un control spiritual (fie el un ghid sau nu) avea modele de energie ce se aflau pe 
aceeaşi frecvenţă emoţională, intelectuală şi spirituală cu subiectul. Importanţa unor modele 
energetice armonice între facilitator şi aceste entităţi era de asemenea cunoscută. 

Dacă un control blochează dialogul meu cu un client, caut motivul pentru care se întâmplă 
acest lucru. Cu unii dintre ghizii care practică un asemenea blocaj trebuie să mă lupt pentru fiecare 
crâmpei de informaţie, în vreme ce alții îmi lasă un grad mai mare de libertate în timpul şedinţei. 
Nu uit niciodată că ghizii au tot dreptul să-mi blocheze accesul spre problemele sufletelor de care 
se îngrijesc. La urma urmei, aceşti oameni pe care îi au ei în grijă sunt subiecţii mei numai pentru o 
scurtă perioadă de timp. Sincer, prefer să nu am deloc contact cu ghidul unui client, decât să am de- 
a face cu unul care mă ajută într-un punct, pentru ca apoi să blocheze ritmul memoriei în partea 
următoare a şedinţei. 

Cred că motivul pentru care un ghid blochează unele informaţii merge mult mai departe de 
turnura psihologică imediată pe care o iau şedinţele terapeutice. Caut în mod constant noi date 
despre lumea spiritelor. Un ghid care mă ajută să obţin informaţii despre vieţile trecute ale unui 
subiect se poate opune la întrebările mele referitoare la viaţa de pe alte planete, structura lumii 
spiritelor sau a creaţiei însăşi. lată de ce, tot ceea ce pot face este să adun aceste secrete spirituale 
pe fragmente, de la o plajă largă de clienţi. Simt, totodată, că sunt ajutat în timpul comunicării cu 
subiecţii şi cu ghizii acestora de propriul meu ghid. 

Ocazional, un subiect îşi va exprima insatisfacţia faţă de ghidul său personal. Aceasta este de 
obicei o stare temporară. În orice clipă oamenii pot crede că ghizii lor sunt prea dificili şi că nu 
lucrează în interesul lor sau pur şi simplu că nu le dau destulă atenţie. Un subiect mi-a spus odată 
că a încercat multă vreme să fie repartizat unui alt ghid. El mi-a precizat în acest sens: „Ghidul meu 
mă izolează, ea nu se implică suficient”. Acest bărbat mi-a spus că dorinţa sa de a-şi schimba 
ghidul nu a fost îndeplinită. Am observat că el a petrecut multă vreme singur, fără prea multe 
legături în timpul ultimelor sale două vieţi, pentru că a refuzat să se confrunte cu problemele sale. 
El şi-a îndreptat mânia spre ghidul său pentru că acesta nu l-a salvat de situaţiile dificile. 

Profesorii noştri nu se lasă afectaţi până la punctul de a fi copleșiți de noi şi incapacitatea 
noastră, dar am observat că au un fel de a se face nevăzuţi atunci când elevii nemulţumiţi evită să-şi 
rezolve cu adevărat problemele. Ghizii vor numai ce este mai bun pentru noi şi uneori acest lucru 
înseamnă că trebuie să ne privească cum îndurăm multe suferinţe pentru a atinge anumite obiective. 
Ghizii nu ne pot ajuta să progresăm până când nu suntem gata să facem schimbările necesare 
pentru a beneficia de toate şansele vieții. 

Avem, oare, motive să ne temem de ghizii noştri? În capitolul 5, la cazul 13 am văzut un suflet 
tânăr cum a început să tremure când, imediat după moarte, l-a întâlnit pe ghidul său, Clodees. În 
mod obişnuit, această nelinişte nu durează. Putem să ne întristăm din cauza faptului că trebuie să le 
explicăm ghizilor de ce nu ne-am atins obiectivele, dar ei înţeleg acest lucru. Ei vor ca noi să ne 
interpretăm vieţile trecute, astfel încât să avem şansa de a participa la analizarea propriilor noastre 
greşeli. 

Clienţii mei încearcă toate sentimentele posibile față de ghizii lor, dar teama nu se află printre 
acestea. Ba chiar din contră, oamenii sunt mai înspăimântați de faptul că ar putea fi abandonaţi de 
sfătuitorii lor spirituali în timpul perioadelor dificile din vieţile lor. Relaţia noastră cu ghizii este 
mai degrabă aceea dintre elevi şi profesori decât cea dintre acuzaţi şi judecători. Ghizii noştri ne 


71/159 


ajută să facem faţă izolării pe care fiecare suflet o moşteneşte la naşterea fizică, indiferent de gradul 
de dragoste oferit de familiile noastre. Ghizii ne dau o afirmare a sinelui într-o lume aglomerată. 

Oamenii vor să ştie dacă ghizii lor vin întotdeauna când ei strigă după ajutor. Ghizii nu sunt 
consecvenţi în maniera în care aleg să ne ajute, pentru că evaluează atent cât de mult avem nevoie 
de ei. Eu însumi sunt adesea întrebat dacă hipnoza este cel mai bun mijloc de a intra în contact cu 
ghidul personal. În mod firesc, înclin spre hipnoză, pentru că ştiu cât de puternic și de eficient 
poate fi acest mijloc pentru a obține informaţii spirituale detaliate. Cu toate că hipnoza, executată 
de un facilitator experimentat, nu este indicată ca practică zilnică, rugăciunea, meditaţia şi, 
probabil, comunicarea cu o altă persoană pot fi. Autohipnoza, ca formă a meditaţiei adânci, 
constituie o alternativă excelentă şi poate fi preferată de cei ce încearcă un sentiment de teamă faţă 
de a fi hipnotizat de altcineva sau nu doresc să implice şi o a doua parte în viaţa lor spirituală. 

Indiferent de metoda utilizată, noi toţi avem capacitatea de a trimite la mare distanţă unde ale 
gândurilor din conştiinţa noastră superioară. Gândurile fiecărei persoane reprezintă o amprentă 
mentală pentru ghizi, care le indică acestora cine anume şi unde suntem noi. În timpul vieților 
noastre, mai ales în perioadele mai dificile, cei mai mulți oameni simt prezenţa cuiva care îi 
veghează. E posibil ca noi să nu putem descrie această putere, dar aceasta este acolo totuşi. 

A ajunge la sufletul nostru înseamnă primul pas pe scara găsirii puterii noastre superioare. 
Toate liniile de comunicare mentală pe care le folosim pentru a ajunge la divinitate sunt 
monitorizate în acest punct de ghizii noştri. La rândul lor, aceştia au şi ei proprii lor ghizi, aflați pe 
aceeași treaptă, la un nivel superior. Întreaga scară serveşte ca un conductor continuu spre sursa 
oricărei energii inteligente, fiecare treaptă fiind o parte a întregului. Este esenţial ca oamenii să aibă 
credinţa că la rugăciunea lor de ajutor va răspunde propria lor putere mai înaltă. 

Din acest motiv, ghizii au o importanţă atât de mare, atât în vieţile noastre spirituale, cât şi în 
cele temporale. Dacă suntem relaxaţi şi în stare de concentrare, o voce interioară ne va vorbi. ȘI, 
chiar dacă nu noi suntem aceia care avem iniţiativa de a comunica, ar trebui să avem încredere în 
ceea ce vom auzi. 

Studii psihologice efectuate la nivel naţional indică faptul că o singură persoană din 10 
recunoaşte că aude voci, în general de natură pozitivă şi instructivă. Este o alinare pentru mulți 
oameni să afle că vocile lor interioare nu sunt o halucinație asociată unei boli mintale. Departe de a 
fi ceva de care să te îngrijorezi, a auzi o voce interioară e ca şi cum ai avea la dispoziţie un 
consilier personal. Cel mai adesea, aceste voci aparțin ghizilor noştri. 

Ghizii desemnaţi unor suflete diferite lucrează împreună transmiţându-şi unul altuia mesaje 
mentale urgente. Oamenii care nu se pot ajuta singuri în situaţii critice pot descoperi că un 
consilier, un prieten sau chiar un străin le vine în ajutor chiar la momentul potrivit. 

Puterea interioară care ni se alătură în viaţa noastră cotidiană nu ni se înfăţişează ca o imagine 
vizuală, în sensul de a-i vedea propriu zis pe ghizii noştri, ci mai degrabă vine din sentimentele şi 
emoţiile ce ne conving că nu suntem singuri. Oamenii care-şi ascultă şi-şi încurajează vocea 
interioară prin meditaţie şi contemplare tăcută spun că simt o legătură personală cu o energie aflată 
dincolo de ei, care le oferă ajutor şi încurajare. Dacă preferaţi să numiţi acest sistem interior de 
ghidare inspiraţie sau intuiţie, puteţi să o faceţi, pentru că sistemul care ne oferă ajutor este un 
aspect al nostru înşine în măsura în care este şi unul al unor puteri superioare. 

În momentele dificile ale vieţii suntem înclinați să cerem ajutor în sensul de a ni se rezolva 
imediat problemele. Atunci când se află în transă, clienții mei înţeleg că ghizii lor nu îi ajută să-şi 
rezolve toate problemele dintr-o dată, ci, mai curând, le vin în ajutor oferindu-le indicii şi 
luminându-le astfel căile vieţii. Acesta este unul din motivele pentru care sunt prudent față de 
situaţia în care clientul se blochează în timpul hipnozei. Introspecţia este revelată cel mai bine într- 
un un ritm controlat şi adecvat fiecărei persoane. Un profesor implicat poate să nu dorească să-i fie 
dezvăluite elevului său toate aspectele unei probleme la un moment dat. Abilitatea noastră de a 
trata revelaţiile variază. 

Atunci când cerem ajutor de la puterea noastră spirituală superioară cred că este cel mai bine 
să nu aşteptăm schimbări imediate. Succesul nostru în viaţă este afirmat pe baza unei planificări, 

dar avem posibilitatea de a alege şi alte drumuri pentru a ne atinge obiectivele. Atunci când căutăm 
îndrumare, aş sugera să cerem ajutor numai în ceea ce priveşte pasul imediat următor din drumul 
vieţii noastre. Şi să fim pregătiți pentru unele posibilităţi neaşteptate. Să avem credinţa şi smerenia 
de a ne deschide faţă de o varietate de căi pentru a găsi soluții. 

După moarte, ca suflete, nu vom încerca tristeţe în accepţia emoţională obişnuită a termenului. 
Mai mult, după cum am văzut deja, sufletele nu sunt fiinţe izolate şi lipsite de sentimente. Am aflat 
că acele puteri care veghează asupra noastră simt ceea ce eu numesc o tristeţe spirituală atunci când 
ne văd făcând o alegere greşită sau suferind. În mod sigur, sufletele noastre pereche şi colegii noştri 
suferă atunci când noi suntem chinuiţi, dar şi ghizii noştri încearcă aceleaşi sentimente. E posibil ca 
ghizii să nu-şi arate tristeţea în şedinţele de orientare sau în timpul discuţiilor din grupul de suflete 
între vieţi, dar ei simt acut responsabilitatea faţă de noi în calitatea lor de profesori ai noştri. 

În capitolul 11 vom avea ocazia de a cunoaşte punctul de vedere al unui ghid aflat la nivelul V. 
Nu am avut niciodată un subiect aflat la nivelul VI sau la nivelul ghizilor maeştri. Mă tem că nu 
avem prea multe astfel de suflete avansate pe Pământ în orice moment. Cele mai multe suflete 
aflate la nivelul VI sunt mult prea ocupate cu planificarea şi conducerea în lumea spiritelor pentru a 
se mai încarna. Din declaraţiile sufletelor de nivel V cu care am avut ocazia să discut reiese că 
sufletele aflate la nivelul VI nu ar mai avea de învăţat lecţii noi, dar mă tem că un suflet de nivel V 
încă încarnat nu cunoaşte chiar toate sarcinile esoterice implicate de activitatea entităților aflate la 
nivelurile superioare. 

Uneori, în timpul unei şedinţe cu un suflet avansat, aud relatări referitoare la suflete aflate la 
un nivel superior nivelului VI. Aceste entităţi, în faţa cărora răspund chiar şi maeştrii, au cea mai 
închisă nuanţă violetă a energiei. Aceste fiinţe superioare sunt cu siguranță aproape de creator. Mi 
s-a spus că aceste personaje din umbră sunt derutante, dar în acelaşi timp foarte venerate în lumea 
spiritelor. 

Clientul obişnuit nu ştie dacă ghizii spirituali ar trebui aşezaţi într-o categoric mai puţin divină 
sau consideraţi mai puţin divini în funcţie de nivelul lor de dezvoltare. Nu e nimic rău în nici o 
concepţie spirituală, atâta vreme cât aceasta oferă alinare, înălţare şi înţeles fiecărei persoane. Deşi 
unii dintre clienţii mei sunt înclinați să-i considere pe ghizi asemănători lui Dumnezeu, ghizii nu 
sunt Dumnezeu. În opinia mea, ghizii nu sunt nici mai mult şi nici mai puţin divini decât suntem 
noi înşine, pentru că din acest motiv îi şi percepem ca pe nişte ființe personale. În nici unul dintre 
cazurile mele nu este văzut Dumnezeu. Oamenii aflaţi sub hipnoză spun că ei simt prezenţa unei 
puteri supreme ce conduce lumea spiritelor, dar se feresc să folosească termenul Dumnezeu pentru 
a descrie creatorul. Probabil că filosoful Spinoza a spus-o cel mai bine cu următoarele cuvinte: 
„Dumnezeu nu este cineva care există, ci ceea ce există”. 

Fiecare suflet are o putere spirituală superioară legată de existenţa sa. Toate sufletele sunt 
parte a aceleiaşi esențe divine provenite dintr-un suflet primordial. Această energie inteligentă este 
universală în scop şi în acest fel noi toţi împărtăşim statutul divin. Dacă un suflet reflectă o mică 
parte din sufletul primordial pe care-l numim Dumnezeu, atunci ghizii noştri sunt cei ce ne oferă 
oglinda în care ne putem vedea pe noi înşine în relaţie cu Creatorul. 


9 
SUFLETUL ÎNCEPĂTOR 


EXISTĂ două tipuri de sufletele începătoare: suflete ce sunt realmente tinere - în sensul 
duratei expunerii lor la o existenţă în afara lumii spiritelor, şi suflete ce s-au reîncarnat pe Terra 
pentru o lungă perioadă de timp relativ, dar au rămas totuși imature. Întâlnesc suflete începătoare 
de ambele tipuri în Nivelele I şi II. 

Cred că aproape trei sferturi din totalul sufletelor ce trăiesc azi pe Pământ în trupuri umane 
sunt încă în etapele incipiente ale evoluţiei. Ştiu că aceasta este o afirmaţie foarte descurajantă, 
deoarece înseamnă că majoritatea oamenilor acționează încă la baza scării propriei evoluţii. Pe de 
altă parte, dacă mă gândesc la faptul că populaţia lumii este copleşită de atâtea neînţelegeri şi de 
violenţe interculturale, nu sunt prea înclinat să-mi schimb opinia în ceea ce priveşte procentul 
ridicat al sufletelor începătoare de pe Pământ. Totuşi, cred că fiecare secol aduce o îmbunătăţire a 
conştiinţei pentru toți oamenii. 

Am ţinut, vreme de mai mulţi ani, o evidenţă statistică a nivelelor sufletelor clienţilor mei. 
Fără îndoială, cifrele cântăresc într-o anumită măsură la nivele scăzute, deoarece aceşti subiecți nu 
au fost aleşi la întâmplare. Subiecţii cazurilor mele ar putea fi supra-reprezentaţi de suflete din 
nivelurile incipiente de dezvoltare, pentru că sunt exact acei oameni care, având nevoie de ajutor în 
viaţă, ar fi putut veni la mine pentru a obţine informaţii. 

Pentru cei care sunt curioşi, reprezentarea procentuală în funcţie de nivelul spiritual a 
subiecților tuturor cazurilor mele e după cum urmează: Nivelul I, 42%; Nivelul II, 31%; Nivelul 
III, 17%; Nivelul IV, 9%; şi Nivelul V, 1%. Proiectarea acestor cifre la o populaţie a lumii de cinci 
miliarde de sufletele ar fi neverosimilă, folosind mica mea mostră. Totuşi, înclin să cred că pe 
Pământ se află doar câteva sute de mii de oameni de Nivel V. 

Subiecţii mei afirmă că sufletele îşi încheie încarnările pe Pământ atunci când ajung la 
maturitatea deplină. Un fapt semnificativ pentru procentul ridicat al sufletelor aliate în etapele 
incipiente ale dezvoltării este creşterea rapidă a populaţiei lumii şi nevoia stringentă de suflete 
disponibile a nou-născuţilor. Populaţia lumii creşte cu 260.000 de copii zilnic. Acest necesar de 
suflete al umanităţii înseamnă că ele trebuie scoase dintr-o rezervă spirituală de entități mai puţin 
avansate care au nevoie de mai multe reîncarnări pentru a progresa şi, tocmai de aceea, au o 
anumită disponibilitate să se întoarcă în altă viaţă. 

Sunt sensibil cu sentimentele clienţilor despre care ştiu că se află în stadiile incipiente de 
dezvoltare. De nenumărate ori, un client nou a intrat în biroul meu şi a spus: „ştiu că sunt un suflet 
bătrân, dar se pare că am probleme în viață”. Cu toţii dorim să fim suflete avansate, pentru că 
majoritatea oamenilor urăsc sa fie consideraţi novici, indiferent despre ce ar fi vorba. Fiecare caz 
este unic. Există multe variabile în caracterul şi ritmul de evoluţie al fiecărui suflet, cât şi în ceea ce 
priveşte calităţile ghizilor care le-au fost desemnaţi. Cred că misiunea mea e aceea de a interpreta 
relatările subiecţilor despre evoluţia sufletelor lor. 

Am avut multe cazuri în care un client s-a încarnat chiar şi vreme de 30.000 de ani pe Pământ, 
dar se află totuşi în nivelurile incipiente I şi I. Reciproca este de asemeni adevărată în cazul unui 
număr redus de persoane, deşi accelerarea rapidă a dezvoltării spirituale are un ritm neobişnuit. Aşa 
cum se întâmplă în orice model educaţional, unii elevi găsesc anumite lecţii mai dificile decât 
altele. Unul dintre clienţii mei n-a putut să-şi învingă invidia timp de 850 de ani, de-a lungul a 
numeroase vieţi, dar n-a avut prea mari probleme în depăşirea bigotismului până la sfârşitul 
aceleiaşi perioade. Un altul a petrecut aproape 1.700 de ani căutând să exercite o putere autoritară 
asupra altora. Cu toate acestea, a învăţat ce înseamnă compasiunea. 

Cazul următor reprezintă un suflet absolut novice. Ea nu arată încă nici o dovadă în sensul 
apartenenţei la un grup spiritual, pentru că a trăit prea puţine vieţi anterioare. În prima sa viaţă a 
fost omorâtă în anul 1260 d.Hr. în Siria de Nord în urma unei invazii mongole. Numele ei era 
Shabez, şi pe când avea cinci ani aşezarea ei a fost prădată, iar locuitorii au fost masacrați. 


Cazul 20 


Dr. N: Shabez, spune-mi cum te simţi acum că ai murit şi te-ai întors în lumea spiritelor? 

S: (strigă) Înşelată! Viaţa aceea a fost atât de crudă! N-am putut rămâne. Eram doar o fetiţă ce 
nu putea ajuta pe nimeni. Ce greşeală! 

Dr. N: Cine a comis această greşeală? 

S: (pe un ton conspirativ) Conducătorul meu. Am avut încredere în judecata lui, dar a greşit 
trimițându-mă să fiu ucisă în acea viaţă crudă, înainte chiar ca viaţa mea să înceapă cu adevărat. 

Dr. N: Dar ai fost de acord să intri în trupul lui Shabez? 

S: (supărată) Nu ştiam că Pământul va fi un loc aşa de îngrozitor, plin de teroare - nu mi s-au 
dat toate informaţiile - toată viaţa aceea stupidă a fost o greşeală şi conducătorul meu este 
responsabil. 

Dr. N: Nu ai învăţat nimic din această viaţă? 

S: (pauză) începusem să învăţ să iubesc... da, asta a fost minunat... fratele meu... părinţii... dar 
a fost atât de scurt... 

Dr. N: A ieşit ceva bun din această viață? 

S: Fratele meu, Ahmed... să fiu cu el... 

Dr. N: Ahmed e prezent şi în viaţa ta actuală? 

S: (deodată clienta se ridică de pe scaun) Nu pot să cred! Ahmed este soţul meu, Bill - aceeaşi 
persoană - cum e posibil... ? 

Dr. N: (după ce am calmat clienta, i-am explicat procesul transferării sufletului într-un nou 
trup, apoi am continuat) ÎI vezi pe Ahmed la întoarcerea ta în lumea spiritelor, după ce ai murit ca 
Shabez? 

S: Da, conducătorul nostru ne aduce împreună aici... unde stăm. 

Dr. N: Ahmed are aceeaşi culoare a energiei ca şi tine sau există diferenţe? 

S: (pauză) Suntem... cu toţii albi. 

Dr. N: Descrie ce faci aici. 

S: În timp ce liderul nostru vine şi pleacă, Ahmed şi cu mine... lucrăm împreună. 

Dr. N: Ce anume faceţi? 

S: Verificăm ce gândim despre noi înşine — despre experienţa noastră pe Pământ. Sunt încă 
mâhnită că am fost ucişi aşa devreme... dar a existat şi fericire... mersul în soare... respiratul aerului 
Pământului... dragostea. 

Dr. N: Întoarce-te în timp înainte de viaţa ta împreună cu Ahmed, când erai probabil singură. 
Cum a fost să fii creată? 

S: (tulburată) Nu ştiu... am fost aici... cu gândul... 

Dr. N: Îţi amintești când anume în timpul propriei tale creaţii ai început să gândeşti ca o ființă 
inteligentă? 

S: Realizam... existam... dar nu mă cunoşteam pe mine Însămi până să fiu mutată în locul 
acesta liniştit, numai cu Ahmed. 

Dr. N: Vrei să spui că te-ai concentrat mai mult asupra propriei tale identități atunci când ai 
început să interacționezi şi cu altă entitate sufletească, pe lângă ghidul tău? 

S: Da, cu Ahmed. 

Dr. N: Rămâi la perioada de dinainte. Cum a fost acest interval de timp pentru tine? 

S: Cald... hrănindu-mă... mintea mea se deschidea. Ea era cu mine atunci. 

Dr. N: Ea? Am crezut ca liderul tău ţi se înfățişa în formă masculină. 

S: Nu mă refer la el... cineva era în jurul meu ca prezenţa... unei mame şi al unui tată... mai 
mult mamă... 

Dr. N: Ce prezenţă? 

S: Nu ştiu... o lumină difuză. Trăsături schimbătoare... nu pot descrie... mesaje pline de 
iubire... Încurajare... 

Dr. N: Acesta a fost momentul creării tale ca suflet? 

S: Da... este totul înceţoşat... au mai fost şi alții... ajutoarele... când m-am născut. 

Dr. N: Ce-mi mai poţi spune despre locul creării tale? 

S: (pauză lungă) Alţii... ce mă iubesc... Într-o maternitate... apoi am plecat... şi am rămas cu 
Ahmed şi liderul nostru. 

Dr. N: Cine v-a creat, de fapt, pe tine şi pe Ahmed? 

S: Cel Unic. 

Am aflat că acel loc pare a fi un fel de maternitate a lumii spiritelor, pentru suflete nou- 
născute. Un client mi-a spus: „Acesta este locul în care lumina infantilă este aşezată ca într-un 
fagure, ca ouă neclocite, gata de a fi folosite.” În Capitolul Patru, referitor la suflete strămutate, am 
văzut cum sufletele dislocate pot fi „remodelate”. Convingerea mea e că aceste centre de creaţie 
descrise de Shabez au aceeaşi funcţie. În capitolul următor, cazul 22 va vorbi mai pe larg despre 
zonele spirituale ale creaţiei sinelui, unde energia brută, nedefinită, poate fi manipulată într-o 
geneză a Sinelui. 

Cazul 20 are câteva trăsături evidente de suflet imatur. Acest subiect este o femeie în vârstă de 
şaizeci şi şapte de ani care a avut o viaţă întreagă de neîmpliniri. Nici nu a demonstrat o 
generozitate a spiritului faţă de ceilalți, nici nu a fost prea responsabilă de acţiunile ei. Această 
clientă a venit la mine căutând răspunsul la întrebarea: de ce „m-a privat viaţa de fericire”. În 
şedinţa noastră am aflat că Ahmed a fost primul ei soţ, Bill. Ea l-a părăsit cu mult timp în urmă 
pentru un alt bărbat, de care a divorţat de asemenea, din cauza incapacității sale de a se angaja în 
relaţii cu oamenii. Nu se simte apropiată de nici unul din copiii ei. 

Sufletul începător poate trăi un număr de vieţi în confuzie şi ineficientă, fiind influenţat de un 
curriculum Pământesc diferit de coerenţa şi armonia lumii spiritelor. Sufletele mai puţin dezvoltate 
înclină să-şi plece voinţa în faţa aspectelor ce guvernează societăţile umane, cu o structură socio- 
economică care generează o proporție mare de oameni subordonați altora. Sufletul neexperimentat 
tinde să fie sufocat de lipsa unei gândiri independente, dar şi să manifeste egocentrism, 
neacceptându-i cu uşurinţă pe ceilalți aşa cum sunt. 

Nu am intenţia de a zugrăvi un tablou sumbru în ceea ce priveşte numărul mare de suflete 
novice de pe Pământ — dacă estimările mele se dovedesc corecte. Sufletele din nivelurile incipiente 
sunt, de asemenea, apte să ducă vieţi cu multe elemente pozitive. Altfel, nimeni nu ar avansa. Nu 
trebuie aplicat nici un stigmat acestor suflete, din moment ce fiecare suflet a fost cândva începător. 

Dacă devenim nervoşi, nemulţumiţi şi confuzi în faţa împrejurărilor vieților noastre, nu 
înseamnă neapărat că posedăm un suflet subdezvoltat. Dezvoltarea sufletelor constituie o problemă 
complexă, cu toţii progresând în anumite grade, în diferite domenii şi într-o manieră inegală. 
Important este să ne recunoaştem greşelile, să evităm să ne negăm pe noi înşine şi să avem curajul 
de a face în mod constant adaptări în vieţile noastre. 

Unul din indiciile clare ale faptului că sufletele depăşesc stadiul de novice îl reprezintă 
momentul în care ies din izolarea lor relativă. Ele sunt scoase din micii coconi împreună cu alte 
suflete novice şi plasate într-un grup mai mare de suflete începătoare. În acest stadiu, sunt mai 
puţin dependente de supravegherea şi de îngrijirea specială a ghizilor lor. 

Primul moment în care conştientizează că fac parte dintr-un grup de spirite asemănătoare cu 
ele este unul de încântare pentru sufletele tinere. Consider că acest eveniment spiritual important se 
petrece, în general, la sfârşitul celei de-a cincea vieţi pe Pământ, indiferent de perioada de timp pe 
care novicele a petrecut-o în semi-izolare. Unele dintre entităţile acestor noi grupuri spirituale sunt 
sufletele rudelor şi ale prietenilor cu care tânărul suflet a fost asociat în cele câteva vieţi ale sale de 
pe Pământ. Ce este în mod special semnificativ în ceea ce priveşte formarea noului grup matcă e 
faptul că şi ceilalți colegi de grup sunt de asemenea suflete tinere, ce se găsesc împreună pentru 
prima dată. 

În capitolul șapte, referitor la plasare, am văzut cum arătă grupul de suflete când subiectul 
cazului 16 s-a realăturat acestuia, şi felul în care experienţele de viaţă erau studiate cu ajutorul unor 
scene picturale, după cum a relatat acest subiect. Cazul 21 va prezenta mai detaliat dinamica dintr- 
un grup spiritual şi modul în care interacționează unii cu ceilalți membrii grupului. Capacitatea 
sufletelor de a învăţa anumite lecţii poate fi mai mare sau mai mică, în funcție de motivații, 
înclinații şi de experienţa din încarnările trecute. Grupurile matcă sunt atent proiectate în aşa fel 
încât să ofere sprijin tuturor membrilor, având o sensibilitate receptivă faţă de identitatea 
trăsăturilor fiecărui membru. Această coeziune este mult mai presus de ceea ce cunoaştem noi pe 
Pământ. 

Deşi cazul următor este prezentat din perspectiva unui membru al grupului, mintea sa 
supraconştientă oferă obiectivitate relatărilor sale referitoare la ce se petrece în grupuri. Subiectul 
meu va descrie un grup spiritual grandios, orientat spre roluri masculine. Entităţile cu voci stridente 
din acest grup sunt legate de un exhibiţionism ce ar putea fi etichetat chiar ca narcisist. Abordările 
pe care aceste suflete le folosesc în descoperirea valorilor personale ne indică de ce lucrează 
împreună. 

Comportamentul extravagant al acestor suflete este compensat, într-o anumită măsură, de 
premoniţia lor spirituală. De vreme ce, într-o lume telepatică, toți membrii grupului cunosc 
adevărul complet despre ceilalţi colegi ai lor, umorul este indispensabil. Unii cititori ar putea găsi 
că e greu de acceptat faptul că sufletele fac glume unul pe seama altuia cu privire la eşecurile lor, 
dar umorul e baza prin intermediul căreia sunt scoase la iveală ipocrizia şi dezamăgirea de sine. 

Apărarea pe care egoul şi-o construieşte este atât de bine înţeleasă de toată lumea în grupurile 
spirituale, încât dovada perfecţionării sinelui constituie un imbold puternic către schimbare pentru 
toţi ceilalți. „Terapia” spirituală are loc prin dialogul cinstit între membrii grupului, încrederea 
reciprocă şi dorinţa de a avansa alături de ceilalți de-a lungul timpului. Sufletele pot suferi şi de 
aceea au nevoie de entităţi iubitoare în jurul lor. Puterea curativă a interacțiunii din grupul spiritual 
e remarcabilă. 

Membrii grupului de suflete inter-relaționează folosind critica şi aplauzele, fiecare străduindu- 
se pentru atingerea unor obiective comune. Una din cele mai bune modalităţi de ajutor pe care o 
pot oferi clienţilor mei vine din informaţiile pe care le primesc despre grupul lor de suflete. 
Grupurile spirituale sunt mijloace primare ale instrucției sufletului. Învățătura pare să parvină de la 
colegii de grup la fel de mult ca de la talentul ghizilor ce monitorizează aceste grupuri. 

În cazul care urmează, clientul meu a încheiat retrăirea ultimei sale vieţi trecute, în care fusese 
un artist olandez ce trăia la Amsterdam. El a murit tânăr, de pneumonie, de-abia când începuse să 
fie cunoscut prin arta sa. Tocmai se realăturase grupului său, când a izbucnit în râs. 


Cazul 21 


Dr. N: De ce râzi? 

S: M-am întors şi prietenii mei glumesc pe seama mea. 

Dr. N: De ce? 

S: Pentru că sunt îmbrăcat cu pantofii mei moderni şi cu haina de catifea verde pal, cu vipuşcă 
verde pe margine, cu pălăria mea pleoştită de pictor. 

Dr. N: Şi ei glumesc pe scama apariţiei tale învestmântat astfel? 

S: Da! Eram aşa de mândru de aceste haine şi de înfăţişarea mea într-o societate de cafenea din 
Amsterdam! îmi plăcea acest rol şi l-am jucat bine. Nu vreau să se sfârşească. 

Dr. N: Ce se întâmplă apoi? 

S: Vechii mei prieteni sunt lângă mine şi vorbim despre prostia vieţii. Ne tachinăm unul pe 
altul referitor la cât de dramatic e totul pe Pământ şi cât de în serios ne luăm noi vieţile acolo. 

Dr. N: Nu credeţi - tu şi prietenii tăi - că e important să luăm viaţa Pământească în serios? 

S: Vezi - Pământul e o mare scenă - cu toții ştim asta. 

Dr. N: Şi ceilalți membri ai grupului tău împărtăşesc această opinie? 

S: Desigur, ne considerăm nişte actori într-o montare gigantică. 

Dr. N: Câte entităţi sunt în grupul tău matcă din lumea spiritelor? 

S: (pauză) Păi, lucrăm cu... alți câţiva... dar cinci dintre noi suntem mai apropiați. 

Dr. N: Cum îţi spun ei? 

S: L... Lemm - nu, nu e corect aşa - ci Allum... acesta sunt eu. 

Dr. N: Bine, Allum, vorbeşte-mi despre prietenii tăi apropiaţi. 

S: (râde) Norcross.... mi se pare cel mai amuzant... şi cel mai zgomotos. 

Dr. N: Norcross e liderul grupului vostru? 

S: Nu, e numai cel mai zgomotos. Toţi suntem egali aici, dar ne deosebim totuşi. Norcross e 
încăpățânat şi sincer 

Dr. N: A, da, atunci cum ai caracteriza comportarea lui pe Pământ? 

S: Oh, ca fiind destul de lipsită de scrupule - dar nu periculoasă. 

Dr. N: Care e cel mai liniştit şi mai modest membru al grupului vostru? 

S: (mirat) Cum de-ai ghicit - e Vilo. 

Dr. N: Şi aceste însuşiri îl fac pe Vilo cel mai puţin eficient membru din grupul vostru? 

S: Cum de ţi-a venit ideea asta? Vilo ne dă multe idei interesante. 

Dr. N: Dă-mi un exemplu. 

S: În viaţa mea olandeză - cuplul în vârstă care m-a adoptat după ce au murit părinții mei - 
avea o grădină frumoasă. Vilo îmi aminteşte de datoria pe care o am faţă de ei - grădina lor a 
declanşat dorința mea de a picta - de a vedea viaţa cu ochii unui artist... şi ce nu am făcut cu 
talentul meu. 

Dr. N: Îţi mai spune ceva Vilo despre acest lucru? 

S: (trist) Că ar fi trebuit să beau şi să mă distrez mai puţin şi să pictez mai mult. Că arta mea... 
ajungea la oameni... (subiectul îşi trage umerii înapoi) Dar nu m-am concentrat întotdeauna asupra 
picturii! 

Dr. N: Respecţi opiniile lui Vilo? 

S: (oftează adânc) Da, ştim cu toţii că el este conştiinţa noastră. 

Dr. N: Şi ce-i răspunzi atunci? 

S: Îi spun: „Hangiule, gândeşte-te la ale tale - te-ai distrat doar şi tu destul.” 

Dr. N: Vilo a fost hangiu? 

S: Da, în Olanda. Aş adăuga că a făcut afaceri pentru a obține profit. 

Dr. N: Crezi că a greşit făcând astfel? 

S: (căindu-se) Nu... nu chiar... Cu toţii ştim că a avut pierderi pentru că îi ajuta pe săracii de pe 
drumuri, care aveau nevoie de hrană şi de adăpost. Viaţa sa a fost folositoare pentru ceilalți. 

Dr. N: Bănuiesc că modul de comunicare telepatică te face să-ți susţii cu greu argumentele, 
atâta vreme cât adevărul pur e cunoscut de toată lumea. 

S: Da, ştim cu toții că Vilo progresează în ritm alert. 

Dr. N: Te deranjează că Vilo poate avansa mai repede decât voi ceilalți? 

S: Da... ne-am distrat atât de bine... (subiectul îşi aminteşte apoi o viaţă în care călătorise mult 
prin India cu Vilo, care era fratele său) 

Dr. N: Ce se va întâmpla cu Vilo? 

S: Ne va părăsi curând - ştim cu toţii asta - pentru a se asocia cu cei care au plecat mai 
devreme. 

Dr. N: Câte suflete au părăsit grupul tău inițial, Allum? 

S: (pauză lungă şi apoi cu tristeţe) Oh... câţiva s-au mutat... În cele din urmă îi vom urma şi 
noi... Ei n-au dispărut — atât că nu le mai vedem aşa de des energia. 

Dr. N: Numeşte-i şi pe ceilalți prieteni ai tăi, în afară de Vilo şi de Norcross. 

S: (luminându-se) Dubri şi Trinian - ei, aceştia doi ştiu cu adevărat să se distreze! 

Dr. N: Care e trăsătura cea mai evidentă a grupului tău? 

S: (satisfăcut) Aventura! Senzaţiile tari! Avem câţiva adevăraţi pionieri aici. (subiectul 
continuă fericit) Dubri tocmai s-a întors după o viaţă în care a fost căpitan de vas, pe când Norcross 
era un comerciant independent. Ne trăim vieţile la maximum, pentru că suntem talentaţi în a primi 
tot ceea ce ne oferă viaţa. 

Dr. N: Aud parcă o laudă de sine aici, Allum. 

S: (defensiv) şi ce e rău în asta? Grupul nostru nu e format din nişte domnişoare! 

Dr. N: Care e povestea ultimei vieţi a lui Trinian? 

S: (reacționează furtunos) A fost episcop! Poţi crede aşa ceva? Ce mai ipocrizie! 

Dr. N: În ce sens? 

S: Ce dezamăgire! Norcross, Dubri şi cu mine i-am spus lui Trinian că această alegere a sa, de 

a fi cleric, n-are nimic de-a face cu bunătatea, caritatea sau cu spiritualitatea. 

Dr. N: Şi ce a spus Trinian în apărarea sa? 

S: Ne-a spus că a oferit mângâiere multor oameni. 

Dr. N: Ce i-aţi răspuns voi? 

S: Că devine duios. Norcross i-a spus că de fapt vrea bani, altfel ar fi ales să fie un simplu 
preot. Şi eu i-am zis acelaşi lucru. Poţi să-ţi închipui ce i-a zis Dubri! 

Dr. N: Nu, spune-mi tu. 

S: Hmm... că Trinian a ales un oraş mare, cu o catedrală bogată, unde buzunarele lui largi 
aveau din ce să se umple. 

Dr. N: Ce anume i-ai spus tu lui Trinian? 

S: Oh, cu sunt atras de frumoasele robe pe care le poartă - de un roşu aprins şi din cel mai fin 
material - de inelul său de episcop şi de toate accesoriile sale de aur şi argint. Menţionez, de 
asemenea, dorinţa lui de a fi adulat de enoriaşi. Trinian nu poate ascunde nimic de noi - şi-a dorit o 
viaţă uşoară în care să aibă parte de un trai bun. 

Dr. N: Încearcă să vă explice motivele pentru care a ales acea viaţă? 

S: Da, dar Norcross îi răspunde imediat. ÎI confruntă pe Trinian cu scena în care a sedus o fată 
tânără în sacristie, (jovial) Da, chiar s-a petrecut aşa ceva!... Cam aşa oferea mângâiere 
credincioșilor. ÎI cunoaştem pe Trinian aşa cum e el în realitate - un ștrengar de primă mână! 

Dr. N: S-a scuzat în vreun fel Trinian pentru comportamentul său? 

S: (încet) Ah, aceeaşi scuză. S-a lăsat dus de faptul că fata avea nevoie de el - ea nu avea 
familie - el era singur, dată fiind alegerea sa pentru o viaţă de celibat. Spune ca a încercat să iasă 
din tiparele vieților pe care le alegem noi, intrând în rândul clericilor, numai că s-a îndrăgostit de 
fata aceea. 

Dr. N: Ce credeţi acum voi, Dubri, Norcoss şi cu tine despre Trinian? 

S: (sever) Credem că el încearcă să-l urmeze pe Vilo (avansând ca suflet), dar că a dat greş. 
Intenţiile sale pioase nu i-au fost de ajutor. 

Dr. N: Allum, pari să fii chiar cinic referitor la intenţiile lui Trinian de a avansa şi de a face 
schimbări. Spune-mi sincer ce sentimente încerci față de Trinian. 

S: O, noi doar îl tachinăm... la urma urmei... 

Dr. N: Amuzamentul vostru sună de parcă sunteţi dispreţuitori faţă de intenţiile bune ale lui 
Trinian. 

S: (trist) Ai dreptate... şi noi toți ştim asta... dar vezi... Norcross, Dubri şi eu... n-am vrea să-l 
pierdem şi pe el din grupul nostru... 

Dr. N: Ce spune Vilo despre Trinian? 

S: ÎI apără pe Trinian pentru intenţiile sale iniţiale bune şi îi spune că a căzut în capcana 
mulţumiri de sine în timpul acestei vieţi clericale. Trinian are prea multă nevoie de atenţie şi de 
admiraţie. 

Dr. N: lartă-mă că extind această judecată asupra întregului grup, dar mi se pare că voi toţi, cu 
excepţia lui Vilo, probabil, doriți acest lucru. 

S: Hei, Vilo poate fi de-a dreptul înfumurat. Lasă-mă să-ţi spun, problema sa e îngâmfarea şi 
Dubri îi şi spune acest lucru în termeni fără echivoc. 

Dr. N: Şi Vilo neagă acest lucru? 

S: Nu... spune că el cel puţin lucrează la problema sa. 

Dr. N: Care dintre voi e cel mai sensibil la critici? 

S: (pauză) Oh, cred că Norcross, dar nimănui nu-i place să-şi accepte greşelile. 

Dr. N: Allum, vă deranjează că în grupul vostru nu puteţi ascunde nimic, că toate greşelile din 
vieţile voastre trecute ies la iveală? 

S: (pauză) Suntem sensibili la asta, dar nu la modul morbid. Există o mare înţelegere aici între 
noi. Eu am vrut să ofer oamenilor o plăcere artistică şi să mă dezvolt prin artă. Şi ce am făcut până 
la urmă? Am rătăcit pe canalele Amsterdamului nopți de-a rândul şi m-am lăsat prins de distracție 
şi de jocuri. Scopul meu iniţial a fost dat de o parte. 

Dr. N: Dacă recunoşti acest lucru în faţa grupului, cum reacționează ei la ce le spui? De 
exemplu, cum vă priviţi tu şi Norcross unul pe celălalt? 

S: Norcross subliniază adesea că mic nu-mi place să-mi asum responsabilitatea, nici pentru 
mine însumi, nici pentru alţii. Cu Norcross problema e luxul... iubeşte puterea... dar amândoi 
suntem egoişti, exceptând faptul că eu sunt mai mândru. Niciunul dintre noi n-a primit multe stele 
de aur. 

Dr. N: Cum se potriveşte în grup Dubri, cu greşelile sale? 

S: Îi place să-i controleze pe alţii, să conducă. E un lider înnăscut, mai mult decât noi ceilalți. 
A fost căpitan de vas - pirat - un tip dur. N-ai fi vrut să i te pui de-a curmezişul. 

Dr. N: Era crud? 

S: Nu, doar dur. Era un căpitan respectat. Dubri era nemilos cu duşmanii săi, dar avea grijă de 
oamenii lui. 

Dr. N: Mi-ai spus că Vilo a ajutat oamenii care erau în nevoie, dar n-ai spus prea multe despre 
aspectele pozitive ale vieților voastre. E cineva din grupul tău care să fi primit vreo stea de aur 
pentru o faptă altruistă? 

S: Mai e ceva în legătură cu Dubri... 

Dr. N: Ce anume? 

S: A făcut un lucru nemaipomenit. Odată, în timpul unei furtuni pe mare, un marinar a căzut în 
ocean ŞI s-ar fi înecat sigur. Dubri şi-a legat o frânghie de mijloc şi a sărit după el. Şi-a riscat viaţa 
şi a salvat un camarad. 

Dr. N: Atunci când aţi discutat în grupul vostru despre acest incident, ce i-aţi spus lui Dubri? 

S: L-am lăudat pentru ce a făcut, plini de admiraţie. Am ajuns cu toţii la aceeaşi concluzie - că 
niciunul dintre noi n-a făcut în viaţa sa trecută ceva comparabil cu acest act de curaj. 

Dr. N: Înţeleg. Totuşi, viaţa lui Vilo de la han, hrănind şi adăpostind oameni care nu puteau să- 
i plătească, poate reprezenta o faptă altruistă chiar şi mai demnă de laudă? 

S: Absolut, şi l-am şi lăudat pentru asta. (râde) A primit mai multe stele de aur ca Dubri. 

Dr. N: Te-au criticat colegii tăi de grup pentru ultima ta viaţă? 

S: (pauză) A trebuit să mă lupt pentru a supravieţui ca pictor, dar am fost bun cu oamenii... mi- 
a plăcut să dăruiesc bucurii. Grupul meu recunoaşte că am o inimă bună. 


Toţi clienţii mei au o legătură specială cu grupul lor de suflete, indiferent de caracterul lor. 
Oamenii înclină să creadă că sufletele libere, neîncarnate, sunt lipsite de deficienţele omeneşti. De 
fapt, bănuiesc că există multe asemănări între un grup de suflete şi o familie de pe Pământ. De 
exemplu, îl văd pe Norcross ca pe rebelul ţap ispăşitor din acest grup de suflete, atâta vreme cât el 
şi Allum ţin inventarul greşelilor fiecăruia. Allum spunea că Norcross e, de obicei, primul care 
examinează critic orice raționamente sau scuze ale greşelilor din vieţile trecute ale celorlalți. El 
pare a avea cele mai puţine îndoieli faţă de propria persoană şi cea mai redusă implicare emoţională 
în ceea ce priveşte standardele de comportament. Acest fapt i-ar putea defini propria nesiguranţă, 
pentru că Norcross e, probabil, cel care se luptă cel mai mult să ţină pasul cu grupul care 
avansează. 

Intuiesc că însuşi Allum ar putea fi mascota grupului (după cum cel mai adesea în familiile 
umane acest rol revine mezinului), cu toate giumbuşlucurile sale prin care face lumină în probleme 
serioase. Unele suflete din grupurile spirituale mi se par a fi mai fragile şi mai protejate decât 
ceilalți membri ai grupului. Comportamentul lui Vilo demonstrează că el este acum eroul (sau 
capul familiei) prin înclinația sa de a excela. Allum mi-a lăsat impresia că Vilo ar fi cel mai puţin 
provocator membru al grupului, în parte pentru că a obţinut cele mai bune rezultate în ultimele sale 
vieți anterioare. Aşa cum se întâmplă şi în sistemul familiilor umane, rolurile membrilor grupului 
pot alterna, dar mi s-a spus că energia cinetică a lui Vilo e de o nuanţă apropiată de roz, fapt ce 
indică trecerea sa în nivelul II. 

Pun etichete omeneşti spiritelor eterice, pentru că, la urma urmei, sufletele ce vor veni pe 
Pământ se înfăţişează unul altuia în caracteristici umane. Totuşi, n-am întâlnit ură, suspiciune şi 

lipsă de respect în grupurile de suflete. În acest climat al compasiunii, nu există lupte pentru putere, 
membrii grupului neputând să se manipuleze unul pe celălalt sau să păstreze un secret. Sufletele au 
încredere în ele însele, nu în ceilalți. Văd curaj, dorinţă şi voinţa de a continua să încerce în 
viitoarele lor vieţi fizice. Dorind să confirm câteva dintre propriile observaţii referitoare la 
dinamica socială dintr-un grup spiritual, i-am mai pus câteva întrebări lui Allum. 


Dr.N: Allum, crezi că toate criticile tale aduse celorlalți sunt întotdeauna constructive? 

S: Bine, nu le fac din răutate. Ne distrăm unul pe seama altuia - recunosc asta - dar este numai 
o formă de a recunoaşte cine anume suntem cu adevărat şi încotro ar trebui să ne îndreptăm. 

Dr.N: A fost vreodată vreun membru al grupului tău de suflete făcut să simtă ruşine sau 
vinovăţie referitor la o viaţă trecută? 

S: Acestea sunt arme umane insuficiente pentru ceea ce simţim noi. 

Dr.N: Bine, dă-mi voie să abordez simțirile tale ca suflet într-un alt mod. Te simţi mai în 
siguranță când asculți părerile unui anumit membru al grupului tău? 

S: Nu. Ne respectăm foarte mult între noi. Cea mai aspră critică vine din noi înşine. 

Dr.N: Regreţi ceva din comportamentul pe care l-ai avut în vreo viaţă anterioară? 

S: (pauză lungă) Da... Îmi pare rău dacă am rănit pe cineva... şi... apoi toţi de aici vor şti totul 
despre greşelile mele. Dar învăţăm. 

Dr.N: Şi ce faci în legătură cu această cunoaştere? 

S: Vorbim între noi... şi încercăm să aducem îmbunătăţiri... data viitoare. 

Dr.N: Din ce mi-ai spus mai devreme, am înţeles că tu, Norcross şi Dubri aţi putea să eliberaţi 
anumite sentimente mocnite referitoare la propriile greşeli, descărcându-vă asupra celorlalți. 

S: (ngândurat) Facem remarci cinice, dar nu mai e chiar ca atunci când suntem oameni. Fără 
trupurile noastre, interpretăm critica în mod puţin diferit. Ne vedem unul pe altul aşa cum suntem, 
fără resentimente sau gelozie. 

Dr.N: Nu vreau să vorbesc în locul tău, dar mă întreb numai dacă nu cumva toată această 
efervescenţă afişată de grupul vostru ar putea indica anumite sentimente de neîncredere în propria 
voastră valoare? 

S: O, în acest caz e iarăşi altceva. Da, ne simţim descurajaţi ca suflete şi fără valoare în ceea ce 
priveşte abilităţile noastre... de a îmbunătăţi încrederea sădită în noi. 

Dr.N: Deci, când aveţi îndoieli faţă de voi înşivă, e potrivit să faceţi remarci cinice despre 
motivațiile fiecăruia? 

S: Desigur, dar vrem să fim recunoscuţi unul de celălalt ca fiind sinceri în ceea ce priveşte 
munca la programul nostru. Câteodată mândria ne stă în cale şi ne folosim unii de alţii pentru a 
depăşi acest lucru. 


În următorul pasaj de dialog am adus vorba despre un alt fenomen spiritual legat de terapia de 
grup. Am auzit mai multe variante ale acestei activităţi, care este susținută de interpretarea cazului 
21; 


Dr.N: Acum, Allum, de vreme ce discutăm despre modul în care relaționați între voi în cadrul 
grupului, vreau să-mi descrii energia spirituală care vă ajută pe voi toți în acest proces. 

S: (ezitând) Nu sunt sigur că pot să-ţi spun.... 

Dr.N: Gândeşte-te cu atenţie. Nu există şi alte mijloace prin care membrii grupului tău sunt 
armonizaţi, cu ajutorul energiei inteligente? 

S: (pauză lungă) Ah... te referi la conuri? 

Dr.N: (cuvântul „con” este nou pentru mine, dar ştiu că sunt pe drumul cel bun) Da, conurile. 
Explică-mi ce ştii despre ele, referitor la grupul tău. 

S: (încet) Bine, conurile ne ajută. 

Dr.N: Te rog, continuă, şi spune-mi ce anume fac aceste conuri. Cred că am mai auzit despre 
asta şi mai înainte, dar vreau şi versiunea ta. 

S: Ştii, un con e făcut în aşa fel, pentru a merge în jurul nostru. 

Dr.N: Făcut în ce fel? încearcă să fii mai explicit. 

S: E de formă cilindrică - foarte strălucitor - e deasupra şi peste tot în jurul nostru. Conul este 
îngust în partea de sus şi larg în partea de jos, aşa că se potriveşte deasupra fiecăruia dintre noi - ca 
şi când am intra sub o căciulă mare şi albă. Putem pluti pe sub con pentru a-l folosi. 

Dr.N: Eşti sigur că acesta nu este duşul de vindecare pe care l-ai experimentat imediat după 
întoarcerea în lumea spiritelor? 

S: O nu, acela a fost mai mult o formă de purificare individuală - pentru a repara traumele de 
pe Pământ. Credeam că ştii... 

Dr.N: Cunosc procesul în sine. Vreau să-mi explici cum diferă conul de duşul de vindecare. 

S: Energia ne înconjoară pe toţi ca o cascadă şi ne permite să ne concentrăm cu adevărat 
asupra asemănării noastre mentale - ca grup. 

Dr.N: Şi ce simţiţi când sunteţi sub con? 

S: Simţim toate gândurile noastre dezvoltându-se. Apoi atrase... şi întorcându-se... cu şi mai 
multe cunoştinţe. 

Dr.N: Această energie inteligentă vă ajută să vă concentrați mai bine ca grup? 

S: Da. 

Dr.N: Ca să fiu sincer, Allum, mă întreb dacă nu cumva acest con nu vă spală creierul de 
gândurile voastre iniţiale? La urma urmei, controversele şi neînțelegerile dintre tine şi ceilalți din 
grup sunt cele care vă definesc ca indivizi. 

S: (râde) Nu ni se spală creierul! Chiar nu ştii nimic despre viaţa de apoi? Conul ne dă o 
înţelegere colectivă, pentru a lucra împreună. 

Dr.N: Conul este disponibil mereu? 

S: Se află acolo când avem nevoie de el. 

Dr.N: Cine dirijează conul? 

S: Cei care ne supraveghează. 

Dr.N: Ghidul vostru? 

S: (izbucnește în râs) Shato? Cred că el este prea ocupat cu călătoriile în propriul său circuit. 

Dr.N: Ce vrei să spui? 

S: ÎI considerăm un director de scenă al grupului nostru. 

Dr.N: Shato participă activ la discuţiile din grupul vostru? 

S: (clatină din cap) Nu chiar - ghizii sunt deasupra acestor lucruri. Suntem puţin lăsaţi de capul 
nostru şi e bine aşa. 

Dr.N: Crezi că există un motiv anume pentru absenţele lui Shato? 

S: (pauză) O, probabil că se plictiseşte dată fiind lipsa noastră de progres. Îi place să se arate 
ca un maestru de ceremonii. 

Dr.N: În ce fel? 

S: (chicotind) Apărând pe neaşteptate în mijlocul nostru în timpul unei dezbateri încinse - 
aruncând fulgere albastre - arătând ca un vrăjitor - un moderator atotputernic. 

Dr.N: Un vrăjitor? 

S: (râzând încă) Shato apare în robe lungi, albastre, cu o pălărie înaltă pe cap. Cu barba sa 
lungă şi albă arată minunat şi noi îl admirăm. 

Dr.N: Îmi imaginez un Merlin spiritual. 

S: Un Merlin Oriental, dacă doreşti. Foarte greu de înţeles uneori. Îi place să-şi facă o intrare 
triumfală, îmbrăcat cu toate accesoriile costumului său, în special atunci când suntem pe cale să 
alegem o nouă viaţă. Ştie cât de mult apreciem acest lucru. 

Dr.N: Lăsând la o parte toată această coregrafie, sunt curios dacă Shato are multe legături 
emoționale cu grupul tău, cum îi şade bine unui ghid serios. 

S: (nfruntându-mă) Ascultă, el ştie că suntem o gaşcă rebelă şi atunci ni se prezintă la rândul 
său ca un nonconformist - dar este şi foarte inteligent. 

Dr.N: Shato este indulgent cu grupul vostru? Nu pare să vă limiteze prea mult extravaganţele. 

S: Shato obţine rezultate de la noi pentru că nu este sever sau cicălitor. O atare atitudine nu s- 
ar fi potrivit cu oamenii noştri. Noi îl respectăm. 

Dr.N: ÎL vezi pe Shato ca pe un consultant care vine din când în când pentru a vă observa sau 
ca pe un supraveghetor activ? 

S: Va apărea neanunţat pentru a stabili o temă pe care să o discutăm. Apoi dispare şi se 
întoarce mai târziu ca să asculte cum am putea rezolva anumite lucruri... 

Dr.N: Dă-mi un exemplu al unei probleme majore în grupul tău. 

S: (pauză) Shato ştie că ne identificăm prea mult cu rolurile pe care le jucăm pe Pământ. El 
insistă pe... superficialitatea noastră. Încearcă să ne facă să ne interpretăm rolurile din interior. 

Dr.N: Deci, instrucțiunile lui Shato sunt serioase, dar el ştie că vouă vă place să vă distraţi de-a 
lungul drumului? 

S: Da, cred că tocmai de aceea se ocupă Shato de noi. Ştie că noi irosim anumite oportunități. 
El ne ajută să interpretăm încurcăturile în care am intrat, pentru a da tot ce e mai bun în noi. 

Dr.N: Din ce mi-ai spus am impresia că grupul tău spiritual funcţionează ca un fel de atelier 
condus de ghidul vostru. 

S: Da, Shato ne ridică moralul şi ne face să mergem înainte. 


Spre deosebire de clasele educaţionale sau de grupurile de terapie de pe Pământ, am aflat că 
profesorii-consilieri din lumea spiritelor nu se limitează numai la a conduce activitatea grupului. 
Deşi Shato şi elevii săi constituie o familie de suflete plină de culoare, o mare parte din activităţile 
desfăşurate aici sunt acelea din grupurile de suflete. Metoda de conducere a unui ghid se dovedeşte 
a fi mai mult părintească decât dictatorială. Shato este atât un consilier, cât şi un conducător, dar nu 
este nici posesiv, nici ameninţător faţă de membrii grupului. Aceste suflete tinere îl acceptă cu 
căldură pe ghidul lor, ce pare să se plieze pe înclinațiile lor masculine. Voi încheia acest caz cu 
câteva întrebări finale referitoare la unitatea spirituală a grupului. 


Dr.N: De ce este grupul tău orientat către personaje masculine pe Pământ? 

S: Pământul este o planetă activă, fapt ce presupune efort fizic. Suntem înclinați către 
personaje masculine pentru a stăpâni şi modela evenimentele... ca să dominăm ce ne înconjoară. 
Pentru a fi recunoscuți. 

Dr.N: Şi femeile sunt influente în societate. Cum poate spera grupul tău să progreseze fără mai 
multă experienţă în roluri feminine? 

S: Ştim acest lucru, dar avem o dorință pătimaşă de a fi independenţi. De fapt, de multe ori 
consumăm prea multă energie pentru un rezultat prea mic, dar aspectele feminine nu ne interesează 
prea mult în acest moment. 

Dr.N: Dacă nu aveţi corespondențe feminine în grupul vostru imediat, unde mergeţi pentru a 
găsi acele entităţi necesare completării vieților voastre pe Pământ? 

S: În apropiere sunt unele suflete ce se potrivesc mai bine cu rolurile feminine. Mă înţeleg cu 
Josey - ea a fost cu mine în câteva din vieţile mele - Trinian este ataşat de Nyala - şi mai sunt şi 
altele... 

Dr.N: Allum, aş vrea să închei discuţia noastră despre asocierile spirituale întrebându-te ce ştii 
despre originea grupului tău. 

S: (pauză lungă) Nu pot... să-ţi spun... noi doar am ajuns la un moment dat împreună. 

Dr.N: Bine, cineva trebuie să vă fi reunit, în special pe cei care aveţi aceleaşi calităţi. Crezi că 
a fost Dumnezeu? 

S: (încurcat) Nu, mai Jos de sursă... superiorii... 

Dr.N: Shato sau alți ghizi ca el? 

S: Nu, mai sus, cred că... planificatorii. Nu ştiu mai mult. 

Dr.N: Cu ceva timp în urmă mi-ai spus că unii dintre vechii tăi prieteni şi-au redus activitatea 
în cadrul grupului, datorită dezvoltării lor Primiţi vreodată noi membri? 

S: Niciodată. 

Dr.N: Din cauză că un nou membru poate avea probleme în a fi acceptat de voi ceilalți? 

S: (râde) Nu suntem chiar atât de răi. Numai că suntem prea strâns legaţi din punct de vedere 
mental pentru un nou venit, şi ei nu au împărtăşit aceleaşi experienţe trecute ca noi. 

Dr.N: În timpul discuţiilor despre vieţile voastre trecute, aveţi credinţa că aţi contribuit la 
îmbunătăţirea societăţii umane? 

S: (pauză) Vrem ca prezenţa noastră într-o comunitate să fie o provocare pentru convenții. 
Cred că aducem nerv în vieţile noastre fizice - şi bună dispoziţie... 

Dr.N: Şi atunci când aţi terminat de discutat ce trebuie să faceţi pentru a vă apropia de 
scopurile voastre, aşteptaţi o nouă viaţă? 

S: (ardent) O, da! De fiecare dată când plec într-o nouă viaţă, îmi iau rămas bun cu 
următoarele cuvinte „Ne vedem aici după moarte”. 


Acest caz oferă exemplul unor suflete asemănătoare din punct de vedere mental, cu nevoi ale 
eului care ajută şi validează sentimentele şi atitudinile fiecăruia dintre suflete. Aceasta e cheia 
înţelegerii formării grupurilor de suflete. Am aflat că multe grupuri spirituale matcă au subgrupuri 
compuse din entități asemănătoare din punct de vedere al problemelor ce le blochează evoluţia. 
Chiar şi aşa, aceste suflete prezintă diferite puncte tari sau slabe. Fiecare membru al grupului 
contribuie cu cele mai bune calităţi ale sale la atingerea obiectivelor celorlalți din familie. 

Nu vreau ca din cazul 21 să rămână impresia că trăsăturile comportamentale ale celor câteva 
suflete rămase în acest cerc de prieteni apropiaţi reprezintă trăsăturile comportamentale ale tuturor 
sufletelor din grupul matcă iniţial. Când se formează un grup primar de, să zicem 15 sau 20 de 
suflete, există unele asemănări în ceea ce priveşte talentul sau interesele. Dar grupurile de ajutor 
sunt, de asemenea, concepute în aşa fel încât să aibă şi diferenţe în ceea ce priveşte sentimentele, 
reacțiile şi dispoziţia. Subiecţii mei relatează că în grupurile lor există o structură feminină sau 
masculină a următoarelor tipuri de caracter: 1) curajos, optimist, tenace. 2) tandru, tăcut, devotat şi 
mai curând inocent. 3) petrecăreţ, cu simţul umorului şi al riscului. 4) serios, demn de încredere, 
prudent. 5) entuziast, ardent, franc. 6) răbdător, constant, perceptiv. 7) chibzuit, calculat, hotărât. 8) 
inovator, adaptabil, descurcăreţ. Aceste diferenţe dau echilibrul grupului. Cu toate acestea, dacă 
întregul grup are o tendinţă puternică spre sclipire şi cutezanţă, chiar şi cel mai prudent membru al 
acestuia va părea mai puţin prudent pentru sufletele din alt grup. 

Fără îndoială că sufletele din cazul 21 sunt în cursul unei lungi perioade de dezvoltare. Totuşi, 
ele contribuie la vitalitatea Pământului. Alte întrebări au arătat că drumurile acestor suflete 
continuă să se intersecteze şi în secolul XX. De exemplu, Allum este proiectant şi, în timpul liber, 
chitarist, alături de Josey, care este cântăreaţă. Faptul că aceste suflete sunt orientate spre roluri 
masculine în vieţile lor nu le ştirbeşte abilitatea de a se asocia cu suflete tinere ce au preferinţe 
predominant feminine. Grupurile matcă sau în componență suflete cu preferinţe atât masculine, cât 
şi feminine. După cum am menţionat deja, sufletele cu adevărat avansate îşi alternează preferinţele 
referitoare la gen în alegerile vieților lor fizice. 

Dorinţa de a-şi exprima identitatea de sine este un important factor motivant pentru sufletele 
ce aleg să se încarneze pe Pământ pentru a învăţa anumite lecţii practice. Uneori, sufletele aflate la 
nivelele inferioare de dezvoltare încearcă un disconfort ca urmare a faptului că există o discrepanţă 
între percepţia de sine în stare liberă, discarnată şi cea într-un trup uman. Ele pot deveni confuze cu 
privire la cine anume sunt în viaţă. Subiectul cazului 21 nu pare să fi arătat vreun conflict în acest 
sens, dar mă întreb la ce nivel de dezvoltare a ajuns Allum în vieţile sale anterioare mai recente. 
Totuşi, pura experienţă de a fi trăit o viaţă poate compensa, într-o anumită măsură, faptul de a nu fi 
înţeles prea multe din aceasta. 

Neajunsurile şi conflictele noastre morale sunt considerate greşeli în lumea spiritelor mai mult 
decât pe Pământ. Am văzut cum sunt disecate şi analizate în grupurile spirituale nuanțele unei 
decizii. Membrii grupului au lucrat împreună de-a lungul atâtor ani Pământeni, încât entitățile 
devin răspunzătoare atât una față de cealaltă, cât şi faţă de grup ca întreg. Acest aspect stimulează 
un sentiment de apartenenţă la un anume grup în toate grupurile spirituale şi poate da aparenţa 

existenţei unor bariere mentale între grupuri, mai ales în cazul celor compuse din suflete 
începătoare. Totuşi, dacă în formă umană fiecare dintre noi are de-a face cu respingerea şi cu 
singurătatea, în lumea spiritelor identitatea individuală a eului nostru este înălțată constant de 
socializarea şi căldura din grupurile de suflete. 

Structura socială a grupurilor de suflete nu e identică aceleia existente în grupurile umane. 
Deşi există unele dovezi ale prieteniei, nu aud despre clici, staruri sau suflete izolate în cadrul 
grupului. Mi s-a spus că sufletele petrec un timp în linişte şi reflexie, chiar dacă sunt legate de un 
grup. Sufletele sunt entităţi intime în cadrul relaţiilor de familie pe Pământ şi angajate în viaţa de 
comunitate a grupului din care fac parte în lumea spiritelor. Şi sufletele învaţă mult din singurătate. 

Am înţeles de la subiecții mei că sufletele aflate în stadiile incipiente sunt separate frecvent de 
grupurile lor, pentru a lucra independent la proiecte energetice simple. Un suflet tânăr şi-a amintit 
că era singur într-o încăpere, încercând să pună la un loc „un puzzle mişcător” format din forme 
geometrice dezmembrate - cilindri, sfere, cuburi şi dreptunghiuri - cu ajutorul propriei energii. A 
fost descris ca fiind „multidimensional, colorat şi holografic”. El mi-a spus: „Trebuie să învăţăm să 
ne intensificăm energia pentru a concentra partea difuză, dându-i forma sa inițială”. Un alt subiect a 
adăugat: „Aceste teste îi informează pe supraveghetori despre imaginaţia, creativitatea şi 
ingenuitatea noastră, iar nouă ne oferă încurajare.” 

Sufletele din toate nivelele de dezvoltare se angajează şi în altă activitate importantă atunci 
când sunt singure. Ele trebuie să-şi petreacă timpul concentrându-se mental pentru a-i ajuta pe cei 
de pe Pământ (sau din alte lumi fizice) pe care i-au cunoscut şi iubit. Din câte am înţeles, aceste 
entităţi se duc într-un loc pe care unii îl numesc locul proiecțiilor. În acea zonă intră într-un „câmp 
interdimensional de energie plutitoare albastră-argintie” şi se proiectează asupra spaţiului geografic 
ales. Mi s-a spus că acesta este un exerciţiu mental de a „păstra şi elibera energie vibrațională 
pozitivă pentru a crea un teritoriu.” Acest lucru înseamnă că sufletele călătoresc pe undele 
gândurilor lor spre anumiţi oameni, anumite clădiri sau zone ale Pământului în încercarea de a oferi 
alinare sau de a efectua anumite schimbări. 


10 
SUFLETUL AFLAT LA UN NIVEL MEDIU DE DEZVOLTARE 


ODATĂ ce sufletele noastre depăşesc nivelul II şi intră în stadiile intermediare de dezvoltare, 
activitatea din grupul matcă se reduce considerabil. Acest lucru nu înseamnă că ne întoarcem la 
tipul de izolare pe care l-am remarcat în cazul sufletelor novice. Sufletele ce evoluează în nivelele 
intermediare de dezvoltare au mai puţine legături cu grupurile primare, deoarece au atins 
maturitatea şi experienţa necesare pentru a acţiona cu mai multă independenţă. Aceste suflete îşi 
reduc de asemenea şi numărul încarnărilor. 

În cadrul nivelelor III şi IV suntem în cele din urmă pregătiţi pentru mai multe responsabilități 
serioase. Relaţia pe care o avem cu ghizii noştri se schimbă, de la o relaţie profesor-elev la una de 
colegi ce lucrează împreună. De vreme ce vechii noştri ghizi au primit noi grupuri de elevi, e 
rândul nostru să dezvoltăm aptitudini pedagogice care ne vor autoriza, în cele din urmă, să devenim 
noi înşine ghidul altcuiva 

Am spus că stadiile de tranziţie la nivelele II şi IV sunt în mod special dificile pentru mine în 
ceea ce priveşte ilustrarea dezvoltării unui suflet. De exemplu, unele suflete de nivel IV încep să-şi 
fixeze ca obiectiv să ajungă în clasele de pregătire pentru a deveni ghizi-profesor, încă de pe când 
se mai află la nivelul III, în vreme ce alți subiecţi, care sunt în mod evident de nivel IV, consideră 
că nu sunt potriviţi pentru a fi ghizi eficienți. 

În ciuda standardelor lor înalte de moralitate şi de comportament, entităţile care au atins 
nivelele intermediare de maturitate dau dovadă de modestie în ceea ce priveşte realizările lor. 

Fireşte că fiecare caz este diferit, dar observ mai multă stăpânire de sine la clienţii de la acest stadiu 
sau de la cele superioare. Văd mai degrabă încredere decât suspiciune faţă de motivele celorlalți, 
atât la nivel conştient, cât şi subconştient. Aceşti oameni demonstrează o atitudine plină de 
încredere faţă de viitorul umanităţii, încurajându-i astfel şi pe cei din jurul lor. 

Întrebările pe care le pun sufletelor mai mature se îndreaptă spre ideile esoterice de scop şi de 
creaţie. Recunosc că profit de cunoştinţele pe care le posedă aceste suflete pentru a compensa 
informaţiile spirituale care le lipsesc celorlalte. Am avut clienți care mi-au spus că am făcut puţin 
exces de zel când le-am cerut să-mi vorbească despre amintirile lor spirituale şi ştiu că au dreptate. 
Sufletele mai avansate din această lume posedă o înţelegere remarcabilă a planului universal al 
vieţii. Vreau să învăţ cât mai mult cu putinţă de la ele. 

Următorul caz este al unui suflet ce face parte din zona superioară a nivelului III de dezvoltare, 
radiind o energie galbenă, lipsită de orice nuanţă roşiatică. Acest client era un bărbat scund, de vreo 
50 de ani, pe care mi-e destul de greu să-l descriu. Când ne-am întâlnit, comportamentul său faţă de 
mine era foarte curtenitor şi l-am considerat a fi o persoană uşor solemnă. Simţeam că detaşarea şi 
rezerva sa indicau ceva studiat, chiar o faţadă ce masca emoții puternice. Cea mai izbitoare 
trăsătură a sa erau ochii întunecaţi şi posomorâţi, care se făceau tot mai intenşi pe măsură ce 
începea să vorbească într-un mod direct şi convingător despre sine însuşi. 

Mi-a spus că lucra la o organizaţie caritabilă, distribuind hrană pentru cei fără adăpost şi că 
fusese cândva ziarist. Acest om bătuse o bună bucată de drum pentru a discuta cu mine despre 
îngrijorarea pe care i-o provoca lipsa de entuziasm care începuse să-l cuprindă faţă de munca sa. 
Spunea că este obosit şi că vrea să trăiască, cât i-a mai rămas, în linişte şi singurătate. Prima şedinţă 
a implicat o trecere în revistă a momentelor celor mai importante din multe din vieţile sale trecute, 
pentru a putea evalua cât mai bine un curs adecvat pentru restul vieţii sale actuale. 

Am început prin a regresiona rapid subiectul printr-o serie de vieţi îndepărtate, începând cu 
prima sa viață, de om Cro-Magnon, în Epoca de Piatră, cu circa 30.000 de ani în urmă. Pe măsură 
ce înaintam în timp, am observat o constanţă a unui comportament de lup singuratic, opusă dorinţei 
normale de integrare tribală. Cam din anii 3000 Î.Hr. până în anii 500 Î.Hr., clientul meu a trăit un 
număr de vieţi în Orientul Mijlociu, în timpul ridicării oraşelor-state timpurii, în culturile 
sumeriană, babiloniană şi egipteană. Totuşi, chiar şi în viețile în care a fost femeie, acest subiect a 
evitat adesea legăturile de familie, neavând nici copii. Ca bărbat a arătat o preferinţă pentru viaţa 
nomadă. 

Când am ajuns la o viaţă în Europa, în timpul Evului Mediu, mă obişnuisem deja cu un suflet 
rebel, ce opunea rezistență societăţilor tiranice. În timpul vieților sale, subiectul meu s-a străduit să 
elibereze oamenii de teamă, deşi evita să se implice din punct de vedere politic. Suferind multe 
greutăţi şi neajunsuri, el a continuat să fie un călător nomad, dovedind o adevărată obsesie pentru 
libertatea de mişcare. 

Unele vieţi nu erau prea productive, dar în timpul secolului al XII-lea l-am găsit în America 
Centrală, în trupul unui aztec, organizând o bandă de indieni împotriva opresiunii unui mare preot. 
A fost ucis în acest loc, ca un adevărat proscris. În timp ce promova relaţiile non-violente între 
două triburi tradițional duşmane. 

În secolul al XIV-lea acest suflet a fost un cronicar european ce a călătorit pe drumul mătăsii 
până la Cathay pentru a înţelege popoarele Asiei. Mereu deschis faţă de limbile străine (după cum 
este şi astăzi), clientul meu a murit în Asia, ca un bătrân ce trăia fericit într-un sat. În Japonia 
secolului al XVII-lea era un membru al clanului Cocorul însângerat. Aceşti oameni erau nişte 
Samurai mercenari, independenţi şi respectaţi. La sfârşitul acestei vieţi clientul meu trăia izolat, 
regim impus de shogunii Tokugawa, pentru că îi prevenise pe oponenții mai slabi ai acestora 
asupra strategici de luptă. 

Frecvent un outsider, mereu un explorator ce căuta adevărul peste mări şi țări, acest suflet a 
continuat să caute un înţeles rațional al vieţii în timp ce îi ajuta pe cei ce-i întâlnea în drumul său. 
Am fost surprins când a apărut ca soția unui fermier american de la graniţă, în secolul al XIX-lea. 
Fermierul a murit la scurt timp după căsătoria lor. Am aflat că subiectul meu a ales în mod 

deliberat să se încarneze în trupul unei văduve cu copii, legată de o palmă de Pământ, această 
ipostază reprezentând un exerciţiu de pierdere a mobilităţii. 

Când această parte a şedinţei s-a încheiat, am ştiut că lucram cu un suflet avansat, bătrân, 
având în vedere că mai avea o serie de vieţi importante, pe care nu le-am revăzut. Din moment ce 
acest suflet se apropia de nivelul IV, n-aş fi fost surprins să aflu că prima sa apariţie pe Pământ a 
avut loc cu 70.000 de ani în urmă. Cu toate că, după cum am menţionat, nu e o condiţie obligatorie 
ca sufletele să aibă sute de vieţi fizice pentru a avansa. Am avut odată un client care a ajuns la 
nivelul III după numai 4.000 de ani - o performanţă excepţională. 

Am discutat cu clientul meu despre viaţa sa actuală şi despre metodele sale obişnuite de 
învăţare în vieţile trecute. El mi-a explicat că nu a fost niciodată căsătorit şi că nealinierea socială i 
se potrivea cel mai bine. I-am sugerat câteva alternative, spre a reflecta asupra lor. În primul rând, 
cred că lipsa de intimitate faţă de oameni, care l-a caracterizat în atât de multe vieţi, i-a împiedicat 
progresul. După încheierea şedinţei era îngrijorat de faptul că, într-o şedinţă viitoare, îi voi explora 
din nou memoria pentru a afla mai multe informaţii despre lumea spiritelor. Când a venit, a doua 
zi, l-am transpus în stare supraconştientă şi ne-am reapucat de treabă. 


Cazul 22 


Dr. N: Cum ţi se spune în lumea spiritelor? 

S: Mi se spune Nenthum. 

Dr. N: Nenthum, ai vreun spirit în jurul tău acum sau eşti singur? 

S: (pauză) Sunt cu doi dintre vechii mei tovarăşi. 

Dr. N: Cum îi cheamă? 

S: Raoul şi Senji. 

Dr. N: Şi voi trei faceţi parte dintr-un grup mai mare, în care sufletele lucrează împreună? 

S: Făceam....dar acum lucrăm... mai mult singuri. 

Dr. N: Ce anume faceţi în acest moment? 

S: Discutăm despre cel mai bun mod de a ne ajuta unul pe altul în timpul încarnărilor noastre. 

Dr. N: Spune-mi ce anume faceţi unul pentru celălalt. 

S: O ajut pe Senji să se ierte pe ea însăşi pentru greşeli şi să se aprecieze la adevărata ei 
valoare. Are nevoie să nu mai fie doar o figură maternă pe Pământ. 

Dr. N: Cum anume te ajută ea? 

S: Să... înțeleg lipsa mea de apartenenţă. 

Dr. N: Dă-mi un exemplu de cum anume te ajută acţiunile lui Senji în această problemă. 

S: Păi, ea a fost soţia mea în Japonia, după ce fusesem războinic, (ceva îl tulbură pe Nenthum 
ŞI, după o pauză, adaugă următoarele) Lui Raoul îi place să fie partenerul lui 

Senji, iar eu, de obicei, sunt singur. 

Dr. N: Cum vă ajutaţi, tu şi cu Raoul? 

S: Eu îl ajut în problema răbdării, iar el în tendinţa mea de a evita viaţa de comunitate. 

Dr. N: Sunteţi întotdeauna doi bărbaţi şi o femeie în încarnările voastre pe Pământ? 

S: Nu, putem schimba asta - şi o şi facem - dar aşa este mai confortabil pentru noi. 

Dr. N: De ce lucraţi voi trei independent de restul grupului? 

S: (pauză) Oh, îi vedem aici... unii nu au avansat, ca noi... alţii sunt înaintea noastră cu 
sarcinile lor. 

Dr. N: Aveţi un ghid sau un profesor? 

S: (încet) Ea e Idis. 

Dr. N: Mi se pare că ai un mare respect pentru ea. Comunici bine cu dis? 

S: Da - asta nu înseamnă că nu avem şi noi neînţelegeri. 

Dr. N: Care e principalul motiv de conflict dintre voi? 

S: Ea nu se încarnează prea mult şi eu îi spun că ar trebui să aibă un contact mai direct cu 


87/159 


condiţiile de pe Pământ. 

Dr. N: Eşti pe aceeaşi frecvenţă mentală cu Idis într-o asemenea măsură, încât să ştii tot 
trecutul ei în calitate de ghid? 

S: (îşi clatină capul în timp ce reflectează) Nu e vorba că nu putem pune întrebări... dar putem 
întreba numai ceea ce ştim. Idis îmi arată doar ceea ce consideră că e important pentru propria mea 
experienţă. 

Dr. N: Pot, oare, ghizii să-şi protejeze gândurile, astfel încât să-ţi fie imposibil să citeşti tot ce 
este în mintea lor? 

S: Da, cei mai bătrâni sunt chiar experți în acest domeniu - noi nu trebuie să ştim cum anume 
se pot filtra gândurile, pentru că acest lucru ne-ar tulbura. 

Dr. N: Vei învăţa să filtrezi imagini? 

S: Chiar am învăţat... puţin. 

Dr. N: Din acest motiv trebuie că mulți oameni mi-au spus că ghizii lor nu le răspund complet 
la toate întrebările. 

S: Da, şi intenţia întrebării este importantă... Când anume a fost pusă şi de ce. Probabil că nu s- 
a dovedit a fi cel mai bun lucru pentru ei să li se fi oferit anumite informaţii care i-ar fi putut 
dezbina. 

Dr. N: Pe lângă metodele ei pedagogice, eşti mulţumit de Idis în ceea ce priveşte identitatea 
ei? 

S: Da... Aş vrea doar să fie de acord să vină cu mine... cândva. 

Dr. N: Oh, ai dori să te încarnezi pe Pământ alături de ea? 

S: (rânjeşte poznaş) I-am spus că am putea avea o relație mai bună aici dacă ar accepta să vină 
pe Pământ cândva şi să se căsătorească cu mine. 

Dr. N: Şi ce a răspuns Idis la această sugestie? 

S: A râs şi a spus că se va gândi la propunerea mea, dacă pot să-i dovedesc că ar fi productiv. 


În acest punct l-am întrebat pe Nenthum de câtă vreme lucrează cu Idis şi am aflat că ea a fost 
desemnată acestor trei entităţi atunci când acestea au intrat în nivelul III. Nenthum, Raoul şi Senji 
sunt, de asemenea, tutelaţi şi de un ghid maestru mai bătrân şi foarte iubit care a fost alături de ei 
încă de la începutul existenţei lor. Ar fi incorect să presupunem că spiritele mai avansate trăiesc în 
singurătate. Acest subiect mi-a spus că avea legături cu multe alte suflete. Raoul şi Senji erau însă 
prietenii săi cei mai apropiaţi. 

Nivelele III şi IV sunt stadii importante pentru dezvoltarea sufletelor pentru că, ajunse în acest 
punct, ele primesc responsabilități mai mari faţă de sufletele mai tinere. Totuşi, statutul de ghid nu 
ne este dat tuturor în acelaşi moment. Ca şi în multe alte aspecte ale vieţii noastre ca suflete, 
suntem atent testaţi. Nivelele intermediare constituie perioade de probă pentru potenţialii profesori. 
În timp ce aura noastră este încă galbenă, mentorii noștri ne repartizează un suflet de care să avem 
grijă, pentru a evalua după aceea performanţele atinse de acesta sub conducerea noastră, atât în 
cadrul încarnărilor fizice, cât şi în afara lor. 

Ne este permis să acţionăm la nivelul de ghid junior doar dacă acest stagiu preliminar este 
încununat de succes. Nu i se potriveşte oricui să fie profesor, dar acest lucru nu ne opreşte să 
devenim un suflet avansat în cadrul secțiunii albastre. Ghizii, ca oricine altcineva, au diferite 
talente şi aptitudini, după cum au şi defecte. Când atingem nivelul V, aptitudinile de care dă dovadă 
sufletul nostru sunt binecunoscute în lumea spiritelor. Ni se dau sarcini pe măsura aptitudinilor 
noastre, dar despre acest aspect voi avea ocazia să vorbesc mai târziu, tot în acest capitol. 
Drumurile diferite pe care le străbatem în cursul instruirii noastre ne duc în cele din urmă la acelaşi 
punct terminus al însuşirii integrităţii spirituale. Bogăția şi diversitatea experienţei acumulate fac 
parte din planul gândit de maeştri pentru dezvoltarea fiecărui suflet şi, în acest sens, sunt interesat 
să aflu cum progresează subiectul cazului 22 în cadrul nivelului II. 


Dr. N: Nenthum, poţi să-mi spui dacă Idis te pregăteşte să devii ghid, presupunând că această 

activitate te interesează? 

S: (răspunde repede) Mă interesează. 

Dr. N: Oh, atunci înseamnă că vei deveni tu însuţi ghid? 

S: (modest) Să nu exagerăm. Nu sunt mai mult decât un Îngrijitor... Care o ajută pe Idis şi 
primeşte la rândul său îndrumare. 

Dr. N: Încerci să-i imiți metodele de predare? 

S: Nu, suntem diferiţi. Oricum, ca ucenic-îngrijitor, n-aş putea face ceea ce face ea. 

Dr. N: Când anume ai ştiut că eşti pregătit să devii îngrijitor şi ai început să-i ajuţi pe alţii din 
punct de vedere spiritual? 

S: Este... o conştienţă pe care o capeţi după un număr mare de vieţi... Că eşti mai echilibrat cu 
tine însuţi decât înainte şi poţi să ajuţi oamenii atât ca spirit, cât şi atunci când eşti încarnat. 

Dr. N: Acţionezi în acest moment în interiorul sau în afara lumii spiritelor, în calitatea ta de 
îngrijitor? 

S: (formulează cu greu un răspuns) Sunt în afara lumii spiritelor... În două vieți. 

Dr. N: Trăieşti două vieţi paralele în acest moment? 

S: Da. 

Dr. N: Unde trăieşti în cealaltă viaţă? 

S: În Canada. 

Dr. N: Este aşezarea geografică un factor important în această a doua viaţă a ta? 

S: Da, am ales o familie săracă dintr-o comunitate rurală, unde aş fi fost indispensabil. Sunt 
într-un mic orăşel montan. 

Dr. N: Dă-mi mai multe detalii despre viața ta din Canada şi despre responsabilităţile tale. 

S: (încet) Eu... am grijă de fratele meu Billy. Faţa şi mâinile sale au fost arse groaznic într-un 
incendiu provocat de o plită de bucătărie, când avea 4 ani. Când s-a întâmplat accidentul, eu aveam 
10 ani. 

Dr. N: Ai aceeaşi vârstă în viaţa ta din Canada ca şi în această viaţă din Statele Unite? 

S: Cam aceeaşi. 

Dr. N: Care e principala ta sarcină în viaţa ta canadiană? 

S: Să am grijă de Billy. Să-l ajut să privească lumea dincolo de durerea sa. El este aproape orb 
şi, din cauza desfigurării provocate de arsuri, a fost respins de comunitate. Încerc să-l fac să se 
deschidă şi să accepte viaţa, să ştie cine este el cu adevărat. Îi citesc şi merg cu el la plimbare prin 
pădure ținându-l de braţ. Nu-l ţin de mână, pentru că mâinile lui sunt foarte afectate de arsuri. 

Dr. N: Ce poţi să-mi spui despre părinţii voştri din Canada? 

S: (fără să se laude) Eu sunt părintele. Tata a plecat după incendiu şi nu s-a mai întors 
niciodată. Era un om slab care nu se purta prea bine cu familia sa nici înainte de incendiu. Sufletul 
mamei mele nu este prea... capabil în trupul ei. Ei au nevoie de cineva matur. 

Dr. N: Cineva puternic din punct de vedere fizic? 

S: (râzând) Nu, cu sunt femeie în Canada, sunt sora lui Billy. Mama şi fratele meu au nevoie 
de cineva puternic din punct de vedere mental pentru a ţine familia unită şi a le da o cale de urmat. 

Dr. N: Cum îţi întreţii familia? 

S: Sunt brutăriţă şi nu mă voi căsători niciodată pentru că nu pot să-i părăsesc. 

Dr. N: Care este lecţia majoră a fratelui tău? 

S: Să-şi însuşească umilinţa fără să se lase strivit de o viaţă în care are puţină mulţumire de 
sine. 

Dr. N: De ce nu ai luat tu rolul fratelui tău afectat de incendiu? Nu ţi s-a părut aceasta cea mai 
dificilă provocare? 

S: (strâmbându-se) Hmm - am mai trecut prin asta. 


Notă: Acest subiect a fost rănit fizic într-un număr de vieţi trecute. 


Dr. N: Da, cred că da. Mă întreb dacă sufletul lui Billy a fost implicat în rănirea ta fizică în 

vreuna din vieţile tale trecute? 

S: Da, într-una dintre existenţe. Pe când sufeream, un alt personaj a fost alături de mine, eu 
primind cu bucurie atenţia sa. Acum e rândul lui Billy şi eu sunt aici pentru a-l ajuta. 

Dr. N: Ai ştiut dinainte de a veni în această viaţă canadiană că fratele tău va suferi un accident 
care-l va incapacita? 

S: Desigur, am discutat cu Idis întreaga situaţie. Ea mi-a spus că sufletul lui Billy va avea 
nevoie de un îngrijitor şi, de vreme ce am avut contacte negative cu acest suflet în altă viaţă, am 
primit cu bucurie să-l ajut. 

Dr. N: Pe lângă lecţiile karmice menite sufletului lui Billy, mai sunt şi unele care ţi se 
adresează ţie, mă refer la faptul de a fi în rolul unei femei legate de casa sa. Nu mai poţi să dispari 
ŞI să te plimbi de colo-colo, cum făceai adesea în vieţile tale. 

S: E adevărat. Gradul de dificultate al unei vieţi se măsoară după cât de provocatoare este 
situaţia pentru tine, nu pentru alții. Pentru mine, a fi îngrijitorul lui Billy este mai dificil decât 
atunci când mă aflam în cealaltă ipostază, aceea de a primi ajutorul altui suflet. 

Dr. N: Spune-mi care este cel mai problematic aspect al însărcinării tale de a fi îngrijitorul lui 
Billy. 

S: De a sprijini un copil... Dincolo de neajutorarea sa... De a-l creşte... De a învăţa copilul să 
facă faţă suferinţei cu curaj. 

Dr. N: Viaţa lui Billy este un exemplu extrem, dar se pare că, oricum, copiii de pe Pământ 
trebuie să treacă prin destul de multe suferinţe fizice şi emoţionale. 

S: Fără să cunoşti şi să depăşeşti suferinţa, nu vei putea niciodată să înţelegi cu adevărat cine 
eşti şi să mergi mai departe. Trebuie să-ţi spun, cu cât te confrunți cu mai multă suferință şi 
adversitate în copilărie, cu atât mai mult îţi poți lărgi potenţialul. 

Dr. N: Şi cum te descurci, în calitate de îngrijitor, în viaţa ta canadiană? 

S: În familia mea canadiană mă confrunt cu nişte alegeri mai dificil de făcut, spre deosebire de 
cele din viaţa americană. Dar am încredere în mine însumi... de a-mi folosi înţelegerea în mod 
practic. 

Dr. N: Te-a încurajat sau nu Idis în decizia ta de a-ţi accelera dezvoltarea trăind două vieți 
paralele? 

S: Ea e întotdeauna deschisă față de acest lucru... pe care eu nu l-am făcut prea des în trecut. 

Dr. N: De ce? 

S: Amestecul vieților poate fi obositor şi disipant. Efortul poate deveni contraproductiv, 
diminuând bilanţul ambelor vieţi. 

Dr. N: Bine, văd că tu îi ajuţi pe oameni în amândouă existenţele tale actuale. Ai trăit vreodată 
vieţi contrastante în acelaşi timp, adică să nu fi reuşit prea multe în una, dar să fi reuşit, în schimb, 
în cealaltă? 

S: Da, deşi acest fapt s-a petrecut cu mult timp în urmă. Acesta este unul din avantajele acestui 
procedeu al combinării vieților. Una dintre vieţi o poate compensa pe cealaltă. Totuşi, acest lucru 
poate merge greu. 

Dr. N: Atunci, de ce permit ghizii vieţile paralele? 

S: (încruntându-se) Sufletele nu trăiesc în medii rigide şi birocratice. Ni se permite să facem 
greşeli şi să învăţăm din acestea. 

Dr. N: Am impresia că eşti de părere că este mai bine pentru un suflet obişnuit să trăiască o 
singură viață, şi nu vieţi paralele în acelaşi timp. 

S: Aş spune că da, în majoritatea cazurilor, dar mai sunt şi alte motive care ne fac să accelerăm 
ritmul încarnărilor. 

Dr.N: Cum ar fi...? 

S: (amuzat) Răsplata pentru trăirea unor vieţi paralele poate consta într-o perioadă mai mare 
de reflexie şi de meditaţie în lumea spiritelor. 

Dr. N: Te referi la faptul că perioadele de odihnă de dintre vieți pot fi mai lungi după trăirea 
unor vieţi paralele? 

S: (zâmbeşte) Desigur, durează mai mult să reflectezi asupra a două vieţi, decât asupra uneia 
singure. 

Dr. N: Nenthum, mai am câteva întrebări referitoare la mecanica divizării vieților. Cum vezi 
felul în care-ţi împărți energia sufletului tău în mai multe părți? 

S: Noi suntem... ca nişte particule de energie. Am provenit din aceeaşi unitate. 

Dr. N: Ce era această unitate originară? 

S: Creatorul. 

Dr. N: Fiecare parte a sufletului tău rămâne intactă şi completă în sine? 

S: Da. 

Dr. N: Şi întreaga energie a sufletului nostru părăseşte lumea spiritelor atunci când ne 
încarnăm? 

S: Numai o parte, de vreme ce nu ne separăm niciodată total de creator. 

Dr. N: Ce anume face acea parte a sufletului care rămâne în lumea spiritelor, în timp ce noi 
suntem pe Pământ, într-unul sau mai multe trupuri? 

S: Este... adormită... aşteptând să se alăture restului energiei noastre. 


Cei mai mulți dintre colegii mei care lucrează cu vieţile trecute ale clienţilor au auzit despre 
cronologii temporale suprapuse de la oameni ce trăiau pe Pământ în două locuri deodată. Uneori, 
există trei sau chiar mai multe vieţi paralele. Sufletele din aproape toate stadiile de dezvoltare sunt 
capabile să trăiască mai multe vieţi paralele, dar nu am întâlnit multe situaţii de acest gen între 
cazurile mele. 

Mulţi oameni simt că ideea unor suflete înzestrate cu capacitatea de a se diviza în lumea 
spiritelor şi de a se încarna apoi în două sau mai multe trupuri umane se opune tuturor ideilor lor 
preconcepute despre un spirit singular şi individualizat. Recunosc că nici eu nu m-am simţit prea 
confortabil prima dată când un client mi-a spus că trăieşte vieţi paralele. Pot înţelege de ce unii 
oameni consideră acest concept al dualității sufletului ca fiind şocant, mai ales când ne confruntăm 
cu următoarea afirmaţie, şi anume aceea că un suflet poate fi chiar capabil de a trăi în dimensiuni 
diferite în acelaşi timp relativ. Ceea ce trebuie să notăm este că, dacă sufletele noastre sunt o parte 
a unei mari forţe de energie care se divide sau se extinde pentru a crea sufletele noastre, atunci de 
ce n-ar putea avea aceeaşi capacitate de a se desprinde şi apoi de a se reuni şi vlăstarele acestei 
energii sufleteşti inteligente? 

Uneori este frustrant să aduni informaţii despre activitatea spirituală de la suflete aflate în 
stadii avansate de dezvoltare. Acest lucru se întâmplă pentru că natura complexă a memoriei şi a 
cunoştinţelor unui suflet aflat la aceste nivele face mai dificilă distingerea între ceea ce aceşti 
oameni ştiu, dar nu vor să-mi spună. De ce? Chiar nu ştiu. Subiectul cazului 22, un suflet inteligent 
şi bine informat, a manifestat deschidere faţă de întrebările mele. Acest caz este compatibil şi cu 
alte relatări cuprinse în dosarele mele referitoare la diversitatea pregătirii sufletelor în lumea 
spiritelor. 


Dr. N: Nenthum, aş vrea să ne întoarcem la activităţile tale din lumea spiritelor, atunci când nu 
eşti prea ocupat cu încarnările tale Pământeşti, cu activităţile din grupurile de suflete şi cu 
pregătirea ta de a deveni ghid. Poţi să-mi vorbeşti şi de alte zone spirituale în care îţi petreci 
timpul? 

S: (pauză lungă) Da, există şi alte locuri... le ştiu... 

Dr. N: Câte? 

S: (atent) Mă pot gândi la patru. 

Dr. N: Cum le-ai denumi? 

S: Lumea Fără Ego, Lumea Atotcunoaşterii, Lumea Creaţiei şi a Non-creației şi Lumea 
Timpului Modificat. 

Dr. N: Aceste lumi există în universul nostru fizic? 

S: Numai una, celelalte sunt sfere nondimensionale. 

Dr. N: Bine, hai să începem cu sferele nondimensionale. Aceste trei sfere din lumea spiritelor 
există spre a fi folosite de suflete? 

S: Da. 

Dr. N: De ce foloseşti pentru toate aceste zone spirituale termenul de lumi? 

S: Le văd ca pe nişte... habitate pentru viaţa spirituală. 

Dr. N: Aşadar, trei dintre ele sunt lumi mentale? 

S: Da. 

Dr. N: Ce este Lumea Fără Ego? 

S: Locul în care înveţi să fii. 

Dr. N: Am auzit de acest lucru, exprimat în diferite feluri. Nu e cumva vorba în acest caz şi de 
începători? 

S: Ba da, sufletele nou create sunt aici pentru a învăţa cine sunt ele. Este locul originar. 

Dr. N: Identitatea este oferită aleator sau aceste suflete începătoare au posibilitatea de a alege? 

S: Sufletul nou creat nu are capacitatea de a alege. Îţi dobândeşti caracterul în funcţie de cum 
îți este... combinată energia. 

Dr. N: Există vreun inventar spiritual al caracteristicilor desemnate sufletelor - primeşti atât 
dintr-una, atât din alta? 

S: (pauză lungă) Cred că în cadrul acestui proces în care ne sunt alocate trăsăturile care ne fac 
să fim ceea ce suntem se au în vedere mai mulți factori. Ceea ce ştiu este că odată primit, Eul 
devine o convenţie între noi înşine şi cei care ni l-au dat. 

Dr. N: Ce înseamnă acest lucru? 

S: Să folosesc cât de bine pot ceea ce sunt. 

Dr. N: Aşadar, scopul acestei lumi constă în distribuirea de către nişte fiinţe avansate a 
identităţii sufletelor? 

S: Da, noul suflet este energie pură, lipsită de o adevărată personalitate. Lumea Fără Ego te 
înzestrează cu o semnătură. 

Dr. N: Atunci, de ce o numeşti Lumea Fără Ego? 

S: Pentru că sufletele nou create ajung aici fără ego. Ideea conştiinţei de sine nu există în noile 
suflete. Acesta este locul în care sufletul primeşte un sens al existenţei sale. 

Dr. N: Şi această geneză a sufletelor cu personalitate e una continuă? 

S: Din câte ştiu, da. 

Dr. N: Vreau să-mi răspunzi atent la următoarea întrebare. Când ai primit identitatea ta ca 
suflet, acest lucru a Însemnat că ai fost desemnat în mod automat încarnărilor pe Pământ în formă 
umană? 

S: Nu în mod explicit. Planetele nu sunt eterne. 

Dr. N: Mă întreb dacă anumite tipuri de suflete au o afinitate față de anumite forme ale vieţii 
fizice în univers? 

S: (pauză) N-aş contrazice acest lucru. 

Dr. N: Nenthum, ţi s-a dat posibilitatea la început să alegi şi alte gazde planetare, în afara 
oamenilor de pe Pământ? 

S: Ah... ca suflet tânăr... ghizii sunt cei care te ajută în aceste alegeri. Eu am fost îndreptat spre 
fiinţele umane. 

Dr. N: Ţi s-au dat şi alte opţiuni? 

S: (pauză lungă) Da... dar nu este foarte clar pentru moment. De obicei te lasă să începi într- 
una sau două lumi uşoare, fără să ai prea multe de făcut. Apoi mi s-a oferit posibilitatea de a lucra 
pe această planetă dificilă. 

Dr. N: Pământul este considerat dificil? 

S: Da. În unele lumi trebuie să depăşeşti stări de disconfort fizic - chiar să suferi. Altele înclină 
mai degrabă spre provocări mentale. Pământul le are pe amândouă. Primim aprecieri pline de 
respect dacă ne descurcăm bine în aceste lumi dificile, (zâmbind) Cei care nu călătoresc prea mult 
spun că suntem aventurieri. 

Dr. N: Ce anume te atrage cu adevărat la Pământ? 

S: Relaţia pe care o au oamenii atunci când se luptă între ei... fiind competitori, dar colaborând 
în acelaşi timp. 

Dr. N: Nu e o contradicţie? 

S: (râde) Tocmai acest lucru e şi ceea ce mă atrage: să mediez neînțelegerile unei rase failibile 
care are în acelaşi timp atâta mândrie şi atâta nevoie de respect de sine. Creierul uman este unic, 
după cum ştii şi tu. 

Dr. N: În ce fel? 

S: Oamenii sunt egocentrici, dar şi vulnerabili. Ei pot avea un caracter meschin, dar şi o mare 
capacitate de a fi amabili. Există un comportament slab şi curajos în acelaşi timp pe Pământ. Are 
loc un continuu război în jurul valorilor umane. Această diversitate se potriveşte cu sufletul meu. 

Dr. N: Mai spune-mi câteva caracteristici ale gazdelor umane ce pot părea atractive sufletelor 
trimise pe Pământ. 

S: Hmm... Aceia dintre noi care ne-am dezvoltat pe Pământ avem... permisiunea de a ajuta 
oamenii să afle despre infinitul de dincolo de viaţa lor şi să-şi exprime adevărata bunăvoință prin 
intermediul afectivității lor. A avea pasiunea de a lupta pentru viaţă - iată ce e cu adevărat valoros 
la ființele umane. 

Dr. N: Fiinţele umane dau dovadă, de asemenea, şi de o mare capacitate de rea-voinţă. 

S: Aceasta este o parte a pasiunii. Dar evoluează la rândul său, şi atunci când oamenii se 
confruntă cu probleme, pot da tot ce e mai bun în ei şi sunt absolut nobili. 

Dr. N: Probabil că sufletul este cel care alimentează trăsăturile pozitive de care vorbeşti. 

S: Noi încercăm să sporim ceea ce există deja. 

Dr. N: Se întoarce vreodată un suflet în Lumea Fără Ego, după ce a primit deja o identitate? 

S: (stingherit) Da... dar nu aş vrea să vorbesc despre aceasta. 

Dr. N: Bine, atunci nu vom discuta, dar mi s-a spus că unele suflete se întorc totuşi dacă în 
timpul însărcinărilor fizice comportamentul lor este în mod constant defectuos. Am impresia că ele 
sunt considerate deficiente şi revin aici pentru a suferi un soi de lobotomie spirituală? 

S: (subiectul clatină din cap supărat) Sunt ofensat de această descriere. De unde ai auzit de aşa 
ceva? Sufletele care au creat obstacole serioase în calea evoluţiei lor sunt corectate, fiind 
recondiţionate cu ajutorul energiei pozitive. 

Dr. N: Această procedură este menită numai sufletelor de pe Pământ? 

S: Nu, sufletele tinere de oriunde pot avea nevoie de restaurare, ca o măsură ultimă. 

Dr. N: Le este permis acestor spirite restaurate să se întoarcă apoi în grupurile lor şi în cele din 
urmă să se încarneze din nou în lumi fizice? 

S: (suspină adânc) Da. 

Dr. N: Cum ai compara Lumea Fără Ego cu Lumea Atotcunoaşterii? 

S: Ele sunt opuse. Această lume a Atotcunoaşterii nu este pentru sufletele tinere. 

Dr. N: Ai fost în Lumea Atotcunoaşterii? 

S: Nu sunt încă pregătit. Sunt conştient de ea numai ca de un loc în care ne străduim să 
ajungem. 

Dr. N: Ce anume ştii despre această zonă spirituală? 

S: (pauză lungă) Este un loc al contemplaţiei... lumea mentală supremă a planificării şi 
proiectării. Nu-ţi pot spune prea multe despre această sferă, cu excepţia faptului că este destinația 
finală a tuturor gândurilor. Sensurile tuturor lucrurilor vii sunt coordonate aici. 

Dr. N: Aşadar Lumea Atotcunoaşterii este abstractă în cel mai înalt grad? 

S: Da, e vorba, de fapt, de a amesteca forma şi conţinutul-raţional cu idealul. Este o 
dimensiune în care e posibilă realizarea tuturor viselor şi speranţelor noastre. 

Dr. N: Bine, şi dacă nu poţi merge acolo deocamdată, cum de ştii despre acest loc? 

S: Noi primim... străfulgerări, întrezărim... ca un stimulent care să ne încurajeze să facem 
efortul final de a ne termina munca şi de a ne alătura maeştrilor. 

Fundamentul lumii spiritelor este un loc al cunoaşterii la care clienţii mei au făcut aluzie sub 

diferite denumiri. Mi se dau doar referinţe foarte vagi despre acest absolut universal, pentru că nici 
cei mai avansați clienţi ai mei nu au o experienţă directă în această dimensiune. Toate sufletele sunt 
nerăbdătoare să ajungă aici şi să fie absorbite de acest nucleu, mai ales pe măsură ce se apropie şi 
sunt ademenite de ceea ce văd. Mi-e teamă însă că Lumea Atotcunoaşterii poate fi înţeleasă 
complet doar de un suflet neîncarnat, aflat mai sus de nivelul V. 


Dr. N: Dacă Lumea Fără Ego şi Lumea Atotcunoaşterii sunt la capetele opuse ale experienţei 
unui suflet, unde anume se situează Lumea Timpului Modificat? 

S: Aceasta sferă se află la îndemâna tuturor sufletelor, pentru că ea reprezintă propria lor lume 
fizică. În cazul meu, este Pământul. 

Dr. N: Ah, trebuie să fie acea lume fizică de care îmi vorbeai. 

S: Nu, sfera Pământului este simulată numai pentru uzul meu. 

Dr. N: Atunci, nu studiază toate sufletele din lumea spiritelor aceeaşi lume simulată? 

S: Nu, fiecare dintre noi studiază propria sa planetă geografică, unde se încarnează. Ele sunt 
reale din punct de vedere fizic... temporar. 

Dr. N: Şi voi nu trăiţi propriu zis fizic în această lume simulată asemănătoare Pământului - ci 
doar o folosiţi? 

S: Da, aşa e - pentru a ne antrena. 

Dr. N: De ce numeşti această a treia sferă Lumea Timpului Modificat? 

S: Deoarece putem schimba secvențele temporale pentru a studia anumite evenimente. 

Dr. N: Care e scopul principal pentru care faceţi acest lucru? 

S: Pentru a ne îmbunătăţi deciziile din viață. Acest studiu mă face mai judicios şi mă 
pregăteşte pentru Lumea Atotcunoaşterii. 


Notă: Subiectul foloseşte frecvent termenul lume pentru a descrie zone non-fizice menite 
lucrului şi studiului. Aceste regiuni pot fi foarte mici sau indescriptibil de mari în raport cu sufletul 
şi pot include diferite dimensiuni. Cred că există realități separate pentru diferite experienţe de 
învăţare situate în afara restricţiilor temporale. Coexistenţa trecutului, prezentului şi a viitorului în 
aşezările spirituale pe care le-a sugerat subiectul acestui caz va fi explorată mai departe în 
următoarele capitole, la cazurile 23 şi 25. 


Dr. N: Nu am vorbit despre Lumea Creaţiei şi Non creaţiei. Aceasta trebuie să fie lumea fizică 
tridimensională de care ai vorbit mai devreme. 

S: Da, şi ne place să o folosim şi pe aceasta. 

Dr. N: Este această lume menită să fie folosită de toate sufletele? 

S: Nu. Tocmai încep să mă adaptez aici. Sunt considerat un nou venit. 

Dr. N: Înainte de a vorbi despre acest fapt, aş vrea să te întreb dacă această lume este identică 
cu Pământul? 

S: Nu, este puţin diferită. Are o dimensiune mai mare şi o climă puţin mai rece. Acolo există 
mai puţină apă, mai puţine oceane, dar e asemănătoare. 

Dr. N: Este cumva o planetă mai îndepărtată de soarele său decât este Pământul de Soarele 
nostru? 

S: Da. 

Dr. N: Dacă aş putea numi această lume fizică Pământul II, de vreme ce pare a fi asemănătoare 
din punct de vedere geografic cu Pământul pe care-l cunoaştem, ar fi lângă Pământul I pe bolta 
cerească? 

S: Nu. 

Dr. N: Unde anume se situează Pământul II în raport cu Pământul I? 

S: (pauză) Nu pot să-ţi spun. 

Dr. N: Dar Pământul II se află în galaxia noastră, Calea Lactee? 

S: (pauză lungă) Nu, cred că e mai departe. 

Dr. N: Aş putea vedea unde anume se găseşte galaxia din care face parte Pământul II cu 
ajutorul unui telescop? 

S: Cred... că da. 

Dr. N: Galaxia care conţine această lume fizică este în formă de spirală, ca galaxia noastră, sau 
eliptică? Cum ar arăta prin telescop, văzută de la mare distanţă? 

S:... ca un lanţ mare... alungit ...(cu o expresie tulburată) nu pot să-ţi spun mai multe. 


Notă: Fiind cu însumi astronom amator (folosesc un telescop puternic, special pentru 
observarea obiectelor îndepărtate de pe bolta cerului), devin întotdeauna curios atunci când şedinţa 
ia o turnură spre astronomie. Răspunsurile clienţilor la acest gen de întrebări sunt departe de 
aşteptările mele. Nu am niciodată convingerea că acest lucru se întâmplă din cauza blocajelor 
exercitate de ghizi sau a faptului că subiectului meu îi lipseşte un sistem fizic de referință între 
Pământ şi restul universului nostru. 


Dr. N: (arunc o întrebare sugestivă) Presupun că te duci pe Pământul II pentru a te reîncarna în 
vreo fiinţă inteligentă? 

S: (tare) Nu! Este exact ceea ce nu vrem să facem acolo. 

Dr. N: Atunci, când anume mergi pe Pământul II? 

S: Între vieţile mele de pe acest Pământ. 

Dr. N: De ce mergeţi pe Pământul II? 

S: Mergem acolo ca spirite libere, pentru a crea şi, pur şi simplu, pentru a ne simţi bine. 

Dr. N: Şi nu-i tulburaţi pe locuitorii de pe Pământul II? 

S: (entuziasmat) Acolo nu există oameni... este atâta pace... umblăm prin păduri, deşerturi şi 
peste oceane, fără să avem vreo responsabilitate. 

Dr. N: Care e forma cea mai avansată de viaţă pe Pământul Il? 

S: (evaziv) Oh... nişte animale mici... fără prea multă inteligenţă. 

Dr. N: Animalele au suflet? 

S: Da, toate lucrurile vii au - dar ele au doar fragmente simple de energie mentală. 

Dr. N: Au evoluat sufletul tău şi sufletele prietenilor tăi prin folosirea unor forme inferioare de 
viaţă pe Pământul I, după ce aţi fost creaţi? 

S: Nu ştim cu siguranţă, dar nici unul dintre noi nu crede acest lucru. 

Dr. N: De ce nu? 

S: Pentru că energia inteligentă este reglementată de... o ierarhie a vieţii. Plante, insecte, 
reptile - fiecare face parte dintr-o familie de suflete. 

Dr. N: Şi toate categoriile de fiinţe vii sunt separate una de alta? 

S: Nu. Energia creatorului se alătură unităţilor fiecărui lucru viu în cursul existenţei. 

Dr. N: Eşti implicat în acest element al creaţiei? 

S: (uluit) O, nu! 

Dr. N: Bine, atunci cine este selectat să viziteze Pământul II? 

S: Vin aici aceia dintre noi care suntem legaţi de Pământ. Este un colţ de vacanţă în 
comparaţie cu Pământul. 

Dr. N: De ce? 

S: Acolo nu există războaie, certuri sau lupte pentru supremație. Atmosfera este patriarhală şi 
viaţa este... liniştită. Acest loc ne stimulează să revenim pe Pământ şi să-l facem şi pe acesta mai 
paşnic. 

Dr. N: Bine, înţeleg acum cum vă puteţi odihni în această grădină a Edenului în care sunteţi cu 
totul lipsiţi de griji, dar ai spus că veniţi aici şi pentru a crea. 

S: Da, aşa facem. 

Dr. N: Nu e o întâmplare deci, că sufletele de pe Pământ vin într-o lume atât de asemănătoare 
din punct de vedere geografic? 

S: Ai dreptate. 

Dr. N: Şi alte suflete, ce nu sunt legate de Pământ, merg, la rândul lor, în lumi fizice 
asemănătoare acelor planete unde s-au încarnat? 

S: Da, lumi mai tinere cu organisme mai simple... pentru a învăţa să creeze fără vreo formă de 
viaţă inteligentă în jurul lor. 

Dr. N: Continuă. 

S: Putem experimenta, creând şi văzând cum se dezvoltă aici ceea ce am creat. E ca şi cum ai 
fi într-un laborator unde poţi forma lucruri fizice din energia ta. 

Dr. N: Se aseamănă aceste lucruri fizice cu ceea ce poţi vedea pe Pământul I? 

S: Da, numai cu ce este pe Pământ. De aceea sunt aici. 

Dr. N: Începe prin a-mi vorbi despre momentul în care ai ajuns pe Pământul II şi explică-mi ce 
a făcut sufletul tău mai întâi. 

S: (se opune întrebării mele, dar în cele din urmă spune) Nu sunt... foarte bun. 


Notă: Din moment ce subiectul îmi opune rezistenţă, mă opresc câteva momente pentru a-l 
linişti, încheind cu următoarele: „Când ajung la trei te vei simţi mai relaxat şi-mi vei spune ceea ce 
tu şi Idis consideraţi potrivit că pot afla. Unu, doi, trei!”. Apoi am repetat întrebarea. 


S: Mă uit să văd ce anume trebuie să fac. Apoi modelez obiectul în mintea mea şi încerc să 
creez acelaşi lucru cu doze mici de energie. Profesorii ne ajută controlându-ne. Se aşteaptă ca eu 
să-mi sesizez greşelile şi să le corectez singur. 

Dr. N: Cine sunt profesorii? 

S: Idis şi Mulcafgil (ghidul senior al subiectului)... şi se mai află şi alţi instructori prin 
preajmă... nu-i cunosc foarte bine. 

Dr. N: Încearcă să fii cât se poate de clar. Ce anume faci exact? 

S: Formăm... lucruri... 

Dr. N: Lucruri vii? 

S: Nu sunt încă pregătit pentru asta. Experimentez cu elementele primare - ştii, oxigen şi 
hidrogen - pentru a crea substanţe planetare... pietre, aer, apă... păstrând totul la o scară foarte 
redusă. 

Dr. N: Creezi, de fapt, elementele de bază ale universului nostru? 

S: Nu, le folosesc doar pe cele disponibile. 

Dr. N: În ce fel? 

S: Iau elementele primare şi le încarc cu impulsuri generate 

de energia mea... şi astfel ele se pot schimba. 

Dr. N: Se pot schimba în ce? 

S: (natural) Mă pricep bine la pietre... 

Dr. N: Cum anume formezi pietre cu ajutorul energiei tale? 

S: Oh... Învăţând să încălzesc şi să răcesc... praful... pentru a-l întări. 

Dr. N: Faci minerale din praf? 

S: Ei fac asta... profesorii ne dau materialele... vapori de gaze pentru a crea apa... Şi tot aşa... 

Dr. N: Vreau să înţeleg clar acest aspect. Munca ta constă în a învăţa să creezi provocând 
căldură, presiune şi răcire prin fluxul tău energetic? 

S: Cam aşa - alternând curenţii radiaţiei de energie. 

Dr. N: Aşadar, nu produci, de fapt, substanţa pietrei şi a apei într-un mod chimic? 

S: Nu, după cum ţi-am spus, munca mea este aceea de a transforma lucruri... amestecând ceea 
ce mi se dă. Mă joc cu frecvențele şi dozajele energiei mele. Pare complicat, dar nu din cale afară. 

Dr. N: Nu prea complicat! Credeam că natura a făcut toate acestea. 

S: (râde) şi cine crezi că este natura? 

Dr. N: Bine, şi cine crează atunci elementele primare pe care le foloseşti în experimentele tale 
- substanţele primare ale materiei fizice? 

S: Creatorul... şi aceia care crează la o scară mai mare decât mine. 

Dr. N: Bine, într-un fel tu creezi obiecte neînsufleţite, cum ar fi pietrele. 

S: Este mai mult încercarea noastră de a copia ceea ce vedem în fața noastră. Ceea ce ştim. 
(după un moment de gândire) Am început să mă ocup de plante, dar nu le pot crea încă. 

Dr. N: Şi începi prin a lucra la scară mică, experimentând până ce vei reuşi mai bine? 

S: Da, despre asta este vorba. Noi copiem lucruri şi le comparăm apoi cu originalul, pentru a 
putea face şi modele mai mari. 

Dr. N: Toate acestea sună ca şi cum sufletele se joacă asemeni copiilor, cu forme şi cu nisip. 

S: (zâmbeşte) Noi suntem copii. Direcţionarea unui flux de energie seamănă cu sculptarea 
lutului. 

Dr. N: Ceilalţi membri ai acestui curs de creație provin din grupul tău matcă iniţial? 

S: Unii dintre ei da. Mulţi însă vin de aiurea (din lumea spiritelor), dar toţi s-au încarnat pe 
Pământ. 

Dr. N: Face cineva aceleaşi lucruri ca tine? 

S: Păi, desigur, unii dintre noi se pricep mai bine la anumite lucruri, dar ne ajutăm. Profesorii 
vin lângă noi şi ne dau idei şi sfaturi despre cum să ne îmbunătăţim... dar...(se opreşte) 

Dr. N: Dar ce? 

S: (sfios) Dacă sunt stângaci şi fac o treabă proastă, dezmembrez unele creaţii fără să i le mai 
arăt lui dis. 

Dr. N: Dă-mi un exemplu. 

S: Plantele... nu-mi aplic destul de delicat energia pentru a produce schimbările chimice 
potrivite. 

Dr. N: Nu te pricepi prea bine la crearea vieţii vegetale? 

S: Nu, aşa că-mi desfiinţez creaţiile cele mai dezgustătoare. 

Dr. N: Asta înţelegi prin non-creaţie? Poţi distruge energia? 

S: Energia nu poate fi distrusă. O reaşezăm şi o luăm de la început, folosind diferite 
combinaţii. 

Dr. N: Nu văd de ce ar avea nevoie creatorul de ajutorul vostru. 

S: Pentru propriul nostru folos. Luăm parte la aceste exerciţii astfel încât, atunci când munca 
noastră va fi considerată a fi una de calitate, să sperăm ca vom putea aduce contribuţii reale vieții. 

Dr. N: Nenthum, dacă noi toţi lucrăm, ca suflete, pe scara dezvoltării, am impresia că lumea 
spiritelor este o organizaţie uriaşă de tip piramidal, ce are în vârf o autoritate supremă a puterii. 

S: (suspină) Nu, te înşeli. Nu este o piramidă. Cu toţii lucrăm la aceeaşi bucată lungă de 
material. Suntem ţesuţi cu toţii în aceasta. 

Dr. N: Mi-e greu să-mi închipui materialul, de vreme ce există atâtea nivele de competenţă a 
sufletelor. 

S: Gândeşte-te la el mai degrabă ca la o continuă mişcare, decât la suflete care sunt situate în 
graniţe bine determinate. 

Dr. N: Mă gândesc întotdeauna că sufletele avansează în cursul existenţei lor. 

S: Ştiu, dar gândeşte că ne mişcăm de-a lungul. 

Dr. N: Dă-mi un exemplu pe care să-l pot ilustra în minte. 

S: E ca şi cum am fi cu toţii parte a unui tren universal pe un traseu al existenţei. Majoritatea 
sufletelor de pe Pământ sunt într-un vagon ce se mişcă de-a lungul liniei. 

Dr. N: Şi toate celelalte suflete sunt în alte vagoane? 

S: Da, dar pe aceeaşi linie ferată. 

Dr. N: Unde sunt conductorii, cum este Idis? 

S: Ei se mişcă înainte şi înapoi între vagoanele legate, dar stau aproape de locomotivă. 

Dr. N: Unde este locomotiva? 

S: Creatorul? În faţă, fireşte. 

Dr. N: Poţi vedea locomotiva din vagonul tău? 

S: (râde de mine) Nu, dar pot simţi fumul. Pot simţi locomotiva huruind în timp ce înaintează 
ŞI pot auzi motorul. 

Dr. N: Ar fi frumos dacă am fi cu toţii aproape de locomotivă. 
S: Vom fi, în cele din urmă. 


Am descoperit că nu este obligatoriu ca sufletele să meargă în lumi fizice atunci când încep să- 
şi folosească energia la exerciţiile de creare a vieţii. Aparent, aceste exerciții încep în grupuri, 
sufletelor fiindu-le mai uşor astfel să-şi pună laolaltă energia atât unul cu celălalt, cât şi cu 
instructorul lor. Un subiect mi-a explicat procedeul astfel: „Atunci când am început, grupul meu a 
format un cerc în jurul lui Senwa (ghidul). Trebuie să exersăm intens să ne armonizăm gândurile şi 
să ne reglăm capacitatea de a ne concentra cu toții, cu aceeaşi intensitate, asupra aceluiaşi lucru. 
Odată, lucram asupra unei frunze, după ce Senwa ne-a demonstrat cum ar trebui să ne iasă. Pe când 
ne direcţionam razele de energie pentru structură, culoare, şi formă ne-am încurcat. Nu eram 
unificaţi, aşa că o mică parte a frunzei nu avea nervurile şi pigmentarea potrivite. Eu sunt foarte 
serios şi înclin spre perfecționism în ceea ce priveşte studiul, dar Nemi (glumeţul grupului) îşi 
schimba intenţionat energia într-un mod impropriu, încurcând experimentul spre hazul nostru, dar 
şi pentru că lecţia îl obosise. În cele din urmă am reușit să-l aducem la ordine și astfel, am putut 
încheia sarcina ce ne fusese dată.” 

Din câte pot constata, e de aşteptat ca sufletele să lucreze individual cu forțele creaţiei din 
momentul în care s-au stabilit la nivelul III. Expunerea despre fotosinteza plantelor are loc înainte 
ca sufletele-elevi să înveţe despre scala organică a vieţii. Mi s-a spus că lecţiile de început în 
domeniul creației constau în însuşirea de către suflete a relaţiilor dintre substanţe, pentru a li se 
dezvolta abilitatea de a-şi unifica energia cu diferitele proprietăţi ale elementelor. Trecerea de la 
formarea obiectelor neînsufleţite la cea a celor însuflețite, de la simplu la complex, este un proces 
lent şi de lungă durată. Elevii sunt încurajați să creeze microhabitate planetare în miniatură pentru 
un set de organisme date, ce se pot adapta unor anumite condiţii de mediu. Odată cu exerciţiul vine 
şi perfecționarea, dar clienţii mei încep să simtă că pot contribui cu adevărat la dezvoltarea fiinţelor 
vii abia când se apropie de nivelul V de dezvoltare. Vom avea ocazia să aflăm mai multe despre 
aceste lucruri în cazul 23. 

Unele suflete par a avea un talent natural de a lucra cu energia la cursurile de creaţie. Cazurile 
mele indică faptul că abilitatea în rezolvarea sarcinilor de creaţie nu înseamnă că sufletul se află la 
acelaşi nivel de dezvoltare şi în celelalte domenii ale curriculumului spiritual. Un suflet poate să fie 
un bun tehnician în ceea ce priveşte folosirea forțelor creaţiei, dar să-i lipsească tehnicile şi 
aptitudinile rafinate ale unui ghid competent. Probabil acesta este motivul pentru care mi-a fost 
lăsată impresia că şi sufletelor cu adevărat avansate le este permis să se specializeze. 

În capitolul precedent am explicat câteva beneficii ale solitudinii sufletului şi ultimul caz ne-a 
oferit încă un exemplu în acest sens. Experienţa spirituală nu e uşor de tradus în limbaj uman. 
Subiectul cazului 22 vorbeşte despre Lumea Timpului Modificat ca despre un mijloc al studiului 
planetar. Pentru cineva aflat în stare de transă, adevărata realitate este lumea mentală situată în 
afara graniţelor timpului, toate celelalte fiind o iluzie creată în vederea obţinerii anumitor beneficii. 
Alţi subiecţi, aflaţi aproximativ la acelaşi nivel, numesc această sferă „spaţiul transformărilor” sau, 
pur şi simplu, „camerele de recreare”. Mi s-a spus că aici sufletele au posibilitatea de a-şi modela 
energia în obiecte însufleţite sau neînsufleţite, create atât în scopuri didactice, cât şi de plăcere. Un 
subiect mi-a relatat: „Mă gândesc la ceea ce vreau şi acel lucru se întâmplă. Ştiu că sunt ajutat. 
Putem fi orice ne este familiar din experienţele noastre trecute.” 

De exemplu, sufletele pot deveni pietre, pentru a capta esenţa densităţii, copaci pentru calm, 
apă pentru coeziune şi uşurinţă, fluturi pentru libertate şi frumuseţe şi balene pentru putere şi 
imensitate. Oamenii neagă că aceste activităţi ar reprezenta transmigraţii Pământeşti trecute. Am 
aflat, de asemenea, că sufletele pot deveni amorfe, fără substanţă sau structură şi că se pot integra 
total într-un anumit sentiment, cum ar fi compasiunea, spre a-şi ascuţi sensibilitatea. 

Unii subiecţi vorbesc despre faptul că pot fi spirite mistice ale naturii, inclusiv personaje 
asociate folclorului, ca elfii, giganţii şi sirenele. De asemenea, este menţionată existenţa unei relaţii 
personale cu animale stranii, mitologice. Aceste relatări sunt atât de vii, încât îmi este greu să le 

etichetez pur şi simplu ca metaforice. Sunt oare vechile povestiri folclorice ale multor rase pure 
superstiții sau sunt manifestări ale experienţelor sufletului? Am senzaţia că multe dintre legendele 
noastre sunt amintiri ale sufletelor ce au venit pe Pământ din alte locuri, cu multă vreme în urmă. 


11 
SUFLETUL AFLAT LA UN NIVEL AVANSAT DE DEZVOLTARE 


EXISTĂ puţini oameni care posedă suflete deopotrivă foarte avansate şi bătrâne. Cu toate că 
nu am avut şansa de a hipnotiza prin regresie prea multe suflete de nivel V („albaştri”), a lucra cu 
ele este întotdeauna stimulant datorită marii capacităţi de înţelegere şi a conştienţei lor spirituale 
avansate. Realitatea este că o persoană cu o maturitate atât de înaltă nu apelează la serviciile unui 
regresionist pentru a-şi rezolva conflictele din planul vieţii. De cele mai multe ori, cei din nivelul V 
se încarnează în calitate de ghizi. Dat fiind faptul că problemele fundamentale cu care mulţi dintre 
noi se confruntă în viaţa de zi cu zi au fost deja depăşite de aceste suflete avansate, ele sunt mai 
degrabă interesate de a aduce mici rafinamente unor sarcini specifice. 

Le putem recunoaşte atunci când apar ca persoane publice, precum Maica Tereza; totuşi, e mai 
obişnuit ca aceste suflete avansate să îşi desfăşoare lucrarea în linişte şi modestie. Fără să-şi 
neglijeze totuşi propriile obiective, împlinirea lor vine din îmbunătăţirea vieților altor oameni. 
Aceste entităţi se axează mai puţin pe chestiuni instituționale şi mai mult pe sporirea valorilor 
individual umane. Totuşi, ghizii din nivelul V pot fi şi practici, putând fi întâlniți astfel activând în 
diferite curente culturale, fapt care le permite să influenţeze oamenii şi evenimentele. 

Am fost întrebat dacă majoritatea persoanelor sensibile, dăruite cu simţ estetic şi la care 
predomină activitatea emisferei cerebrale drepte, au suflete avansate, din moment ce indivizii 
înzestrați cu aceste trăsături par să fie adesea în contradicţie cu imperfecțiunile acestei lumi. Nu 
văd nici o corelaţie aici. A fi sensibil, a aprecia frumuseţea sau a avea impresii extrasenzoriale - 
incluzând şi talentul fizic - nu indică în mod necesar prezenţa unui suflet avansat. 

Un spirit avansat poate fi recunoscut prin faptul că manifestă răbdare faţă de societate şi dă 
dovadă de aptitudini extraordinare de cooperare. Calitatea cea mai evidentă este excepţionala lor 
pătrundere şi înţelegere. Aceasta nu înseamnă că viaţa nu le rezervă nici o capcană karmică, pentru 
că dacă ar fi aşa, probabil că sufletele din nivelul V nu s-ar mai încarna deloc. 

Pot fi găsite pretutindeni pe drumurile vieţii, dar mai cu seamă în profesiile în care îşi pot ajuta 
semenii sau în care au posibilitatea de a combate injustiția socială. Sufletele avansate radiază spre 
ceilalți calm, bunătate şi înțelegere. Nefiind motivate de interese personale, îşi pot neglija propriile 
nevoi fizice trăind în condiţii modeste. 

Persoana pe care am ales-o ca reprezentant al nivelului V este o femeie în vârstă de vreo 35 de 
ani, care lucrează într-un centru medical specializat în tratarea abuzului de droguri. Am fost 
prezentat acestei femei de un coleg, care mi-a vorbit despre priceperea de care dă dovadă în 
recuperarea persoanelor dependente de droguri, ajutându-şi pacienţii să-şi înalțe conştiinţa de sine. 

La prima întâlnire, m-a impresionat expresia calmă a acestei femei, deşi la locul ei de muncă 
se confrunta cu cazuri extreme. Era înaltă şi foarte slabă, cu un păr roşu aprins a cărui culoare radia 
în toate direcțiile. Deşi era caldă şi prietenoasă, avea un aer de impenetrabilitate. Ochii ei de un gri 
luminos şi clar erau ochii cuiva care vedea amănunte pe care oamenii obişnuiţi nu le observă. Am 
simţit că privea mai degrabă în mine decât spre mine. 

Colegul meu a propus să luăm prânzul împreună, pentru că această femeie era interesată de 
studiile mele asupra lumii spiritelor. Ea mi-a spus că nu a fost niciodată supusă unei regresii 
hipnotice, dar că, în urma meditaţiilor ci, avea presimţirea unei îndelungate genealogii spirituale. 
Credea că întâlnirea noastră nu era o întâmplare pe drumul propriei ei deveniri şi am căzut de acord 
să explorăm cunoștințele ei spirituale. Câteva săptămâni mai târziu a venit în biroul meu. În mod 

clar această femeie nu şi-a dorit nicidecum să aibă o cronologie atât de lungă de vieţi trecute. Am 
hotărât să fac un scurt rezumat al celor mai timpurii vieți ale sale pe Pământ, pentru a-l folosi ca o 
trambulină spre amintirile ei supraconştiente. Ea a intrat rapid într-o transă profundă şi şi-a 
contactat imediat sinele interior. 

Am descoperit imediat că istoria încarnărilor acestei femei era uluitoare, coborând până în 
trecutul foarte îndepărtat al vieţii fiinţelor umane pe Pământ. Atingându-i amintirile cele mai 
timpurii, am ajuns la concluzia că primele ei vieţi au avut loc la începutul ultimei perioade 
interglaciare calde, care s-a întins într-un interval cuprins între 130.000 şi 70.000 de ani în urmă, 
înainte de ultima mare Eră Glaciară. Clienta mea a spus că în timpul climatului mai cald din 
mijlocul Paleoliticului a trăit în savanele subtropicale umede, în zone propice vânătorii, pescuitului 
şi cultivării plantelor. Mai târziu, cu vreo 50.000 de ani în urmă, când calotele glaciare continentale 
au schimbat din nou clima Pământului, trăise în peşteri, îndurând frigul. 

Trecând repede peste perioade mari de timp, am mai descoperit că înfăţişarea ei fizică s-a 
schimbat, de la o postură uşor aplecată la una mai dreaptă. Pe măsură ce avansam în timp, am 
îndrumat-o să privească în suprafeţele de apă şi să îşi conştientizeze corpul în timp ce îmi 
povesteşte. Fruntea ei teşită a devenit verticală de-a lungul a mii de ani în corpuri diferite. 
Marginile supraorbitale de deasupra ochilor au căpătat un aspect mai puţin pronunţat, aşa cum şi 
părul de pe corp s-a rărit, iar masivele maxilare ale omului arhaic au devenit mai fine. Numeroasele 
sale vieți, trăite atât ca femeie, cât şi ca bărbat, mi-au dat multe informaţii despre habitat, folosirea 
focului, despre unelte, haine, alimente şi despre practicile tribale rituale din antropologia 
îndepărtată. 

Paleontologii au estimat că Homo erectus, un om-maimuţă, strămoş al omului modem, a 
apărut cu cel puţin 1,7 milioane de ani în urmă. S-au încarnat, oare, sufletele pe Pământ încă de pe 
atunci, folosind corpurile acestor bipede primitive, pe care noi le numim hominide? Câţiva dintre 
clienţii mei mai avansați au declarat că sufletele foarte avansate, specializate în căutarea gazdelor 
potrivite pentru sufletele tinere, au estimat că există viaţă pe Pământ de peste 1 milion de ani. 
Impresia mea este că aceste suflete examinatoare au considerat că atât cavitatea creierului 
hominizilor timpurii, cât şi cutia vocală redusă sunt inadecvate pentru dezvoltarea sufletului până 
cu vreo 200.000 de ani în urmă. 

Arhaicii Homo sapiens, aşa numiții umanoizi, au evoluat cu câteva sute de mii de ani în urmă. 
De-a lungul ultimilor 100.000 de ani am găsit două semne evidente de conştiinţă spirituală şi de 
comunicare. E vorba de obiceiurile de înmormântare şi de arta rituală, ilustrate de totemurile 
sculptate şi de desenele de pe stânci. Nu există nici o dovadă antropologică că aceste practici au 
fost utilizate pe Pământ înainte de omul din Neanderthal. Iată că sufletele ne-au făcut pe noi umani 
ŞI nu invers. 

Unul dintre subiecții mei mai avansați remarca: „Sufletele au însămânţat Pământul în diferite 
cicluri.” O serie de informaţii adunate de la o gamă largă de clienţi îmi sugerează că suprafeţele de 
Pământ pe care le cunoaştem astăzi au provenit din continentele timpurii care s-au scufundat, 
probabil în urma unui cataclism vulcanic sau a unei schimbări magnetice. S-a spus, de exemplu, că 
Insulele Azore din Oceanul Atlantic reprezintă vârfurile munţilor din Atlantida scufundată. Într- 
adevăr, am avut subiecţi care au relatat că au trăit în locuri străvechi de pe Pământ, pe care nu le 
pot identifica cu ajutorul geografiei moderne. 

Astfel, este posibil ca sufletele să fi existat în corpuri mai avansate decât Homo erectus, care a 
dispărut cu aproape un sfert de milion de ani în urmă, dovezile fosile fiind ascunse în urma 
schimbărilor geologice. Oricum, această ipoteză susţine că evoluţia fizică a oamenilor a avut 
suişuri şi coborâşuri, ceea ce cred că este puţin probabil. 

Am mutat acum subiectul într-o viață africană, cu vreo 9.000 de ani în urmă, despre care mi-a 
spus că a fost un moment important în evoluţia ei. E vorba de ultima viaţă pe care a petrecut-o cu 
ghida sa, Kumara, ea însăşi un suflet avansat în acel moment, fiind în acea viaţă soția unui 
binevoitor şef de trib, pe care-l sfătuia în problemele cotidiene. Am localizat provizoriu ţinutul lor 
în munţii Etiopiei. Aparent, clienta mea o cunoscuse pe Kumara într-un număr de vieți anterioare, 

acoperind mii de ani de-a lungul încarnărilor finale ale ghidei sale pe Pământ. Asocierea lor în 
forme umane a luat sfârşit când clienta mea a murit salvând viaţa Kumarei, aruncându-se în faţa 
unei sulițe inamice. 

Plină de iubire, Kumara îi mai apare încă acestei cliente ca o femeie solidă, cu pielea de 
culoarea mahonului şi cu o claie de păr alb acoperită de o căciulă cu pene. Ea este practic 
dezbrăcată, cu excepţia unei bucăţi de piele de animal care îi ascunde mijlocul amplu. La gâtul 
Kumarei atârnă un şirag de pietre multicolore, pe care uneori le face să sune în urechea clientei 
mele, pentru a-i atrage acesteia atenţia în timpul viselor. 

Kumara predă printr-o tehnică de iluminare a amintirilor simbolice din lecţiile deja învăţate în 
vieţile trecute. Soluţiile vechi ale problemelor sunt amestecate cu noi alegeri ipotetice în forma 
unui puzzle metaforic. Cu aceste mijloace, Kumara testează cunoştinţele studenţilor săi în timpul 
meditaţiilor şi al viselor. 

Mi-am privit ceasul. Nu mai aveam timp pentru informaţii auxiliare, pentru că intenționam să 
explorez experienţele acestei femei în viața de după moarte. Am adus-o rapid în stare 
supraconştientă, anticipând unele dezvăluiri spirituale interesante. Nu avea să-mi înşele aşteptările. 


Cazul 23 


Dr. N: Care este numele tău spiritual? 

S: Thece. 

Dr. N: Şi ghidul tău spiritual şi-a păstrat numele african de Kumara? 

S: Pentru mine, da. 

Dr. N: Cum arăţi în lumea spiritelor? 

S: Ca un fragment strălucitor de lumină. 

Dr. N: Ce culoare are energia ta? 

S: Albastră. 

Dr. N: Albastru pur sau ai şi alte nuanţe? 

S: (pauză) Puțin auriu nu prea mult. 

Dr. N: Ce culoare are energia lui Kumara? 

S: Violet. 

Dr. N: Cum anume putem aprecia nivelul de dezvoltare spirituală a unui suflet, pe baza culorii 
ŞI strălucirii energiei acestuia? 

S: Nuanţele mai închise semnifică o intensitate mai mare a puterii mentale. 

Dr. N: De unde provine cea mai înaltă intensitate a energiei luminoase inteligente? 

S: Sursa e aceea care ne transmite cunoaşterea graţie căreia energia noastră capătă o nuanţă 
mai închisă. Lumina noastră este legată de sursă. 

Dr. N: Când spui sursă te referi la Dumnezeu? 

S: Acest cuvânt a fost folosit în mod abuziv. 

Dr. N: Cum? 

S: Fiind personificat prea mult, ceea ce face sursa mai puţin decât este ea în realitate. 

Dr. N: Unde anume greşim, aşadar, dacă personalizăm termenul? 

S: ... Umanizăm prea mult sursa, deşi noi înşine suntem cu toţii parte a acestui Tot care este 
Unul. 

Dr. N: Thece, aş vrea să reflectezi asupra sursei în timp ce vorbim despre alte aspecte ale vieții 
sufletului şi ale lumii spiritelor. Mai târziu te voi întreba mai multe despre acest Unu. Propun să ne 
întoarcem la manifestările energiei sufletelor. De ce au spiritele două cavităţi negre în locul în care 
ar trebui să fie ochii, dacă nu se înfăţişează în forme umane? Mi se pare foarte bizar. 

S: (râde, fiind mai relaxată) Din aceste amintiri provin legendele Pământene despre stafii. 
Masa noastră energetică nu este uniformă. Ochii de care vorbeşti reprezintă o intensitate mai 
concentrată a gândurilor. 

Dr. N: Păi, dacă la urma urmei miturile referitoare la stafii nu par chiar atât de ireale, atunci 
orbitele acestea întunecate trebuie să fie nişte extensii folositoare ale energiei lor. 

S: Aş spune că, mai degrabă decât ochii... acestea sunt ferestre spre vechile trupuri... şi spre 
toate extensiile fizice ale fostelor persoane. Această negreală este o...concentrare a prezenţei 
noastre. Noi comunicăm absorbindu-ne unul altuia prezenţa energetică. 

Dr. N: Atunci când te întorci în lumea spiritelor ai contacte energetice cu alte suflete ce 
seamănă cu fantomele? 

S: Da, iar felul în care arătăm reprezintă, de asemenea, o alegere personală. Desigur, 
întotdeauna există o multitudine de unde ale gândurilor în jurul meu - amestecându-se cu energia 
mea care se întoarce, dar evit să am prea multe contacte cu acestea. 

Dr. N: De ce ? 

S: Nu este obligatoriu să îmi fac prea multe legături aici. Voi fi singură o vreme pentru a 
medita şi a-mi identifica greşelile din ultima încarnare, înainte să discut cu Kumara. 


Notă: Această afirmaţie este tipică sufletelor avansate ce se întorc în lumea spiritelor, după 
cum am menţionat mai devreme, la cazul 9, cu toate că acest suflet se află la un nivel atât de 
avansat, încât nu va discuta cu ghidul său decât mult mai târziu, şi atunci la propria sa cerere. 


Dr. N: Probabil că ar trebui să vorbim puţin şi despre sufletele mai bătrâne. Kumara se mai 
încarnează pe Pământ? 

S:Nu. 

Dr. N: Mai cunoşti şi alte suflete care, asemenea Kumarei, au fost aici de la începuturile vieţii 
pe Pământ şi care acum nu se mai întorc? 

S: (atentă) Câteva..da...multe şi-au început încarnările Pământ devreme şi le-au încheiat 
înainte de a veni eu. 

Dr. N: A rămas vreunul? 

S: Ce vrei să spui? 

Dr. N: Mă refer la sufletele avansate care, deşi ar putea sta în lumea spiritelor, continuă să vină 
ŞI să se încarneze pe Pământ. 

S: Oh, te referi la înţelepţi? 

Dr. N: Da, la înţelepţi - vorbeşte-mi despre ei. (acesta este un termen nou pentru mine, dar, 
adesea, când am de-a face cu suflete avansate, mă prefac că ştiu mai multe decât cunosc în realitate, 
pentru a obţine informaţii). 

S: (admirativ) Ei sunt adevărații păzitori ai Pământului, ştii... sunt aici şi veghează la tot ceea 
ce se întâmplă. 

Dr. N: În calitate de suflete foarte avansate care continuă să se încarneze? 

S: Da. 

Dr. N: Şi nu obosesc, oare, înţelepţii să se tot perinde în jurul Pământului? 

S: Aleg să rămână şi să-i ajute pe oameni în mod direct, pentru că sunt dedicați Pământului. 

Dr. N: Unde sunt aceşti înţelepţi? 

S: (visătoare) Ei trăiesc vieţi simple. Am cunoscut câţiva dintre ei pentru prima oară cu mii de 
ani în urmă. În ziua de azi e mai greu să îi vedem... nu le plac prea mult oraşele. 

Dr. N: Sunt mulți? 

S: Nu, ei trăiesc în comunităţi mici sau... În deşerturi şi munţi... În locuinţe simple. De 
asemenea, rătăcesc din loc în loc... 

Dr. N: Cum pot fi recunoscuţi? 

S: (suspină) Cei mai mulţi oameni nu îi pot recunoaşte. În vechime erau cunoscuți drept 
oracolele adevărului. 

Dr. N: Ştiu că sună pragmatic, dar nu ar fi, oare, mai folositoare aceste suflete bătrâne şi foarte 
dezvoltate dacă ar ajuta umanitatea de pe poziţia unor lideri internaționali decât ca pustnici? 

S: Cine a spus că sunt pustnici? Ei preferă să fie alături de oamenii obişnuiţi, care sunt şi cei 

mai afectaţi de mişcările şi tulburările sociale. 

Dr. N: Ce sentiment încearcă cineva când întâlneşte un înţelept pe Pământ? 

S: Ah... simţi o prezenţă specială. Puterea lor de înţelegere şi sfaturile pe care ți le dau sunt 
atât de înțelepte. Ei trăiesc simplu. Lucrurile materiale nu înseamnă nimic pentru ei. 

Dr. N: Te-ar interesa un astfel de serviciu, Thece? 

S: Nu... Ei sunt sfinţi. Eu aştept emoţionată timpul când voi putea să nu mă mai încarnez. 

Dr. N: Probabil că termenul înfelepți ar putea fi folosit şi în cazul sufletelor ca acela al 
Kumarei sau chiar pentru entităţile spre care se îndreaptă ea pentru a creşte în înţelepciune? 

S: (pauză) Nu, ei sunt altfel... sunt mai presus de înţelepţi. Îi numim Cei Bătrâni. 


Notă: Aş plasa aceste fiinţe deasupra nivelului VI. 


Dr. N: Există mulţi astfel de Bătrâni ce lucrează cu sufletele de nivelul Kumarei şi mai 
avansate? 

S: Nu cred... În comparaţie cu noi ceilalţi... dar le simţim influenţa. 

Dr. N: Ce simţi în prezenţa lor? 

S: (gânditoare) O putere concentrată de iluminare... şi îndrumare... 

Dr. N: Ar putea fi Cei Bătrâni întrupări ale Sursei? 

S: Nu sunt eu cea mai în măsură să o spun, dar nu cred. Trebuie că ei sunt aproape de Sursă. 
Bătrânii reprezintă cele mai pure elemente ale gândirii... angajate în planificarea şi stabilirea 
substanţelor. 

Dr. N: Ai putea să clarifici puţin ce ai vrut să spui despre aceste suflete avansate aflate aproape 
de Sursă? 

S: (vag) Poate numai că se află aproape de conjunctie. 

Dr. N: Ţi-a vorbit vreodată Kumara despre aceste entităţi care o ajută ? 

S: Puțin. Ea aspiră să fie printre ele, ca noi toţi de altfel. 

Dr. N: Se apropie ea de Bătrâni în ceea ce priveşte cunoaşterea? 

S: (încet) Da, în măsura în care mă apropii şi eu de ea. Este o asimilare lentă cu Sursa, pentru 
că nu suntem desăvârşiți. 


Odată ce sufletelor avansate le sunt clar stabilite îndatoririle în calitate de ghizi, aceste fiinţe 
trebuie să acţioneze pe două planuri. Pe lângă rezolvarea propriilor treburi rămase neterminate, 
continuând, aşadar, să se încarneze (chiar dacă mai rar), ele trebuie, de asemenea, să-i ajute şi pe 
alții în timp ce se află în stare discarnată. Thece discută cu mine despre acest aspect al vieţii ei ca 
suflet. 


Dr. N: Atunci când te-ai reîntors în lumea spiritelor şi ieşi din izolarea ta autoimpusă, ce 
anume faci în mod normal? 

S: Mă alătur membrilor companiei mele 

Dr. N: Câte suflete sunt în compania ta? 

S: Nouă. 

Dr. N: (sărind prea repede la următoarea concluzie) Oh, aşadar, voi zece formaţi un grup de 
suflete conduse de Kumara ? 

S: Nu, cu răspund de ele. 

Dr. N: Atunci aceste nouă entități îți sunt elevi? 

S: Hmmm... ai putea spune şi aşa... 

Dr.N: Şi ei toţii fac parte dintr-un grup (matcă) - care presupun că este compania ta? 

S: Nu, compania mea este formată din două grupuri diferite. 

Dr.N: De ce? 

S: Ei sunt la... nivele diferite de dezvoltare. 

Dr. N: Şi cu toate acestea tu eşti profesorul spiritual al acestor nouă suflete? 

S: Prefer să-mi spun supraveghetor. Trei suflete din compania mea sunt de asemenea 
supraveghetori. 

Dr. N: Bine, atunci ce sunt ceilalți şase? 

S: (pur şi simplu) Oameni care nu supraveghează. 

Dr. N: Aş vrea să clarific acest lucru folosind termenii mei, dacă eşti de acord, Thece. Dacă tu 
eşti un supraveghetor senior, cei trei din compania ta trebuie să fie ceea ce aş numi ghizi juniori? 

S: Da, dar termenii junior şi senior ne descriu ca pe nişte autoritarişti, ceea ce nu suntem! 

Dr. N: Intenţia mea nu este de a indica un rang sau altul, ci de a identifica, măcar în linii 
generale, responsabilităţile. Consideră că termenul senior înseamnă profesor avansat. Aş numi-o pe 
Kumara un atare profesor maestru sau chiar un director educativ. 

S: (ridică din umeri) Cred că aşa e bine, atâta vreme cât director nu înseamnă dictator. 

Dr. N: Nu înseamnă asta. Acum, Thece, poziţionează-ţi memoria într-un loc în care poţi vedea 
culorile energiei tuturor sufletelor din compania ta. Cum arată cele şase suflete care nu sunt 
supraveghetori? 

S: (zâmbeşte) Ca nişte bulgări murdari de zăpadă. 

Dr. N: Bine, deci aceştia au o nuanţă albă, cum arată atunci ceilalți? 

S: (pauză) Păi... doi sunt mai degrabă gălbui. 

Dr. N: Ce-mi poţi spune despre cel de-al nouălea membru? 

S: Acela este An-ras. se descurcă foarte bine 

Dr. N: Descrie culoarea energiei sale. 

S: Are o nuanţă apropiată de albastru... e un supraveghetor excelent... mă va părăsi în curând... 

Dr. N: Hai să ne îndreptăm spre celălalt capăt al companiei tale. Care membru te îngrijorează 
cel mai mult şi de ce? 

S: Ojanowin. Ea are de multe vieţi convingerea că iubirea şi încrederea aduc numai suferinţă. 
(contemplativ) Are calități deosebite pe care aş vrea să le aduc la suprafaţă, dar atitudinea ei o trage 
în jos. 

Dr. N: Ojanowin se dezvoltă mai încet decât ceilalți? 

S: (protector) Nu mă înţelege greşit, sunt mândră de efortul ei. Ea are o mare sensibilitate şi 
integritate, care îmi plac. Pur şi simplu are nevoie de mai multă atenţie din partea mea. 

Dr. N: În calitate de supraveghetor-profesor, ce calitate a dobândit An-ras pe care vrei să o 
vezi şi la Ojanowin? 

S: (fără ezitare) Adaptabilitatea faţă de schimbări. 

Dr. N: Sunt curios dacă toţi cei nouă membri ai grupului tău avansează în mod uniform, sub 
îndrumarea ta. 

S: Afirmația ta este cu totul ruptă de realitate. 

Dr. N: De ce? 

S: Pentru că există diferenţe în ceea ce priveşte caracterul şi integritatea. 

Dr. N: Bine, dacă sufletele au ritmuri diferite de învăţare în funcţie de caracterul şi de 
integritatea lor, cum se potriveşte acest lucru cu capacităţile mentale ale creierului omenesc pe care 
îl alege un suflet? 

S: Nu se potriveşte în nici un fel. Eu mă refeream la motivație. pe Pământ folosim multe 
variaţii ale creierului fizic, în cursul dezvoltării noastre. Cu toate acestea, fiecare suflet este condus 
de integritatea sa. 

Dr. N: Asta vrei să spui când vorbeşti despre caracterul sufletelor?” 

S: Da, iar intensitatea dorinţei este o parte a caracterului. 

Dr. N: Dacă acest caracter este identitatea unui suflet, unde intervine dorinţa? 

S: Impulsul de a se autodepăşi este unul interior al fiecărui suflet, dar şi acesta poate fluctua 
între vieţi. 

Dr. N: Atunci cum se potriveşte identitatea sufletului cu acest lucru? 

S: E o extensie a dorinţei. Integritatea este dorinţa de a fi sinceri cu privire la Sine şi la 
motivații într-o asemenea măsură, încât să fie posibilă o conştienţă totală a drumului ce duce la 


104/159 


sursă. 

Dr. N: Dacă energia primară inteligentă este aceeaşi, de ce sufletele diferă în ceea ce priveşte 
caracterul şi integritatea? 

S: Pentru că experienţele lor cu viaţa fizică le schimbă şi aceasta se şi intenţionează. Prin 
aceste schimbări sunt adăugate componente noi inteligenţei colective a fiecărui suflet. 

Dr. N: Şi la asta se rezumă încarnarea pe Pământ? 

S: Da, încarnarea este un element important. Unele suflete sunt înclinate mai mult decât altele 
să se dezvolte şi să-şi realizeze potenţialul, dar cu toţii vom face acest lucru într-un final. Trăind în 
multe trupuri fizice şi în diferite aşezări, ne dezvoltăm natura adevăratului nostru sine. 

Dr. N: Şi acest fel de autoactualizare a identităţii sufletului reprezintă scopul vieţii în lumea 
noastră? 

S: În orice lume. 

Dr. N: Păi, dacă fiecare suflet se preocupă de Sine, atunci cred că aceasta explică de ce avem o 
lume în care oamenii sunt egoişti. 

S: Nu, ai interpretat greşit. A ne realiza nu înseamnă să ne cultivăm sinele în scopuri egoiste, 
ci să-i permitem să se integreze cu ceilalți în viaţă. Acest lucru arată deopotrivă caracter şi 
integritate. E comportamentul etic. 

Dr. N: Ojanowin are mai puţină onestitate decât An-ras? 

S: (pauză) Mă tem că se înşeală pe ca însăşi. 

Dr. N: Mă întreb cum de poți funcţiona efectiv ca ghid spiritual pentru cei nouă membri ai 
companiei tale şi să te încarnezi în acelaşi timp pe Pământ ca să-ţi finalizezi propriile lecţii. 

S: În trecut acest lucru îmi afecta într-o anumită măsură capacitatea de concentrare, dar acum 
am depăşit acest neajuns. 

Dr. N: Trebuie să-ţi separi energia sufletului pentru a putea realiza acest lucru? 

S: Da, această capacitate (a sufletelor) permite să mă ocup de amândouă. Faptul că sunt pe 
Pământ îmi permite să ajut în mod direct un membru sau altul al companiei mele şi în acelaşi timp 
să mă ajut pe mine însămi. 

Dr. N: Această idee a sufletelor care se pot divide nu e un lucru pe care să-l pot conceptualiza 
prea uşor. 

S: Felul în care foloseşti termenul „divide” nu e cel mai corect. Fiecare parte a noastră este 
întreagă încă. Eu nu spun decât că la început ai nevoie de puţin timp pentru a te obişnui, având în 
vedere că trebuie să coordonezi două programe în acelaşi timp. 

Dr. N: Aşadar, eficienţa ta pedagogică nu e diminuată cu nimic de faptul că ai mai multe 
activităţi. 

S: Până la urmă, nu. 

Dr. N: Care consideri că este principala ta menire: ca profesor, aceea de a fi pe Pământ, într-un 
trup omenesc sau de a fi în Lumea Spiritelor ca entitate liberă? 

S: E vorba de două setări diferite. Modalităţile în care îmi instruiesc elevii sunt diverse, dar 
deopotrivă de eficiente. 

Dr. N: Însă modul în care te apropii de un membru al companiei tale e diferit în funcţie de 
locul în care te afli? 

S: Da. 

Dr. N: Sugerezi cumva că lumea spiritelor este principalul centru de învăţare? 

S: Este locul evaluărilor şi al analizei, dar sufletele se odihnesc aici. 

Dr. N: Atunci când elevii tăi trăiesc pe Pământ, ei ştiu că tu eşti ghidul lor şi că eşti 
întotdeauna alături de ei? 

S: (râde) Unii mai mult, alții mai puţin, dar cu toții îmi simt influenţa într-un moment sau altul. 

Dr. N: Thece, tu te afli în acest moment pe Pământ, în trupul unei femei. Poţi intra totuşi în 
contact cu membrii companiei tale? 

S: Ți-am spus deja că da. 

Dr. N: Vreau să ajung, de fapt, la următorul lucru. Nu e greu să-i îndrumi pe elevii tăi prin 

propriul tău exemplu, având în vedere că vizitele tale pe Pământ sunt foarte rare? 

S: Dacă aş veni prea des şi aş lucra cu ei în mod direct, aşa cum lucrează, de exemplu, doi 
oameni, mă tem că aş interveni în dezvoltarea lor normală. 

Dr. N: Ai aceleaşi rezerve în a interveni şi când acţionezi ca profesor în lumea spiritelor, în 
stare discarnată? 

S: Da... deşi tehnicile sunt diferite. 

Dr. N: Aş vrea să ştiu mai multe despre capacitatea profesorilor spirituali de a-şi contacta 
studenţii. Ce anume faci exact din lumea spiritelor pentru a-l alina sau sfătui pe unul dintre elevii 
tăi care se află pe Pământ? 

S: (nu răspunde) 

Dr. N: (încercând s-o conving) înţelegi ce te întreb? Cum le induci idei? 

S: (într-un final) Nu-ţi pot spune. 


Notă: Presupun că clienta mea s-a blocat în acest punct, dar nu mă pot plânge. Până acum, atât 
Thece, cât şi ghida ei au fost generoase cu informaţiile. Am hotărât să opresc şedinţa pentru puţin 
timp, pentru a apela direct la Kumara. 


Dr. N: Kumara, dă-mi voie să discut cu tine prin intermediul lui Thece. Intenţiile mele sunt 
bune. Punând întrebări discipolei tale intenţionez să-mi îmbogăţesc cunoştinţele tămăduitoare şi să- 
i apropii pe oameni de puterile superioare aflate în ei înşişi. Misiunea mea principală e de a 
combate teama pe care o încearcă oamenii în faţa morţii, ajutându-i să înţeleagă natura sufletelor 
lor şi căminul lor spiritual. Mă vei ajuta în această strădanie? 

S: (îmi răspunde Thece, pe un ton ciudat) ştim cine eşti. 

Dr. N: Atunci, mă veţi ajuta amândouă? 

S: Vom discuta cu tine... atât cât vom considera.... 


Notă: Acest lucru înseamnă că dacă depăşesc graniţele nedefinite ale acestor doi ghizi printr-o 
întrebare inoportună, nu voi primi răspuns. 


Dr. N: Ok, Thece, atunci când voi ajunge la trei îţi va fi mai uşor să-mi vorbeşti despre cum 
anume funcţionează sufletele ca ghizi. Începe prin a-mi spune în ce fel îţi poate atrage atenţia un 
membru al companiei tale aflat pe Pământ. 7, 2, 3 (Pocnesc din degete pentru a accentua efectul) 

S: (după o scurtă pauză) înainte de toate ei trebuie să-şi calmeze mintea şi să-şi concentreze 
atenţia dincolo de ceea ce îi înconjoară. 

Dr. N: Cum vor proceda? 

S: Prin tăcere... Întorcându-se spre ei înşişi. Racordându-se la vocea lor interioară. 

Dr. N: În acest fel strigă după ajutor spiritual? 

S: Da, cel puţin când mi se adresează. Ei trebuie să îşi depăşească conştiinţa interioară, pentru 
a mă implica într-un gând central. 

Dr. N: Pe tine sau problema care-i preocupă? 

S: Ghizii trebuie să treacă dincolo de ceea ce îi frământă, pentru a putea fi receptivi faţă de 
mine. Acest lucru e dificil dacă nu rămân calmi. 

Dr. N: Au, oare, toţi cei nouă membri ai companiei tale aceleaşi capacităţi de a te chema în 
ajutor? 

S: Nu. 

Dr. N: Probabil că Ojanowin întâmpină cele mai multe probleme. 

S: Da, ea este dintre cei care au probleme. 

Dr. N: De ce? 

S: Pentru mine e uşor să recepționez semnalul. E mai dificil pentru oamenii de pe Pământ. 
Energia gândului direcționat trebuie să depăşească emoția umană. 

Dr. N: În cadrul unei rețele a lumii spiritelor, cum preiei exact mesajele membrilor companiei 

tale din miliardele de suflete care trimit semnale spre ghizii lor? 

S: Ştiu imediat. Toţi supraveghetorii ştiu, pentru că oamenii îşi trimit propriile lor modele ale 
gândurilor. 

Dr. N: Ca un fel de cod vibraţional într-un câmp de particule ale gândurilor? 

S: (râzând) Cred că poţi descrie şi astfel un model energetic. 

Dr. N: Bine, şi atunci cum răspunzi cuiva care are nevoie de îndrumare? 

S: (se încruntă) şoptindu-le răspunsurile la ureche! 

Dr. N: (încet) Aşa face un spirit prietenos cu o minte tulburată de pe Pământ? 

S: Depinde... 

Dr. N: De ce anume? Sunt, oare, spiritele-profesor indiferente faţă de problemele de zi cu zi 
ale oamenilor? 

S: Nu indiferente, pentru că dacă ar fi, n-am mai comunica. Noi cântărim fiecare situaţie. Ştim 
că viaţa e trecătoare. Suntem mai... detaşaţi, pentru că, lipsiți de trupurile umane, nu mai suntem 
împovăraţi de imediatul emoţiilor omeneşti. 

Dr. N: Dar ce faceți în cazul în care respectiva situaţie reclamă îndrumare şi ajutor spiritual? 

S: (cu gravitate) în calitate de supraveghetori... recunoaştem gradul de... turbulență... din unda 
gândului tulburat. Apoi ne amestecăm atent cu aceasta şi atingem mintea cu blândeţe. 

Dr. N: Descrie-mi, te rog, acest proces mai departe. 

S: (pauză) E un curent alunecos de gânduri, de obicei mai curând turbulent decât lin, trimis de 
cineva aflat în suferinţă. La început eram neîndemânatică şi nici azi nu am încă talentul Kumarei. 
Trebuie să intri subtil... să aştepţi cea mai bună receptivitate. 

Dr. N: Cum poate să fie neîndemânatic un supraveghetor, având în vedere că ai mii de ani de 
experienţă la activ? 

S: Comunicatorii nu sunt cu toţii la fel. De asemenea, supraveghetorii au abilităţi diferite. 
Dacă unul din membrii companiei mele este într-o criză - rănire fizică, tristeţe, teamă, revoltă - ei 
trimit doze mari de energie negativă necontrolată, care pe mine mă alarmează, dar pe ei îi 
epuizează. În aceasta constă provocarea unui supraveghetor. Să ştie când şi cum anume să 
comunice. Atunci când oamenii vor să fie ajutaţi imediat, e posibil ca ei să nu se afle în cea mai 
potrivită stare pentru a reflecta. 

Dr. N: Bine, atunci poţi să-mi spui în ce fel erai neîndemânatică, când nu aveai încă experienţă 
ca ghid? 

S: Mă grăbeam prea tare să-i ajut, fără să-mi coordonez modelele gândurilor despre care ţi-am 
vorbit. Oamenii se pot bloca. Nu poţi, de exemplu să ajungi la ei când sunt foarte îndurerați. Când 
atenţia este distrasă şi energia gândurilor e risipită în toate direcţiile nu poţi ajunge la o minte 
agitată pentru că eşti izolat de aceasta. 

Dr. N: Cei nouă membri ai grupului tău simt că intervii după ce ei te cheamă în ajutor? 

S: Supraveghetorii nu ar trebui să intervină. E mai mult o... cuplare uşoară. Eu le induc idei pe 
care ei le cred a fi propria lor inspiraţie pentru a-i linişti. 

Dr. N: Ce anume îţi creează cele mai mari probleme atunci când comunici cu oamenii de pe 
Pământ? 

S: Teama. 

Dr. N: N-ai vrea să detaliezi puţin acest aspect? 

S: Trebuie să fiu atentă să nu-mi răsfăţ oamenii, făcându-le vieţile prea uşoare... să-i las să se 
lupte cu greutăţile lor, fără să intervin direct. Atunci când un supraveghetor intervine prea repede, 
înainte ca ei să facă asta, oamenii suferă mai mult. Kumara este expertă în asta... 

Dr. N: Este oare ca, în cele din urmă, responsabilă de tine şi de compania ta? 

S: Păi da, noi suntem cu toţii sub influenţa ei. 

Dr. N: Îi vezi vreodată pe colegii tăi pe aici? Mă gândesc la asociaţii tăi, aflaţi la nivelul tău de 
dezvoltare, cu care poţi discuta despre metodele pedagogice. 

S: O, te referi cumva la cei cu care am crescut împreună? 

Dr N: Da. 

S: Da... mai ales pe trei dintre ei. 

Dr N: Şi ei conduc la rândul lor grupuri de suflete? 

S: Da. 

Dr. N: Şi sunt responsabili de un număr de suflete apropiat de al acelora de care te ocupi tu? 

S: Uh, da, cu excepţia lui Wa-roo. Compania sa este de cel puţin două ori mai mare decât a 
mea. E adevărat că se şi pricepe. Sarcinile sale au crescut, fiindu-i adăugată încă o companie. 

Dr. N: Câtor entităţi superioare le cereţi sfatul şi îndrumarea tu şi prietenii tăi ce conduc 
companii? 

S: Doar uneia singure. Cu toţii mergem la Kumara pentru a schimba observaţii şi a căuta 
modalităţi de a ne îmbunătăţi activitatea. 

Dr. N: Câte suflete ca tine şi ca Wa-roo supraveghează Kumara? 

S: Oh... n-aş putea preciza. 

Dr N: Încearcă să-mi dai măcar o cifră estimativă. 

S: (după ce reflectează) Cel puţin 50, poate chiar mai multe. 


Celelalte întrebări referitoare la activităţile spirituale ale Kumarei au fost nefructuoase, aşa că 
mi-am îndreptat atenţia spre pregătirea lui Thece în domeniul creaţiei. Experiențele ei (pe care le- 
am condensat) ne-au dus mai departe decât cele descrise de Nenthum în capitolul precedent. Pentru 
cititorii cu înclinații ştiinţifice, vreau să subliniez că atunci când un subiect îmi relatează despre 
creaţie, sistemul lor de referinţă nu se bazează neapărat pe ştiinţa Pământească. Trebuie să 
interpretez cât de bine pot informaţiile pe care le primesc. 


Dr. N: Curriculumul ce se adresează sufletelor pare să fie foarte variat, Thece. Aş vrea să 
abordez un alt aspect al instruirii tale. Energia ta foloseşte proprietățile luminii, căldurii şi ale 
mişcării în crearea vieţii? 

S: (uluit) Ah...ştii despre asta.... 

Dr. N: Ce poţi să-mi mai spui totuşi despre acest aspect? 

S: Doar că sunt familiarizată cu acest lucru. 

Dr. N: N-aş vrea să discut despre ceva care te-ar face să te simţi stingherită, dar aş aprecia 
dacă mi-ai confirma unele efecte biologice rezultate în urma acțiunii sufletelor. 

S: (ezita) Oh..nu cred... 

Dr. N: (intervin repede) A fost mândră de tine Kumara referitor la un lucru pe care l-ai creat în 
ultima vreme? 

S: (fără să opună rezistență) Reuşesc bine peştii. 

Dr. N: (exagerez în mod intenţionat pentru a o face să continue) Aşadar, poţi crea un peşte 
întreg cu ajutorul energiei tale mentale? 

S: (vexată)...Glumeşti? 

Dr. N: Atunci, cu ce anume începi? 

S: Cu embrionii, fireşte. Credeam că ştii... 

Dr. N: Verificam doar. Când crezi că vei fi pregătită pentru mamifere? 

S: (nu răspunde) 

Dr. N: Uite, Thece, dacă vei încerca să cooperezi cu mine pentru câteva minute, promit că nu 
voi insista prea mult asupra acestui subiect. Eşti de acord? 

S: (pauză) O să vedem... 

Dr. N: Ok, atunci, ca o clarificare iniţială, spune-mi ce faci de fapt cu energia ta pentru a 
dezvolta viaţa până la nivelul peştilor? 

S: (împotrivindu-se) Dăm instrucţiuni organismelor... În funcţie de condiţiile înconjurătoare... 

Dr. N: Faci acest lucru într-o singură lume sau în mai multe, în cadrul pregătirii tale? 

S: În mai multe, (nu mi-a spus prea multe în acest sens, decât că aceste planete sunt 
asemănătoare cu Pământul) 

Dr. N: În ce fel de mediu lucrezi acum? 

S: În oceane. 

Dr. N: Cu forme primare de viaţă marină, cum sunt algele şi planctonul? 

S: Când am început, da. 

Dr. N: Vrei să spui înainte de a te ocupa de embrionii peştilor. 

S: Da. 

Dr. N: Atunci când sufletele încep să creeze forme de viaţă, încep cu microorganismele? 

S:... cu mici celule, da, şi acest lucru e foarte greu. 

Dr. N: De ce? 

S: Celulele vieţii... energia noastră nu poate deveni eficientă până ce nu o putem direcţiona 
pentru... a modifica moleculele. 

Dr. N: Atunci, tu de fapt produci noi compuşi chimici, amestecând moleculele elementelor 
primare ale vieţii prin fluxul tău energetic? 

S: (încuviinţează din cap) 

Dr. N: Poţi fi mai explicită? 

S: Nu. 

Dr. N: Lasă-mă să încerc să sintetizez, iar dacă greşesc, te rog să-mi spui. Un suflet ce devine 
expert în crearea vieţii trebuie să poată sparge celulele şi să dea instrucțiuni ADN, iar tu realizezi 
acest lucru trimițând particule de energie în protoplasma? 

S: Da, trebuie să învăţăm să facem acest lucru - coordonându-l cu energia solară. 

Dr. N: De ce? 

S: Pentru că fiecare soare are efecte energetice diferite asupra lumilor din jurul lui. 

Dr. N: Atunci de ce ai interveni în ceea ce un soare ar face oricum cu ajutorul energiei sale? 

S: Nu e vorba de o interferenţă. Examinăm noi structuri... mutații... observăm şi vedem ce este 
funcţional. Aranjăm substanţele pentru ca ele să aibă cea mai mare eficacitate în raport cu diferiți 
sori. 

Dr. N: Când o specie de viață evoluează pe o planetă, oare condiţiile de mediu pentru selecție 
şi adaptare sunt naturale sau sunt încropite de minţile inteligente ale sufletelor? 

S: (evaziv) De obicei, o planetă ale cărei condiţii sunt prielnice vieţii este supravegheată de 
suflete şi tot ceea ce facem este natural. 

Dr. N: Cum pot sufletele să supravegheze şi să influenţeze proprietăţile biologice ale creşterii 
şi evoluţiei, de-a lungul a milioane de ani într-o lume primordială? 

S: Timpul nu se măsoară în ani Pământeni pentru noi. ÎI folosim pentru a realiza experimentele 
noastre. 

Dr. N: Tu personal creezi sori în universul nostru? 

S: Un soare în mărime naturală? O, nu, aşa ceva îmi depăşeşte cu mult puterile... necesită 
puterile reunite ale multora. Lucrez numai la scară redusă. 

Dr. N: Ce anume poţi crea? 

S: Ah... mici mănunchiuri de materie foarte concentrată, încălzită. 

Dr. N: Dar ce reprezintă ceea ce ai lucrat, atunci când isprăveşti? 

S: Mici sisteme solare. 

Dr. N: Sorii şi planetele tale miniaturale sunt de mărimea unor pietre, a unor blocuri sau a lunii 


S: (râde) Sorii mei sunt de mărimea unei mingi de baschet, iar planetele... ca nişte bile... e tot 
ce pot face. 

Dr. N: De ce faci toate acestea la o scară atât de mică? 

S: Pentru a exersa, astfel încât să pot crea şi sori mai mari. După ce sunt comprimaţi suficient, 
atomii explodează şi se condensează, dar nu pot face ceva cu adevărat mare singură. 

Dr. N: Ce vrei să spui? 

S: Trebuie să învăţăm să lucrăm împreună, să ne combinăm energia, pentru a putea obţine 
rezultate optime. 

Dr. N: Rine, şi atunci cine produce exploziile termonucleare care creează universurile fizice şi 

chiar spaţiul? 

S: Sursa... energia concentrată a Celor Bătrâni. 

Dr. N: O, aşadar sursa are ajutoare? 

S: Aşa cred... 

Dr. N: De ce se străduieşte energia ta să creeze materia universului şi forme mai complexe de 
viaţă, atâta vreme cât Kumara şi entităţile de deasupra ei sunt deja experte în asta? 

S: se aşteaptă de la noi să ne alăturăm lor, tot aşa cum şi ei îşi doresc să-şi unească energia 
perfecționată cu Cei Bătrâni. 


Întrebările referitoare la creaţie evocă întotdeauna problema Cauzei Prime. Oare explozia 
masei interstelare ce a cauzat naşterea stelelor şi planetelor a fost un accident al naturii sau a fost 
pusă la cale de o forță inteligentă? Când ascult relatările unor subiecţi, de exemplu Thece, mă 
întreb de ce ar exersa sufletele reacţii în lanţ în energia materiei pe nişte modele la scară redusă, 
dacă nu intenţionează să facă şi corpuri cereşti mai mari. N-am avut subiecţi de nivel VI sau mai 
avansați care să-mi arate în ce fel pot duce ei mai departe forţele creației. Dacă sufletele 
progresează, atunci este de aşteptat ca entităţile aflate la nivelele menţionate mai sus să fie 
implicate în naşterea planetelor şi în dezvoltarea formelor de viață capabile de inteligenţă 
superioară, potrivite pentru a fi folosite de suflete. 

După ce m-am gândit la motivele pentru care sufletele imperfecte sunt totuşi asociate cu 
creaţia, am ajuns la următoarea concluzie: tuturor sufletelor le este dată oportunitatea de a participa 
la dezvoltarea formelor inferioare de viaţă inteligentă pentru a se perfecționa ele însele. Acest 
principiu poate fi aplicat, de asemenea, şi întrebării referitoare la motivul pentru care sufletele se 
încarnează în formă fizică. Thece a sugerat că inteligenţa supremă, pe care a numit-o sursa, este 
formată dintr-o combinaţie de creatori (Cei Bătrâni), care-şi fuzionează energia pentru a naşte 
universuri. Acelaşi lucru mi-a fost comunicat şi de către alţi subiecți atunci când aceştia mi-au 
descris puterea combinată a sufletelor bătrâne care nu se mai încarnează. 

Acest concept nu este unul nou. De exemplu ideea conform căreia nu avem o singură 
divinitate aparţine filozofici sectelor Jainiste din India. Jainiştii cred că sufletele ce au ajuns la 
perfecțiune, numite Siddhas, sunt un grup de creatori universali. Aceste suflete sunt eliberate 
complet de transmigraţii viitoare. Mai jos de acestea se află sufletele Arhat, iluminaţii avansați, 
care se mai incarnează încă, alături de încă trei nivele de evoluţie a sufletelor. Pentru jainişti, 
realitatea este eternă şi necreată. Astfel, sufletele Siddhas nu au nevoie de creator. Majoritatea 
filozofiilor orientale neagă această dogmă a jainismului, în favoarea unui consiliu de administraţie 
divin, creat de un preşedinte. Această concluzie e mai potrivită cu modul de gândire occidental. Cu 
anumiţi subiecţi e posibil să abordez o gamă largă de subiecte în perioade scurte de timp. Mai 
devreme, pe când vorbea despre pregătirea cosmică a sufletelor, Thece a făcut aluzie la viaţa 
inteligentă care există în alte lumi. Acest lucru aduce în discuţie un aspect referitor la viața 
sufletelor ce va fi cu greu acceptat de unii dintre noi. Doar puţini dintre subiecţii mei, de obicei 
sufletele mai bătrâne şi mai experimentate, îşi pot aminti că au trăit cândva în alte lumi, în forme de 
viaţă inteligente, non-umane, chiar ciudate. 

Amintirile lor sunt mai curând efemere şi înceţoşate în ceea ce priveşte împrejurările acelor 
vieţi, detaliile fizice şi locaţiile planetare faţă de universul nostru. Mă întrebam dacă Thece a trăit o 
atare experienţă cu mult timp în urmă, aşa că am deschis discuţia despre acest subiect. 


Dr. N: Puțin mai devreme ai spus că mai există şi alte lumi fizice în afara Pământului, care 
stau la dispoziţia sufletelor. 

S: (ezitând) Da... 

Dr. N: Şi, presupun, pe unele dintre aceste planete există viaţă inteligentă ce poate fi de folos 
sufletelor ce doresc să se încarneze? 

S: Aşa este, există multe şcoli. 

Dr. N: Vorbeşti vreodată cu alte suflete despre şcolile de pe planeta lor? 

S: (pauză lungă) Nu prea sunt tentată să fac asta - nu sunt atrasă de celelalte şcoli. 

Dr. N: Ai putea să mă ajuţi să-mi fac o idee despre acestea? 

S: Oh, unele sunt... şcoli analitice. Altele sunt lumi mentale... locuri subtile... 

Dr. N: Ce crezi despre şcoala Pământului - prin comparaţie? 

S: Şcoala Pământului este nesigură. E plină de resentimentele multor oameni faţă de faptul că 
sunt conduşi şi de antagonismul liderilor, unul faţă de celălalt. Există multă teamă de a veni aici. 
Este o lume conflictuală din cauza faptului că există prea multă diversitate între prea mulţi oameni. 
Alte lumi au populaţii mai mici şi sunt mai armonioase. Populaţia Pământului a luat-o înaintea 
dezvoltării sale mentale. 

Dr. N: Ai prefera să te pregăteşti pe o altă planetă? 

S: Nu, în ciuda discordiei şi a cruzimii de pe Pământ, aici există şi pasiune și curaj. Îmi place 
să lucrez în situaţii de criză. Să aduc ordine în dezordine. Ştim cu toţii că Pământul este o şcoală 
dificilă. 

Dr. N: Aşadar, trupul omenesc nu este o gazdă facilă pentru suflete? 

S: ... Există şi forme mai uşoare de viață. Care se află mai puţin în conflict cu ele însele... 

Dr. N: Bine, dar cum poţi să ştii acest lucru, poate doar dacă sufletul tău a fost şi în altă formă 
de viaţă? 


După ce am făcut această introducere, Thece a început să-mi spună că fusese o mică fiinţă 
zburătoare, într-o lume străină, ce era pe punctul de a muri şi în care se respira cu greutate. 

Din descrierile ei, se părea că soarele acelei planete intra în stadiul nova. Cuvintele ei erau 
şovăitoare, fiind pronunţate în respiraţii scurte, sacadate. 

Thece a relatat ca trăise în acea lume într-o junglă umedă şi că cerul nopții era atât de dens 
acoperit de stele, încât nu existau spaţii întunecate între ele. Acest fapt mi-a lăsat impresia că 
respectiva planetă era poziționată în apropierea centrului unei galaxii, probabil chiar galaxia 
noastră. Ea a mai spus că petrecuse foarte puţin timp în acea lume, pe vremea când era încă un 
suflet tânăr, iar Kumara era mentorul ei. După ce condiţiile de mediu n-au mai permis existenţa 
vieţii, ele au venit pe Pământ pentru a continua să lucreze împreună. Mi-a spus că exista o legătură 
între evoluţia mentală a vieții pe Pământ şi ceea ce experimentase înainte. Indivizii acelei rase de 
oameni zburători au început să fie temători, izolându-se şi devenind chiar periculoşi unul faţă de 
celălalt. De asemenea, ca şi pe Pământ, legăturile de familie erau importante, reprezentând expresii 
ale loialității şi ale devoţiunii. Pe când tocmai încheiam şirul întrebărilor referitoare la acest 
subiect, discuţia a continuat într-un mod neaşteptat. 


Dr. N: Crezi că mai sunt şi alte suflete pe Pământ care să fi trăit, de asemenea, vieţi fizice în 
această lume dispărută astăzi? 

S: (pauză, apoi fără să se poată abţine) De fapt, am întâlnit unul. 

Dr. N: În ce împrejurări? 

S: (râde) Am întâlnit un bărbat la o petrecere cu ceva timp în urmă. El m-a recunoscut, nu din 
punct de vedere fizic, ci mental. A fost o întâlnire ciudată. Mi-am pierdut echilibrul când s-a 
apropiat şi m-a luat de mână. Am crezut că e cam insistent când mi-a spus că mă cunoaşte. 

Dr. N: Ce s-a întâmplat apoi? 

S: Eram stupefiată, ceea ce nu e un lucru obişnuit pentru mine. Am ştiut că existase o legătură 
între noi. Credeam că era vorba de ceva de natură sexuală. Acum îmi dau seama clar. Era... Ikak. 
(acest nume se pronunţă cu un sunet clămpănitor, din fundul gâtului ei) Mi-a spus că am fost 
cândva împreună într-un loc îndepărtat şi că mai erau şi alți câţiva aici... 

Dr. N: Ţi-a mai spus şi altceva despre ei? 

S: (încet) Nu... mă întreb... ar trebui să-i cunosc... 

Dr. N: Ţi-a spus Ikak şi altceva despre relaţia voastră fizică din acea lume? 

S: Nu. A văzut că eram confuză. Oricum, în acel moment nu ştiam despre ce vorbea. 

Dr. N: Cum de el putea să-şi amintească despre acea planetă fiind conştient, iar tu n-ai reuşit? 

S: (încurcată) El este... Înaintea mea... o cunoaște pe Kumara (apoi, vorbind mai mult cu ea 
însăşi decât cu mine). Ce face el oare aici? 

Dr. N: De ce nu-mi povesteşti ce s-a mai întâmplat la petrecerea aceea? 

S: (râde din nou) Am crezut că vrea doar să mă agaţe. Era o situaţie Penibilă, pentru că eram 
atrasă de el. Mi-a spus că sunt foarte atrăgătoare, lucru pe care bărbaţii nu mi-l spun de obicei. 
Aveam nişte străfulgerări mentale..că fusesem cândva împreună ca fragmentele unui vis. 

Dr. N: Cum s-a terminat discuţia ta cu acest bărbat? 

S: El a remarcat disconfortul meu. Cred că s-a gândit că era mai bine să nu mai avem şi alte 
contacte, pentru că nu l-am mai văzut de atunci. M-am gândit la el totuşi, şi poate că ne vom mai 
vedea cândva... 


Cred că sufletele traversează timpul şi spaţiul pentru a se întâlni. Am avut recent doi subiecţi, 
foarte buni prieteni, care au venit la mine în acelaşi timp pentru regresie. pe lângă faptul că au fost 
suflete pereche în multe vieţi anterioare pe Pământ, fuseseră parteneri într-o minunată lume 
acvatică, în care trăiseră ca fiinţe acvatice inteligente. Amândoi îşi aminteau plăcerea cu care se 
jucau sub apă şi ieşeau la suprafaţă pentru „a iscodi”. Nici unul dintre subiecţi nu a putut să-şi 
amintească prea multe despre această planetă sau ce s-a întâmplat cu rasa lor de creaturi marine. 
Poate că făcuseră parte dintr-un experiment Pământean eşuat, cu mult timp înainte ca un mamifer 
terestru să devină cea mai promițătoare specie de pe Pământ pentru suflete. Bănuiesc că nu era 
vorba totuşi despre Pământ, pentru că am mai avut şi alţi subiecţi care mi-au spus că au trăit într-un 
mediu acvatic despre care ştiau că nu este Pământean. Unul dintre aceşti subiecţi mi-a spus „Lumea 
mea acvatică era foarte caldă şi limpede, întrucât aveam trei sori deasupra noastră. Absența totală a 
întunericului de sub apă era confortabilă şi făcea construcţia locuinţelor noastre mult mai uşoară”. 
M-am întrebat adesea dacă visele noastre care implică zborul, respiraţia subacvatică şi alte isprăvi 
fizice neomeneşti au vreo legătură cu experienţele noastre fizice anterioare în alte medii. 

La începutul studiilor mele despre suflete, mă aşteptam într-o anumită măsură ca acei subiecți 
care îşi pot aminti alte lumi să spună că au trăit în galaxia noastră în vecinătatea soarelui nostru. 
Avea să fie o presupunere naivă. Pământul se află într-o zonă rarefiată a Căii Lactee, cu numai opt 
stele, situate la 10 ani lumină de Soare. Ştim că galaxia noastră cuprinde mai mult de 200 de 
miliarde de stele şi că se află în cadrul unui Univers despre care se speculează că ar conţine 100 de 
miliarde de galaxii. Numărul lumilor (din jurul sorilor) care ar permite existenţa vieţii depăşesc 
imaginaţia. Gândiţi-vă, dacă admitem că numai o mică parte din doar 1% din totalul stelelor din 
galaxia noastră au planete pe care există o formă de viaţă inteligentă, ce poate fi folositoare pentru 
suflete, numărul acestora va fi, totuşi, de ordinul milioanelor. 

Din informaţiile pe care le-am adunat de la subiecţii mei, deopotrivă dispuşi şi capabili să 
discute despre repartiţiile lor anterioare, rezultă că sufletele sunt trimise în orice lume în care există 
forme potrivite de viaţă inteligentă. Dintre toate stelele pe care le cunoaştem numai 4% sunt 
asemănătoare soarelui nostru. Acest lucru nu pare să aibă importanță pentru suflete. Încarnările lor 
planetare nu sunt legate de lumile de tip Pământesc sau de bipezi inteligenţi care merg pe sol. 
Sufletele care au fost în alte lumi spun că încearcă un anumit ataşament faţă de unele dintre 
acestea, întorcându-se acolo (de exemplu pe Pământ) periodic, pentru o succesiune de vieţi. Nu am 
avut mulţi subiecţi care să-şi poată aminti detalii concrete despre viaţa pe care au trăit-o în alte 
lumi. Acest lucru se poate datora lipsei de experienţă, slăbirii memoriei sau blocajelor impuse de 
ghizii maeştri spre a evita orice disconfort cauzat de întoarcerea în trupurile nePământene. 

Acei subiecţi care sunt capabili să discute despre experienţele lor din alte lumi afirmă că, 
înainte de a veni pe Pământ, sufletele sunt frecvent aşezate în corpurile unor creaturi cu inteligenţă 
inferioară celei a fiinţelor umane (acest lucru nu a fost valabil în cazul lui Thece). Cu toate acestea, 
odată ajunse în trupul uman, sufletele nu sunt trimise înapoi pe o treaptă inferioară a evoluţiei 
mentale. Totuşi, contrastele fizice pot fi puternice, călătoriile în afara Pământului nefiind neapărat 
plăcute. Unul dintre clienţii mei de nivel mediu vorbea despre acest fapt astfel: „După o lungă serie 
de vieți trăite în trupuri umane i-am spus ghidului meu că am nevoie de o pauză şi că aş vrea să 

merg pentru o vreme într-un alt tip de mediu. El m-a avertizat: „S-ar putea să nu îţi placă 
schimbarea aceasta chiar acum, pentru că te-ai obişnuit foarte mult cu atributele minţii şi ale 
corpului uman”. Clientul meu a insistat şi i s-a dat o viaţă în ceea ce a fost descris a fi „O lume 
plină de culoare în care exista o specie de ființe mici şi dense. Erau nişte fiinţe profunde, dar 
posomorâte, cu feţe albe ca ceara, care nu zâmbeau niciodată. Lipsit de râsul omenesc şi de 
flexibilitatea fizică nu mă puteam sincroniza şi am progresat prea puţin.” Această sarcină a fost cu 
adevărat dificilă pentru acest individ, dacă ţinem cont de faptul că umorul şi râsul sunt caracteristici 
esenţiale ale vieţii sufletelor în lumea spiritelor. 

Mă apropiam de faza finală a şedinţei mele cu protagonista Cazului 23. A trebuit să aplic unele 
tehnici adiţionale de adâncire, deoarece voiam ca Thece să ajungă la cele mai adânci ascunzişuri 
ale minţii sale supraconştiente, pentru a putea vorbi cu mine despre spațiu şi timp, cât şi despre 
sursă. 


Dr. N: 'Thece, ne apropiem de sfârşitul şedinţei noastre. Aş vrea să ne întoarcem încă o dată la 
discuţia despre sursă şi creator, (pauză) Vrei să faci asta pentru mine? 

S: Da. 

Dr. N: Ai spus că obiectivul final al sufletelor este să caute să se unifice cu sursa supremă a 
energiei creative - îți aminteşti? 

S: ...conjuncţia... da. 

Dr. N: Spune-mi, sursa se află cumva într-un spaţiu central, special al lumii spiritelor? 

S: Sursa este lumea spiritelor. 

Dr. N: Atunci, de ce vorbesc sufletele despre a atinge miezul vieţii spirituale? 

S: Pe când suntem spirite tinere, noi simţim putere peste tot în jurul nostru şi avem sentimentul 
că ne aflăm ... la marginea acestei puteri. pe măsură ce creştem, există o conştienţă a unei puteri 
concentrate, dar sentimentul este acelaşi. 

Dr. N: Chiar dacă ai numit acest lucru locul Celor Bătrâni? 

S: Da, ei sunt parte a puterii concentrate a sursei care ne susţine ca suflete. 

Dr. N: Bine, concentrând această putere laolaltă, ca pe o sursă de energie, poți descrie 
creatorul în termeni mai omeneşti? 

S: Ca pe fiinţa lipsită cu totul de individualitate (fără un eu individual), şi aceasta este ceea ce 
ne străduim să devenim. 

Dr. N: Dacă sursa reprezintă întreaga lume a spiritelor, în ce fel diferă acest loc mental de 
universurile fizice cu stele, planete şi lucruri vii? 

S: Universurile sunt create - să trăiască şi să moară - pentru a fi folosite de sursă. Locul 
spiritelor este sursa. 

Dr. N: Se pare că trăim într-un univers care se extinde, se poate contracta din nou şi, în cele 
din urmă, moare. Din moment ce trăim într-un spaţiu ce cunoaşte limite de timp, cum ar putea fi 
lumea spiritelor în afara timpului? 

S: Pentru că noi trăim aici într-un non-spaţiu în care nu există timp... cu excepţia anumitor 
zone. 

Dr. N: Explică-mi, te rog ce sunt aceste zone. 

S: Sunt... uşi de legătură. Deschideri prin care să putem intra într-un univers fizic în care există 
timp. 

Dr. N: Cum pot exista aceste uşi în non-spațiu? 

S: Deschiderile există ca nişte praguri între realități. 

Dr. N: Bine, dacă lumea spiritelor este non-dimensională, ce fel de realitate este aceasta? 

S: O stare constantă a realităţii, opusă realităților lumilor dimensionale care sunt materiale şi 
schimbătoare. 

Dr. N: Are, oare, trecutul, prezentul sau viitorul vreo relevanţă pentru sufletele care trăiesc în 
lumea spiritelor? 

S: Numai ca mijloc de a înţelege succesiunea din formă fizică. Viaţa aici... este o 

neschimbare... pentru aceia dintre noi care nu trec pragul într-un univers al substanţei şi timpului. 


Notă: O aplicaţie majoră a pragurilor temporale folosite de suflete va fi examinată în capitolul 
următor dedicat alegerii vieţii. 

Dr. N: Atunci când vorbeşti despre universuri foloseşti pluralul. Sunt oare celelalte universuri 
fizice altele decât cel care conţine Pământul? 

S: (vag) Sunt... realităţi diferite... pentru a se potrivi cu sursa. 

Dr. N: Vrei să spui că sufletele pot intra în camerele diferitelor realităţi fizice prin uşi 
spirituale? 

S: (ncuviinţează) Da, pot să o facă - şi chiar o fac. 


Înainte de a încheia şedinţa cu această clientă foarte avansată, ar trebui să adaug că majoritatea 
persoanelor care se află în hipnoză adâncă sunt capabile să vadă dincolo de o realitate Pământeană 
a spaţiului tridimensional, în realităţi alternative nelimitate de timp. În stare subconştientă, subiecţii 
mei experimentează un timp cronologic cu vieţile lor trecute și prezente care se aseamănă cu ceea 
ce ei percep în timp ce sunt conştienţi. Se petrece, însă, o schimbare când îi conduc în lumea 
spiritelor şi în stare supraconştientă. Aici ei percep timpul acum ca o unitate omogenă a trecutului, 
prezentului şi viitorului. Secundele în lumea spiritelor par a reprezenta ani pe Pământ. Când 
şedinţele lor se sfârşesc, clienţii vor fi adesea surprinşi de cât de unificat este timpul în lumea 
spiritelor. 

Mecanica cuantică este o ramură modernă a fizicii care investighează toate mişcările 
subatomice din punct de vedere al nivelurilor energetice electromagnetice, unde toate lucrurile din 
viaţă sunt considerate a fi în cele din urmă non-solide şi existând într-un câmp unificat. Mergând 
dincolo de legile gravităţii ale lui Newton, elementele acţiunii succesive în timp sunt de asemenea 
considerate a fi unificate de frecvenţa undelor de lumină şi de energia cinetică. Odată ce arăt că 
sufletele experimentează sentimentul trecerii timpului în mod cronologic în lumea spiritelor, oare 
nu contrazice acest fapt conceptul de unitate a trecutului, prezentului şi viitorului? Nu, nu îl 
contrazice. Cercetările mele îmi indică faptul că iluzia progresiei timpului este creată şi susținută 
pentru acele suflete ce vin spre şi din dimensiuni fizice (care sunt obişnuite cu astfel de răspunsuri 
biologice, cum ar fi vârsta), astfel încât ele să-şi poată aprecia mai uşor evoluţia. Ca atare, mi se 
pare coerent că adepţii fizicii cuantice au lansat ipoteza că timpul, mai degrabă decât un absolut cu 
trei faze, este doar o expresie a schimbării. 

Când subiecţii mei spun că se deplasează ca suflete pe linii care se curbează, mă gândesc la 
teoriile despre spaţiu şi timp ale astrofizicienilor care consideră că lumina şi mişcarea sunt o uniune 
a timpului şi a spaţiului care se curbează înspre el însuşi. Ei spun că dacă spaţiul se curbează 
suficient de mult, timpul se opreşte, într-adevăr, când îmi ascult clienţii vorbind despre zone 
temporale şi tunelele de trecere în alte dimensiuni, mă gândesc la similarităţile cu teoriile 
astronomice actuale, conform cărora spaţiul fizic este înfăşurat sau încercuit în bucle cosmice ce 
crează „guri” de hiperspațiu şi găuri negre care ne pot conduce în afara universului nostru 
tridimensional. Probabil, conceptele despre spaţiu şi timp ale astrofizicii şi metafizicii sunt 
apropiate. 

Le-am sugerat subiecţilor mei că, dacă lumea spiritelor le pare a fi rotundă şi să se curbeze 
când ei călătoresc rapid ca suflete, acest lucru ar putea reprezenta o sferă finită, închisă. Ei neagă 
ideea oricăror bariere dimensionale, dar totuşi nu-mi oferă prea multe informaţii în sprijinul părerii 
lor, exceptând formulările metaforice. Protagonista cazului 23 spune că lumea spiritelor însăşi este 
sursa creației. Unii au numit acest loc inima sau respiraţia lui Dumnezeu. Subiectul cazul 22 a 
definit spațiul sufletelor ca pe un „material” şi am avut chiar subiecţi care dădeau lumii spiritelor 
calitatea „pliurilor unei rochii nefinisate, fâşâind înainte şi înapoi”. Ei simt uneori efectele unei 
mişcări ondulatorii, suave, din energia luminii, descrise ca „valuri (sau inele) care ies dintr-o apă 
tulburată.” În mod normal, geografia spaţiilor sufletelor are o consistență moale şi deschisă pentru 
persoanele aflate în stare supraconştientă, fără să prezinte proprietăţile gravitaţiei, temperaturii, 

presiunii sau ale timpului terestru asociat unui univers fizic haotic. Oricum, când am încercat să 
caracterizez întreaga lume a spiritelor ca pe un spaţiu gol, vid, oamenii aflaţi în transă au refuzat 
acest termen. 

Deşi subiecţii cazurilor mele nu pot explica pe deplin locul în care locuiesc sufletele lor, 
afirmă cu toţii că acesta reprezintă realitatea lor ultimă. Un subiect în transă nu vede lumea 
spiritelor nici ca fiind departe, nici aproape de universul nostru fizic. Totuşi, în mod curios, ei 
descriu substanța spirituală ca fiind uşoară sau grea, densă sau rarefiată, mare sau mică, atunci 
când compară experienţele lor ca suflete cu viaţa de pe Pământ. 

În vreme ce realitatea absolută din lumea spiritelor pare să rămână constantă în mintea 
oamenilor în timpul hipnozei, referirile lor la alte dimensiuni fizice nu sunt constante. Cred că 
celelalte universuri, altele decât al nostru, sunt create în scopul de a furniza medii propice pentru 
dezvoltarea sufletelor în fiinţe pe care noi nici măcar nu putem să ni le imaginăm. Un subiect 
avansat mi-a spus că a trăit într-un număr de lumi în lunga sa existenţă, nedivizându-şi niciodată 
sufletul de mai mult de două ori în acelaşi timp. Unele dintre vieţile sale adulte au durat numai 
câteva luni în timp Pământean, din cauza condiţiilor planetare locale şi a duratei de viaţă foarte 
mici a formei dominante de viaţă. Vorbind despre o „planetă edenică”, ideală, cu puţini oameni şi 
despre o versiune simplă şi liniştită a Pământului, el a adăugat că această lume nu este departe de 
Pământ. „O, l-am întrerupt, nu putea să fie la numai câţiva ani lumină de Pământ?” El mi-a explicat 
cu răbdare că respectiva planetă nu se află în universul nostru, dar că era mai aproape de Pământ 
decât multe planete din propria noastră galaxie. 

Este important pentru cititor să înţeleagă că atunci când oamenii îşi amintesc vieţile trăite în 
alte lumi, ei par să nu fie limitați de constrângerile dimensionale ale universului nostru. Când 
sufletele efectuează călătorii intergalactice sau interdimensionale, măsoară durata călătoriei 
raportându-se la timpul de care au nevoie pentru a-şi atinge destinațiile prin efectul de tunel din 
lumea spiritelor. Mărimea regiunilor spaţiale implicate şi poziţia relativă a lumilor una faţă de alta 
sunt de asemenea importante. După ce am ascultat relatările câtorva subiecţi cu privire la realități 
dimensionale multiple, am rămas cu impresia că ei cred că există o confluență a tuturor acestor 
curenţi dimensionali într-un mare fluviu al lumii spiritelor. Dacă aş putea să mă detaşez şi să 
îndepărtez toate aceste realități alternative din minţile subiecților mei, ar fi ca şi cum aş decoji un 
fruct de anghinare de toate învelişurile sale pentru a ajunge la miez. 

Am mai intervievat-o pe 'Thece pentru un timp şi am observat că obosise. Puţini subiecți pot 
păstra acest nivel de receptivitate spirituală o perioadă mai mare de timp. M-am decis să închei 
şedinţa cu câteva întrebări referitoare la geneza întregii creaţii. 


Dr. N: 'Thece, aş vrea să închei şedinţa punându-i alte câteva întrebări referitoare la sursă. Eşti 
de multă vreme un suflet, aşadar cum te raportezi tu însăţi la unicitatea creaţiei despre care îmi 
vorbeai mai devreme? 

S: (pauză lungă) Prin senzaţii de mişcare. La început există o migraţie exterioară a energiei 
sufletului, dinspre sursă. După aceea, vieţile noastre se petrec mişcându-ne spre interior....spre 
coeziune şi unitate.... 

Dr. N: Felul în care descrii acest proces mă face să mă gândesc la un organism viu ce se 
extinde şi se contractă. 

S:...există o descărcare explozivă... apoi o revenire... da, sursa pulsează. 

Dr. N: Şi tu te îndrepți spre centrul acestei surse de energie? 

S: Nu există, de fapt, nici un centru. Sursa e peste tot în jurul nostru, ca şi cum am fi... 
Înăuntrul unei inimi care bate. 

Dr. N: Dar ai spus că, pe măsură ce sufletul tău avansează în cunoaştere, te reîntorci spre un 
punct originar. 

S: Da, atunci când am fost împins afară eram copil. Acum, când adolescenţa mea se sfârşeşte, 
sunt atras înapoi... 

Dr. N: Înapoi unde? 

S: Spre interiorul sursei. 

Dr. N: Poate că ai putea să-mi descrii această sursă de energie folosindu-te de culori, explicând 
cu ajutorul lor mişcarea sufletului şi scopul creaţiei. 

S: (suspină) E ca şi cum sufletele sunt parte a unei explozii electrice masive care produce un 
efect de halou. În acest... halou circular este o lumină de un roșu închis care pâlpâie... luminând 
marginea cu o nuanță albicioasă. Conştienţa noastră începe la aceste margini de lumină 
strălucitoare şi, pe măsură ce creştem... ne scufundăm tot mai mult în lumina mai închisă la 
culoare. 

Dr. N: Îmi vine greu să vizualizez o divinitate a creaţiei ca pe o lumină rece şi întunecată. 

S: Din cauză că eu nu sunt suficient de aproape de conjunctie pentru a-ţi putea explica bine. 
Lumina mai închisă este ea însăşi un... acoperământ, dincolo de care simţim o căldură intensă... 
plină cu o prezenţă cunoscătoare, ce se află peste tot... şi care trăieşte! 

Dr. N: Cum poţi descrie momentul când ai conştientizat pentru prima dată identitatea ta ca 
suflet, după ce ai fost împinsă afară din acest halou? 

S: A fi... este acelaşi lucru cu a privi cum se deschide prima floare a primăverii... şi această 
floare eşti tu. Şi, pe măsură ce floarea se deschide mai mult, devii conştient şi de alte flori şi... că 
există... o bucurie nemărginită. 

Dr. N: Dacă această sursă energetică explozivă şi multicoloră se prăbuşeşte în ea însăşi, vor 
muri, în cele din urmă toate florile? 

S: Nimic nu se prăbuşeşte... sursa este eternă. Noi nu vom muri niciodată ca suflete - ştim asta 
cumva. Fuzionând cu ea, înțelepciunea noastră mai mare face ca şi sursa să fie mai puternică. 

Dr. N: Acesta este motivul pentru care sursa doreşte să facă acest exerciţiu? 

S: Da, să ne dea viaţă, astfel încât noi să putem ajunge la perfecţiune. 

Dr. N: De ce ar avea nevoie o sursă, care este în aparenţă deja perfectă să creeze o inteligență 
ce nu este încă perfectă? 

S: Pentru a ajuta creatorul să creeze. În acest fel, prin autotransformare şi înălţare la nivele 
superioare de realizare, noi adăugăm ceva la construcţia vieții. 

Dr. N: Sunt forţate sufletele să se desprindă de sursă şi să vină în locuri cum este Pământul, 
din cauza unui păcat originar sau a vreunei căderi în dizgrație în lumea spiritelor? 

S: Asta e o prostie. Noi venim... pentru a fi amplificaţi... în frumoasa diversitate a creaţiei. 

Dr. N: 'Thece, aş vrea să mă asculţi cu atenţie. Dacă sursa are nevoie să devină mai puternică, 
ori mai înţeleaptă, folosind o diviziune a energiei sale divine şi creând inteligente mai mici, despre 
care speră că se vor amplifica - nu e cumva acest lucru dovada faptului că nici sursa însăşi nu e cu 
totul perfectă? 

S: (pauză) Sursa crează pentru propria sa împlinire. 

Dr. N: Aici e aici. Cum ar putea ceva ce este absolut să devină mai absolut, în afara cazului în 
care totuşi îi lipseşte ceva? 

S: (ezitând) Ceea ce înţelegem ca fiind... sursa noastră... e tot ce putem şti şi ne gândim că 
dorinţa creatorului este de a se exprima pe sine prin... naşterea noastră. 

Dr. N: Şi crezi că sursa a devenit mai puternică prin existenţa noastră ca suflete? 

S: (pauză lungă) Cred că perfecțiunea creatorului este... Întreţinută şi îmbogăţită de faptul că-şi 
împarte cu noi... posibilitatea de a ajunge la perfecţiune şi că aceasta reprezintă extensia maximă a 
sa însăşi. 

Dr. N: Aşadar, sursa se apucă să creeze în mod deliberat suflete imperfecte şi forme de viaţă 
imperfecte pentru acestea, supraveghind ce se întâmplă, spre a se extinde ea însăşi? 

S: Da, şi noi avem încredere în această decizie şi în procesul de revenire la originea vieții. 
Trebuie să mori de foame pentru a aprecia cu adevărat hrana, să-ţi fie frig pentru a înţelege 
binefacerea căldurii şi să fii copil pentru a înţelege valoarea părinţilor. Transformarea ne dă scop. 

Dr. N: Ai vrea să fii părintele unor suflete? 

$:... Să particip la propria noastră concepţie este... unul dintre visurile mele. 

Dr. N: Dacă spiritele noastre nu ar trăi experienţa vieţii fizice, am putea cunoaşte vreodată 

aceste lucruri despre care îmi vorbeşti? 

S: Am şti că există, dar nu le-am cunoaşte. Ar fi ca şi când energia ta spirituală ar cânta game 
la pian cu o singură notă. 

Dr. N: Şi crezi că dacă sursa nu ar crea suflete pentru a creşte şi a se dezvolta, energia sa 
sublimă s-ar micşora din lipsă de expresie? 

S: (suspină) Probabil că acesta e scopul. 


Am încheiat şedinţa cu această ultimă afirmaţie profetică a Thecei. Pe când o scoteam din 
transa adâncă era ca şi cum s-ar fi întors la mine de dincolo de timp şi de spațiu. 

Mi-am exprimat recunoştinţa pentru oportunitatea pe care mi-a oferit-o, şi anume de a lucra cu 
ea la un nivel atât de avansat. Zâmbind, doamna mi-a spus că dacă ar fi avut idee de ce zăcea în ea, 
ar fi putut refuza să lucreze cu mine. 

Pe când ne luam rămas bun, m-am gândit la ultimele ei afirmaţii, referitoare la sursa vieţii. În 
Persia Antică, misticii sufiți aveau un proverb - creatorul fiind binele absolut şi, prin urmare, 
frumosul absolut, natura frumosului e de a dori să se manifeste. 


12 
ALEGEREA VIEȚII 


VINE vremea când sufletul trebuie să părăsească iarăşi sanctuarul lumii spiritelor pentru o 
nouă călătorie pe Pământ. Această decizie nu este una uşoară. Sufletele trebuie să se pregătească să 
lase în urmă o lume a înţelepciunii absolute, în care convieţuiesc în libertate şi fericire, pentru a 
întâlni cerinţele fizice şi mentale ale trupului omenesc. 

Am văzut cât de obosite pot fi sufletele atunci când se reîntorc în lumea spiritelor. Multe dintre 
ele nici nu vor să se mai gândească la o nouă întoarcere pe Pământ. Acest lucru este mai cu seamă 
adevărat când nu ne-am apropiat prea mult de obiectivele noastre la sfârşitul unei vieți fizice. Odată 
revenite în lumea spiritelor, sufletele au reţineri chiar şi faţă de părăsirea temporară a unei lumi a 
înţelegerii de sine, camaraderiei şi a compasiunii, pentru a merge într-un mediu terestru plin de 
incertitudini şi temeri generate de oameni agresivi şi competitori, în ciuda faptului că au o familie 
şi prieteni pe Pământ, multe suflete încarnate se simt singure şi anonime în mijlocul unei populaţii 
impersonale. Sper ca prin intermediul cazurilor mele să demonstrez că în lumea spiritelor se 
întâmplă contrariul, sufletele noastre fiind implicate acolo în cele mai adânci şi mai intime relaţii 
de dăruire nesfârşită şi eternă. Identitatea noastră spirituală este cunoscută şi apreciată de o 
multitudine de alte entităţi, de al căror sprijin nu încetăm să ne bucurăm niciodată. 

Întinerirea energiei noastre şi propria evaluare a sinelui durează mai mult la unele suflete decât 
la altele, dar, în cele din urmă, sufletul este motivat să înceapă procesul de încarnare. Dacă mediul 
nostru spiritual e greu de lăsat în urmă, ca suflete ne amintim, de asemenea, cu afecţiune şi chiar cu 
nostalgie de plăcerile fizice ale vieţii de pe Pământ. Când rănile unei vieţi anterioare s-au vindecat 
şi ne-am refăcut în întregime, simţim chemarea unei manifestări fizice a identităţii proprii. 
Sesiunile de pregătire cu consilierii şi colegii noştri ne-au sprijinit în efortul spiritual de a ne 
pregăti pentru următoarea viaţă. Karma şi acţiunile noastre trecute, cât şi greşelile şi realizările 
noastre au fost toate evaluate spre a putea fi stabilit un traseu optim al încercărilor viitoare. Sufletul 
trebuie acum să asimileze toate aceste informaţii şi să treacă la acţiune, pe baza următoarelor trei 
decizii esenţiale: 

e Sunt pregătit, oare, pentru o nouă viaţă fizică? 

e Ce lecţii vreau să urmez în mod special pentru a avansa în cunoaştere şi dezvoltare? 

e Unde ar trebui să merg şi cine ar trebui să fiu în viaţa viitoare, pentru a avea condiţii optime 

de a lucra la obiectivele mele? 

Sufletele mai bătrâne se încarnează mai puţin, indiferent de cererile demografice de pe 
planetele pe care au fost repartizate. Când o lume moare, acele entităţi care nu şi-au terminat 
treburile se mută în alta, care are o formă de viaţă potrivită cu sarcinile pe care le aveau de 
îndeplinit. Pentru un suflet etern, ciclul încarnărilor pare a fi reglat mai mult de dorinţa interioară a 
acestuia decât de nevoia trupurilor gazdă ce evoluează într-un univers planetar. 

Totuşi, Pământul are cu siguranţă o nevoie crescândă de suflete. Astăzi avem peste cinci 
miliarde de oameni. Estimările demografilor cu privire la câţi oameni au trăit pe Pământ în ultimii 
200.000 de ani variază. Media estimată este de circa 50 de miliarde de oameni. Această cifră, pe 
care eu o consider totuşi mică, nu semnifică numărul vizitelor făcute de diferite suflete. Reţineţi că 
aceleaşi suflete continuă să se reîncarneze şi că mai sunt şi cele care ocupă mai multe trupuri în 
acelaşi timp. Există specialişti în reîncarnare care consideră că numărul oamenilor ce trăiesc astăzi 
pe Pământ se apropie de numărul total al sufletelor care au trăit aici vreodată. Frecvența încarnării 
sufletelor pe Pământ este inegală. Este evident că astăzi Pământul are mai multă nevoie de suflete 
decât avea în trecut. S-a estimat că în anul 1 populaţia lumii era în jur de 200 milioane de oameni. 
În 1800 populaţia lumii crescuse deja de patru ori, pentru ca după numai 170 de ani să crească din 
nou, tot de patru ori. Estimările indică faptul ca în intervalul 1970 - 2010 e de aşteptat ca populația 
lumii să se dubleze. 

Când studiez cronologia încarnărilor clienţilor mei, observ că, de regulă, există o pauză de 
sute, chiar mii de ani între vieţile lor în culturile nomade din Paleolitic. Odată cu apariţia 
agriculturii şi a domesticirii animalelor din Epoca Neolitică, în urmă cu 7000 - 5000 ani, subiecții 
mei raportează că au trăit vieţi mai dese. Totuşi, vieţile lor sunt adesea despărțite de perioade de 
500 ani. Odată cu ridicarea oraşelor, dezvoltarea comerțului, şi cu accesul mai uşor la hrană, văd că 
încarnările sufletelor se măresc proporţional cu creşterea demografică. Între anii 1000 şi 1500 
d.Hr., clienţii mei au o medie de o viaţă la două secole. După 1700, aceasta medie s-a schimbat la o 
viaţă într-un secol. Din jurul anului 1900, majoritatea subiecților au mai trăit cel puţin o viaţă într- 
un secol. 

Această creştere a numărului încarnărilor sufletelor a fost contestată pe motiv că amintirile 
vieților trecute sunt cu atât mai proaspete, cu cât oamenii aflaţi sub hipnoză se apropie de viaţa lor 
actuală. Acest lucru poate fi adevărat într-o anumită măsură, dar dacă o viaţă este importantă, ea va 
fi păstrată întotdeauna vie în memorie. Fără îndoială, enorma explozie demografică pe Pământ 
constituie principalul motiv pentru care sufletele vin aici mai des. 

Când i-am întrebat pe clienţii mei despre inventarul sufletelor disponibile, mi-au răspuns că ar 
trebui să-mi fac griji mai curând pentru că planeta noastră va muri din cauza suprapopulării decât 
că s-ar epuiza rezervele de suflete. Există convingerea că există întotdeauna noi suflete disponibile 
pentru a umple orice nevoi ale creşterii demografice. Dacă planeta noastră este doar un exemplu 
între toate celelalte populaţii inteligente existente în univers, atunci inventarul sufletelor trebuie să 
fie cu adevărat astronomic. 

Am spus că sufletele au libertatea de a alege când, unde şi cine anume vor să fie în vieţile lor 
fizice. Anumite suflete petrec mai puţin timp în lumea spiritelor, pentru a-şi accelera dezvoltarea, 
în timp ce altele se opun vehement ideii de a o părăsi. Nu există nici o îndoială că ghizii noştri au o 
mare influenţă în această privință. Aşa cum avem parte de o discuţie, în faza de orientare ce 
urmează imediat după moarte, tot astfel există nişte discuţii pregătitoare cu sfătuitorii noştri 
spirituali înainte de a părăsi lumea spiritelor, având ca scop determinarea măsurii în care suntem 
pregătiţi să ne naştem din nou în forma fizică. Cazul ce urmează ilustrează o scenă spirituală tipică, 
implicând un suflet aflat la un nivel inferior de dezvoltare. 

Cazul 24 


Dr.N: Când ai realizat prima oară că ai putea să te întorci pe Pământ? 

S: O voce blândă mi-a apărut în minte şi mi-a spus: „Ar fi timpul, nu crezi?” 

Dr.N: Cine este această voce? 

S: Instructorul meu. Unora dintre noi le trebuie un impuls atunci când se consideră că suntem 
din nou pregătiți. 

Dr.N: Crezi că eşti pregătit să te întorci pe Pământ? 

S: Da, cred că da... M-am pregătit pentru asta. Dar va trebui să studiez foarte mulți ani 
Pământeni, până voi termina. E copleşitor. 

Dr.N: Crezi că vei merge tot pe Pământ şi când te vei apropia de sfârşitul încarnărilor tale? 

S: (pauză lungă) Ah... poate nu... mai există şi o altă lume, pe lângă Pământ..dar tot cu 
oameni... 

Dr.N: Ce înseamnă acest lucru? 

S: Pământul va avea mai puţini oameni..va fi mai puţin aglomerat... nu-mi este prea clar. 

Dr.N: Unde crezi că ai putea fi atunci? 

S: Am impresia că se face o colonizare în altă parte - n-am înţeles exact. 


Notă: Opusul regresiei într-o viaţă trecută este progresia într-o viaţă viitoare, procedeu ce 
permite anumitor subiecți să vadă frânturi ale viitorului ca pe nişte scene incomplete. De exemplu, 
unii mi-au spus că populaţia Pământului va fi redusă considerabil până la sfârşitul secolului al 
XXIII-lea, în parte din cauza deteriorării solului şi a schimbărilor atmosferice. Ei văd, de asemenea, 
oameni trăind în clădiri ciudate în formă de cupolă. 

Detaliile referitoare la viitor sunt întotdeauna limitate, datorită, presupun, amneziei ce se 
instalează din motive karmice. Voi avea mai multe de spus despre aceste lucruri în cazul următor. 


Dr.N: Să ne întoarcem la ce spuneai despre impulsul pe care-l dau instructorii oamenilor 
pentru a părăsi lumea spiritelor. Ai prefera să nu facă acest lucru? 

S: Oh... Mi-ar plăcea să rămân... dar instructorii nu vor să ne învârtim prea mult pe aici, dacă 
nu vrem să ne plafonăm. 

Dr.N: Poţi insista să rămâi? 

S: Păi... da... instructorii nu te forțează să pleci, pentru că sunt foarte manieraţi, (râde) Dar au 
ei metodele lor de a te... Încuraja atunci când este timpul. 

Dr.N: Cunoşti pe cineva care nu a vrut să revină pe Pământ dintr-un motiv sau altul? 

S: Da, prietenul meu, Mark. A spus ca nu-şi mai poate aduce nici o contribuţie. Era atât de 
sătul de viaţa de pe Pământ, încât nu dorea să se mai întoarcă. 

Dr.N: A trăit multe vieţi? 

S: Nu, nu chiar. Dar nu se adapta bine. 

Dr.N: Ce au făcut profesorii cu el? I s-a permis să rămână în lumea spiritelor? 

S: (reflectând) Alegem să ne naştem din nou atunci când se hotărăşte că suntem pregătiți 
pentru acest lucru. Ei nu te forţează în nici un fel. Lui Mark 1-a fost arătat că îi ajutase pe cei din 
jurul lui. 

Dr.N: Ce s-a întâmplat cu Mark până la urmă? 

S: După încă o serie de... Îndoctrinări... Mark şi-a dat seama că s-a înşelat în privinţa 
abilităţilor sale şi s-a întors, în cele din urmă, pe Pământ. 

Dr.N: Îndoctrinări! Acest lucru mă duce cu gândul la constrângere. 

S: (deranjat de remarca mea) Nu este deloc aşa! Mark era doar descurajat şi avea nevoie de 
încredere pentru a continua să încerce. 


Notă: În capitolul patru, referitor la sufletele dislocate, subiectul cazului 10 ne vorbeşte despre 
felul în care sunt „remodelate” sufletele care au acumulat prea multă energie negativă pe Pământ. 

Cazul 22 menţiona, de asemenea, nevoia restaurării sufletelor afectate. Acestea sunt modificări mai 
serioase decât refacerea primară ce se pare că a fost folosită în cazul sufletului obosit al lui Mark. 


Dr.N: Dacă ghizii nu vă forțează, poate, oare, un suflet să refuze categoric să se nască din nou? 

S: (pauză) Da... Cred că poţi să stai aici şi să nu te mai naşti niciodată în formă fizică dacă 
urăşti atât de mult acest lucru. Dar instructorii i-au spus lui Mark că dacă nu trăieşte într-un trup, 
studiile sale vor dura mai mult. Dacă ratezi ocazia unei experienţe directe, pierzi mult. 

Dr.N: Ce poţi să-mi spui despre situaţia inversă, când un suflet insistă să se întoarcă imediat pe 
Pământ, să zicem după o moarte prematură? 

S: Am văzut şi astfel de cazuri. Este o reacţie impulsivă, care dispare după o vreme. 
Instructorii te ajută să înţelegi că graba de a te întoarce undeva ca nou-născut nu schimbă 
circumstanţele morţii tale. Acest lucru ar putea să se întâmple doar dacă ai putea renaşte imediat, ca 
adult, şi în aceeaşi situaţie. În cele din urmă, toţi îşi dau seama că trebuie să se odihnească şi să 
reflecteze. 

Dr.N: Bine, spune-mi atunci ce părere ai despre perspectiva unei noi vieți. 

S: Sunt emoţionat. Nu aş avea nici o satisfacție fără vieţile mele fizice. 

Dr.N: Ce faci atunci când eşti pregătit pentru o nouă încarnare? 

S: Merg într-un loc special. 


Odată ce un suflet a decis să se reîncarneze, următoarea etapă în procesul de întoarcere este 
aceea de a fi îndrumat către locul de alegere, a vieţii. Înainte de a se decide cine vor fi în noua 
viaţă, sufletele se gândesc când şi unde anume doresc să meargă pe Pământ. Având în vedere 
această practică spirituală, am împărțit selecția vieţii şi alegerea finală a unui trup în două capitole, 
pentru o mai bună înţelegere a acestui proces. 

Alegerea, pe de o parte a timpului şi a locului încarnării şi, pe de alta, a cui anume vrem să 
fim, nu reprezintă două decizii complet separate. Cu toate Acestea, începem având posibilitatea de 
a vedea cum ne-am putem integra în anumite medii, în viitor. Apoi atenţia ne este îndreptată asupra 
oamenilor care trăiesc în aceste locuri. Am fost puţin intrigat de această procedură până când am 
realizat că un suflet este puternic influenţat de condiţiile culturale, de evenimente şi de participanții 
la acestea, într-o anumită perioadă de timp. 

Am început să cred că lumea spiritelor, ca întreg, nu funcționează uniform. Toate regiunile 
spirituale sunt văzute de sufletele care călătoresc având aceleaşi proprietăţi eterice, dar cu aplicaţii 
diferite. Ca o ilustrare în acest sens, spaţiul orientărilor menit sufletelor care se întorc poate 
contrasta cu spaţiul de alegere a vieţii, menit sufletelor ce pleacă. Amândouă implică evaluări ale 
vieților pentru suflete aflate în tranzit, evaluări ce includ scene de pe Pământ, dar asemănările se 
opresc aici. Spațiile de orientare sunt descrise ca nişte locuri mici, potrivite pentru discuţii intime, 
create anume pentru ca sufletul proaspăt întors să se simtă bine, însă atitudinea noastră mentală în 
acest loc poate fi oarecum defensivă. Aceasta deoarece avem sentimentul că ne-am fi putut 
descurca mai bine în viaţă, întotdeauna există un ghid care interacționează direct cu noi. 

Pe de altă parte, când intrăm în spaţiul de alegere a vieţii, suntem plini de speranţe, promisiuni 
ŞI aşteptări măreţe. Aici, în timp ce evaluează opţiunile noilor vieţi, sufletele sunt realmente 
singure, fără ghizii lor. Acest loc agitat şi stimulator este descris a fi mult mai mare decât alte zone 
de studiu spiritual. Subiectul cazului 22 îl consideră ca fiind o lume în sine, în care energia 
transcendentă modifică timpul pentru a permite studiul planetar. 

Dacă subiecţilor mei le vine greu să descrie anumite locuri spirituale, cei mai mulți vorbesc cu 
plăcere despre zona de alegere a vieţii, folosind descrieri deosebit de asemănătoare. Mi s-a spus că 
acest spaţiu seamănă cu o sală de cinema, în care sufletele au posibilitatea de a se vedea în viitor, 
jucând diferite roluri în diverse locuri. Înainte de a pleca, sufletele își vor alege un scenariu. 
Imaginaţi-vă că faceţi o repetiţie cu costume înainte de a intra, propriu-zis, în noua viaţă. Pentru a 
ne vorbi despre acest lucru, am ales un subiect de sex masculin, bine informat despre felul în care 
sufletul lui este ajutat să ia deciziile potrivite. 

Cazul 25 


Dr.N: Ce se întâmplă după ce ai decis că vrei să te întorci pe Pământ? 

S: Păi, atunci când eu şi instructorul meu cădem de acord că este timpul potrivit, transmit 
gânduri... 

Dr.N: Continuă. 

S: Mesajul meu este primit de coordonatori. 

Dr.N: Cine sunt aceştia? Nu se ocupă ghidul tău de toate aranjamentele pentru încarnare? 
noastre în Inel. 

Dr.N: Ce este Inelul? 

S: Este locul unde mă duc acum. Noi îi spunem Inelul Destinului. 

Dr.N: Există un singur loc de genul acesta în Lumea Spiritelor? 

S: (pauză) Oh, cred că trebuie să fie mai multe, dar nu le pot vedea. 

Dr.N: Bine, hai să mergem împreună în Inel, când voi ajunge la trei. Când voi termina de 
numărat, vei avea capacitatea de a-ți aminti toate detaliile acestei experienţe. Eşti pregătit să 
mergem? 

S: Da. 

Dr.N: Unu, doi, trei! Sufletul tău se îndreaptă acum către spațiul de selecţie a vieţii. Explică- 
mi ceea ce vezi. 

S: (pauză lungă)... Plutesc deasupra Inelului... este circular... un balon uriaş ... 

Dr.N: Continuă. Ce-mi mai poţi spune? 

S: Este o... forţă concentrată de energie... lumina este atât de intensă. Sunt tras spre interior... 
printr-o pâlnie... este un pic mai întunecat. 

Dr.N: Îţi este frică? 

S: Hmm... nu, la urma urmei am mai fost aici. Va fi interesant. Sunt emoţionat gândindu-mă la 
ce mă aşteaptă. 

Dr.N: Bine, odată intrat în interiorul Inelului, care sunt primele tale impresii? 

S: (vocea îi scade)Sunt... puţin neliniștit... dar energia mă relaxează. Conştientizez ceva ce se 
îngrijeşte de mine... ceva căruia îi pasă... Nu mă simt singur... prezenţa îndrumătorului meu mă 
însoţeşte de asemenea. 

Dr.N: Continuă să îmi relatezi totul. Ce vezi mai departe? 

S: Inelul este înconjurat de ecrane - Mă uit la ele. 

Dr.N: Ecrane aşezate de-a lungul pereţilor? 

S: Par a fi chiar pereţii, dar nimic nu este cu adevărat solid... totul este... elastic... ecranele se 
curbează în jurul meu... mişcându-se. 

Dr.N: Spune-mi mai multe despre aceste ecrane. 

S: Sunt goale... deocamdată nu reflectă nimic... licăresc ca nişte bucăţi de sticlă... oglinzi. 

Dr.N: ce se întâmplă mai departe? 

S: (emoţionat) Simt un moment de linişte - mereu este aşa - apoi este ca şi cum cineva a pornit 
proiectorul într-o sală de cinema. Ecranele prind viaţă... cu imagini şi sunt culori... acţiune... plină 
de lumină şi sunet. 

Dr.N: Continuă să-mi relatezi. Unde se află sufletul tău faţă de ecrane? 

S: Plutesc în mijloc, privind panorama vieţii peste tot în jurul meu... locuri... oameni... (vesel). 
Cunosc acest oraş. 

Dr.N: Ce vezi? 

S: New York-ul. 

Dr.N: Ai cerut tu să vezi New York-ul? 

S: Am discutat despre întoarcerea mea acolo... (absorbit) Aaa - s-a schimbat - mai multe 

clădiri...şi maşinile...este mai zgomotos ca niciodată. 

Dr.N: Voi reveni la New York în câteva minute. Acum vreau să-mi spui ce ar trebui să faci în 
Inel ? 

S: Voi acţiona mental panoul de comandă. 

Dr.N: Ce-i acesta? 

S: Un dispozitiv de scanare în faţa ecranelor. ÎI văd ca pe o aglomerare de lumini şi butoane. 
Este ca şi când m-aş afla în carlinga unui avion. 

Dr.N: Şi tu vezi aceste obiecte mecanice într-o locaţie spirituală? 

S: Ştiu că pare o nebunie, dar asta e tot ce îmi vine în minte pentru a-ţi explica ceea ce fac. 

Dr.N: Nu-i nimic, nu-ţi face griji din pricina asta. Spune-mi numai ce trebuie să faci cu panoul 
de comandă. 

S: Îi voi ajuta pe coordonatori să schimbe imaginile de pe ecran acţionând mental asupra 
scanerului. 

Dr.N: A, vei acţiona proiectorul ca şi cum ai lucra într-o sală de cinematograf? 

S: (râde) Nu proiectorul, scanerul. Oricum, nu sunt filme adevărate. Privesc exact viaţa ce se 
desfăşoară în New York. Mintea mea se conectează cu scanerul pentru a controla mişcările 
scenelor pe care le urmăresc. 

Dr.N: Ai zice că acest dispozitiv se aseamănă cu un computer? 

S: Un fel de... Funcţionează ca un sistem de urmărire care... transformă... 

Dr.N: Ce transformă? 

S: Comenzile mele... sunt înregistrate pe panou, astfel încât să pot urmări acţiunea. 

Dr.N: Poziţionează-te la pupitru şi fii tu operatorul, în timp ce vei continua să-mi explici totul. 

S: (pauză) Am preluat controlul. Văd linii ce converg în diferite puncte într-o serie de scene... 
călătoresc în timp acum de-a lungul liniilor privind imaginile de pe ecran schimbându-se. 

Dr.N: Şi aceste scene se mişcă constant în jurul tău? 

S: Da, apoi punctele se aprind pe linii când vreau ca scena să se oprească. 


Notă: Liniile de călătorie sunt un termen de care am mai auzit vorbindu-se şi mai înainte, în 
alte regiuni spirituale, pentru a descrie tranziţia sufletului, (vezi Cazul 14). 


Dr.N: De ce faci toate acestea? 

S: Scanez. Opririle sunt răscruci cruciale ale drumurilor vieţii, implicând decizii 
importante...posibilităţi... evenimente care fac necesară luarea în considerare şi a altor posibilități 
de alegere. 

Dr.N: Aşadar, liniile marchează drumurile printr-o serie de evenimente în timp şi spaţiu? 

S: Da, pista este controlată în inel şi transmisă mie. 

Dr.N: Creezi scene de viaţă în acest timp? 

S: O, nu! Eu doar controlez mişcările lor în timp pe linii. 

Dr.N: ce altceva îmi mai poți spune despre aceste linii? 

S: Liniile de energie sunt... drumuri cu puncte de lumină colorată ca nişte borne pe care le pot 
mişca înainte, înapoi sau opri. 

Dr.N: Ca şi când ai pune o casetă video cu butoane de start, stop, derulare înainte şi înapoi? 

S: (râde) Aceasta este ideea. 

Dr.N: Bine, te mişti de-a lungul pistei, scanezi imaginile şi te hotărăşti să te opreşti. Spune-mi, 
ce faci apoi? 

S: Îngheţ scena pe ecran pentru a putea intra în ea. 

Dr.N: Ce? Vrei să spui că devii tu însuţi parte din scenă? 

S: Da, acum am acces direct la acţiune. 

Dr.N: În ce fel? Devii un personaj din acea scenă sau sufletul tău plutește pe deasupra, în timp 
ce oamenii se mişcă de jur împrejur? 

S: Amândouă. Pot experimenta cum este viaţa cu oricine din scenă sau doar să-i privesc pe ei 

din orice punct. 

Dr.N: Cum de poți să părăseşti pupitrul şi să intri într-o scenă de pe Pământ în timp ce încă 
monitorizezi acțiunea în Inel? 

S: Ştiu că e posibil să nu înţelegi acest lucru, dar o parte din mine rămâne la pupitru, astfel 
încât să pot porni sau opri scena oricând. 

Dr.N: Poate că înţeleg. Îți poți împărţi energia? 

S: Da, şi pot trimite gânduri înapoi la mine însumi. Bineînţeles că mă ajută şi controlorii, când 
intru şi ies din ecrane. 

Dr.N: Deci, în esenţă, poţi derula timpul înainte şi înapoi sau îl poţi opri? 

S: Da... În Inel. 

Dr.N: În afara Inelului, timpul co-există pentru tine în lumea spiritelor sau este progresiv? 

S: Co-există aici, dar îl putem vedea totuşi cum trece pe Pământ. 

Dr.N: Mi se pare că atunci când sufletele sunt în Inelul Destinului se folosesc de timp ca de un 
instrument. 

S: Ca suflete, noi folosim timpul... În mod subiectiv. Lucrurile şi evenimentele se mişcă... şi 
devin obiecte în timp... dar pentru noi timpul este uniform. 

Dr.N: Ceea ce mi se pare paradoxal la călătoriile în timp este că ceea ce urmează să se 
întâmple s-a întâmplat deja, aşa că îți poţi întâlni propriul suflet într-o anumită fiinţă umană, atunci 
când intri în scenele viitoare de viaţă. 

S: (zâmbeşte enigmatic) Când avem un atare contact, sufletul încarnat este suspendat pentru 
un moment. Este relativ scurt. Noi nu tulburăm ciclurile vieţii când călătorim în timp. 

Dr.N: Bine, dacă trecutul, prezentul şi viitorul nu sunt cu adevărat separate în timp ce 
călătoreşti, de ce anume opreşti scenele pentru a reflecta asupra alegerilor, dacă tot poți vedea în 
viitor? 

S: Mă tem că tu nu înţelegi adevăratul scop în care controlorii inelului folosesc timpul. Viaţa 
este condiţionată. Timpul progresiv este creat pentru a ne testa. Nu ni se arată toate deznodămintele 
posibile ale unei scene. Unele părți ale vieților ne sunt ascunse. 

Dr.N: Deci timpul este folosit ca un catalizator pentru învăţare, vizualizând vieţile, deşi nu poți 
vedea tot ce se va întâmpla? 

S: Da, pentru a ne testa abilitatea de a găsi soluţii. Ne măsurăm abilităţile în funcție de 
dificultatea evenimentelor. Inelul ne prezintă diferite experimente spre a alege câteva. 

Pe Pământ vom încerca să le rezolvăm. 

Dr.N: În Inel poţi vedea şi vieţile de pe alte planete decât Pământul? 

S: Nu, pentru că sunt programat să urmăresc timpul de pe Pământ. 

Dr.N: Felul în care poţi sări prin timp în ecrane mă face să mă gândesc la o minge! 

S: (rânjeşte) O, este stimulant - asta e sigur - dar nu putem să ne zbenguim prea mult, pentru că 
avem de luat decizii importante pentru viaţa următoare. Va trebui să îmi asum consecinţele pentru 
orice alegere greşită... dacă nu mă voi descurca prea bine într-o viaţă. 

Dr.N: Tot nu înţeleg cum de poți face multe greşeli serioase în ceea ce priveşte alegerile tale, 
când tu experimentezi de fapt părți ale vieţii în care ai de gând să trăieşti. 
posibil să nu pot vedea în întregime anumite scene într-un segment de timp. Având în vedere că nu 
ți se arată niciodată totul, fiecare varianta de trup implică un anumit risc. 

Dr.N: Dacă destinul viitor nu este în întregime prestabilit, după cum spui, de ce numeşti acest 
loc Inelul Destinului? 

S: O, aşa e, există destin. Ciclurile vieţii sunt la locul lor. Numai că sunt foarte multe 
alternative neclare. 


Când îmi duc subiecţii în locul de alegere a vieţii, ei văd un cerc al trecutului, prezentului şi al 


viitorului - cum se întâmplă şi în Inel. Simţind că părăsesc timpul spiritual Acum, din cadrul 
cercului, sufletele par că se învârt înapoi şi înainte în timp ce-şi fac turele de recunoaştere, pe unde 

rezonante. Toate aspectele timpului le sunt prezentate ca realităţi regăsite, retrăgându-se şi revenind 
împreună, ca fluxul şi refluxul. Deoarece realităţile paralele sunt suprapuse una peste cealaltă, 
acestea pot fi văzute, de asemenea, ca posibilităţi ale vieților fizice, mai ales de către sufletele mai 
experimentate. 

Faptul că subiecţii mei nu văd în întregime viitorul în aceste condiţii, ca parte a unui plan 
spiritual atotcunoscător, m-a pus pe gânduri. Încercând să clarific acest lucru, am ajuns, în cele din 
urmă, la concluzia că lumea spiritelor este proiectată pentru a proteja interesele fiecărui suflet. În 
general, oamenii cu care lucrez sunt suflete tinere, încă încarnate. E posibil ca ei să nu vadă prea 
clar în viitor anumite evenimente semnificative, deoarece cu cât ajung mai departe de 
probabilitățile prezente, cu atât cresc şansele de a întâlni realități alternative, care le tulbură 
imaginea. Deşi aceleaşi proprietăţi se aplică şi timpului din trecutul îndepărtat, există o excepţie. 
Propriile vieţi trecute ale unui suflet sunt mult mai uşor identificate. Acest lucru se petrece 
deoarece o singură realitate, cu un curs al acțiunii definit, a fost deja stabilită pentru a pregăti acest 
suflet, şi este astfel imprimată adânc în memoria lui. 

În capitolul cinci, cazul 13 a demonstrat cum ni se instalează amnezia atunci când intrăm în 
viaţa actuală, astfel încât experienţele vieților trecute nu vor inhiba descoperirea de sine în prezent. 
Acelaşi lucru este valabil şi pentru sufletele ce examinează vieţile viitoare. Fără a şti de ce, mulți 
oameni cred că viaţa lor urmează un plan. Bineînţeles că au dreptate. Cu toate că amnezia previne 
cunoaşterea acestui plan în stare conştientă, memoria inconştientă păstrează cheia către amintirile 
spirituale ale unei amprente generale a fiecărei vieţi. Vehiculul de alegere a vieților furnizează un 
fel de maşină a timpului pentru suflete, unde ele văd anumite drumuri alternative ale drumului 
principal. Deşi aceste cărări nu ne sunt dezvăluite în întregime când suntem în stare de suflete, 
aducem totuşi ceva din harta lor pe Pământ. Odată, un client mi-a spus: „Ori de câte ori am 
nelămuriri faţă de ceea ce am de făcut în viaţă, mă aşez liniştit şi mă gândesc la locurile în care am 
fost şi le compar cu locurile în care aş vrea să merg în viitor. Răspunsul la următorul pas îmi vine 
din interior”. 

Acceptând ceea ce ne este sortit pe drumul vieţii drept „voia lui Dumnezeu”, nu înseamnă că 
existenţa noastră trebuie închisă într-un determinism spiritual în care să ne supunem unui destin 
inefabil. Dacă totul ar fi fost predestinat, n-ar mai exista nici scop şi nici dreptate pentru strădania 
noastră. Când suntem loviți de adversităţi, nu se aşteaptă de la noi să ne dăm în lături, abordând o 
atitudine fatalistă şi să nu luptăm să îmbunătăţim respectiva situaţie, făcând schimbări la fața 
locului. De-a lungul vieților noastre, fiecare dintre noi va trece prin situaţii în care avem şansa unor 
schimbări care implică riscuri. Aceste ocazii pot veni în momente care nu ne convin. E posibil să 
nu acţionăm, dar provocarea şi şansa sunt acolo şi ne aşteaptă. Scopul reîncarnării este exercițiul 
lberului arbitru. Fără această facultate, am fi cu adevărat nişte creaturi neputincioase. 

Astfel, destinul karmic înseamnă că nu suntem chiar blocaţi în evenimente pe care nu le putem 
controla. Semnifică, de asemenea, că avem lecţii karmice şi responsabilităţi. Legea cauzei şi 
efectului acţiunilor noastre există întotdeauna, acesta fiind motivul pentru care subiectul acestui caz 
nu a vrut să facă o greşeală alegând o viaţă nepotrivită pentru el. Dar, orice ni s-ar întâmpla în 
viaţă, este important să înţelegem că fericirea sau suferinţa noastră nu reflectă nici o binecuvântare, 
nici o trădare din partea lui Dumnezeu-suprasufletul, a ghizilor noştri sau a celor ce coordonează 
alegerea vieţii. Noi suntem stăpânii destinului nostru. 

În timp ce închei conversaţia cu Cazul 25, este posibil să apară evident cititorului faptul că 
obiectivele muzicale ale acestui individ pentru următoarea sa viaţă sunt mai curând egoiste. Cu 
siguranţă, dorinţa lui de a fi un talent muzical admirat are unele elemente de compensație 
personală, care ar fi mai puţin evidente la un suflet mai avansat. Cu toate acestea, se va observa, de 
asemenea, că acest suflet vrea să se dăruiască într-o măsură importantă. 

Dr.N: Acum aş vrea să vorbim mai mult despre imaginile pe care le vezi în New York. Ţi s-a 
vorbit cumva, înainte de a veni în Inel, despre selecția bazată pe criterii geografice? 

S: Oh, într-o anumită măsură. Am discutat cu instructorul meu despre faptul că în viaţa trecută 
am murit de tânăr la New York. Am vrut să mă întorc în acest oraş dinamic ca să studiez muzica. 

Dr.N: Ai vorbit cu instructorul tău şi despre alte suflete - prietenii tăi, care ar putea dori să se 
încarneze o dată cu tine? 

S: Sigur, asta face parte din pregătiri. Unii dintre noi încep o nouă viaţă cercetând din umbră, 
hotărând care ar fi cele mai bune medii pentru toţi cei implicaţi. Eu le-am făcut cunoscut că voiam 
să reîncep în acelaşi loc în care fusesem ucis. Instructorul şi prietenii mei mi-au oferit sugestii în 
acest sens. 


Notă: Acest subiect a venit în America ca emigrant rus în viaţa lui anterioară. A fost omorât 
într-un accident, în timpul construcţiei unei căi ferate în New York, la vârsta de douăzeci şi doi de 
ani, în anul 1898. Re-naşterea lui în acelaşi oraş a avut loc în 1937. 


Dr.N: ce sugestii? 

S: Am vorbit despre dorința mea de a ajunge pianist de muzică clasică. Am cântat la acordeon 
pentru a câştiga un ban în plus - ştii, la petreceri, nunţi, lucruri de genul acesta. 

Dr.N: Şi această experienţă îți motivează interesul pentru pian? 

S: Da. Pe când eram distribuitor de gheaţă pe străzile New York- ului, treceam pe lângă sala 
de concerte. Îmi fixasem un obiectiv - ca într-o zi să studiez muzica şi să mă fac cunoscut în marele 
oraş. Începusem chiar înainte de a muri. 

Dr.N: Ţi-ai vizualizat moartea, ca tânăr la New York, în timpul ultimei tale vizite în Inel? 

S: (cu tristeţe) Da... şi am acceptat-o... ca pe o condiţie a vieţii. A fost o viaţă bună - dar scurtă. 
Acum vreau să mă întorc, cu un start mai bun şi să-mi fac un nume în muzică. 

Dr.N: Poţi cere să mergi oriunde pe Pământ? 

S: Hmm... e destulă libertate în privinţa asta. Dacă avem anumite preferinţe, acestea sunt 
cântărite în funcţie de ceea ce este disponibil. 

Dr.N: Vrei să spui - în funcţie de ce trupuri sunt disponibile? 

S: Da, în anumite locuri. 

Dr.N: Când ai spus că vrei un început mai bun în muzică, presupun că acesta este un alt motiv 
pentru care vrei să te întorci la New York. 

S: Acest oraş îmi va oferi cele mai mari şanse de a-mi împlini dorinţa de a studia pianul. Am 
vrut un oraş mare, cosmopolit, cu şcoli de muzică recunoscute. 

Dr.N: De ce nu la Paris? 

S: Nu mi s-a oferit un trup în Paris. 

Dr.N: Vreau ca lucrurile să fie limpezi în ceea ce priveşte opțiunile tale de a alege. Când 
începi să vizualizezi scene din viaţa în Inel, te uiţi mai întâi la oameni sau la locaţii? 

S: Începem cu locaţiile. 

Dr.N: Bine, deci acum te uiţi la străzile New York-ului? 

S: Da, şi este minunat, pentru că fac mai mult decât să le privesc. Plutesc de jur împrejur, 
adulmecând mâncarea din restaurante... aud claxonatul maşinilor... urmăresc oamenii care se 
plimbă prin magazinele de pe Fifth Avenue... reintru în atmosfera locului. 

Dr.N: În acest punct, chiar ai pătruns în mintea oamenilor care se plimbă pe străzi? 

S: Nu, nu încă. 

Dr.N: ce faci mai departe? 

S: Merg în alte oraşe. 

Dr.N: Oh, cred că tocmai îmi spuneai că trebuie să te stabileşti la New York. 

S: Eu n-am spus asta. Aş putea să mă duc şi în Los Angeles, Buenos Aires sau Oslo. 

Dr.N: Voi număra până la cinci şi când voi ajunge la cinci vei scana aceste oraşe în timp ce vei 
continua să vorbeşti... unu... doi... trei... patru... cinci! Relatează-mi ce anume faci. 

S: Mă duc în sălile de concerte şi la facultăţile de muzică şi privesc studenţii repetând. 

Dr.N: În timp ce pluteşti în jurul acestor studenţi nu faci decât să observi atmosfera generală? 

S: Ba mai mult decât atât. Intru în mintea unora dintre ei pentru a vedea cum... traduc muzica. 

Dr.N: Trebuie să fii într-un loc special precum Inelul pentru a examina procesul mental al 

oamenilor? 

S: Dacă e vorba de evenimente trecute şi viitoare, da. A lua legătura cu cineva care se află în 
prezent pe Pământ e posibil de oriunde (din lumea spiritelor). 

Dr.N: Poţi să descrii modul în care sufletul tău ia contact cu cineva? 

S: (pauză) ... Ca o periere uşoară. 


Notă: Sufletele sunt capabile să trimită şi să recepţioneze mesaje între lumi spirituale şi 
temporale, după cum au experimentat mulţi dintre noi. Totuşi, aceste legături temporare sunt 
realizate şi se pot destrăma cu repeziciune. Unirea unui suflet cu un trup neînsuflețit, pentru durata 
unei vieți, este mult mai dificilă, şi va fi descrisă în continuare în Cazul 29. 


Dr.N: În ce an se petrec cele văzute de tine în aceste vieţi prospective? 

S: (ezită) ...1956, şi cele mai multe dintre proiectele mele au vârsta adolescenţei. Îi voi verifica 
atât înainte, cât şi după acest an ...în măsura în care Inelul îmi va îngădui. 

Dr.N: Deci, Inelul îți dă posibilitatea de a fi efectiv în pielea mai multor persoane care nu s-au 
născut încă, în timpul relativ de pe Pământ? 

S: Oh, pentru a vedea dacă m-aş potrivi bine cu ei - pentru a le verifica talentul şi părinţii - 
genul ăsta de lucruri, (decis) Vreau la New York. 

Dr.N: Crezi că te-ai uitat destul de atent la celelalte oraşe? 

S: (nerăbdător) Da, am făcut-o, dar nu le doresc. 

Dr.N: Aşteaptă un minut. Dacă ti-ar fi plăcut o studentă de la conservatorul din Oslo, ai fi vrut 
să trăieşti în New York? 

S: (râde) Ca fapt divers, există o fată foarte promițătoare la Los Angeles, dar tot la New York 
vreau. 

Dr.N: Bine, treci mai departe. Având în vedere că timpul tău În Inel se apropie de sfârşit, dă- 
mi câteva amănunte despre viaţa pe care probabil o vei alege. 

S: Mă duc la New York pentru a deveni muzician. Încă încerc să mă decid între câteva 
persoane, dar cred că voi alege (se opreşte şi râde) un copil grăsuţ cu mult talent. Corpul lui nu va 
avea vigoarea celui precedent, dar voi beneficia de avantajul unor părinţi cu ceva bani, care mă vor 
încuraja să exersez, exersez, exersez. 

Dr.N: Banii sunt importanţi? 

S: Ştiu că par... avar,egoist, dar în viaţa anterioară nu am avut bani. Dacă vreau să exprim 
frumuseţea muzicii şi să mă bucur şi eu, şi ceilalți, am nevoie de o pregătire adecvată şi de nişte 
părinți care să mă sprijine, altfel mă voi abate de la țelul propus... mă cunosc doar. 

Dr.N: Dacă nu-ţi place nici una dintre opţiunile prezentate în Inel, poţi cere să ţi se arate alte 
locuri şi alţi oameni? 

S: Nu e nevoie, cel puţin pentru mine. Mi s-a oferit destul. 

Dr.N: Dă-mi voie să fiu mai direct. Dacă trebuie să-ţi alegi viaţa strict dintre cele ce-ţi sunt 
arătate în Inel, de unde ştii că aceia care coordonează selecţia nu aranjează cărțile împotriva ta? 
Poate că ei te programează să faci anumite alegeri? 

S: (pauză) Nu cred, având în vedere cum s-au petrecut lucrurile întotdeauna când am venit în 
Inel. Nu mergem acolo decât dacă în mintea noastră s-a conturat deja ce fel de viaţă am vrea să 
trăim, Şi eu întotdeauna am avut la dispoziţie alegeri interesante, bazate pe propriile idei. 

Dr.N: Bine, ce se întâmplă după ce termini de analizat vieţile în Inel? 

S: Controlorii... intră în mintea mea pentru a vedea dacă sunt mulțumit de ceea ce mi s-a 
arătat. 

Dr.N: E vorba întotdeauna de aceleaşi entităţi? 

S: Cred că da... cel puţin din câte îmi pot aminti. 

Dr.N: Înainte de a părăsi Inelul, te constrâng ei în vreun fel săi ei o decizie? 

S: Nicidecum. Plutesc afară şi mă duc să vorbesc cu colegii mei înainte de a mă hotărî. 

Bineînţeles că aceste teatre asemănătoare Inelului nu se limitează numai la vizualizarea 
planetei noastre. Am arătat că unora dintre sufletele ce vin pe Pământ le face plăcere să se 
încarneze şi în alte lumi. În capitolul zece am explicat că în spaţiul transformărilor din lumea 
spiritelor sufletele au posibilitatea de a experimenta orice forme şi înfăţişări, atât în scopul propriei 
lor deveniri, cât şi, pentru perioade scurte, de a se recrea. Subiecţii mei mi-au spus că, în vederea 
încarnărilor lor în universul nostru sau în alte dimensiuni, le stau la dispoziţie, în apropierea 
centrelor grupurilor din care fac parte, tunele sau canale spaţiale şi temporale. (Mai târziu, Cazul 29 
va descrie cum anume este să te deplasezi pe unul dintre acestea atunci când te naşti din nou). 

Oamenii spun că aceste intrări sunt simbolizate printr-o linie a unui imens pasaj arcuit 
asemănător unei gări de mari dimensiuni. O femeie a explicat în felul următor: „Noi vedem aceste 
deschideri ca pe nişte găuri în spaţiu mai luminate sau mai întunecate. Pentru mine, tunelul mai 
luminat indică o comunitate de ființe mai interactive. Câmpurile mai întunecate duc la nişte colonii 
mentale mai puţin dense, în care voi fi singură mai mult timp”. Când am rugat-o să-mi dea un 
exemplu al unei astfel de colonii, ea a spus: „în lumea lui Arnth suntem asemeni mingilor de vată 
de zahăr, mişcându-ne pe valuri de gaz, nefiind nimic solid. Rotirea unul în jurul altuia este 
extaziantă”. Un alt subiect, descriind intrarea sa într-o deschidere luminată, a precizat: „Uneori, 
între încarnările umane, merg împreună cu grupuri de suflete în lumea focului din Jesta. În această 
atmosferă vulcanică putem experimenta stimularea fizică şi emoţională de a deveni molecule 
inteligente de foc. Acum ştiu de ce îmi place să stau în temperaturi de peste 100 de grade 
(Farenheit) pe Pământ.” 

Ancorarea fizică a unui suflet este importantă. Cazul 25 ne-a spus că alegerile lui în privinţa 
locației erau limitate la patru oraşe. Numărul scenelor pe care sufletele le văd înaintea unei noi vieți 
este, de bună seamă, diferit de la o vizită la alta. Ofertele vieților personale sunt selective, ceea ce 
îmi indică faptul că alte entităţi spirituale au lucrat în mod activ în folosul nostru, pregătindu-ne 
imagini ale locurilor înainte ca noi să ajungem. Numărul spiritelor specialiste care asistă sufletele 
în spaţiul de alegere al vieţii nu pare să fie niciodată mare. Ele sunt mai degrabă ca nişte apariţii 
vagi pentru subiecții mei, deşi cei mai mulți consideră că sunt implicaţi membrii Consiliului 
Bătrânilor şi ghizii lor personali. 

La începutul istoriei omenirii, când lumea era subpopulată, clienţii mei îşi amintesc de vieţi în 
care s-au născut întotdeauna în aşezări umane răzleţite. În timp, odată cu întemeierea satelor şi apoi 
a marilor centre ale civilizaţiei antice, subiecții cazurilor mele spun că se întorc în aceleaşi zone. 
Alegerile vieților au fost din nou împrăştiate din punct de vedere geografic de marile migrații ale 
popoarelor ce colonizau Pământuri noi, mai ales în ultimii patru sute de ani. În acest secol al 
suprapopulării, multe suflete aleg să trăiască în locuri în care au mai fost înainte. 

Să însemne, oare, această tendinţă că sufletele doresc să se întoarcă în aceleaşi ţări din motive 
rasiale? Sufletele nu au o înclinaţie către o selecţie a vieților bazată pe etnicitate şi naționalism. 
Aceste produse ale separatismului uman sunt învăţate în copilărie. Pe lângă faptul că e mai 
confortabil pentru un suflet să aleagă o cultură cunoscută deja (ceea ce nu e acelaşi lucru cu 
înclinația spre o rasă sau alta), trebuie să luăm în considerare şi afinităţile pe care multe spirite le au 
pentru deşerturi, munţi sau mări. Sufletele pot avea, de asemenea, preferinţe pentru un mediu rural 
sau urban. 

Să fie, oare, atrase sufletele noastre de aceleaşi zone geografice, deoarece doresc o nouă viaţă 
în aceeaşi familie pe care au avut-o în viaţa trecută? Tradiţia anumitor culturi, cum ar fi cea a 
indienilor americani, spune că sufletele aleg să stea în cadrul aceleiaşi descendenţe genetice. Un 
om care moare e aşteptat să se întoarcă ca propriul său nepot nenăscut. În experienţa mea am văzut 
rareori ca sufletele să repete aceleaşi alegeri genetice în mai multe vieţi anterioare, deoarece acest 
lucru le-ar inhiba dezvoltarea şi le-ar reduce oportunităţile. 

Din când în când aud despre un suflet care se întoarce în trupul unei rude dintr-o viaţă 
anterioară în circumstanţe karmice neobişnuite. De exemplu, dacă un frate şi o soră au unul pentru 
celălalt o afinitate deosebită şi unul va muri subit încă de tânăr, e posibil ca sufletul celui mort să 
dorească să revină în trupul copilului fratelui care trăieşte, reînnodând legătura lor întreruptă spre a 

finaliza o sarcină importantă. 

O situaţie mai obişnuită pe care o întâlnesc în experienţa mea e ilustrată de sufletele copiilor 
morţi la puţin timp după naştere care se întorc la aceiaşi părinți ca suflete ale următorilor copii ai 
acestora. Aceste planuri sunt făcute dinainte de către sufletele participante la evenimentele tragice 
ale familiei şi implică un întreg labirint de probleme karmice. Nu cu mult timp în urmă am avut un 
caz în care clientul meu a murit prematur, din cauza unei boli din naştere, în ultima sa viaţă. L-am 
întrebat: „Care a fost scopul pentru care ai murit la numai câteva zile de la naştere? El mi-a 
răspuns: „Lecţia era pentru părinţii mei, nu pentru mine, de aceea am ales să mă întorc pentru ei ca 
intermezzo”. Când sufletele revin pentru o viaţă scurtă, mai degrabă ca să ajute pe altcineva decât 
să lucreze la propriile probleme, deoarece nu este timp suficient, unii numesc aceasta „viaţă de 
intermezzo”. În acest caz, părinţii au abuzat, provocând, în cele din urmă, moartea unui alt copil, pe 
când erau împreună într-o viaţă trecută. Deşi erau un cuplu de tineri adorabili în ultima viaţă a 
clientului meu, aceşti părinţi aveau nevoie în mod evident să experimenteze durerea ca un copil pe 
care şi l-au dorit foarte mult să fie luat de lângă ei. Experimentarea suferinţei cauzate de această 
pierdere teribilă a dat sufletelor acestor părinţi o mai adâncă înţelegere a efectelor tăierii legăturilor 
de sânge. Voi prezenta un exemplu pe această temă în Cazul 27. 

Sufletele nu-şi vizualizează cu regularitate moartea în vieţile următoare. Dacă sufletele aleg o 
viaţă în care vor muri prematur, de multe ori văd acest lucru în spațiul de alegere a vieţii. Am 
descoperit că sufletele se oferă voluntar în mod special pentru trupuri care vor suferi de boli 
incurabile, vor fi ucise sau îşi vor sfârşi viaţa împreună cu alţii din cauza unei catastrofe. Sufletele 
ce ajung să fie implicate în asemenea tragedii nu se află într-un loc şi moment nepotrivit, în timp ce 
un Dumnezeu capricios se uită în altă parte. Fiecare suflet este motivat în alegerea unui eveniment 
la care vrea să participe. Un client mi-a spus că viaţa lui anterioară a fost dinainte planificată să se 
încheie pe când era un băieţel indian-american în vârstă de numai şapte ani. El a relatat: „Eram în 
căutarea unei lecţii dure şi prescurtate despre umilinţă şi această viaţă de suferinţă de foame a unei 
corcituri cu care toată lumea se purta urât a fost de ajuns”. Un alt exemplu şi mai sugestiv al unui 
suflet ce s-a oferit voluntar pentru o sarcină terifiantă a fost cel al unui subiect al meu ce a ales ca 
în ultima sa viaţă să se alăture (împreună cu încă trei spirite din grupul său) trupurilor unor femei 
evreice deportate din München şi duse în lagărul morţii de la Dachau în 1941. Toate au fost cazate 
în aceeaşi baracă (fapt de asemenea stabilit dinainte) în care clienta mea a şi murit în 1943, la 
vârsta de 18 ani, îmbărbătând copiii şi încercând să-i ajute să supravieţuiască. Misiunea ei a fost 
îndeplinită cu mult curaj. 

Deşi evenimentele, rasa, cultura şi locaţia geografică par a fi de multe ori prioritare în procesul 
de selecţie, acestea nu sunt cele mai importante alegeri ale sufletului pentru viaţa viitoare. Pe lângă 
toate celelalte considerente, încarnarea se reduce pentru suflete la a lua toate deciziile importante 
privitoare la un anumit trup şi la tot ce poate fi învăţat utilizând creierul unei anumite fiinţe umane. 
Următorul capitol analizează motivele biologice şi psihologice ce stau la baza alegerii trupurilor de 
către suflete. 


13 
ALEGEREA UNUI TRUP NOU 


ÎN locul unde îşi aleg viața, sufletele noastre nu văd avanpremiera vieţii unei singure fiinţe 
umane în cadrul aceluiaşi ciclu temporal. Părăsind această zonă, majoritatea sufletelor sunt încli- 
nate spre un candidat principal ce ne-a fost prezentat pentru a fi ocupat de sufletul nostru. Oricum, 
sfătuitorii noştri spirituali ne dau multe ocazii de a reflecta asupra a tot ceea ce am văzut în viitor, 
înainte de a lua decizia finală. Acest capitol este dedicat numeroaselor elemente care influențează 
această decizie. 

De fapt, începem să deliberăm în privinţa trupurilor ce ne sunt prezentate spre alegere încă 
înainte de a merge în locul de selecție a vieţii. Sufletele fac acest lucru în scopul de a se pregăti 
corespunzător pentru vizualizarea anumitor persoane în medii culturale diferite pe Pământ. Cred că 
sufletele care se ocupă de camera ecranelor ştiu dinainte ce să ne arate, tocmai datorită acestor 
gânduri din mintea noastră. Trebuie să procedăm cu multă atenţie la alegerea trupului potrivit, de 
care ne vom folosi în viaţa care va veni. După cum am spus, ghizii şi membrii grupului nostru 
participă la acest proces de evaluare atât înainte, cât şi după vizita noastră la locul de alegere a 
vieţii. 

Când îi ascult pe subiecții mei descriind toate pregătirile necesare pentru alegerea unui nou 
corp fizic, mă gândesc la fluiditatea timpului spiritual. Profesorii noştri folosesc viitorul relativ în 
locul de alegere a vieţii pentru a permite sufletelor să măsoare utilitatea umană în vederea lucrului 
la planurile lecţiilor neterminate. Planul pentru următoarea viață variază în privinţa gradului de 
dificultate, stabilit chiar de mintea sufletului. Dacă tocmai ne-am întors dintr-o viaţă uşoară, în care 
n-am făcut progrese prea mari, sufletul nostru ar putea dori să aleagă pentru următorul ciclu 
temporal o persoană care să se confrunte cu suferinţe sau tragedii. Nu e ceva ieşit din comun să văd 
că cineva care a „alunecat” printr-o viaţă lipsită de provocări, îşi supradozează tumultul de 
evenimente în următoarea existenţă pentru a recupera timpul pierdut în atingerea obiectivelor sale 
de învăţare. 

Mintea sufletului este departe de a fi infailibilă când lucrează împreună cu creierul biologic. 
Indiferent de nivelul sufletului nostru, a fi oameni înseamnă că vom face cu toţii greşeli şi trebuie 
să ne corectăm erorile pe parcurs, în timpul vieţii. Acest fapt se va aplica în cazul oricărui trup pe 
care l-am alege. 

Înainte de a aborda factorii mentali mai complecşi ce influenţează decizia unui suflet de a se 
uni cu creierul unui copil, voi începe cu aspectele fizice ale alegerii unui trup. În ciuda faptului că 
sufletele noastre ştiu dinainte cum vor arăta, un sondaj naţional din Statele Unite indică faptul că 
90% dintre bărbaţi şi femei nu sunt mulţumiţi de caracteristicile fizice ale corpurilor lor. Aceasta 
este puterea amneziei conştiente. Societatea creează la rândul său destulă nemulţumire în acest 
sens, propunând stereotipuri şi modele ideale ale înfățişării fizice. Totuşi, şi acest aspect face parte 
din planul lecţiei sufletului. 

De câte ori nu ne-am uitat în oglindă şi am zis: „Oare sunt acesta eu? De ce arăt aşa? Mă aflu, 
oare, în corpul meu?” Aceste întrebări apar mai ales atunci când tipul de corp pe care îl avem ne 
împiedică să facem acele lucruri pe care credem că ar trebui să le putem realiza. Am avut câţiva 
clienţi care au venit la mine convinşi că trupurile lor îi împiedică să trăiască o viaţă mulţumitoare. 

Mulţi oameni handicapaţi cred că dacă n-ar fi fost victimele unei erori genetice sau ale unui 
accident care le-a mutilat corpul, vieţile lor ar fi mult mai împlinite. Oricât de crud ar putea suna 
acest lucru, cazurile mele arată că numai puţine accidente ce implică mutilări ale corpului n-au fost 
alese de bunăvoie de către suflete. A trăi într-un corp afectat de boală nu implică în mod necesar 
plata unei datorii karmice cauzate de faptul că am fi rănit pe cineva într-o viaţă trecută. Aşa cum va 
demonstra următorul meu caz, când un suflet se află într-un trup afectat, alegerea sa poate implica 
o cale spre însuşirea unei lecţii diferite. 

E greu să-i spui unei persoane ce tocmai s-a îmbolnăvit şi care încearcă să se descurce cu un 
handicap fizic că acest lucru este, de fapt, o oportunitate pentru a avansa într-un ritm mai rapid 
decât aceia dintre noi cu minţi şi corpuri sănătoase. Această înţelegere trebuie să vină din interior. 
Cazurile clienţilor mei m-au convins că efortul necesar depăşirii deficienţelor fizice accelerează 
evoluţia. Aceia dintre noi ce sunt consideraţi de societate ca fiind imperfecți suferă discriminări, 
care fac şi mai grea povara lor. Depăşirea obstacolelor ridicate de neputinţele fizice şi suferinţele 
noastre ne face mai puternici în faţa încercărilor vieții. 

Corpurile noastre sunt o parte importantă a încercării pe care ne-o stabilim noi înşine pentru 
viaţă. Libertatea noastră de alegere faţă de aceste trupuri se referă mai mult la elementele 
psihologice, decât la cele 100.000 de gene pe care le moşteneşte fiecare fiinţă umană. Totuşi, vreau 
să arăt în cazul de la începutul acestui capitol de ce doresc sufletele anumite corpuri, bazându-se, în 

special, pe considerente fizice şi nu pe implicaţii psihologice. Acest caz expune planul implicat în 
decizia unui suflet de a fi în corpuri fizice contrastante în vieţi diferite. După acest caz, vom 
examina de ce îşi aleg sufletele trupurile şi din alte motive. 

Clienta cazului 26 era o femeie înaltă şi bine proporționată, căreia îi plăcea să facă sport, cu 
toate că suferise toată viaţa de dureri la picioare. În timpul interviului preliminar, am aflat că 
încerca o durere confuză în ambele picioare, localizată în jumătatea inferioară a şoldului. De-a 
lungul anilor, a mers la mai mulţi doctori care nu au găsit nici o cauză medicală pentru simptomele 
ei. În mod evident se simţea epuizată şi dorea să încerce orice pentru ameliorare. 

Când am auzit că doctorii au ajuns la concluzia că disconfortul femeii era, probabil, de natură 
psihosomatică, am bănuit că originea durerilor ei s-ar putea afla într-o viață anterioară. Înainte de a 
merge la sursa problemei sale, am hotărât să o trec pe clienta mea prin câteva vieți anterioare 
pentru a stabili care erau motivele care au determinat-o să aleagă acele corpuri. Când am rugat-o să 
îmi vorbească despre o viaţă în care s-a simţit deosebit de bine într-un trup omenesc, mi-a povestit 
despre una trăită în corpul unui viking numit Leth, în jurul anilor 800. Ea mi-a spus că Leth era „un 
fiu al naturii” care a călătorit de-a lungul Mării Baltice, până în vestul Rusiei. 

Leth a fost descris purtând o mantie lungă din blană moale, pantaloni mulaţi din piele de 
animal, cizme legate în partea superioară şi un coif metalic. Era înarmat cu un topor şi cu o sabie 
ascuţită, pe care le manevra cu uşurinţă în luptă. Clienta mea a fost intrigată de imaginea ei mentală 
de a fi din nou în trupul acestui războinic bine legat, având „şuviţe murdare de păr blond-roşcat 
împrăştiate pe umerii mei”. Cu o înălțime mai mare de 6 picioare (cca 1.90 m.), era, cu siguranţă, 
un gigant al timpului său, înzestrat cu o putere enormă, avea un piept imens şi membre puternice. 
Un bărbat foarte rezistent, Leth a călătorit cu alţi nordici pe distanţe mari, navigând pe râuri şi 
traversând păduri virgine şi dese, prădând aşezările din calea sa. Leth a fost omorât în timp ce 
jefuia un sat. 


Cazul 26 


Dr.N: Care a fost cel mai important lucru pentru tine în viaţa pe care tocmai ţi-ai reamintit-o - 
ca Leth vikingul? 

S: Experienţa acelui trup extraordinar şi sentimentul forţei fizice brute. N-am mai avut 
niciodată un asemenea corp în nici o viaţă Pământească. Nu mă temeam de nimeni, pentru că trupul 
meu nu reacţiona la durere nici când era rănit. Era fără cusur. Nu m-am îmbolnăvit niciodată. 

Dr.N: Leth a fost vreodată tulburat din punct de vedere mental? A existat vreo sensibilitate 
emoțională în acea viață? 

S: (izbucnește în râs) Glumeşti? Niciodată! Nu mă interesa decât ziua de azi. Mă îngrijoram 
doar că nu am parte de suficiente lupte, prăzi, mâncare, băutură şi sex. Toate sentimentele mele 
erau canalizate în scopuri fizice. Ce mai trup! 

Dr.N: Bine, hai să analizăm decizia ta de a alege acest corp extraordinar, înainte de viaţa ca 
Leth. Atunci când ai făcut alegerea în lumea spiritelor, ai solicitat tu acest trup bine înzestrat 
genetic sau pur şi simplu a ales pentru tine ghidul tău? 

S: Consilierii nu fac acest lucru. 

Dr.N: Atunci, explică-mi cum a ajuns acest corp să fie ales de tine? 

S: Doream unul din cele mai reuşite exemplare de pe Pământ, şi Leth mi-a fost prezentat ca o 
posibilitate. 

Dr.N: Ai avut o singură alternativă? 

S: Nu, am avut de ales între doi oameni ce trăiau pe atunci. 

Dr.N: Ce se întâmplă dacă nu-ţi place nici unul dintre trupurile care-ţi sunt prezentate pentru 
respectivul segment temporal? 

S: (meditativ) Posibilităţile mele de alegere par întotdeauna să se potrivească cu ceea ce vreau 
să experimentez în vieţile mele. 

Dr.N: Oare consilierii tăi ştiu dinainte ce corp ţi se potriveşte sau sunt atât de grăbiţi, încât 
aceasta devine doar o alegere la întâmplare? 

S: Nimic nu se face aici cu neglijenţă. Consilierii se ocupă de tot. 

Dr.N: M-am întrebat dacă aceşti consilieri s-ar putea încurca uneori. Cu toţi aceşti copii care 
se nasc, n-ar putea repartiza, să zicem, două suflete unui singur copil sau, dimpotrivă, să lase un 
copil fără suflet un timp? 

S: (râzând) Nu suntem pe bandă rulantă. i-am spus doar că ei ştiu ce fac. Nu greşesc în felul 
acesta. 

Dr.N: Te cred. Acum, în ceea ce priveşte alegerile tale, sunt curios dacă au fost suficiente cele 
două trupuri în locul alegerii vieţii? 
deja la dorinţele noastre. Aveam deja o idee despre mărimea, forma şi sexul corpului pe care-l 
doream încă înainte de a mi se prezenta cele două variante. 

Dr.N: Cum ţi s-a părut celălalt trup, pe care l-ai refuzat alegându-l pe Leth? 

S: (pauză) Era un soldat roman... Avea şi el un trup foarte puternic... aşa cum îmi doream 
pentru viaţa aceea. 

Dr.N: Ce era rău în a fi soldat roman? 

S: Nu voiam... să fiu controlat de un stat (subiectul îşi scutură capul)...prea restrictiv... 

Dr.N: După câte îmi amintesc, în secolul al IX-lea o mare parte a Europei căzuse în stăpânirea 
Sfântului Imperiu Roman al lui Carol cel Mare. 

S: Asta era, de fapt, şi problema cu acea viaţă de soldat. Ca viking nu răspundeam în faţa 
nimănui. Eram liber. Puteam rătăci în sălbăticie cu banda mea de invadatori, fără să fiu supus nici 
unui guvern. 

Dr.N: Aşadar, libertatea constituia un factor al alegerii tale. 

S: Absolut. Libertatea de mişcare...furia bătăliilor... să-mi folosesc puterea în mod neîngrădit. 
Viaţa pe mare şi în codri era aspră, crudă, dar erau timpuri brutale. Nu eram nici mai bun, nici mai 
rău decât ceilalți. 

Dr.N: Ce poţi să-mi spui despre celelalte considerente, cum ar fi personalitatea? 

S: Nu mă îngrijora nimic, atâta vreme cât puteam să mă exprim din punct de vedere fizic la 
capacitate maximă. 

Dr.N: Aveai soţie - copii? 

S: (rânjeşte) Ar fi fost prea restrictiv. Eram mereu pe drumuri. Am avut multe femei - pe unele 
cu voia lor, pe altele cu forţa - şi această plăcere dădea un plus manifestării forţei mele fizice. Nu 
voiam să fiu legat în nici un fel. 

Dr.N: Aşadar, ai preferat corpul lui Leth ca pe o extensie pur fizică a senzualităţii? 

S: Da, voiam să experimentez la maximum toate simţurile trupului, nimic mai mult. 


Am simtit că clienta mea era gata acum să se ocupe de problemele sale actuale. După ce am 
trecut-o din starea supraconştientă în cea subconştientă, am rugat-o să meargă direct la o viaţă care 
ar fi putut implica o durere a piciorului. 

Aproape imediat, femeia a intrat în cea mai recentă viaţă trecută a sa, devenind o fetiţă în 
vârstă de 6 ani, pe nume Ashley, ce trăia în New England în 1871. Ashley călătorea într-o trăsură 
când, pe neaşteptate, a deschis portiera, căzând sub vehicul, pe strada pavată cu piatră, Una din 
roțile trăsurii a trecut peste picioarele ei, cam la aceeaşi distanţă de genunchii ambelor picioare, 
zdrobindu-i oasele. Subiectul meu a retrăit o durere ascuţită în picioare pe când îmi descria cum a 
căzut. 

În ciuda eforturilor depuse de medicii de prin partea locului şi a folosirii prelungite a atelelor 
de lemn, oasele micuţei Ashley nu s-au sudat cum trebuie. Ea n-a mai putut niciodată să meargă 
sau să stea în picioare, iar proasta circulaţie i-a cauzat în repetate rânduri umflarea picioarelor în tot 
restul vieţii ei - de altfel destul de scurte. Ashley a murit în 1912 după o perioadă productivă de 
câţiva ani, în care s-a manifestat ca scriitoare şi a avut grijă de copiii cu probleme. Atunci când 

povestea vieţii lui Ashley s-a sfârşit, am readus-o pe clienta mea în lumea spiritelor. 


Dr.N: De ce ai aşteptat 1000 de ani între viaţa ta în trupul unui bărbat puternic şi cea în cel al 
unei femei infirme? 

S: Păi, desigur, între timp am înţeles mai bine cine sunt de fapt. Am ales să fiu infirmă pentru 
a câştiga concentrare intelectuală. 

Dr.N: Ai ales un trup mutilat pentru acest lucru? 

S: Da, vezi, neputând să merg, am putut citi şi studia mai mult. Mi-am dezvoltat mintea şi... 
am ascultat-o. Am învăţat să comunic şi să scriu cu talent, pentru că nu am fost distrasă. Am stat tot 
timpul în pat. 

Dr.N: A fost evidentă vreo trăsătură a sufletului tău atât în trupul lui Ashley, cât şi în cel al lui 
Leth? 

S: Acea parte din mine care reclama o expresie înflăcărată. 

Dr.N: Aş vrea să mergi la momentul în care ai ales trupul fetiţei. Spune-mi cum anume te-ai 
decis asupra acestui corp grav afectat. 

S: Am optat pentru o familie într-o regiune populată a Americii. Vroiam un loc în care să 
existe biblioteci şi să fiu îngrijită de nişte părinți iubitori, pentru a mă putea dedica învăţăturii. Am 
scris constant multor oameni nefericiți şi am devenit o profesoară bună. 

Dr.N: Ca Ashley, ce anume ai făcut tu pentru acea familie iubitoare care a avut grijă de tine? 

S: Trebuie să avem în vedere întotdeauna două aspecte - beneficiile şi obligaţiile. Am ales 
respectiva familie deoarece ei aveau nevoie să experimenteze intensitatea iubirii cu cineva care era 
total dependent de ei, toată viaţa. Am fost foarte apropiaţi, pentru că ei fuseseră singuri înainte de a 
mă naşte eu. M-am născut târziu şi am fost singurul copil. Îşi doreau o fată care să nu-i părăsească 
mai târziu, măritându-se. 

Dr.N: Aşa că, a fost o înţelegere? 

S: Absolut. 

Dr.N: Hai să urmăm, atunci, firul acestei decizii, până în momentul în care sufletul tău a văzut 
pentru prima oară viaţa lui Ashley, în locul de alegere a vieţii. Ai vizualizat detaliile accidentului 
tău? 

S: Desigur, dar n-a fost un accident - trebuia să se întâmple. 

Dr.N: Odată ajunsă pe Pământ, cine a purtat răspunderea căderii? Mintea sufletului tău sau 
creierul biologic al lui Ashley? 

S: Am lucrat la unison. Ea urma să se prostească tot jucându-se cu Portiera, iar... eu am 
profitat de acest lucru. 

Dr.N: Spune-mi, ce a fost în mintea sufletului tău atunci când ai văzut accidentul în locul de 
selecţie a vieţii? 

S: M-am gândit cum ar putea fi folosit acest trup infirm. Am avut şi alte variante de a alege un 
corp afectat, dar l-am preferat pe acesta, deoarece nu vroiam să am posibilitatea de a mă mişca prea 
mult. 

Dr.N: Aş vrea să pun problema cauzalităţii în acest punct. Ar fi căzut Ashley dacă ar fi avut un 
alt suflet? 

S: (defensiv) Mă potriveam cu ea... şi ea cu mine... 

Dr.N: Nu ai răspuns la întrebarea mea. 

S: (pauză lungă) Există forţe mai presus de înţelegerea mea. Când am văzut-o pe Ashley 
pentru prima dată... am putut s-o observ şi fără mine... sănătoasă... bătrână... o altă posibilitate de 
viaţă... 

Dr.N: Acum ajungem undeva. Vrei să spui că dacă Ashley şi-ar fi început viaţa cu alt suflet n- 
ar mai fi căzut? 

S: Da... e o posibilitate... una dintre multe... ea ar fi putut să fie mai puţin afectată, să zicem că 
în aşa fel, încât să poată merge în cârje. 

Dr.N: Bine, dar ai văzut cumva posibilitatea ca Ashley să trăiască fericită şi sănătoasă fără 

sufletul tău? 

S: Am văzut... o femeie matură... cu picioare normale... nefericită... într-o relaţie cu un 
bărbat... frustrată de o viaţă fără mari satisfacţii... părinţi trişti... dar totuşi o viaţă mai uşoară, 
(vocea îi devine mai fermă) Nu! Această cale n-ar fi fost benefică pentru nici unul dintre noi - eu 
am fost sufletul cel mai potrivit pentru ea. 

Dr.N: Tu ai făcut prima mutare în direcția căderii, de vreme ce ai ales să fii sufletul lui 
Ashley? 

s: Am făcut-o... amândouă... În același moment... ea devenise neastâmpărată, jucându-se cu 
portiera trăsurii, când mama ei i-a spus să se potolească. Apoi... şi eu, şi ea am fost pregătite... 

Dr.N: Cât de rigid a fost destinul tău? Odată ce erai deja sufletul lui Ashley, exista vreo 
posibilitate de a evita acest incident? 

S: (pauză) Pot să-ţi spun că am avut o străfulgerare chiar înainte de a cădea. Aş fi putut să mă 
trag înapoi, dar o voce din interiorul minţii mele a spus... „E o şansă, nu mai aştepta, acceptă 
căderea, asta ai dorit - e cea mai bună desfăşurare a acţiunii.” 

Dr.N: A fost important acel moment? 

S: Nu vroiam ca Ashley să îmbătrânească prea mult. 

Dr.N: Dar durerea şi suferinţele prin care a trecut acest copil? 

S: Au fost groaznice. Agonia acelor prime cinci săptămâni a fost inimaginabilă. Aproape că 
am murit, dar am învăţat din această experienţă şi acum înţeleg că amintirile despre capacitatea lui 
Leth de a suporta durerea m-au ajutat... 

Dr.N: Mintea ta interioară regretă ceva din aceste momente în care suferinţa a fost atât de 
intensă? 

S: Pe măsură ce îmi pierdeam şi recăpătăm cunoştinţa, în timpul fazelor critice ale durerii, 
mintea mea devenea mai puternică. Învingându-mi trupul zdrobit, am început să controlez mai bine 
durerea... culcată în pat... neajutorată... în mâna doctorilor. 'Talentele pe care le-am dezvoltat 
controlându-mi durerea m-au ajutat mai târziu să mă concentrez asupra studiilor... consilierul meu 
m-a sprijinit şi el... 

Dr.N: Aşadar, ai câştigat mult în acea viaţă din faptul că n-ai putut merge? 

S: Da, am devenit o ascultătoare şi o gânditoare. Am corespondat cu mulţi oameni şi am 
învăţat să scriu... şi să am inspiraţie. Am dobândit aptitudini pedagogice cu copiii, simţindu-mă 
condusă de o putere interioară. 

Dr.N: A fost mândru consilierul tău de realizările tale când te-ai întors în lumea spiritelor? 

S: Foarte, deşi mi s-a spus că devenisem puţin cam indulgentă şi cam răsfăţată (râde), dar e o 
compensație rezonabilă. 

Dr.N: Cum te ajută astăzi experienţele tale în trupul puternic al lui Leth şi în cel slab al lui 
Ashley, sau nu există nici o consecinţă a acestora? 

S: Beneficiez zilnic din aprecierea necesităţii unei uniuni între minte şi trup pentru a-mi învăţa 
lecţiile. 


În timp ce clienta mea retrăia scena de pe stradă, în care i-au fost zdrobite picioarele, am inițiat 
măsurile de desensibilizare. La sfârşitul şedinţei noastre am deprogramat total amintirea care îi 
genera durerea picioarelor. Această femeie mi-a notificat mai târziu că de atunci nu a mai avut 
dureri şi că se bucură să joace tenis regulat. 

Cele două vieţi trecute pe care le-am reprezentat în acest caz au fost dedicate alegerilor fizice 
pentru existenţa reală a sufletului în două medii distincte. 

Sufletele caută să se exprime pe ele însele, dezvoltând diferite aspecte ale caracterului lor. 
Indiferent ce unelte fizice şi mentale se vor utiliza în timpul folosirii mai multor trupuri, legile 
karmice vor prevala. Dacă sufletul alege unul extrem, undeva în josul liniei, acesta va fi 
contrabalansat de o alegere opusă pentru a echilibra dezvoltarea. Vieţile fizice ale lui Leth şi 
Ashley sunt exemple de compensări karmice. Hinduşii cred că un om bogat trebuie să devină 
cerşetor, mai devreme sau mai târziu, astfel încât sufletul său să se poată dezvolta în mod adecvat. 

Dacă trece prin mai multe provocări, identitatea sufletului nostru devine mai puternică. 
Cuvântul „puternic” n-ar trebui să fie greşit înţeles. Subiecţii mei spun că adevăratele lecţii de viață 
sunt însuşite atunci când recunoaştem şi ne adaptăm condiţiei umane. Chiar şi când suntem 
victime, în realitate câştigăm ceva, pentru că astfel înfruntăm eşecul şi constrângerea, acest lucru 
însemnând un progres real. Uneori, una dintre cele mai importante lecţii este tocmai aceea de a 
învăţa să ne rupem de trecut. 

Dacă sufletele iau în calcul cu atenţie atributele fizice ale unui trup Pământesc într-o varietate 
de aşezări culturale, ele acordă şi mai multă atenţie aspectelor psihologice ale vieţii în formă 
umană. 

Această decizie constituie partea cea mai importantă pentru suflet din întregul proces de 
alegere. Înainte de a intra în locul de alegere a vieții, este în avantajul sufletului să reflecteze la 
factorii eredității şi mediului ce influenţează modul în care va funcţiona o viaţă biologică. Am auzit 
că energia spirituală a sufletelor are o influenţă fluctuantă asupra temperamentului gazdei sale 
umane - dacă acesta va fi introvertit sau extrovertit, rațional sau idealist, analitic sau emoţional. 
Având în vedere aceste variabile, sufletele trebuie să reflecteze dinainte la tipurile de trupuri care le 
vor servi cât mai bine în viaţa ce va urma. 

Din câte am reuşit să-mi dau scama, ghizii şi maeştrii ce se ocupă cu alegerea vieţii cunosc 
preferinţele sufletelor cu privire la comportamentele umane pentru viitoarea viaţă. Mi se pare că 
unele suflete iau această responsabilitate mai în serios decât altele. Totuşi, un suflet aflat în faza 
premergătoare selecției vieţii poate reflecta doar în ce măsură se va potrivi cu un anumit trup. Când 
sufletele sunt chemate în locul alegerii vieţii, s-a terminat cu ghicitul. Acum ei trebuie să-şi 
potrivească identitatea spirituală cu o fiinţă muritoare. Cazul următor se bazează pe motivaţia 
pentru care un suflet s-a alăturat din considerente psihologice cu două fiinţe umane, la o distanţă de 
mii de ani. Subiectul cazului 27 e un om de afaceri texan ce posedă o mare şi profitabilă firmă de 
confecţii. 

În timpul unei vacanțe în California, Steve a venit să mă vadă la sfatul unui prieten. În timp ce 
îi ascultam povestea, am observat că era încordat şi foarte vigilent. Îşi rotea ochii neliniștit prin 
biroul meu şi se juca agitat cu lanţul de la chei. L-am întrebat dacă era nervos sau dacă îi era teamă 
să fie hipnotizat. El a răspuns: „Nu, mi-e teamă mai mult de ceea ce vei descoperi”. 

Acest client mi-a spus că angajaţii săi erau pretenţioşi şi neloiali, şi că mulţimea de plângeri 
ale acestora devenise intolerabilă. Soluţia sa la această problemă a fost să întărească disciplina şi să 
concedieze anumiţi oameni. Am aflat că avusese două căsnicii ce s-au destrămat şi că era alcoolic. 
A spus că încercase de curând un program de recuperare, dar a renunţat, pentru că „erau prea critici 
față de mine”. 

Pe măsură ce discutam, Steve mi-a relatat că mama sa dispăruse după ce-l părăsise pe treptele 
unei biserici din Texas, la o săptămână de la naşterea sa. După câţiva ani petrecuţi la orfelinat, în 
singurătate şi nefericire, a fost adoptat de un cuplu mai în vârstă. El a adăugat că aceştia impuneau 
o disciplină strictă şi păreau că-l dezaprobă tot timpul. Steve a plecat de acasă în adolescenţă, 
având după aceea multe încurcături cu legea şi încercând odată chiar să se sinucidă. Cred că 
personalitatea acestui client era prea dogmatică şi neîncrezătoare în autoritate. Mânia sa îşi trăgea 
rădăcinile din sentimente de izolare şi de abandon. Steve a spus că simţea că pierde controlul 
asupra propriei sale vieţi şi că dorea să încerce absolut orice pentru a-şi „descoperi adevărata 
identitate”. Am fost de acord să explorez memoria sa inconştientă într-un număr mic de şedinţe, 
dacă şi el avea să se gândească să viziteze mai târziu un terapeut din oraşul său pentru o consiliere 
susținută. Pe măsură ce cazul se desfăşoară, vom vedea cum sufletul lui Steve îşi păstrează 
identitatea, răspunzând la provocările vieţii fizice într-un trup omenesc. Intensitatea acestei asocieri 
este crescută în timpul hipnozei, atunci când subiecţii mei discută despre motivele alegerii unui 
anumit trup. Unul din motivele pentru care folosesc acest caz e acela de a indica o barieră dificilă 
în calea descoperirii propriei noastre identități - traumele din timpul copilăriei. Sufletele ce se 
unesc cu oamenii care dezvoltă tulburări de personalitate timpurii au ales în mod deliberat o viaţă 
dificilă. 

Înainte de a-mi conduce clientul în Lumea Spiritelor pentru a afla de ce sufletul său a ales 
această viaţă, el a trebuit să-și retrăiască amintirile timpurii ale copilăriei. În scurtul fragment ce 
deschide cazul, acest subiect îşi va vedea din nou mama naturală. Este una dintre cele mai 
zguduitoare scene pe care le-am facilitat vreodată. 


Cazul 27 


Dr.N: În acest moment te afli în prima ta săptămână de viaţă şi mama ta te vede pentru ultima 
oară. Nu are importanţă că eşti bebeluş, pentru că mintea ta interioară adultă ştie tot ceea ce se 
petrece. Descrie-mi exact ce se întâmplă. 

S: (subiectul începe să tremure) Sunt... Într-un coş... Învelit într-o pătură... sunt aşezat pe nişte 
trepte... e frig... 

Dr.N: Unde sunt aceste trepte? 

S:... În faţa unei biserici... În Texas. 

Dr.N: Cine te-a pus acolo? 

S: (tremură din ce în ce mai tare) Mama mea... se apleacă spre mine... Îşi ia rămas bun... 
(începe să plângă) 

Dr.N: ce poţi să-mi spui despre motivele pentru care te-a părăsit? 

S: Ea e... tânără... nu e căsătorită cu tatăl meu... el e însurat. Ea plânge... simt lacrimile ei cum 
îmi cad pe faţă. 

Dr.N: Priveşte-o. Ce altceva mai vezi? 

S: (se îneacă) Un păr negru... lung... frumos... Îi ating buzele... mă sărută... tandru, uşor... Îi e 
foarte greu să mă părăsească. 

Dr.N: Ţi-a spus ceva înainte de a pleca? 

S: (vorbind cu greutate) „Trebuie să te părăsesc pentru binele tău. N-am bani suficienți pentru 
a avea grijă de tine. Părinţii mei nu ne vor ajuta. Te iubesc. Te voi iubi şi te voi păstra mereu în 
sufletul meu”. 

Dr.N: Ce se întâmplă apoi? 

S: Ea... apucă cordonul soneriei... sună la uşă... auzim nişte paşi apropiindu-se... acum pleacă. 

Dr.N: Ce ţi-a spus gândirea ta interioară despre ceea ce ai văzut? 

S: (aproape sufocat de emoție) Oh... mă vroia... nu dorea să mă părăsească... mă iubea! 

Dr.N: (îmi aşez mâinile pe fruntea subiectului şi încep o serie de sugestii post-hipnotice ce se 
încheie cu următoarele instrucțiuni) Steve, vei putea să-ţi aminteşti aceste amintiri subconştiente 
prin mintea ta conştientă. Vei reţine imaginea mamei tale tot restul vieţii tale. Ştii acum că i-a 
păsat, într-adevăr, de tine şi că energia ei îţi este alături E clar? 

S: Da... 

Dr.N: Acum, înaintează în timp şi spune-mi ce ai simţit despre părinţii tăi adoptivi. 

S: Nu erau niciodată mulţumiţi de mine... mă făceau să mă simt vinovat pentru orice... mă 
judecau şi mă controlau... (faţa subiectului se umple de lacrimi şi sudoare) Nu ştiu ce ar trebui să 
fiu... nu sunt cu adevărat. 

Dr.N: (ridicând vocea) Spune-mi ce nu e adevărat la tine? 

S: Faptul că mă prefac...(se opreşte) 

Dr.N: Continuă! 

S: Nu mă controlez... o furie constantă... tratând rău oamenii pentru... a mă răzbuna... lipsa de 
speranţă... 


Notă: După condiţionări suplimentare îmi voi duce subiectul înainte şi înapoi, între 
subconştientul şi supraconştientul său. 


Dr.N: Bine Steve, hai să ne întoarcem acum în timp până înaintea naşterii tale în această 

existenţă. Spune-mi dacă ai mai trăit în vreo viață împreună cu sufletul mamei tale naturale. 

S: (pauză lungă) Da... 

Dr.N: V-aţi provocat suferinţe fizice sau emoţionale în vreuna dintre aceste vieţi? 

S: (după o clipă, subiectul îşi crispează mâinile pe braţele fotoliului) Ah.../a naiba..asta 
e...desigur..e ea! 

Dr.N: Încearcă să te relaxezi şi ia-o mai încet, ca să te pot urmări. Aş vrea ca atunci când voi 
ajunge la trei să intri în viaţa pe care o consideri ca fiind cea mai importantă în ceea ce priveşte 
relaţia ta cu acest suflet. Unu, doi, trei! 

S: (suspină adânc) Ah... e aceeaşi persoană... într-un trup diferit... dar e mama mea şi în 
această viaţă... 

Dr.N: Rămâi concentrat asupra acestei scene. E zi sau noapte? 

S: (pauză) Lumină puternică... soare fierbinte şi nisip ... 

Dr.N: Descrie-mi ce se întâmplă. 

S: (şovăitor) Stau în faţa templului meu ... în faţa unei mari mulțimi de oameni... gărzile mele 
sunt în spatele meu. 

Dr.N: Cum te cheamă? 

S: Haroum. 

Dr.N: Cum eşti îmbrăcat, Haroum? 

S: Cu o robă lungă şi cu sandale. Am un sceptru în mână, ornat cu nişte şerpi de aur, ca simbol 
al autorităţii mele. 

Dr.N: Care e autoritatea ta, Haroum? 

S: (mândru) Sunt marele preot. 


Notă: Am aflat mai târziu că acest bărbat fusese un şef de trib, în zona peninsulei Arabice, în 
apropierea Mării Roşii, în jurul anului 2000 Î.Hr. În acea vreme, zona era cunoscută ca regatul din 
Saba. Am aflat, de asemenea, că templul era o structură ovală, ridicată din cărămizi şi blocuri de 
piatră şi că era închinat unui zeu lunar. 


Dr.N: Ce anume faci în faţa templului tău? 

S: Stau pe treptele acestuia şi judec o femeie. E mama mea. E îngenuncheată înaintea mea. I se 
citeşte în ochi milă şi teamă. 

Dr.N: Cum ar putea să exprime amândouă aceste sentimente? 

S: Se citeşte milă în ochii ei din cauza puterii care m-a acaparat... controlând într-o măsură atât 
de mare viaţa cotidiană a supușilor mei. În acelaşi timp se întrezăreşte şi teama, având în vedere ce 
urmează să fac. Acest lucru mă tulbură, dar nu trebuie să arăt tulburarea mea. 

Dr.N: De ce e mama ta îngenuncheată înaintea ta pe treptele templului? 

S: A pătruns în depozit şi a furat alimente pentru a le da poporului. Mulţi oameni flămânzesc 
în această perioadă a anului, dar numai eu pot da ordin să se distribuie alimente. Porţiile trebuie 
măsurate cu atenţie. 

Dr.N: A acţionat ea, oare, contrar unor reguli de raționalizare a hranei? Era o problemă de 
supravieţuire? 

S: (brusc) E mai mult decât atât - prin faptul că nu mi s-a supus, mi-a subminat autoritatea. 
Folosesc distribuirea alimentelor ca pe un mijloc de a-mi... controla poporul. Vreau ca toţi să-mi fie 
loiali. 

Dr.N: Ce vei face cu mama ta? 

S: (cu convingere) Mama mea a încălcat legea. Aş putea să o salvez, dar trebuie să o 
pedepsesc pentru a oferi un exemplu. Am decis ca ea să moară. 

Dr.N: Cum te simţi având în vedere că o vei ucide pe mama ta, Haroum? 

S: Trebuie să o fac. A fost mereu un ghimpe în coasta mea - generând tulburări în sânul 
poporului meu din cauza poziţiei ei. Nu mai pot guverna liber dacă va fi şi ea aici. Chiar şi acum, 
are o atitudine sfidătoare. O condamn la moarte lovind cu sceptrul în treptele de piatră. 

Dr.N: Mai târziu îţi va părea rău că ai ordonat uciderea mamei tale? 

S: (vocea îi devine încordată) Nu trebuie să mă gândesc la astfel de lucruri dacă vreau să 
păstrez puterea. În acest punct, memoria lui Steve a retrăit două evenimente tulburătoare din punct 
de vedere emoţional, implicând acţiuni intenţionate de separare între mamă şi fiu. Deşi făcuse 
legătura karmică, era important ca abandonarea sa pe când era nou-născut să nu fie luată separat ca 
pură compensație istorică. Pentru a începe vindecarea, trebuia să mergem mai departe. 

Următoarea fază a şedinţei noastre a fost menită regăsirii identităţii lui Steve ca suflet. Pentru 
a face acest lucru, l-am dus în Lumea Spiritelor. În fiecare din cazurile mele, încerc să duc 
subiectul înapoi la cea mai potrivită zonă spirituală, pentru a putea obține cele mai bune rezultate. 
Pentru cazul 13 am folosit locul orientărilor. Alături de subiectul cazului 13 vom retrăi momentul 
spiritual imediat următor întoarcerii sale din locul alegerii vieţii. În acest loc, aş vrea ca Steve să 
înţeleagă motivele pentru care a ales actualul său trup şi rolul jucat în viaţa sa de alte suflete. 


Dr.N: Sub ce nume eşti cunoscut în lumea spiritelor? 

S: Sumus. 

Dr.N: Bine, Sumus, din moment ce suntem din nou în lumea spiritelor, aş vrea să ne îndreptăm 
spre perioada imediat următoare momentului în care l-ai văzut pentru prima dată pe bărbatul care 
astăzi e Steve. La ce te gândeşti? 

S: Un bărbat aşa de ranchiunos... e atât de mânios că mama sa l-a părăsit... şi ciudaţii ăia care 
l-au adoptat... nici nu ştiu dacă vreau să accept acest trup! 

Dr.N: Înţeleg, dar să lăsăm pentru puţin timp la o parte această decizie și să ne ocupăm de alte 
lucruri. Spune-mi ce faci, de fapt, odată ce ai părăsit locul alegerii vieții. 

S: Uneori aş putea dori să rămân singur cu mine însumi. De obicei, mi-e teamă să aud opiniile 
prietenilor mei despre vieţile pe care le-am văzut, mai ales când e vorba de una atât de aspră. 

Dr.N: Ai mai multe opțiuni? 

S: (îşi clatină capul) Pe aceasta trebuie s-o aleg... e o decizie grea. 

Dr.N: Spune-mi, Sumus, când te reîntorci în grupul tău de prieteni, discuţi cu ei despre 
posibilitatea de a vă asocia în viaţa viitoare? 

S: Da, cel mai probabil aceşti prieteni apropiaţi vor face parte din viitoarea mea viaţă, după 
cum şi eu voi lua parte la a lor. Unii dintre ei nu vor fi în anumite vieți. Nu contează. Vorbim cu 
toții despre vieţile noastre viitoare Vreau să înțeleg exact ideile lor. Vezi, ne cunoaştem bine între 
noi - atât slăbiciunile, cât şi calitățile noastre - succesele şi eşecurile din trecut - de ce să ne păzim... 
lucruri de genul ăsta. 

Dr.N: Discuţi cu ei detaliile referitoare la ce fel de persoană ar trebui să fii în viaţa viitoare 
înainte de a merge în locul de alegere a vieţii? 

S: O, da, la modul general. Fără nimic concret. Acum că l-am văzut pe Steve şi pe cei care vor 
fi legaţi în vreun fel de el, există rezerve, aşa că vorbesc cu Jor. 

Dr.N: Jor e ghidul tău? 

S: Da, el a aflat multe despre ce credeam că ar trebui să fiu înainte de a fi trimis în locul în 
care vizualizăm vieţile. 

Dr.N: Ok, Sumus, tocmai te-ai întors la grupul tău matcă de la locul alegerii vieţii. ce anume 
faci mai întâi? 

S: Vorbesc despre tipul ăsta, Steve, ce pare atât de nefericit... fără mama sa adevărată... toată 
chestia asta... ce oameni vor fi în jurul său... planurile lor... toate acestea trebuie să ni se 
potrivească. 

Dr.N: Vrei să spui - sufletele ce vor lua anumite trupuri? 

S: Aşa este, trebuie să întărim acest lucru. 

Dr.N: Sunt, oare, repartizările sufletului negociabile şi în acest punct, sau tuturor le este 
comunicat în ce corp vor fi după ce părăsesc locul alegerii vieţii? 

S: Nimeni nu e forţat să facă nimic. Ştim cum trebuie procedat. Jor... şi alții ne ajută să facem 
anumite ajustări... şi să le trimitem apoi ca să întregim tabloul (faţa subiectului devine gravă) 

Dr.N: Sumus, te nelinişteşte ceva în acest moment? 

S: (trist) Uh... prietenii mei pleacă...se apropie alţii... oh... 

Dr.N: Bănuiesc că vor avea loc unele discuţii cu alte suflete, încearcă să te relaxezi cât de mult 
poţi. La comanda mea, îmi vei relata clar tot ceea ce se petrece. Înţelegi? 

S: (nervos) Da. 

Dr.N: Începe! Câte entităţi vezi? 

S: Sunt... patru... vin spre mine... Jor e unul din ei. 

Dr.N: Care anume este primul? 

S: (subiectul îmi apucă mâna) E ... Eone... va fi din nou mama mea. 

Dr.N: E vorba de sufletul ce a fost mama lui Haroum şi a lui Steve? 

S: Da, ea este. Oh... nu vreau... 

Dr.N: ce se întâmplă? 

S: Eone îmi spune că e timpul să... aşezăm lucrurile... să fim din nou mamă şi fiu într-o viață 
dezorganizată. 

Dr.N: Dar, Sumus, n-ai văzut acest lucru în locul de alegere a vieţii, când ai văzut-o pe mama 
lui Steve ducându-şi fiul la acea biserică? 

S: Am văzut oamenii... posibilitatea... era încă în stadiul de... consideraţie abstractă... nu era, 
de fapt, vorba încă de mine. Cred că am încă nevoie să fiu convins, pentru că Eone nu e aici fără un 
motiv. 

Dr.N: Presupun că nici una din aceste entități ce tocmai au ajuns nu face parte din propriul tău 
grup? 

S: (suspină) într-adevăr. 

Dr.N: De ce aţi aşteptat tu şi Eone 4000 de ani înainte de a discuta despre o echilibrare a 
modului în care ai tratat-o în Arabia? 

S: Anii Pământeni nu au nici o importanţă, ar fi putut să se fi întâmplat ieri. Pur şi simplu nu 
eram pregătit să răscumpăr durerea pe care i-am cauzat-o pe când eram în trupul lui Haroum. Ea 
spune că împrejurările sunt potrivite acum pentru acest exerciţiu. 

Dr.N: Dacă sufletul tău se alătură trupului lui Steve în această viaţă din Texas, va considera 
Eone acest lucru ca pe o plată a datoriei tale karmice? 

S: (pauză) Viaţa mea ca Steve nu e intenționată ca o pedeapsă. 

Dr.N: Mă bucur că înţelegi acest lucru. Şi care sunt lecţiile pe care trebuie să ţi le însuşeşti? 

S: Să ... simt ce înseamnă trădarea într-o relaţie de familie... în mod deliberat scindată... 

Dr.N: Te referi la o ruptură intenţionată într-o relație mamă-fiu? 

S: Da. Pentru a aprecia ce înseamnă să fii exclus. 

Dr.N: Dă-i voie lui Eone să se îndepărteze şi hai să vedem cine sunt celelalte entități, Sumus. 

S: (tulburat) Eone pluteşte înapoi la... Jor... şi se apropie ...oh, la naiba - Talu şi Kalish! 
(subiectul tresare în scaunul său încercând să îndepărteze aceste două spirite din mintea sa) 

Dr.N: Cine sunt aceştia? 

S: (într-un torent de cuvinte) Talu şi Kalish s-au oferit voluntari să fie părinţii mei adoptivi - 
de fapt, ai lui Steve. Ei lucrează adesea împreună. 

Dr.N: Şi care e problema? 

S: Doar că nu-i vreau în viaţa mea aşa de curând! 

Dr.N: la-o mai încet, Sumus, ca să te pot urmări. Ai mai lucrat cu aceste suflete şi înainte? 

S: (bombănind) Da, da - dar mi-e aşa de greu să fiu cu ei - mai ales cu Kalish. E prea devreme. 
Au fost socrii mei în viața din Germania. 


Notă: Discutăm pentru câteva minute despre o viaţă trăită de Sumus în Europa, în trupul unui 
ofiţer superior care-şi neglijase familia şi constituise obiectul de batjocură al influenților părinți ai 


soţiei sale. 


Dr.N: Vrei să spui că Talu şi Kalish nu au calităţile necesare pentru însărcinarea de a fi părinții 

tăi adoptivi, în viaţa ta texană? 

S: (dă din cap resemnat) Nu, ei ştiu ce fac. Atât că întotdeauna e mai greu să fii împreună cu 
Kalish. Ea alege persoane prea critice, pretenţioase, reci... 

Dr.N: Manifestă mereu acest tip de comportament în trupuri umane? 

S: Păi, acesta e stilul ei faţă de mine. Kalish nu este un suflet care să se implice uşor. E 
independentă şi foarte decisă. 

Dr.N: Cum crezi că va fi Talu în calitate de tată adoptiv? 

S: Sever... Îi va permite lui Kalish să conducă... poate fi prea detașat... mai ales din punct de 
vedere emoţional... De data asta o să mă răzvrătesc de-a dreptul împotriva lor. 

Dr.N: Ok, dar, oare, ei te vor învăţa ceva? 

S: Da, ştiu că o vor face, dar totuşi îi voi contrazice. Jor şi Eone ni se alătură. 

Dr.N: Ce vei spune la această discuţie? 

S: Vreau ca Eone să fie mama mea vitregă. Cu toţii râd de mine când spun asta. Jor nu va 
crede tot ce explic eu acolo. El ştie că sunt apropiat de Eone. 

Dr.N: Râd de tine, Sumus? 

S: O, nu e chiar aşa. Talu şi Kalish pun sub semnul întrebării opoziţia mea de a-mi ataca 
greşelile împreună cu ei. 

Dr.N: Bine, dar am impresia că tu crezi că toate aceste suflete te presează să iei o decizie 
referitoare la viaţa ta texană. 

S: Aici lucrurile nu merg aşa. Discutăm despre temerile mele faţă de viaţa însăşi. 

Dr.N: Dar am crezut că nu-ţi place de Talu şi de Kalish? 

S: Ei mă cunosc... am nevoie de oameni stricți, altfel mă urc în capul lor. Toată lumea de aici 
observă la mine tendinţa de a fi indulgent cu mine însumi. Ei mă conving că o viaţă uşoară, fără 
compania lor, ar fi apă chioară. Amândoi sunt foarte disciplinaţi. 

Dr.N: Păi, asta sună ca şi cum te-ai decis deja să mergi împreună cu ei în viaţa texană. 

S: (gânditor) Da, o să aibă o groază de pretenţii faţă de mine în copilărie... Kalish sarcastică... 
Talu perfecţionist... pierzând-o pe Eone... va fi un drum destul de greu. 

Dr.N: Ce va însemna pentru Talu şi Kalish să interpreteze rolurile părinților tăi? 

S: Kalish şi Talu sunt există într-o altă... configuraţie decât mine. Eu nu trebuie să ştiu prea 
multe despre treburile lor. E oricum ceva legat de faptul că sunt nişte oameni rigizi şi de depăşirea 
mândriei. 

Dr.N: Atunci când te afli pe Pământ, mintea sufletului tău ştie întotdeauna motivul pentru care 
anumiţi oameni care te influenţează pozitiv sau negativ reprezintă ceva important în viaţa ta? 

S: Da, însă acest fapt nu înseamnă că şi persoana care sunt în acea viaţă înţelege ceea ce ştie 
spiritul meu. (zâmbeşte) Exact ce ar trebui să reuşim să aflăm pe Pământ. 

Dr.N: Ceea ce facem noi acum? 

S: Mda... şi eu trişez puţin cerându-ți ajutorul, dar e în regulă. 


Pare o enigmă faptul că pentru mulți dintre noi e atât de dificil să atingem cunoaşterea 
adevăratei noastre naturi ca suflete, prin mintea conştientă. Sunt convins că, de acum, cititorul a 
înţeles că şi în stare supraconştientă ne păstrăm abilitatea de a ne observa pe noi înşine cu o parte a 
centrului critic al minţii noastre conştiente. Cea mai importantă latură a muncii mele de 
hipnoterapeut e aceea de a-i ajuta pe clienţi să-şi atingă sinele interior prin inter-relaţionarea tuturor 
faţetelor minţii. 

Vreau ca Steve să înțeleagă motivele comportamentului său înţelegându-şi sufletul. Dialogul 
care urmează ne oferă mai multe dezvăluiri despre motivele care l-au făcut pe Sumus să se 
integreze în trupul lui Steve. 

Conferinţa spirituală cu Jor, Eone, Talu şi Kalish s-a încheiat. Pentru discuţia referitoare la 
alegerea trupului lui Steve, l-am dus pe Sumus într-un loc liniştit al lumii spiritelor. 

Dr.N: Spune-mi, Sumus, cât de mult din ceea ce reprezinţi cu adevărat ca suflet se reflectă în 
fiinţele umane pe care le-ai ocupat? 

S: Destul - dar nu există două trupuri identice, (râde) ştii, nu se întâmplă întotdeauna să ai 
parte şi de un trup bun și de o fuziune optimă a acestuia cu sufletul. Îmi amintesc că unele trupuri 
ale mele erau mai plăcute decât altele. 

Dr.N: Vrei să spui că sufletul domină sau se subordonează creierului uman? 

S: E greu de spus, pentru că există diferenţe subtile la creierul Fiecărui corp, ce ne influențează 
modul în care... ne exprimăm fiind în respectivul trup. O fiinţă umană ar fi destul de goală fără 
noi... dar, cu toate acestea, tratăm cu respect fiecare trup. 

Dr.N: Cum crezi că ar fi fiinţele umane în lipsa sufletelor? 

S: A, ar fi dominate de simţuri şi emoţii... 

Dr.N: Şi, crezi că fiecare creier uman te face să reacționezi diferit? 

S: Păi, ceea ce sunt... poate folosi unele trupuri mai bine decât altele. Nu mă simt întotdeauna 
complet ataşat de o ființă umană. Unele emoții fizice sunt copleşitoare, şi eu nu mai sunt atât de... 
eficient. 

Dr.N: Aşa cum se întâmplă cu nivelul ridicat de furie al temperamentului lui Steve, afectat, 
probabil, de sistemul nervos central al acelui trup? 

S: Da, moştenim aceste lucruri... 

Dr.N: Dar tu ştiai cum va fi Steve înainte de a alege corpul său? 

S: (dezgustat) Da, şi acesta este un exemplu tipic al felului în care reuşesc să înrăutățesc o 
situaţie. Pot interpreta doar atunci când furtunile minţilor umane sunt liniştite, dar cu toate acestea 
aleg oameni nervoşi. 

Dr.N: Ce înţelegi prin a interpreta? 

S: Să explic idei... să dau un sens reacţiilor lui Steve la agitație... 

Dr.N: Ca să fiu sincer, Sumus, pare că eşti un străin în trupul lui Steve. 

S: Îmi pare rău că ţi-am lăsat această impresie. Noi nu controlăm mintea umană... noi încercăm 
numai să o înălțăm prin prezenţa noastră, astfel încât să înțeleagă... sensul lumii şi să fie receptivă 
la moralitate. 

Dr.N: E foarte bine, dar voi folosiţi trupurile omeneşti şi pentru propria voastră dezvoltare, nu- 
i aşa? 

S: Desigur, e o ...uniune. Dăm şi luăm energia noastră. 

Dr.N: Oh, vă croiţi energia în aşa fel, încât să se potrivească cu un corp gazdă? 

S: Ar fi mai bine să spunem că folosim diferite fațete ale exprimării, în funcţie de pornirile 
emoționale ale fiecărui trup. 

Dr.N: Hai să fim exacţi, Sumus. Ce se întâmplă între tine şi creierul lui Steve în acest moment, 
pe Pământ? 

S: Am simțit..că mă scufund... uneori energia mea este obosită şi nu mai poate răspunde la 
atâta negativism. 

Dr.N: Privind înapoi la alegerile tale, la Steve, Haroum şi la toate celelalte trupuri ce s-au 
succedat între acestea — nu cumva au unele trăsături comune care te-au atras? 

S: (pauză lungă) Sunt o entitate de contact. Caut oameni care se implică... chiar şi agresiv, faţă 
de ceilalți. 

Dr.N: Când aud cuvântul agresiune, îl traduc ca ostilitate. Asta ai vrut să spui? 

S: (pauză) Bine, sunt atras de aceia care influenţează alți oameni... Ah, puternic, la maximum. 

Dr.N: Eşti un suflet căruia îi place să controleze alți oameni? 

S: N-aş spune chiar a controla. Evit să aleg oamenii ce nu se implică intens în viaţa celor care 
îi înconjoară. 

Dr.N: Sumus, ce altceva faci decât să controlezi atunci când încerci să conduci alte suflete în 
viețile lor? 

S: (nu răspunde) 

Dr.N: Ce ar spune Jor despre relaţiile tale umane? 

S: Hmm...că îmi place puterea - ca modalitate de a influenţa acţiunile oamenilor cu putere de 
decizie. Că doresc să conduc grupuri politice şi sociale. 

Dr.N: Aşadar, nu ţi-ar plăcea să fii în trupul unui om liniştit şi modest? 

S: Absolut deloc. 

Dr.N: (insist) Sumus, e cumva neadevărat că ţi-a plăcut să contribui la abuzul de putere al lui 
Haroum în Arabia şi că modul în care ţi-ai tratat angajaţii, pe când erai Steve, te-a satisfăcut? 

S: (tare) Nu, nu e adevărat! Lucrurile îți scapă uşor din mână când încerci să conduci oamenii. 
Condiţiile de pe Pământ sunt acelea care te constrâng. Nu e doar vina mea. 

Dr.N: Dar, e oare posibil ca Haroum şi Steve să fi adoptat un atare comportament extrem şi 
pentru că sufletul tău a fost împreună cu ei? 

S: (cu greutate) N-am făcut bine, ştiu... 

Dr.N: Uite Sumus, sper că ştii că nu cred că eşti un suflet rău. Dar poate că te-ai lăsat sedus cu 
uşurinţă de capcanele autorităţii omeneşti şi acum vei fi o persoană care se simte în conflict cu 
societatea. 

S: (tulburat) începi să vorbeşti ca Jor! 

Dr.N: Nu mi-am propus aşa ceva, Sumus. Poate că Jor ne ajută pe amândoi să înţelegem ce se 
întâmplă în interiorul tău. 

S: Probabil. 


Steve şi cu mine am atins un stadiu productiv în ceea ce priveşte contactul cu sufletul său. Mă 
adresez acestui subiect ca şi cum aş vorbi cu doi oameni, apropiind sinele său conştient şi 
inconştient. După ce am aplicat condiționări suplimentare pentru a aduna aceste forțe strâns 
împreună, am încheiat şedinţa noastră cu o ultimă serie de întrebări. E important să nu permitem 
minţii sale să se abată de la subiect sau ca amintirile să se disocieze. Întrebările mele sunt directe şi 
pronunțate rapid, pentru a creşte şi ritmul răspunsurilor subiectului. 


Dr.N: Sumus, începe prin a-mi spune de ce ai acceptat inițial trupul lui Steve. 

S: Pentru... a mă ridica deasupra atracției mele de a-i conduce pe ceilalţi... Întotdeauna mi-am 
dorit să comand... 

Dr.N: Se află, oare, identitatea sufletului tău în conflict cu direcţia pe care a luat-o viaţa lui 
Steve? 

S: Nu-mi place acea parte a sa care se luptă să ajungă în vârf şi în acelaşi timp se gândeşte să 
scape, autodistrugându-se. 

Dr.N: Dacă aceasta este o contradicție pentru tine, de ce mai există? 

S: ...copilăria... tristeţea...(se opreşte) 

Dr.N: Cu cine vorbesc acum? Sumus, de ce nu eşti mai activ în a te ajuta pe tine însuţi - ca 
Steve - să depăşeşti ruşinea cauzată de abandonul lui Eone şi mânia izvorâtă din copilăria lipsită de 
dragoste, petrecută împreună cu Talu şi Kalish? 

S: Acum sunt mare ... Şi îi conduc pe alţii... nu voi mai lăsa oamenii să mă rănească. 

Dr.N: Sumus, dacă tu şi Steve îmi vorbiţi acum ca o singură inteligenţă, aş vrea să ştiu de ce e 
stilul tău de viaţă atât de autodistructiv. 

S: (pauză lungă) Pentru că punctul meu slab e ... să-mi folosesc pe Pământ puterea pentru 
autoconservare. 

Dr.N: Crezi că dacă nu i-ai fi controlat pe oameni ca adult, viaţa ta s-ar fi întors la modul în 
care ai fost tratat în copilărie? 

S: (furios) Da! 

Dr.N: Şi atunci când nu eşti mulțumit de trupul pe care l-ai ales, ce anume faci ca suflet? 

S: Mă retrag... 

Dr.N: Înţeleg, şi cum anume procedezi, Sumus? 

S: Nefiind... prea activ. 

Dr.N: Din cauză că eşti intimidat de un trup care, din punct de vedere emoţional se prăbuşeşte, 
răsucindu-se cu viteză? 

S: Păi... mă retrag într-o cochilie. 

Dr.N: Aşadar, eviţi să te confrunţi cu lecţiile majore pentru care ai venit pe Pământ? 

S: Mmm...da. 

Dr.N: Steve, părinţii tăi adoptivi au fost aspri cu tine, nu-i aşa? 

S: Da. 

Dr.N: Acum înţelegi de ce? 

S: (pauză) Pentru a vedea cum e să fii judecat în mod constant. 

Dr.N: Şi? 

S: Pentru... a depăşi... şi a fi întreg, (cu amărăciune) Nu ştiu... 

Dr.N: Cred că ştii, Steve. Vorbeşte-mi despre sinele distorsionat pe care-l prezinţi celor din 
jurul tău. 

S: (după oarece tărăgănare) Pretinzând că sunt fericit - ascunzându-mi sentimentele în spatele 
băuturii şi maltratării oamenilor. 

Dr.N: Vrei să încetezi cu aceste lucruri şi să începi să lucrezi la lecţiile tale de viaţă? 

S: Da. 

Dr.N: Defineşte ce anume doreşti să fii cu adevărat. 

S: (înlăcrimat) Eu... noi nu vrem să fim ostili cu oamenii... dar nu vreau nici să risc să devin... 
un nimeni... lipsit de respect şi recunoaştere. 

Dr.N: Aşadar, eşti la ananghie? 

S: (încet) Da, viaţa e atât de plină de durere. 

Dr.N: Crezi că e un accident? 

S: Nu, înţeleg că nu este. 

Dr.N: Steve şi Sumus, repetați după mine: „Voi înapoia suferinţa pe care Eone, Talu şi Kalish 
mi-au provocat-o, pentru propriul meu bine şi îmi voi continua viaţa devenind identitatea care 
vreau să fiu cu adevărat” (subiectul repetă aceste cuvinte de trei ori) 

Dr.N: Steve, ce ai de gând să faci referitor la a te descoperi pe tine însuţi în viitor şi la 
acceptarea responsabilităţii pentru a evolua? 

S: (într-un târziu) Să învăţ să fiu mai onest. 

Dr.N: Şi să ai încredere că nu eşti o victimă a societăţii? 

S:Da. 


Am încheiat acest caz întărind înţelegerea lui Steve despre cine este el cu adevărat şi despre 
misiunea lui în viaţă. Voiam să ajut la eliberarea lui, a adevăratei persoane de valoare ce este şi 
care trebuie să aducă o contribuţie pentru societate. Am vorbit despre alegerile lui din iubire şi din 
teamă, ca şi despre necesitatea de a se regăsi frecvent pe sine însuşi. Simţeam că aşezasem fundaţia 
în lupta cu resentimentele sale şi lipsa de intimitate. I-am reamintit lui Steve de necesitatea de a 
continua terapia. După aproape un an, mi-a scris că recuperarea sa mergea bine şi că regăsise 
copilul din el. Steve şi-a dat seama că greşelile sale din trecut nu erau eşecuri, ci mijloace în scopul 
evoluţiei. 

Cazul 27 demonstrează, că, sarcinile dificile pe care ni le programăm încep adesea din 
copilărie. Acesta este motivul pentru care sufletele tratează cu toată seriozitatea alegerea familiei. 
Ideea că fiecare dintre noi am fost de acord să fim copiii unui anumit cuplu încă înainte de a veni în 
Viaţa aceasta este un concept greu de acceptat pentru anumite persoane. Deşi majoritatea 
persoanelor au avut parte de iubirea părinţilor, mulţi dintre noi păstrăm amintiri nerezolvate şi 
dureroase despre acele persoane apropiate care ar fi trebuit să ne ofere protecţie şi nu au făcut-o. 
Creştem cu ideea că suntem victimele părinţilor noştri biologici şi ai membrilor familiei pe care i- 
am moştenit fără posibilitatea de a alege. Această presupunere este greşită. 

Când clienţii îmi spun cât de mult au suferit din cauza faptelor membrilor familiilor lor, prima 
întrebare pe care o pun minţii lor conştiente este: „Dacă nu ai fi cunoscut această persoană în 
copilărie, care crezi că ar fi lacunele tale în procesul înţelegerii?”. Poate să dureze un timp, dar 
răspunsul este în minţile noastre. Există motive spirituale pentru care suntem repartizaţi în copilărie 
în preajma anumitor tipuri de oameni, după cum alţii sunt destinaţi să fie alături de noi ca adulți. 

A ne cunoaşte din punct de vedere spiritual presupune să înțelegem de ce ne alăturăm în viață 
sufletelor părinţilor, partenerilor şi prietenilor noştri apropiaţi. Există, de obicei, un scop Karmic în 
primirea suferinţei sau plăcerii de la cineva apropiat. Aduceţi-vă aminte că, odată cu învăţarea 
propriilor lecţii, am venit pe Pământ şi pentru a juca o scenă din piesa lecţiilor altora. 

Există persoane care, din cauză că trăiesc într-un mediu groaznic, cred că lumea spiritelor nu 
este un centru al compasiunii divine. Cu toate acestea, faptul că fiinţe legate spiritual vin, în urma 
unei înţelegeri anterioare, în vieţi umane ce implică relaţii de iubire şi ură, reprezintă o expresie 
absolută a compasiunii. Depăşirea adversităţilor din aceste relaţii ar putea însemna ca noi să nu 
repetăm anumite alianţe nepotrivite în viitor. Supravieţuirea unor asemenea încercări pe Pământ ne 
plasează într-o stare de percepţie mai înaltă cu fiecare nouă viaţă şi ne îmbogăţeşte identitatea ca 
suflete. 

Persoanele aflate în transă pot avea probleme în a face o distincţie clară între identitatea 
sufletului lor şi ego-ul uman. Dacă personalitatea umană se bazează doar pe cele 5 simţuri şi pe 
instinctele primare de supravieţuire, atunci sufletul reprezintă întreaga noastră personalitate. 
Aceasta înseamnă, de exemplu, că nimeni nu poate avea un ego uman care să fie gelos şi un suflet 
care să nu fie. 

Mai mult, cazurile mele arată că există variaţii subtile între identitatea sufletului şi 
manifestările personalităţii umane a multor corpuri gazdă. Cazul 27 a arătat similitudini şi diferenţe 
între personalitatea lui Haroum şi cea a lui Steve. Sinele sufletului nostru pare a fi agentul ce 
guvernează temperamentul uman, dar ne putem manifesta diferit, în funcţie de trupul nostru. 

Se pare că sufletele subiecţilor mei aleg corpuri care încearcă să potrivească deficienţele 
caracterului lor cu temperamentul uman, pentru anumite modele de dezvoltare. Într-una dintre vieți, 
un suflet foarte precaut şi cu puţină energie poate fi dispus să se îmbine cu o gazdă umană liniştită 
şi controlată. Acelaşi suflet, încurajat să-şi asume riscuri mai mari, poate alege ca într-o altă viață 
să lucreze în opoziţie faţă de caracterul lui natural, îmbinându-se cu un tip de trup agresiv şi 
temperamental. 

Sufletele dau şi primesc daruri mentale în viaţă printr-o simbioză a celulelor creierului uman 
cu energia inteligentă. Sentimentele adânci generate de o conştiinţă eternă se alătură emoţiei umane 
în manifestarea unei personalităţi, care este aşa cum ar trebui să fie. Nu trebuie să schimbăm ceea 
ce suntem, ci doar reacţiile noastre negative faţă de anumite evenimente ale vieţii. Buddhiştii 
asiatici spun că iluminarea înseamnă să vedem eul absolut al sufletului reflectat în eul uman relativ 
şi să permitem eului absolut să acţioneze prin intermediul acestuia relativ de-a lungul vieţii. 

În capitolele referitoare la sufletul novice, mediu şi avansat am dat exemple concrete cu privire 
la dezvoltarea sufletelor. Cred că sufletele îşi demonstrează propriile modele ale ego-ului în 
corpurile pe care le locuiesc şi că exercită o influenţă puternică asupra performanţelor trupului. Cu 
toate acestea, riscăm să cădem într-o capcană dacă facem raționamente pripite în legătură cu 
maturitatea sufletelor doar pe baza trăsăturilor comportamentale. Planul proiectat de suflete poate 
implica şi ca acestea să-şi păstreze în rezervă o parte a energiei în anumite vieţi. Uneori, un suflet 
evoluat alege o trăsătură negativă pentru a trebui să dea dovadă de o atenţie specială într-un anumit 
Corp. 

Am văzut cum alege un suflet persoana cu care vrea să se asocieze într-o anume viaţă. Acest 
lucru nu înseamnă că va avea și control total asupra respectivului trup. În cazuri extreme, o 
personalitate fracturată de conflicte interioare poate ajunge la o reacție de dedublare în faţa 
realităţii. Cred că acesta este un semn că sufletul nu e mereu capabil să regleze şi să unifice mintea 
umană. Am menţionat că, datorită emoţiilor umane, sufletele se pot ataşa în aşa măsură de trupuri 
lipsite de echilibru, încât, în momentul morţii, se transformă în spirite contaminate. Dacă devenim 
obsedaţi de corpurile noastre fizice sau vom căra de-a lungul timpului un carusel emoţional, 
sufletul poate fi anihilat de sinele său exterior. 

Mulţi gânditori importanţi au considerat că sufletul nu poate fi niciodată complet integrat cu 
trupul uman şi că oamenii au două intelecte. Consider că ideile şi imaginaţia oamenilor sunt 
emanaţii ale sufletului, care oferă un catalizator creierului uman. E imposibil să ştim câtă putere de 

raționament am fi avut în lipsa sufletului, dar cred că faptul că ni se alătură un suflet ne dotează cu 
pătrundere psihologică şi gândire abstractă. Văd sufletul ca fiind acela care oferă oamenilor o 
realitate calitativă, ca subiect pentru condiţiile eredității şi mediului. 

Dacă este adevărat că fiecare creier uman are un proprietar cu nişte caracteristici biologice, 
inclusiv inteligenţa brută şi facultatea de a inventa, care sunt separate de suflet, atunci alegerea 
corpului nostru ridică o întrebare importantă. Aleg, oare, sufletele trupuri ale căror capacităţi 
intelectuale se potrivesc cu propriul lor stadiu de dezvoltare? De exemplu, sunt, oare, atrase 
sufletele avansate de minţi umane cu inteligenţă superioară? Uitându-mă la realizările universitare 
şi academice ale clienţilor mei, nu am descoperit altă corelaţie decât cu un suflet imatur ce înclină 
să aleagă trupuri cu aptitudini intelectuale scăzute. 

Filosoful Kant scria: „Creierul uman nu este decât o funcţie a conştiinţei şi nu sursa 
cunoaşterii adevărate.” Am descoperit că, indiferent de trupul ales, sufletele îşi demonstrează 
individualismul prin intermediul minţii umane. O persoană poate fi foarte inteligentă şi totuşi să 
aibă o atitudine refractară faţă de adaptarea la situaţiile necunoscute, fiind puţin interesată de lume. 
Acest lucru îmi indică un suflet începător. Dacă văd o persoană cu o dispoziţie constantă, ale cărei 
interese şi abilități sunt concentrate şi direcționate spre a ajuta progresul omenirii, bănuiesc că e 
vorba de un suflet avansat. Acestea sunt sufletele care caută adevăruri personale dincolo de nevoile 
propriului ego. 

Pare o povară grea ca în fiecare nouă viaţă, în fiecare trup, sufletul să-şi caute adevăratul sine. 
Totuşi, stăpânii noştri spirituali nu sunt indiferenți faţă de situaţia noastră şi permit unei raze de 
lumină să străbată prin întunericul amneziei. Când e vorba de a descoperi pe Pământ sufletele 
pereche şi de a ne aminti de aspectele vieţii pe care le-am văzut în locul de alegere a vieţii, există o 
formă ingenioasă de antrenament pe care sufletele au ocazia s-o practice chiar înainte de 
următoarea viaţă. Vom vedea despre ce este vorba în capitolul următor. 


14 
PREGĂTIRILE DE ÎMBARCARE 


DUPĂ ce sufletele şi-au încheiat consultările cu ghizii şi colegii lor în ceea ce priveşte 
multiplele ramificații fizice şi psihologice ale unei vieți noi şi ale alegerii trupului, iau decizia de a 
se încarna. Ar fi logic să presupunem că vor merge imediat pe Pământ. Dar acest lucru nu se 
petrece înainte de un clement important al pregătirilor. 

Sunt sigur că s-a înţeles până acum că sufletele ce se întorc din locul de alegere a vieţii nu 
trebuie numai să facă cea mai bună alegere în ceea ce priveşte cine anume vor fi în următoarea lor 
viaţă, ci şi să-şi coordoneze această decizie cu ceilalţi actori implicaţi în piesa ce urmează a fi 
jucată. Comparând viaţa cu o mare scenă dramatică, vom avea rolul principal - ca actor sau actriță. 
Tot ceea ce facem în această piesă influenţează şi alte personaje secundare (secundare în sensul că 
nu suntem noi) ale scenariului. Rolurile lor pot fi modificate de noi, dar în acelaşi timp, şi ei le pot 
transforma pe ale noastre, pentru că schimbările scenariului (rezultate ale liberului arbitru) pot fi 
făcute chiar în timpul reprezentării piesei. Acele suflete care vor avea o relaţie strânsă cu noi pe 
scena vieţii reprezintă personajele secundare, fiecare având un rol important. Dar cum putem şti 
oare cine anume sunt acestea? 

Problema identificării sufletelor pereche şi a altor oameni importanți implicaţi în viețile lor 
este de cel mai mare interes pentru mulţi clienţi care vin la mine şi doresc să fie regresionaţi. În 
cele din urmă, majoritatea subiecţilor mei îşi răspund la propriile întrebări în stare supraconştientă, 
pentru că descoperirea acestor suflete constituie o parte integrantă din pregătirea lor înainte de a 
părăsi lumea spiritelor. Spaţiul din lumea spiritelor în care se duc sufletele în acest scop este numit 
uzual locul recunoaşterii, sau clasa de recunoaştere. Mi s-a spus că aici activitatea seamănă cu 

toceala dinaintea unui examen final. De aceea subiecții mei folosesc termenul de clasă pregătitoare 
pentru a descrie acest aspect al consolidării spirituale ce are loc chiar înainte ca sufletele lor să se 
îmbarce în pasajul de trecere spre Pământ. Cazul care urmează reliefează această experienţă. 

Pentru a se înţelege bine ce anume se petrece într-o clasă de recunoaştere, ar trebui probabil să 
definim termenul de suflet pereche. Pentru mulți dintre noi, cea mai apropiată şi mai dragă 
persoană este soțul/soţia noastră. Totuşi, după cum am văzut în cazurile anterioare, sufletele 
importante din vieţile noastre pot fi, de asemenea, şi alți membri ai familiei sau un prieten apropiat. 
Perioada de timp pe care aceştia o petrec alături de noi pe Pământ poate fi mai lungă sau mai 
scurtă. Ceea ce are cu adevărat importanţă este impactul pe care-l au asupra noastră atunci când 
sunt aici. 

Cu riscul de a simplifica o problemă complexă, relaţiile noastre se pot împărți în câteva 
categorii generale. În primul rând sunt acele relaţii ce implică iubire într-o asemenea măsură, încât 
nici unul dintre parteneri nu înţelege cum ar putea trăi fără celălalt. Atracția fizică şi mentală e atât 
de puternică, încât ambii parteneri au convingerea că au fost meniți unul altuia. În al doilea rând 
sunt relaţiile bazate pe prietenie, camaraderie și respect reciproc. În cele din urmă, avem acele 
asocieri bazate în mare măsură pe cunoştinţe întâmplătoare ce oferă unele componente 
semnificative vieţii noastre. Astfel, un suflet pereche poate lua multe forme şi a întâlni oamenii ce 
se regăsesc într-una din aceste categorii nu e un joc al hazardului. Sufletele pereche sunt 
companioni desemnaţi atât pentru a ne ajuta pe noi, cât şi pe ele însele în atingerea unor obiective 
comune, ce pot fi atinse graţie ajutorului reciproc acordat în diferite situații. Din punct de vedere al 
prieteniilor şi al iubirilor, recunoaşterea identităţii spiritelor înrudite provine din conştiinţa noastră 
cea mai înaltă. E o experiență minunată şi misterioasă, atât din punct de vedere fizic, cât şi mental. 

Legătura cu fiinţele pe care le cunoaştem din lumea spiritelor, sub toate felurile de deghizări 
fizice, poate fi armonioasă sau frustrantă. Lecţia pe care trebuie să o învăţăm din relaţiile umane 
este de a-i accepta pe oameni aşa cum sunt, fără a aştepta ca fericirea noastră să fie total 
dependentă de unul sau de altul. Am avut clienţi care mi-au spus că, probabil, nu sunt împreună cu 
sufletele lor pereche, având în vedere scandalurile şi mâhnirea din relațiile şi căsniciile lor. Ei n-au 
înţeles că lecţiile karmice ridică standarde dificile pentru fiecare dintre noi şi că experienţele 
dureroase referitoare la sentimente sunt încercări deliberate în viață. Adesea, acestea îmbracă 
formele cele mai severe. 

Oricare ar fi împrejurările, relaţiile dintre oameni constituie cea mai importantă parte a vieții 
noastre. Să fie coincidenţă, deja vu sau sincronizare perfectă când, aflați la timpul şi locul potrivit 
întâlnim pentru prima oară pe cineva ce va da un sens vieţii noastre? Să fie o amintire pe care am 
uitat-o - ceva familiar ce se luptă să răzbată din fundul memoriei noastre? Aş ruga cititorul să 
sorteze acele amintiri ce implică o primă întâlnire cu cineva important din trecut. A fost cumva la 
şcoală? Sau ne-am întâlnit cu el sau cu ea la serviciu ori în concediu? Ne-a făcut cineva cunoştinţă 
sau a fost, pur şi simplu, o şansă? Ce aţi simţit în acel moment? 

Urăsc să afectez fondul vostru de amintiri ale unor aşa zise întâlniri spontane din trecut, dar 
asemenea descrieri ca din întâmplare, prin şansă sau impuls nu se pot aplica contactelor cruciale. 
Acest lucru nu le face mai puţin romantice. În cazurile care implică sufletele pereche, am auzit 
multe relatări despre fiinţe apropiate spiritual care au traversat timpul şi spaţiul pentru a se reîntâlni 
ca fiinţe fizice, într-un anumit moment şi într-un anumit loc. E, de asemenea, adevărat că amnezia 
conştientă poate îngreuna întâlnirea cu aceste persoane importante în existenţa noastră. Cu toate 
acestea, s-ar putea să existe un aranjament preliminar pentru a susține aceste posibilităţi. 

În cazul următor voi începe dialogul din acel punct al ședinței în care îl întreb pe subiect 
despre activitatea sa în lumea spiritelor, chiar înaintea renaşterii sale în viaţa actuală. 

Cazul 28 


Dr.N: Eşti aproape de momentul în care vei părăsi lumea spiritelor pentru altă viaţă? 

S: Da... Sunt aproape gata. 

Dr.N: După ce ai părăsit locul alegerii vieţii, s-a decis mintea sufletului tău asupra a cui anume 
vei fi şi asupra oamenilor pe care-i vei întâlni pe Pământ? 

S: Da, totul începe să se lege. 

Dr.N: Ce s-ar fi întâmplat dacă ai fi avut îndoieli faţă de alegerea ta în ceea ce priveşte 
segmentul temporal sau un anumit trup? Ai putea da înapoi? 

S: (suspină) Da, şi am procedat aşa înainte - cu toții am făcut-o de altfel - cel puţin oamenii pe 
care-i cunosc eu. Cel mai adesea e incitant să te gândeşti că vei trăi din nou pe Pământ. 

Dr.N: Dar dacă ai fi refuzat să te întorci pe Pământ cu puţin înainte de a fi gata să te încarnezi? 
neliniştile faţă de noua viaţă... Inainte de a îmi lua un angajament ferm. Preparatorii ştiu când 
suntem în impas, dar m-am decis. 

Dr.N: Bine, sunt bucuros să aud acest fapt. Spune-mi, odată ce eşti hotărât să te întorci pe 
Pământ, mai trebuie să afli ceva important în lumea spiritelor? 

S: Trebuie să merg la cursul de recunoaştere. 

Dr.N: Cum ţi se pare acest loc? 

S: E o întâlnire în care îi examinez... pe colegii mei... astfel încât să-i pot recunoaşte mai 
târziu. 

Dr.N: Când voi pocni din degete vei merge imediat în această clasă. Eşti pregătit? 

S:Da. 

Dr.N: (pocnind din degete) Explică-mi ce anume faci. 

S: Plutesc... Împreună cu ceilalți... pentru a auzi vorbitorii. 

Dr.N: Mi-ar plăcea să te însoțesc, dar va trebui totuşi să mă folosesc de ce-mi vei spune tu - e 
în regulă? 

S: Sigur, dar trebuie să ne grăbim puţin. 

Dr.N: Cum arată acest loc? 

S: Mmm... Un amfiteatru circular cu un pupitru în mijloc - acolo stau vorbitorii. 

Dr.N: Vom intra şi ne vom aşeza pe scaune? 

S: (clatină din cap) La ce ne-ar trebui scaune? 

Dr.N: Mă întrebam numai. Câte suflete sunt în jurul nostru? 

S: Oh... vreo zece, cincisprezece... oameni ce îmi vor fi apropiaţi în viitoarea viaţă. 

Dr.N: Acestea sunt toate sufletele pe care le vezi? 

S: Nu, dar m-ai întrebat câte suflete sunt în jurul meu. Mai sunt şi altele... mai departe, în 
grupuri... ascultându-şi vorbitorii. 

Dr.N: Cele zece sau cincisprezece suflete din jurul tău fac parte toate din grupul tău matcă? 

S: Unele dintre ele da. 

Dr.N: Se aseamănă această adunare cu cea în care ai întâlnit câteva persoane la intrarea în 
lumea spiritelor, imediat după ultima ta viaţă? 

S: Nu, aceea era mult mai liniştită... doar cu familia mea. 

Dr.N: De ce a fost acea întâlnire mai liniştită decât aceasta? 

S: Eram încă uluit de faptul că-mi pierdusem trupul. Aici, sunt multe discuţii şi 
agitaţie...anticipări....energia noastră este cu adevărat ridicată. Ascultă, va trebui să ne grăbim 
puţin, aş vrea să aud ce spun vorbitorii. 

Dr.N: Aceşti vorbitori sunt preparatorii voştri? 

S: Nu, sufleorii. 

Dr.N: Acestea sunt suflete specializate în aceste lucruri? 

S: Da, ele ne fac nişte semne, într-un mod ingenios. 

Dr.N: Ok, hai să ne apropiem de sufleori în timp ce tu vei continua să-mi relatezi ce se 

întâmplă. 

S: Formăm un cerc în jurul pupitrului. Sufleorul pluteşte înainte şi înapoi - îndreptând un deget 
spre fiecare dintre noi şi spunându-ne că trebuie să fim foarte atenţi. Trebuie să fac acest lucru! 

Dr.N: (coborându-mi vocea) înţeleg şi n-aş vrea să pierzi ceva, dar te rog să-mi explici ce 
anume înţelegi prin semne. 

S: Sufleorul ne ajută să ştim ce anume va trebui să căutăm în viaţa viitoare. Semnele sunt 
aşezate acum în mintea noastră pentru a ne împrospăta mai târziu amintirile, când vom fi încarnaţi 
în formă umană. 

Dr.N: Ce fel de semne? 

S: Sunt ca nişte indicii pe drumul vieţii. 

Dr.N: N-ai putea fi mai exact? 

S: Aceste indicii ne îndrumă într-o direcţie nouă în viaţă, atunci când urmează să se întâmple 
ceva important... şi noi trebuie să ştim indiciile pentru a ne recunoaşte. 

Dr.N: Şi sufletele urmează acest curs înaintea fiecărei vieţi? 

S: Normal. Trebuie să ne amintim detaliile... 

Dr.N: Dar n-ai vizualizat deja detaliile viitoarei tale vieţi în locul de alegere a vieţii? 

S: Ba da, dar nu şi amănuntele mai mărunte. În plus, nu cunoşteam încă toţi oamenii cu care 
voi lucra atunci. Acest curs este o recapitulare finală care ne reuneşte pe toți. 

Dr.N: Adică pe voi, cei care veţi interacționa în timpul acestei vieți? 

S: Da, e mai curând un curs de pregătire, pentru că la început nu ne vom recunoaşte unul pe 
celălalt pe Pământ. 

Dr.N: Se află aici şi sufletul tău pereche primar? 

S: (roşind)... Ea e aici. Şi mai sunt şi alți oameni pe care va trebui să-i contactez... sau să mă 
contacteze ei într-un fel sau altul... şi ceilalți au, de asemenea, nevoie de semnele lor. 

Dr.N: A, de aceea e această adunare un amestec de entităţi din diferite grupuri. Ele vor juca un 
rol important una în viaţa celeilalte. 

S: (nerăbdător) Da, dar nu pot urmări ce se întâmplă dacă vorbeşti şi tu în acelaşi timp... ssssst! 

Dr.N: (coborându-mi din nou vocea) Bine, atunci când voi ajunge la trei voi suspenda ceea ce 
se petrece la acest curs, aşa încât nu vei pierde nimic. (încet) unu, doi, trei. În timp ce îmi vei 
explica mai pe larg ce este cu acele indicii şi semne, activitatea din cadrul acestui curs e 
suspendată. Bine? 

S: Cred...că da. 

Dr.N: Voi numi aceste semne declanşatoare ale memoriei. Vrei să spui că există declanşatoare 
speciale pentru fiecare din aceşti oameni? 

S: Acesta e şi motivul pentru care am fost adunaţi la un loc. Vor exista momente în viaţa mea 
când aceşti oameni îşi vor face apariţia. Trebuie să încerc să-mi amintesc câte ceva despre ei felul 
în care arată... În care se mişcă... vorbesc. 

Dr.N: Şi fiecare dintre ei îţi va declanşa o amintire? 

S: Da, şi voi putea scăpa ocazia de a-i recunoaşte. Indiciile trebuie să se declanşeze în 
memoria noastră imediat şi să ne spună „Oh, bine, eşti aici, acum”. În sinea noastră ne putem 
spune: „E timpul să trecem la faza următoare”. Poate că par nişte lucruri mici şi fără importanţă, 
dar indiciile sunt putu te de cotitură în vieţile noastre. 

Dr.N: Ce se întâmplă dacă oamenii ratează aceste indicii sau semne de recunoaştere, pentru că, 
după cum singur ai menţionat, vei uita ceea ce a spus sufleorul? Sau dacă îţi vei ignora înclinațiile 
tale şi vei alege să mergi pe altă cale? 

S: (pauză) Avem şi alte posibilităţi de alegere - poate nu chiar aşa de bune - poți fi încăpățânat, 
dar...(se opreşte) 

Dr.N: Dar ce? 

S: (cu convingere) După acest curs nu prea mai uităm semnele importante. 

Dr.N: De ce nu ne dau, pur şi simplu, ghizii noştri răspunsurile de care avem nevoie pe 
Pământ? Cui foloseşte toată zăpăceala aceasta cu semne pentru a ne aminti anumite lucruri? 

S: Din acelaşi motiv pentru care venim pe Pământ fără să ştim nimic dinainte. Puterea 
sufletului nostru creşte cu ceea ce descoperim. Uneori lecţiile noastre se rezolvă destul de repede... 
dar de regulă nu este aşa. Cea mai interesantă parte a drumului sunt cotiturile şi de aceea e bine să 
nu ignorăm indiciile din memoria noastră. 

Dr.N: Bine, voi număra acum în sens descrescător, de la zece la unu, şi când voi termina, 
cursul tău va reîncepe - tu vei asculta despre ce semne vorbeşte sufleorul. Nu voi spune nimic până 
când n-ai să ridici arătătorul de la mâna dreaptă. Acest lucru îmi va indica faptul că s-a încheiat 
cursul tău şi că-mi vei putea relata ce semne trebuie să ţii minte. Eşti pregătit? 

S:Da. 


Notă: Am terminat de numărat şi am aşteptat câteva minute, până când subiectul meu a ridicat 
degetul. Acesta este un exemplu al motivului pentru care comparaţiile între timpul din lumea 
spiritelor şi cel de pe Pământ sunt irelevante. 


Dr.N: N-a durat prea mult. 

S: Ba da. Vorbitorul a avut multe de spus fiecăruia dintre noi. 

Dr.N: Presupun că acum ai clar în minte detaliile semnelor de recunoaştere. 

S: Aşa sper. 

Dr.N: Bine, atunci spune-mi care a fost ultimul semn care ţi-a fost comunicat. 

S: (pauză) Un medalion de argint. ÎL voi vedea când voi avea şapte ani la gâtul unei femei de 
pe strada mea...îl poartă întotdeauna. 

Dr.N: Cum ar putea acest obiect din argint să fie un declanşator de memorie pentru tine? 

S: (abstract) Străluceşte în soare...pentru a-mi atrage atenţia... trebuie să-mi amintesc... 

Dr.N: (pe un ton poruncitor) Ai capacitatea de a pune laolaltă cunoştinţele tale spirituale şi 
Pământeşti, (aşezându-mi mâna pe fruntea subiectului) De ce e important sufletul acelei femei 
pentru tine? 

S: O întâlnesc când merg cu bicicleta pe strada noastră. Ea zâmbeşte.... medalionul de argint e 
strălucitor... o întreb ceva în legătură cu acesta... ne împrietenim. 

Dr.N: ŞI apoi? 

S: (visător) O voi cunoaşte doar cu puţin înainte de a ne muta, dar e suficient. Îmi va citi şi-mi 
va vorbi despre viaţă, mă va învăţa.... să respect oamenii... 

Dr.N: Pe măsură ce creşti, pot oamenii să fie ei înşişi semne sau să-ți ofere indicii pentru a te 
ajuta să faci anumite legături? 

S: Desigur, ei pot aranja să ne cunoaştem la momentul potrivit. 

Dr.N: Cunoşti deja majoritatea sufletelor care vor fi oameni importanţi pentru tine pe Pământ? 

S: Da, şi dacă nu-i cunosc, îi voi întâlni oricum la curs. 

Dr.N: Presupun că ei pot pune la cale şi întâlniri ce vor duce la o relaţie de dragoste, nu-i aşa? 

S: (râde) Oh, peţitorii - da, ei se implică şi în asta, dar întâlnirile pot fi pentru prietenie... 
oameni ce te ajută în carieră lucruri de genul ăsta. 

Dr.N: Atunci, sufletele aflate în acest amfiteatru sau aiurea pot fi implicate în diferite moduri 
în viaţa ta? 

S: (entuziasmat) Da, voi lua legătura cu tipul din echipa mea de baseball. Altul va fi un 
partener de afaceri la firmă - apoi, va fi prietenul meu de o viaţă din şcoala generală. 

Dr.N: Ce se întâmplă dacă iei legătura cu persoana nepotrivită în afaceri, în dragoste sau în 
orice altceva? înseamnă acest lucru că ai ratat un indiciu care te-ar fi putut îndruma spre o relaţie 
importantă? 

S: Hmmm... probabil nu va fi chiar rău... ar putea să fie un start într-o nouă direcţie. 

Dr.N: Bine, spune-mi acum care e cel mai important semn pe care trebuie să ţi-l aminteşti. 

S: Râsul Melindei. 

Dr.N: Cine e Melinda? 

S: Viitoarea mea soție. 

Dr.N: Ce trebuie să reţii referitor la râsul ei? 

S: Când ne vom întâlni, râsul ei va suna ca... un clopoțel... bătaia unui cesuleţ... nu pot să-ți 
descriu. Apoi, aroma parfumului ei când vom dansa prima dată un parfum cunoscut... ochii ei. 

Dr.N: Aşadar, ai primit mai multe semne cu privire la sufletul tău pereche? 

S: Da, sunt atât de greu de cap, încât sufleorii au considerat probabil că am nevoie de mai 
multe indicii. Nu vreau să fac o greşeală când întâlnesc persoana potrivită. 

Dr.N: Ce ar trebui să-i atragă Melindei atenţia la tine? 

S: (rânjeşte) Urechile mele mari.... faptul că o cale pe picioare în timpul dansului... ce simţim 
când ne strângem prima dată în braţe. 


Un vechi proverb spune că ochii sunt ferestrele sufletului. Nici un alt atribut fizic nu are un 
impact mai mare atunci când două suflete pereche se întâlnesc pe Pământ. Cât despre celelalte 
simţuri ale noastre, am menţionat într-un capitol anterior că sufletele rețin amintiri cum ar fi 
mirosul sau sunetele. Toate cele 5 simţuri pot fi folosite de sufleorii spirituali ca semne de 
recunoaştere pentru vieţile viitoare. 

Subiectul cazului 28 a început să exprime oarece disconfort când îl împiedicam să ia parte la 
cursul său de recunoaştere. l-am întărit asocierea vizuală a imaginii de plutire în jurul unui pupitru 
central, într-un amfiteatru (alţi oameni folosesc termeni diferiți). I-am lăsat subiectului meu timp 
să-şi termine cursul şi să comunice cu prietenii săi, apoi l-am scos din locul recunoaşterii. 

Obişnuiesc să nu grăbesc niciodată clienţii să intre sau să iasă din aşezările lor spirituale în 
timpul unei şedinţe deoarece sunt de părere că acest lucru îi împiedică să se concentreze şi să-şi 
reamintească. Când ne-am îndepărtat de celelalte suflete, am discutat cu acest bărbat despre 
Melinda, sufletul său pereche. Am aflat că aceste două suflete se simțeau cel mai bine în ipostaze 
de soț şi soţie, deşi acceptau uneori să joace şi alte roluri în vieţile lor. Ambele aceste suflete voiau 
să se asigure că vor lua legătura unul cu celălalt pe Pământ, în vieţile lor actuale. M-am gândit să 
urmăresc ce avea să se întâmple. 


Dr.N: Locuiai aproape de Melinda în tinereţe? 

S: Nu, în lowa, ea în California... (meditativ) în lowa am cunoscut-o pe Clair. 

Dr.N: Ai avut o relaţie cu ea? 

S: Chiar am fost pe punctul de a o lua de nevastă. Ar fi fost o greşeală. Clair şi cu mine nu ne 
potriveam, dar am ieşit împreună în liceu. 

Dr.N: Şi acum ai plecat din oraşul tău natal pentru a veni în California? 

S: Da... Clair n-a vrut să plec, dar părinții mei vroiau să părăsească ferma noastră şi să se mute 
în vest. Îmi place în Iowa şi nu mi-a fost uşor să plec şi s-o părăsesc pe Clair, care era încă la liceu. 

Dr.N: Te-a ajutat vreun indiciu să te decizi? 

S: (oftează) Sora mea a fost cea care m-a ajutat să mă decid. Ea m-a convins ca aş avea mai 
multe şanse în oraşul în care plănuiau părinții mei să se mute. 

Dr.N: O vezi pe sora ta în lumea spiritelor? 

S: O, da, face parte din cercul meu (grupul matcă). 

Dr.N: Clair e un suflet pereche? 

S: (pauză) Mai degrabă o prietenă... doar atât.... 

Dr.N: Ţi-a fost greu să o părăseşti pe Clair? 

S: O, da... ei i-a fost chiar mai greu. Eram atraşi unul de celălalt în liceu. Infatuarea nu 
reprezenta o legătură mentală reală... E greu pe Pământ să realizezi ce trebuie să faci cu alţi 
oameni... Sexul este o capcană... Ne-am fi plictisit unul de celălalt. 

Dr.N: Atracția fizică pe care ai simţit-o faţă de Melinda a fost diferită de cea încercată față de 
Clair? 

S: (pauză) Când am întâlnit-o pe Melinda la dans a existat o atracţie fizică faţă de corpul său 
cred că şi ei i-a plăcut cum arătam eu... dar am simţit amândoi că era mai mult decât atât... 

Dr.N: Vreau să înţeleg bine acest aspect. V-aţi ales trupurile tu şi Melinda în lumea spiritelor, 

astfel încât să fiţi atraşi unul de celălalt pe Pământ? 

S: (ncuviinţând din cap) într-o anumită măsură... dar am fost atraşi unul de celălalt pe Pământ, 
pentru că în mintea noastră exista amintirea a cum trebuia să arătăm. 

Dr.N: Ce s-a întâmplat în mintea ta atunci când a venit momentul să dansaţi? 

S: Acum înţeleg totul. Preparatorul nostru ne-a ajutat pe mine şi pe Melinda în acea seară. 
Ideea de a mă duce la dans mi-a venit pe neaşteptate. Nu-mi place să dansez, pentru că sunt 
stângaci. Nu cunoşteam pe nimeni în oraş şi mă simţeam prost, dar am fost ghidat într-acolo. 

Dr.N: Aţi pregătit cumva împreună, tu şi Melinda, scena dansului în cursul pregătitor din 
lumea spiritelor? 

S: Da, ştiam despre ca şi când am văzut-o la dans, alarmele s-au aprins. Am făcut atunci ceva 
foarte neobişnuit pentru mine - am invitat-o la dans, deşi dansa deja cu altcineva. Când am 
îmbrăţişat-o prima dată aveam picioarele ca de cauciuc. 

Dr.N: Şi ce altceva aţi mai simţit tu şi Melinda în acel moment? 

S: O senzaţie de parcă eram în altă lume... exista familiaritatea aceea... a fost atât de straniu în 
timpul acelui dans ştiind că, fără îndoială, se petrece ceva important... Îndrumarea... planul 
întâlnirii noastre... inimile noastre băteau să se spargă... eram vrăjii. 

Dr.N: Atunci de ce a mai existat în viaţa ta şi Clair? 

S: Pentru a mă tenta să rămân la fermă... una dintre pistele false pe care trebuia s-o depăşesc... 
un alt fel de viaţă. După ce am plecat, Clair a găsit persoana potrivită. 

Dr.N: Dacă tu şi Clair aţi fi ales calea cea mai uşoară şi n-ai fi primit indiciul de la sora ta, ar fi 
fost oare viaţa ta un dezastru? 

S: Nu, dar nici atât de bună. Există un drum principal al vieţii pe care-l alegem dinainte, dar 
mai există întotdeauna şi alternative din care putem învăţa. 

Dr.N: Faci vreodată astfel de greşeli în vieţile tale, luând-o pe piste false şi pierzând indicii în 
ceea ce priveşte o schimbare. În viaţa ta profesională, o mutare în alt oraş, sau referitor la întâlnirea 
unei persoane importante, pentru că detaliile văzute de tine în locul alegerii vieţii sau la cursul de 
recunoaştere nu ţi s-au impregnat suficient de bine în memorie? 

S: (pauză lungă) Semnele există. Dar, uneori trec peste înclinațiile mele. Există momente în 
vieţile mele când schimb direcţia din cauză că gândesc şi analizez prea mult. Sau nu întreprind 
nimic din acelaşi motiv. 

Dr.N: A, deci ai putea face şi altceva decât a fost plănuit în lumea spiritelor? 

S: Mda... şi s-ar putea să nu-mi iasă prea bine... dar avem dreptul de a rata indiciile. 

Dr.N: Păi, mi-a plăcut discuţia noastră despre locul recunoaşterii şi mă întreb dacă acest curs 
spiritual te mai ajută în vreun fel în viaţa fizică? 

S: (cu o voce îndepărtată) Da, uneori când sunt confuz cu privire la viaţa mea şi nu ştiu ce să 
fac mai departe îmi... imaginez unde ar trebui să mă duc, în comparaţie cu unde mă aflu şi... Îmi 
dau seama cum trebuie să procedez. 


A-mi ajuta clienţii să recunoască oamenii destinați să aibă un impact asupra vieților lor este un 
aspect fascinant al muncii mele. Cred că aceia care vin în biroul meu într-un anumit moment al 
vieţii lor pentru a discuta despre relațiile lor nu sunt acolo din întâmplare. Le stric eu, oare, scopul 
cursului lor de recunoaştere prin faptul că-i ajut să-şi amintească indiciile? Nu cred, cel puţin din 
două motive. Probabil că ceea ce n-ar trebui să afle încă nu le va fi revelat nici sub hipnoză, şi, pe 
de altă parte, majoritatea vin doar ca să confirme ceea ce bănuiesc a fi adevărat. 

Pot vorbi despre semnele de recunoaştere şi din proprie experienţă, având în vedere că am fost 
binecuvântat cu şansa de a interpreta trei indicii, ce m-au ajutat s-o întâlnesc pe soţia mea. 
Frunzărind revista Look pe când eram adolescent, am văzut odată o reclamă pentru cadouri de 
Crăciun, înfățişând un ceas Hamilton căruia îi făcea publicitate o femeie frumoasă, brunetă şi 
îmbrăcată în alb. Sloganul reclamei era: „Pentru Peggy”, deoarece ea purta un ceas de mână, cadou 
de la un soț imaginar. O senzaţie ciudată m-a cuprins, şi n-am uitat niciodată numele sau figura ei. 
Când am împlinit 21 de ani am primit un ceas de acelaşi fel de la o mătuşă. 

Câţiva ani mai târziu, pe când urmam cursurile unei facultăţi din Phoenix, într-o sâmbătă, 
spălam nişte haine de culoare albă. Deodată, primul declanşator s-a activat în mintea mea cu 
următorul mesaj: „E timpul s-o cunosc pe femeia în alb”. Am încercat să alung acest gând, dar 
figura ei din acea reclamă punea stăpânire pe toate gândurile mele. M-am oprit, mi-am privit ceasul 
Hamilton şi am auzit următoarea comandă: „Du-te acum”. M-am gândit la cine ar fi putut să poarte 
alb. Acţionând ca şi cum aş fi fost obsedat, m-am dus la cel mai mare spital din oraş şi am întrebat 
la recepţie de o asistentă cu calitățile fizice din reclamă şi cu numele de Peggy. 

Mi s-a spus ca există o asemenea persoană care tocmai iese din tură. Când am văzut-o am fost 
uluit de asemănarea cu imaginea din mintea mea. Întâlnirea noastră a fost penibilă şi stânjenitoare, 
dar mai târziu am stat în sala de aşteptare şi am discutat fără întrerupere, ore în şir, ca şi cum am fi 
fost nişte prieteni vechi care nu s-au văzut de multă vreme - fapt, desigur, adevărat. Am aşteptat 
până după căsătoria noastră să-i spun soţiei mele motivul pentru care venisem la spital şi despre 
indiciile care mi-au fost date pentru a o găsi. N-am vrut să creadă că sunt nebun. Aveam să aflu că 
în ziua în care ne întâlniserăm pentru prima dată ea le spusese unor prieteni înmărmuriți: „Locmai 
l-am întâlnit pe bărbatul cu care mă voi căsători”. 

Sfatul pe care-l dau oamenilor cu privire la întâlnirile importante este să nu se gândească la 
aceste evenimente prea mult. Unele dintre cele mai bune decizii vin din ceea ce numim instinct. 
Urmaţi-vă instinctele de moment. Atunci când trebuie să se întâmple un eveniment important în 
viaţă, se şi întâmplă de obicei. 

Una dintre ultimele cerinţe pentru multe suflete înainte de a se îmbarca e aceea de a se înfățişa 
pentru a doua oară înaintea Consiliului Bătrânilor. Dacă unii dintre subiecţii mei văd acest consiliu 
doar o singură dată între viețile lor, cei mai mulţi se înfăţişează înaintea lui imediat după moarte şi 
înaintea unei vieţi noi. Lumea spiritelor este un mediu personificat de ordine şi Bătrânii vor să 
consolideze semnificaţia sarcinilor sufletului pentru noua viaţă. Uneori, clienţii mei îmi spun că 
după această întâlnire se întorc în grupurile lor pentru a-şi lua rămas bun, în timp ce alţii spun că se 
reîncarnează imediat după întâlnirea cu Bătrânii. Ultima variantă a fost folosită de un subiect care a 
descris această întâlnire în felul următor. 

„Ghidul meu, Magra, mă conduce într-un spaţiu liniştit, alb, ce pare a fi într-o încăpere plină 
cu nori. Văd cei trei membri ai consiliului meu aşteptându-mă ca de obicei. Bătrânul din mijloc 
pare a avea energia cea mai puternică. Feţele le sunt ovale, cu pomeţi înalţi. Nu au păr, dar au 
trăsături delicate. Par a nu avea sex - sau mai degrabă par a avea deopotrivă trăsături masculine şi 
feminine. Sunt calm. Atmosfera este oficială, dar nu neprietenoasă. Fiecare dintre ei mă întreabă pe 
rând câte ceva, într-un mod amabil. Bătrânii cunosc în detaliu toată desfăşurarea vieților mele, dar 
nu sunt atât de autoritari pe cât s-ar putea crede. Ei vor să mă cunoască, pentru a-mi evalua 
motivațiile şi puterea de a mă adapta la un nou trup. Sunt sigur că s-au implicat în alegerile care mi 
s-au pus la dispoziţie pentru viaţa viitoare, pentru că simt că sunt strategi iscusiţi în acest domeniu 
al alegerii vieţii. Comitetul doreşte să-mi onorez contractul. Ei subliniază beneficiile perseverenţei 
în a-mi respecta valorile, chiar în condiţii vitrege. Adesea cedez prea uşor sentimentelor de furie şi 
ei îmi amintesc acest lucru în timpul trecerii în revistă a acţiunilor şi reacțiilor mele din trecut față 
de oameni şi evenimente. Bătrânii şi Magra îmi dau inspiraţie, speranţă şi încurajare pentru a avea 
mai multă încredere în mine în situaţiile rele şi pentru a nu lăsa lucrurile să-mi scape din mână. Și 
apoi, ca o ultimă manifestare de a-mi spori încrederea, îşi ridică braţele şi trimit un fascicol de 
energie pozitivă spre mintea mea, pentru a o lua cu mine pe Pământ.” 

Un aspect al celor două întruniri ale consiliului pe care, la început, l-am considerat destul de 
ciudat, e acela că membrii unui grup nu trebuie să meargă neapărat în faţa aceluiaşi consiliu. Un 
timp am presupus că trebuie să existe o corelaţie în ceea ce priveşte acest aspect, pentru că toți 
membrii unui grup au acelaşi ghid. Mă înşelam. În mintea subiecţilor mei, chiar un ghid senior se 
află cu câteva trepte mai jos pe scara dezvoltării decât aceste fiinţe omnipotente ce compun 
consiliile lor. Ei sunt asemănători cu Cei Bătrâni despre care ne-a vorbit Thece în capitolul 11, dar 
au responsabilităţi mai exacte în ceea ce priveşte evaluarea vieților sufletelor. Dacă un ghid poate fi 
considerat de către un suflet, într-o anumită măsură, un confident, această familiaritate nu se 

extinde şi asupra Bătrânilor. În timp, am ajuns să apreciez că autoritatea Bătrânilor, spre deosebire 
de aceea a ghizilor, implică o selecţie a sufletelor din mai multe grupuri. 

Se pare că fiecare membru al grupului respectă caracterul confidenţial al acestor proceduri. 
Toţi văd propriul lor Consiliu al Bătrânilor ca fiind divin. Bătrânii sunt scăldaţi în lumină 
strălucitoare şi întreaga aşezare are un aer divin. Un subiect a sintetizat acest lucru astfel: „Când 
suntem aduşi în prezenţa acestor fiinţe superioare ce există într-o sferă spirituală atât de înaltă, 
sentimentele noastre referitoare la sursa creației sunt confirmate”. 


15 
RENAŞTEREA 


AM văzut cum decizia unui suflet de a înainta spre următoarea sa viaţă, într-un anumit 
moment şi loc pe Pământ, presupune o progresie ordonată de planificări spirituale. pe măsură ce 
aduc conştiinţa sufletului subiecților mei aproape de momentul ieșirii lor din lumea spiritelor, cei 
mai mulţi devin introspectivi, în timp ce alţii se angajează în tot felul de discuţii amuzante cu 
prietenii lor. Aceste reacţii față de ceea ce îi aşteaptă depind mai mult de respectivul suflet decât de 
perioada de timp care s-a scurs de la ultima încarnare a acestuia. 

Renaşterea este o experienţă profundă. Acele suflete ce se pregătesc pentru a se îmbarca spre 
Pământ sunt asemenea unor veterani ce aşteaptă să intre din nou în luptă. Aceasta este ultima şansă 
pentru suflete de a se bucura de omniscienţă, de a şti exact cine sunt, înainte de a trebui să se 
adapteze unui nou trup. Ultimul meu caz implică sufletul unei femei care ne oferă o descriere 
corectă a ultimei sale călătorii spre Pământ. 


Cazul 29 


Dr.N: A sosit timpul să renaşti în următoarea ta viață? 

S:Da. 

Dr.N: Ce este predominant în mintea ta în legătură cu întoarcerea pe Pământ? 

S: Posibilitatea de a trăi în secolul al XX-lea. Este o perioadă incitantă, plină de schimbări 
importante. 

Dr.N: Dar ai văzut această viaţă sau măcar unele părți din ea? 

S: Da... Am trecut prin asta... (subiectul pare distras) 

Dr.N: Mai este ceva despre care ai vrea să-mi vorbeşti în legătură cu următoarea ta încarnare? 

S: Am o ultimă discuţie cu Pomar (ghidul clientei) despre alternativele proiectului meu (de 
viaţă). 

Dr.N: Poate aceasta să fie considerată ultima ta discuţie cu Pomar, înainte de plecare? 

S: Da, cred că da. 

Dr.N: Te-ar ajuta dacă mi-ai vorbi despre planurile de întâlniri posibile pe care le ai pentru 
viaţa viitoare? 

S: (vocea îi este uscată şi slabă) Cred că... le-am stabilit... 

Dr.N: Cum a mers cursul tău de recunoaştere? Cred că ai luat parte la această fază a 
pregătirilor, nu? 

S: (distrasă încă) Of... M-am întâlnit cu ceilalţi participanţi la proiectul meu. 

Dr.N: Îți sunt clare în minte semnele de identificare pentru întâlnirea sufletelor potrivite la 
timpul potrivit? 

S: (râde nervos) Ah... semnalele... convențiile cu oamenii... da, toate acestea sunt rezolvate. 

Dr.N: Fără a analiza sau a cenzura în vreun fel impresiile tale, spune-mi ce simți în acest 
moment? 

S: Tocmai... mă apropii de... marele salt într-o nouă viaţă... simt teama... dar sunt şi 
emoțţionată... 

Dr.N: Eşti puţin speriată şi poate te întrebi dacă e chiar necesar să mergi pe Pământ? 

S: (pauză şi apoi cu mai multă voioşie) Puțin... îngrijorată... față de ce mă aşteaptă... 
părăsindu-mi căminul de aici... dar şi bucuroasă de această oportunitate. 

Dr.N: Deci, ai diferite emoţii în legătură cu părăsirea lumii spiritelor? 

S: Cei mai mulţi dintre noi au, pe măsură ce se apropie timpul. Am avut îndoieli înaintea unor 
vieţi... dar Pomar ştie când întârzii faţă de programul meu - de altfel, nu poţi ascunde nimic aici. 

Dr.N: Bine, să presupunem că a venit momentul plecării tale într-o viaţă viitoare. Când ajung 
la trei, decizia ta de a te întoarce este fermă şi te afli în faza finală de părăsire a lumii spiritelor. 
Unu, doi, trei. Descrie-mi ce ţi se întâmplă acum. 

S: Îmi iau rămas bun de la toți ceilalţi. Acest lucru poate fi... dificil. (îşi întoarce capul cu 
hotărâre) Oricum, toţi îmi urează numai bine şi eu mă îndepărtez de ei... alunecând singură. Nu este 
o grabă prea mare... Pomar îmi permite să-mi adun gândurile. Când sunt aproape gata, el vine să 
mă conducă... să mă încurajeze... ştie când sunt pregătită de plecare. 

Dr.N: Înţeleg că acum eşti puţin mai voioasă şi încrezătoare faţă de perspectiva renașterii. 

S: Da, este o perioadă de inspiraţie şi de aşteptări... un trup nou... drumul pe care voi merge... 


O pregătesc acum pe această clientă să părăsească lumea spiritelor pentru ultima oară înainte 
de viaţa ei actuală. Sunt tot atât de atent în acest punct ca atunci când am dus-o în lumea spiritelor 
pentru prima oară, folosind regresia în timp. Încep prin a întări câmpul protector de energie așezat 
deja în jurul acestui subiect şi aplic tehnici suplimentare de condiționare pentru a-i păstra sufletul în 
echilibru cu mintea copilului căruia i se alătură pe Pământ. 


Dr.N: Bine, tu şi Pomar sunteţi împreună pentru ieşirea ta din lumea spiritelor. Vreau să 
priveşti adânc în tine însăţi şi să-mi explici ce faci mai departe ca şi când s-ar petrece cu 
încetinitorul. Începe! 

S: (pauză) începem..să ne mişcăm..cu viteză mai mare. Apoi conştientizez că Pomar... se 
detaşează de mine şi sunt singură. 

Dr.N: Ce vezi şi ce simţi? 

S:Oh...cu... 

Dr.N: Rămâi acolo! Eşti singură şi te mişti mai repede. Apoi? 

S: (cu o voce plăcută)... mă îndepărtez... printre perne de albeaţă... plec... 

Dr.N: Concentrează-te pe acest lucru! Continuă şi relatează-mi tot ce se petrece. 

S: Oh, trec... prin... faldurile unui material mătăsos... Încet... sunt pe o bandă... o potecă... din 
ce în ce mai repede... 

Dr.N: Continuă! Nu înceta să-mi povesteşti. 

S: Totul este înceţoşat... alunec într-un canal întunecat... sentimentul unei adânciri întuneric... 
apoi... căldură! 

Dr.N: Unde eşti acum? 

S: (pauză) Sunt conştientă că mă aflu în mama mea. 

Dr.N: Cine eşti? 

S: (chicoteşte) Sunt într-un copil - sunt un copil. 


Efectul de adâncire într-un canal pe care îl descriu subiecţii mei nu pare să se refere la cel de 
naştere al mamei. E asemănător cu tunelul prin care trec sufletele după moartea fizică şi ar putea fi 
chiar acelaşi drum (dar parcurs în sens invers). Cititorul s-ar putea întreba de ce sunt atât de atent 
cu momentul naşterii, de vreme ce i-am purtat deja pe subiecții mei prin atâtea vieţi anterioare. 
Există două motive pentru aceasta. Întâi, retrăirea unei vieți trecute nu implică neapărat procesul 

naşterii. Al doilea, dacă îi readuc pe subiecţi în trupul lor actual şi mă hotărăsc să le cer să 
retrăiască experienţa naşterii, vreau să înlătur orice disconfort pe care l-ar putea încerca unii 
oameni după ce se trezesc. 

Înainte de a continua cu acest subiect ar trebui să ofer niște informaţii generale referitoare la 
suflete şi la copii. Toţi subiecții îmi spun că tranziţia sufletelor lor din lumea spiritelor în mintea 
unui copil se dovedeşte a fi mai rapidă decât drumul în sens invers. Care este motivul acestei 
diferenţe? După moartea fizică, sufletele noastre călătoresc prin tunelul timpului şi intră în lumea 
spiritelor în mod progresiv. Am văzut că pătrunderea în lumea spiritelor e gândită a fi mai graduală 
decât întoarcerea noastră pe Pământ, pentru a permite sufletului proaspăt eliberat să se adapteze. 
Cu toate acestea, atunci când intrăm într-un copil ca suflete, venim dintr-un stadiu al 
Atotcunoaşterii şi astfel ne putem obişnui mental mai repede decât la sfârşitul vieţii fizice. De 
asemenea, avem la dispoziţie un timp suplimentar pentru a ne adapta cât suntem în pântecele 
mamei noastre. 

Totuşi, faptul că am petrecut tot acest timp cu mama noastră nu înseamnă că suntem pregătiți 
pentru paroxismul naşterii, cu luminile orbitoare din spital, trebuind să respirăm aerul şi fiind 
pentru prima oară luaţi în braţe la modul fizic. Subiecţii mei spun că, dacă ar fi să compare 
momentul naşterii cu cel al morţii, şocul fizic al naşterii e mult mai mare. 

Cu puţin timp înainte de naştere sufletul va atinge atent şi se va alătura mai complet creierului 
sensibil şi aflat încă în curs de dezvoltare al copilului. Când un suflet decide să intre într-un copil, 
acesta nu are aparent libertatea de a alege, în sensul de a accepta sau respinge sufletul. Atunci când 
intră pentru prima dată, timpul cronologic începe pentru suflet. 

În funcţie de înclinațiile respectivului suflet, acest moment poate avea loc mai devreme sau 
mai târziu în perioada sarcinii mamei. Am avut cazuri de suflete ce şi-au programat sosirea în 
ultimul minut, chiar în timpul naşterii, dar acest lucru nu e obişnuit. Studiile mele indică faptul că 
până şi sufletele ce se alătură copilului devreme par să călătorească mult în afara pântecului mamei 
până în momentul naşterii. 

Odată ce naşterea a avut loc, uniunea spiritului şi a cărnii s-a solidificat într-un parteneriat. 
Sufletul nemuritor devine apoi locul de percepţie al ego-ului uman ce urmează să se dezvolte. 
Sufletul aduce o putere spirituală, moştenire a unei conştiinţe infinite. Deşi am menţionat că 
sufletele pot fi ţinute în captivitate de o persoană traumatizată, ele nu sunt niciodată prinse în cursă. 
Pe lângă faptul că pleacă în momentul morţii, sufletele pot pleca şi veni atunci când trupul doarme, 
în timpul meditaţiei adânci sau în timpul operaţiilor chirurgicale, când se administrează anestezice. 
Absența sufletului se poate prelungi mai mult în cazuri de afecţiuni severe ale creierului sau în 
comă. 

Cazul 29 continuă, explicând frumuseţea alăturării sufletului la o nouă fiinţă umană. Această 
alăturare a unei forțe de viaţă inteligentă înaintea naşterii închide cercul pe care am început să-l 
trasăm la cazul 1, cu scena morţii. 


Dr.N: Bine, mă bucur că ai ajuns sănătoasă şi în siguranţă în noul tău trup. Spune-mi ce vârstă 
are copilul? 

S: Au trecut cinci luni (de la concepere). 

Dr.N: E momentul în care intri, de obicei, în trupul unui copil? 

S: În existenţele mele... am ajuns în perioade diferite... în funcţie de copil, mamă şi de 
viitoarea mea viaţă. 

Dr.N: Ca suflet, te deranjează dacă e avortat copilul din pântecul mamei, oricare ar fi motivul, 
înainte de naştere? 

S: Ştim dacă un copil ajunge să se nască sau nu. Nu ne surprinde dacă nu ne vom naşte. Putem 
fi prin preajmă măcar pentru a alina copilul. 

Dr.N: Bine, dacă totuşi copilul nu se va naşte, va fi ratată şi sarcina ta ca suflet în acea viaţă? 

S: Nu, dacă se întâmplă astfel, niciodată sarcinile noastre nu se referă la o viaţă întreagă. 

Dr.N: Este posibil ca unii copii care au fost avortaţi să nu fi avut niciodată suflete? 

S: Depinde de momentul în care are loc avortul. Cei care mor foarte devreme, de cele mai 
multe ori nici nu au nevoie de noi. 


Notă: Această problemă a fost dezbătută foarte aprins în trecut şi este de mare actualitate şi 
astăzi. În secolul al XIII-lea, biserica creştină a considerat necesar să stabilească dacă un fetus 
avortat are sau nu suflet. Sf Toma d'Aquino şi alţi teologi medievali au decis în mod arbitrar că 
sufletul se alătură pruncului la 40 de zile de la concepere. 


Dr.N: Presupunând că un copil ajunge să se nască, ştii obiceiurile pe care le au alte suflete cu 
aceşti copil? 

S: (fără să-mi dea prea multă atenţie) Oh, unii plutesc primprejur mai mult decât alţii, intrând 
şi ieşind din copil până la naştere, deoarece se plictisesc. 

Dr.N: Ce anume faci tu, de obicei? 

S: Adopt calea de mijloc. De fapt, nu-mi petrec prea mult timp cu fiecare mişcare a 
bebeluşului, pentru că poate deveni plicticos. 

Dr.N: Bine, hai să luăm situaţia de faţă, eşti înlăuntrul mamei tale - să lăsăm să treacă un timp. 
Ce faci când nu eşti lângă copilul nenăscut? 

S: (râde încântată) Vrei să ştii adevărul? Atunci îţi spun. Mă joc! Este un moment potrivit să 
plec şi, pur şi simplu, să mă prostesc... când copilul e mai puţin activ. Mă distrez cu prietenii mei 
care fac şi ei acelaşi lucru. Ne balansăm în jurul Pământului pentru a ne vizita unul pe altul... şi 
mergem în locuri interesante... unde am trăit împreună în viețile trecute. 

Dr.N: Nu credeţi, tu şi aceste suflete, că părăsind copilul nenăscut pentru perioade lungi de 
timp impietaţi responsabilitățile sarcinilor voastre? 

S: (defensiv) Hei, stai puţin! Cine a vorbit de perioade lungi de timp? Eu nu fac aşa ceva! Şi, 
oricum, exerciţiile noastre serioase nici n-au început încă. 

Dr. N: Când pleci de lângă copil pentru puţin timp, în ce plan astral te afli, comparativ cu 
Pământul? 

S: Suntem tot în planul Pământului... şi încercăm totodată să nu ne lăsăm prea distraşi. Cel mai 
adesea ne distrăm în vecinătatea copilului. Nu vreau să crezi că nu avem nimic de făcut cu copiii 
nenăscuțţi. 

Dr.N: Oh...? 

S: (continuă) Sunt ocupată cu această nouă minte, deşi nu e încă gata cu totul. 

Dr.N: De ce nu vorbim mai mult despre acest aspect? Când sufletul tău intră într-un copil 
pentru a rămâne cu acest nou trup toată viaţa, care e menirea acestei preluări? 

S: (oftează adânc) Odată ce mă ataşez de un copil trebuie să-mi sincronizez mintea cu creierul 
acestuia. Trebuie să ne obişnuim unul cu celălalt, de vreme ce vom fi parteneri. 

Dr.N: Mi-au spus şi alţi oameni acest lucru, dar, oare, tu şi copilul ați avut imediat o afinitate 
unul pentru celălalt? 

S: Păi... sunt în mintea copilului, dar şi separat. La început o iau mai încet. 

Dr.N: Bine, de ce nu-mi explici atunci ce faci cu mintea copilului. 

S: Mintea sa e delicată şi nu trebuie grăbită. Încep cu un test ușor... stabilind legăturile... 
spațiile dintre lobi... fiecare minte e diferită. 

Dr.N: Există vreun conflict între copil şi tine? 

S: (încet) Oh... la început opune o uşoară rezistenţă. Nu mă acceptă complet... e un fapt 
obişnuit... până ne familiarizăm (se opreşte pentru un moment şi râde încet). Mă lovesc de mine 
însămi! 

Dr.N: În timp ce te integrezi cu copilul, când anume devine acesta receptiv la forţa identităţii 
tale ca suflet? 

S: Mă deranjează cuvântul „forță” pe care l-ai folosit. Noi nu recurgem niciodată la forţă când 
pătrundem într-un copil nenăscut. Mă proiectez întotdeauna cu grijă. 

Dr.N: Ţi-au trebuit multe vieţi pentru a învăţa să te 

proiectezi într-un creier uman? 

S: Uh... o vreme... sufletele noi sunt ajutate să facă acest lucru. 

Dr.N: De vreme ce reprezinţi energie pură, schiţezi cumva legături mentale electrice, cum ar fi 
neurotransmiţătorii şi celulele nervoase? 

S: (pauză) Păi, ceva de genul acesta... nu disloc nimic...în timp ce învăţ modelul undelor 
cerebrale ale copilului. 

Dr.N: Te referi cumva la circuitul mental al reglării gândurilor? 

S: La cum traduce această persoană semnalele. Capacitatea ei. Nu există doi copii la fel. 

Dr.N: Fii complet sinceră cu mine. Sufletul tău nu preia cumva controlul asupra acestei minţi 
şi n-o subjugă dorințelor tale? 

S: Nu înţelegi. Este un amestec. Înainte de sosirea mea aici există... un gol pe care îl umplu 
pentru a întregi copilul. 

Dr.N: Aduci cu tine inteligența? 

S: Noi dezvoltăm ceea ce deja există acolo. 

Dr.N: Poţi fi mai explicită faţă de ce anume oferă concret sufletul trupului omenesc? 

S: Aducem o...înţelegere a lucrurilor... o recunoaştere a adevărului din ceea ce vede creierul. 

Dr.N: Eşti sigur că acest copil nu te consideră la început o entitate străină în mintea sa? 

S: Nu, acesta este şi motivul pentru care ne unim cu minţi nedezvoltate. Mă recunoaşte ca pe 
un prieten..un geamăn... care va face parte din el. E ca şi când copilul m-ar fi aşteptat să vin. 

Dr.N: Crezi că o putere superioară îl pregăteşte pe copil pentru venirea ta? 

S: Nu ştiu, dar aşa s-ar părea. 

Dr.N: Îţi termini munca de unificare înainte de naştere? 

S: Nu chiar, dar la naştere am început deja să ne completăm. 

Dr.N: Deci, procesul de unificare durează ceva timp? 

S: Sigur, până ne adaptăm unul cu celălalt. Şi, după cum ţi-am spus, părăsesc copilul nenăscut 
la anumite intervale de timp. 

Dr.N: Dar cum se petrec lucrurile cu sufletele care se alătură copiilor în ultimele minute 
înainte de naştere? 

S: Uf! Acesta este stilul lor, nu al meu. Ei trebuie să-şi înceapă munca atunci când deja s-a 
născut copilul. 

Dr.N: Ce vârstă are trupul în momentul în care sufletul tău se opreşte, întregind copilul? 

S: Cam pe la cinci - şase ani. De obicei devenim în întregime operaţionali când copilul începe 
şcoala. Copiii sub această vârstă pot fi lăsaţi destul de mult numai cu ceea ce au ei. 

Dr.N: Nu este de datoria ta să fii întotdeauna cu corpul tău? 

S: Dacă lucrurile se înrăutăţesc din punct de vedere fizic - atunci intru înapoi ca din puşcă. 

Dr.N: Cum ai putea şti acest lucru, dacă tu te prosteai cu alte suflete? 

S: Orice creier are un model al undelor - ca o amprentă. Ştim imediat dacă are probleme 
copilul ce ne-a fost desemnat. 

Dr.N: Aşadar, voi supravegheați întotdeauna copiii ce v-au fost desemnaţi în fazele timpurii 
ale creşterii? 

S: (mândru) O, da, şi îi supraveghez şi pe părinţi. Ei s-ar putea certa în preajma copilului, lucru 
ce generează vibrații disonante. 

Dr.N: Dacă i se întâmplă acest lucru copilului, ce anume faci tu, în calitate de suflet al său? 

S: ÎI liniştesc pe cât îmi stă în putință. Ajung la părinţi prin intermediul copiilor, pentru a-i 
calma şi pe aceştia. 

Dr.N: Dă-mi un exemplu al modului în care poţi să ajungi la părinţii tăi. 

S: O, îl fac pe copil să râdă şi să-şi împingă mânuţele în faţa părinţilor. Genul acesta de lucruri 
îi face pe copii să fie îndrăgiţi de părinţi. 

Dr.N: Ca suflet, poţi controla mişcările motorii ale copilului? 

S: Eu sunt..cu. Pot să apăs un pic în acea parte a creierului care controlează mişcările. Pot 
totodată să gâdil uneori copilul... fac tot ce pot pentru a aduce armonic în familia ce mi-a fost 

destinată. 

Dr.N: Spune-mi, cum este să fii în pântecul mamei? 

S: Îmi place sentimentul călduros și confortabil al dragostei. Cel mai adesea există dragoste... 
uneori şi stres. Oricum, folosesc acest timp pentru a mă gândi şi a plănui ce anume voi face după 
naştere. Mă gândesc la vieţile mele trecute şi la şansele pierdute cu alte trupuri, şi acest lucru mă 
stimulează. 

Dr.N: Dar, oare, nu ţi s-au blocat încă, prin amnezie, amintirile tuturor vieților tale trecute, ca 
ŞI viaţa ta din lumea spiritelor? 

S: Acest lucru începe după naştere. 

Dr.N: Când copilul s-a născut, are el cunoştinţă despre cine este sufletul său şi care sunt 
motivele acestei alăturări? 

S: (pauză) Mintea copilului este atât de nedezvoltată, încât nu conştientizează aceste lucruri. 
Are unele cunoştinţe în acest sens, care apoi se sting, ca o modalitate de alinare. Până la vârsta la 
care încep să vorbesc, aceste informaţii sunt închise adânc în mine, şi aşa şi trebuie să fie. 

Dr.N: Deci, ai gânduri efemere despre alte vieţi, câtă vreme eşti la o vârstă fragedă? 

S: Da..visăm cu ochii deschişi... modul în care ne jucăm în copilărie... inventând, creând 
poveşti... având prieteni imaginari ce sunt reali de fapt... dar acest lucru se estompează. În primii 
lor ani din viaţă, bebeluşii ştiu mai mult decât se crede îndeobşte. 

Dr.N: Bine, acum este exact momentul dinaintea naşterii tale în această viaţă. Spune-mi ce 
anume faci. 

S: Ascult muzică. 

Dr.N: Ce muzică? 

S: Ascult discurile tatălui meu - foarte relaxante pentru el - îl ajută să gândească. Sunt puţin 
îngrijorată în ceea ce-l priveşte... 

Dr.N: De ce? 

S: (chicoteşte) Crede că-şi doreşte un băiat, dar îi voi schimba imediat părerea! 

Dr.N: Aşadar, aceasta este o perioadă productivă pentru tine? 

S: (hotărâtă) Da, sunt ocupată cu planificarea momentului potrivit în care voi intra în lume ca 
fiinţă umană şi voi respira pentru prima oară. Aceasta este ultima şansă de a medita în linişte 
asupra noii vieţi. Când voi ieşi, voi avea atâtea de făcut. 


CONCLUZIE 


INFORMAŢIILE conţinute în această carte cu privire la existenţa sufletelor după moartea 
fizică reprezintă cea mai semnificativă explicaţie pe care am găsit-o de-a lungul întregii mele vieți 
la problema sensului vieţii noastre. Toți anii mei de cercetări dedicate descoperirii scopului vieţii 
abia dacă m-au pregătit pentru momentul în care un subiect aflat sub hipnoză a deschis uşa spre o 
lume eternă. 

Cel mai vechi prieten al meu este astăzi un preot catolic. Pe când ne plimbam în adolescenţă 
pe dealurile şi plajele din Los Angeles purtam adesea discuţii filozofice, dar convingerile noastre 
spirituale erau foarte diferite. El mi-a spus odată: „Trebuie să ai curaj ca să fii ateu şi să crezi că nu 
există nimic dincolo de această viaţă”. Nu înţelegeam lucrurile în felul acesta atunci şi nici încă 
mulți ani după aceea. Am fost trimis de părinţii mei încă de la vârsta de 5 ani la şcoli de tip militar 
pentru perioade îndelungate. Sentimentele de abandon şi de însingurare erau atât de puternice, încât 
nu credeam în nici o altă putere în afară de mine însumi. Acum realizez că am fost întărit într-un 
mod subtil, pe care nu îl puteam înţelege. Prietenul meu şi cu mine avem şi astăzi moduri diferite 
de a ne apropia de spiritualitate, dar acum suntem amândoi convinşi că scopul şi ordinea 

universului emană dintr-o conştiinţă superioară. 

Privind în urmă în propria viaţă, cred că nu a fost întâmplător că oamenii au venit, în cele din 
urmă, la mine pentru a fi supuşi hipnozei - un medium al adevărului în care pot crede - vorbindu-mi 
despre ghizi, porţi cereşti, grupuri spirituale de studiu şi chiar despre creaţia însăşi, într-o lume a 
sufletelor. Chiar şi acum mă simt uneori un intrus în minţile celor ce descriu lumea spiritelor şi 
locul lor în aceasta, dar cunoştinţele lor m-au îndrumat. Încă mă întreb de ce sunt mesagerul 
cunoaşterii spirituale din paginile acestei cărţi, câtă vreme cineva mai puţin dăruit cu cinism şi 
îndoială ar fi fost, cu siguranță, mult mai potrivit. De fapt, adevărații mesageri ai speranţei pentru 
viitor sunt oamenii reprezentaţi în aceste cazuri şi nu reporterul. 

Tot ce am aflat, despre cine anume suntem şi de unde anume venim, datorez acelora care au 
venit să-mi ceară ajutorul. Ei m-au învăţat că un aspect major al misiunii noastre pe Pământ ca 
suflete este de a supravieţui din punct de vedere mental fiind izolaţi de adevăratul nostru cămin. 
Când se află într-un trup omenesc sufletul este singur. Izolarea relativă a sufletului pe Pământ în 
timpul unei vieţi fizice temporare este îngreunată la nivel conştient de gândurile conform cărora nu 
mai există nimic dincolo de această viaţă. Îndoielile noastre ne fac să găsim sprijin numai în lumea 
fizică pe care o vedem. Cunoaşterea ştiinţifică potrivit căreia Pământul e doar un grăunte de nisip al 
unei plaje galactice, din cadrul unui vast ocean al universului, nu face decât să accentueze 
sentimentul propriei noastre insignifianţe. 

De ce nici o altă ființă de pe Pământ nu este preocupată de viaţa de după moarte? Doar pentru 
că egoul nostru exacerbat nu vrea să conceapă viaţa ca fiind vremelnică sau pentru că fiinţa noastră 
este asociată unei puteri superioare? Oamenii neagă faptul că orice gând referitor la viaţa de după 
este o expresie a speranței. La fel am făcut şi cu. Cu toate acestea, există o logică în faptul că nu am 
fost creaţi din întâmplare, numai pentru a supravieţui, şi că existăm într-un sistem universal care 
ghidează transformările fizice ale Sinelui într-un anumit scop. Cred că aceasta e vocea sufletelor 
noastre care ne spune că avem o personalitate nemuritoare. 

Nici una din afirmaţiile despre viaţa de după moarte din cazurile mele nu are un fundament 
ştiinţific pentru a dovedi afirmaţiile subiecților respectivi. Aş spera ca acei cititori care consideră 
materialul prezentat în această carte prea inovator să rețină măcar ideea că ar fi posibil să aibă o 
identitate eternă. Dacă ei vor reţine măcar acest lucru, scopul meu a fost atins. 

Unul din cele mai problematice aspecte cu care se confruntă toţi oamenii ce vor să creadă în 
ceva mai înalt decât ei înşişi este cauzalitatea provenită din imensa doză de negativism din această 
lume. Exemplul principal dat în sprijinul ideilor acestora îl constituie răul. Când îi întreb pe 
subiecții mei cum de permite un Dumnezeu iubitor suferinţa, observ cu surprindere că răspunsurile 
lor nu sunt prea variate. Subiecţii cazurilor mele spun că sufletele noastre sunt create de un Creator 
care plasează starea de pace absolută în mod deliberat la un nivel greu accesibil, tocmai pentru ca 
noi să ne străduim mai mult să o atingem. 

Învăţăm din greșeli. Absența trăsăturilor pozitive ne arată defectele fundamentale ale naturii 
noastre. Ceea ce nu este bun ne testează, altfel nu am avea nici o motivaţie de a îmbunătăţi lumea 
prin noi înşine şi de a ne măsura dezvoltarea. Când îi întreb pe subiecţii mei despre trăsăturile milei 
şi ale mâniei pe care le percepem a fi expresia de sine a unui suflet-profesor, unii dintre ei răspund 
că numai Creatorul arată anumite atribute în scopuri specifice. De exemplu, dacă echivalăm răul cu 
dreptatea şi binele cu mila, şi dacă Dumnezeu ne-ar fi permis să cunoaştem numai mila, n-ar mai fi 
existat dreptatea. 

Cartea prezintă o temă a ordinii şi a înţelepciunii ce se înalță din multe nivele energetice 
spirituale. Într-un mesaj remarcabil, subliniat mai cu seamă de subiecții avansați, este expusă 
posibilitatea ca divinitatea - suprasufletul divin al universului nostru - să se afle la un nivel mai 
puţin decât perfect. Astfel, infailibilitatea absolută este deferită unei surse divine şi mai înalte. 

Am ajuns la concluzia că trăim într-o lume intenţionat imperfectă. Pământul e una din 
nenumăratele lumi populate de fiinţe inteligente, fiecare cu propriul său set de imperfecțiuni ce 
trebuie armonizate. Mergând pe firul acestei gândiri, am putea afirma că existăm ca un singur 
univers dimensional dintre multe altele, fiecare având propriul său creator ce guvernează, la nivele 

diferite de competenţă, stadii similare cu dezvoltarea sufletelor arătată în această carte. Sub acest 
panteon, fiinţei divine din casa noastră distinctă i-ar fi permis să guverneze în modul său propriu. 
Dacă sufletele noastre, care merg pe planetele universului, sunt vlăstarele unui suprasuflet divin - 
părinte, care devine mai înţelept prin strădania noastră, atunci n-am putea, oare, avea un bunic încă 
şi mai divin, care să fie divinitatea supremă? Conceptul conform căruia divinitatea noastră imediată 
încă evoluează, asemenea nouă, nu ştirbeşte cu nimic ideea unei surse absolute a perfecțiunii care 
dă naştere divinității noastre. Sunt de părere că o divinitate supremă, perfectă, nu ar pierde nici 
atotputernicia şi nici controlul absolut asupra întregii creaţii permiţând maturizarea unui vlăstar mai 
puţin perfect. 

Aspectele intervenţiei divine reflectate în acest univers trebuie să rămână realitatea noastră 
ultimă. Dacă divinitatea noastră nu este cea mai bună, din cauza folosirii suferinţei ca un 
instrument de învăţare, tot trebuie să o acceptăm ca pe cea mai bună pe care o avem şi să 
considerăm propria noastră existenţă ca un dar divin. În mod cert, această idee nu e uşor de 
comunicat cuiva care suferă, să zicem, de o boală incurabilă. Suferinţa în viață este în mod deosebit 
insidioasă, pentru că poate bloca puterea tămăduitoare a sufletului nostru, mai ales dacă nu am 
acceptat ceea ce ni se întâmplă ca pe o încercare stabilită mai înainte. Totuşi, de-a lungul vieţii, 
karma noastră este stabilită în aşa fel, încât nici o încercare să nu fie mai grea decât putem suporta. 

La un templu wat din munţii Thailandei de Nord un învăţător buddhist mi-a reamintit un 
adevăr simplu. „Viaţa - spunea - ne este oferită ca un mijloc al exprimării de sine, oferindu-ne 
numai ceea ce căutăm când ne ascultăm inima”. Cea mai înaltă formă a acestei expresii sunt faptele 
bune. Sufletul nostru poate călători departe de locuinţa noastră permanentă, dar noi nu suntem doar 
turişti. Purtăm responsabilitatea evoluţiei unei conştiinţe mai înalte, atât pentru noi înşine, cât şi 
pentru alţii în viaţă. Astfel, călătoria noastră este una colectivă. 

Suntem fiinţe divine, dar imperfecte, ce există în două lumi, materială şi spirituală. Destinul 
nostru este acela de a pendula prin univers, prin spaţiu şi timp, învățând să ne conducem pe noi 
înşine şi îmbogăţindu-ne cunoaşterea. Trebuie să ne încredem în acest proces cu răbdare şi 
perseverenţă. Esenţa noastră nu e revelată pe deplin în majoritatea gazdelor fizice, dar Sinele nu se 
pierde niciodată, pentru că rămânem întotdeauna conectaţi cu ambele lumi. 

Câţiva subiecţi mai avansați au afirmat că există o mişcare din ce în ce mai puternică în lumea 
spiritelor pentru a „schimba regulile jocului pe Pământ”. Aceşti oameni spun că sufletele lor erau 
mai puţin amnezice cu privire la sinele lor şi la viaţa de după moarte pe când trăiau în civilizațiile 
timpurii. se pare că în ultimele milenii, amintirile lor eterne au fost strict blocate la nivel conştient. 
Acest factor a contribuit la rândul său la pierderea credinţei în propria noastră transcendenţă. 
Pământul e plin de oameni ce încearcă un sentiment de gol şi lipsă de speranţă faţă de semnificaţia 
vieţii. Absența unei legături cu partea nemuritoare din noi, combinată cu existenţa substanţelor 
halucinogene şi cu suprapopularea au generat nelinişte în lumea spiritelor. Mi s-a relatat că un 
număr mare de suflete ce s-au încarnat pe Pământ frecvent în ultimele secole optează acum, atunci 
când au ocazia, pentru lumi mai puţin stresante. Există locuri iluminate în care amnezia este mult 
redusă, fără să cauzeze o senzaţie de dor față de căminul nostru din lumea spiritelor. Pe măsură ce 
ne apropriem de noul mileniu, maeştri ce conduc destinele Pământului par să facă acele schimbări 
spre a permite mai multe informaţii şi înţelegere despre cine anume suntem şi de ce trebuie să 
venim aici în vieţile noastre. 

Probabil cea mai satisfăcătoare trăsătură a muncii mele de a descoperi existenţa lumii spiritelor 
în minţile subiecţilor mei este efectul pe care această cunoaştere conştientă o are asupra lor. Cel 
mai important beneficiu care ne parvine din cunoaşterea faptului că suntem aşteptaţi într-o lume a 
iubirii absolute este acela că devenim mai receptivi la puterile spirituale superioare din mintea 
noastră. Conştienţa că aparținem unui loc ne întăreşte şi ne dă pace, nu în sensul încetării unui 
conflict, ci în acela de a ne unifica pe noi înşine cu o minte universală. Într-o zi vom încheia 
această lungă călătorie - cu toţii - şi vom atinge o stare supremă de iluminare în care totul este 
posibil. 

